
CAPITOLUL I 


PE BĂTRÎNUL MANOLE PĂR-NEGRU ÎL DOR ŞALELE 




e bătrînul Manole Păr-Negru îl dor şalele. De cînd măria sa Vodă 
a binevoit a-i îngădui hodină în sălaşul lui de la Timiş, dăruindu- 
i şi imaşurile cele mari de la Prut, în ţinutul Iaşilor, comisul îşi 
simţeşte încheieturile scîrţîind şi mai ales îl dor şalele. Căci nu mai stă 
hojma în şa ca altădată, şi nu se mai supără şi nu se mai frămîntă, şi nu 
mai dă porunci cu străşnicie, şi nu mai are griji zi şi noapte pentru 
herghelie şi harmasarii domneşti. Acuma bacii umblă cu oile de la munte la 
bălţile Prutului şi scutarii îi dau samă de toate, înfăţişîndu-se la poruncile 
sale din trei în trei luni; şi vatamanii lui de la tamazlîcurile de boi din 
aceleaşi păşuni dintre gîrlele Jijiei îi aduc aşijderea sămi cuviincioase şi-i 
dau socoteală pentru marfa gata să purceadă în tot anul cătră tîrgul cel 
mare al nemţilor, la Danţig. îi vine ştire bună şi despre peştele închis în 
Bălţi în fiece primăvară, pe care măjerii îl prind apoi cu hărnicie în cap de 
vară la Sînpetru. Toamna, află şi cîte sloiuri de ceară se pot neguţa în 
prisăcile ce are la apa Moldovei cît şi la apa Prutului. Şi numai un drum se 
























nevoieşte a face, fie la Suceava fie la Liov, ca să-l întîlnească pe Dămian, 
feciorul său, mare neguţător în ţară străină, şi să primească gălbinii ce i se 
cuvin. Căci pentru negoţurile sale cu limbile străine se îngrijeşte acest 
vrednic fecior al său. însă avînd toate, şi toate umblîndu-i cu îmbielşugare, 
primindu-şi banii pe ciurde, şi dulceaţa oilor, şi mierea albinelor, şi vama 
morilor, şi peştele sărat, şi toate bunătăţile de care l-a învrednicit mila lui 
Dumnezeu şi a lui Vodă, îşi simte puterile scăzînd, îl dor şalele şi cu zîmbet 
mîhnit îşi aduce aminte de zburdăciunile tinereţii. 

Uneori îi vine cîte-o supărare gîndindu-se că încă nu i se cuvenea 
asemenea rînduială la care l-a supus hotărîrea măriei sale. L-a văzut de 
cîteva ori pe Vodă, după bătăliile din Ţara Românească şi de la Cetatea 
Dîmboviţii. La aceste fapte de arme s-a învrednicit şi el însuşi a lua parte, şi 
nu s-a putut spune nici o clipă că sabia sa a fost mai puţin harnică decît a 
feciorilor săi. Tocmai din pricina asta s-a bucurat măria sa cu gînd bun 
asupra vechiului său slujitor. Miluindu-1, măria sa a socotit că-i face 
dreptate. Aşezîndu-1 pe Simion comis la herghelia domnească, măria sa a 
fost încredinţat că-i face bătrînului său credincios de două ori dreptate. Şi 
dîndu-i şi lui Jder cel mic slujba ce avusese Simion, Vodă chibzuise că 
mulţămirea bătrînului va fl sporită. într-adevăr, mulţămirea îi fusese 
sporită lui jupîn Manole Păr-Negru; şi îndîrjirea nu-i venea decît cînd vedea 
pe alţii poruncind şi rînduind acolo unde el rînduise şi poruncise atîţia ani. 
Porunceau şi rînduiau feciorii săi; totuşi nu-i era îndămînă să audă pe alţii 
poruncind, iar el să tacă. Decît să se mai suie la grajdurile domneşti, să-i 
vie supărare, nu-i mai bine să-şi vadă de ale sale treburi la curtea sa din 
Timiş? Dar aici toate merg bine pe de o parte; iar pe de altă parte aici 
porunceşte altă putere, pe care domnia sa nu s-a simţit niciodată în stare s- 
o domolească şi s-o împuţineze. în curtea de la Timiş e mare şi tare 
jupîneasa Ilisafta. Măria sa Vodă Ştefan la Suceava, iar jupîneasa Ilisafta la 
Timiş. Să se ducă la oi în munte ori la şes, lui jupîn Manole nu i-i 
îndămînă, căci domnia sa în toată viata s-a îndeletnicit cu altele. Să se 
aşeze la tamazlîcurile de boi iarăşi nu i se părea îndeletnicire cuviincioasă. 
Se duce numai să-şi arate slugilor obrazul, şi se întoarce. Drumurile de 
negoţ iar îi sînt puţine, la soroace rînduite. Vînătorile măriei sale, iarăşi, s- 
au împuţinat de cînd măria sa a început a bate războaie, deci nici din 
partea asta domnia sa n-are mulţămire. îi rămîn vechile sale harţuri cu 
jupîneasa Ilisafta. Lehamite i-a fost de ele totdeauna şi i-i lehamite şi 
acuma. Aşa că s-a înfăţişat în vremea din urmă de vreo două ori la Vodă, cu 
gînd să ceară o izbăvire. Dar cum să spuie că măria sa n-a săvîrşit o faptă 
bună şi dreaptă? Văzînd pe vechiul său slujitor, Vodă se bucura; şi găsea 
de cuviinţă, şi jupîn Manole să se bucure, uitîndu-şi îndîrjirile. 

Din rînduiala asta nouă i se trăgea comisului durerea de şale şi, de 
cum înflorise în şesul Moldovei primăvară nouă, domnia sa cugeta cum să 
facă şi să dreagă ca să-şi meremetisească fiinţa. Nu voia cu nici un chip să 

se deie biruit vîrstei. Cu cît se dezvălea primăvara, cu atît domnia sa era 


mai posomorit. Şi n-avea deocamdată alt chip decît să primească războiul 
jupînesei Ilisafta. Cu asta-i mai trecea vremea. Asta punea în el şi destulă 
mînie ca să se mai abată pe la comisii cei tineri, să le dea ocol, să-i pri- 
vegheze cu nemulţămire şi să cîrnească din nas cu împunsături de vorbe la 
toate cîte puneau ei la cale. Comisii cei tineri nu-i ţineau piept; îl lăsau să 
grăiască şi-şi plecau frunţile aşteptîndu-1 să se întoarcă la ale sale. Ei 
rămîneau să facă ce ştiau şi cum ştiau, iar comisul Manole se întorcea la 
războiul său cel neistovit. De-un timp şi jupîneasa Ilisafta se minuna 
văzîndu-1 aşa de ţăpoş şi cu clonţ aşa de tare. 

în dimineaţa aceea de Sînpetru, după ce s-au întors de la sfînta 
biserică, bătrînii au avut un ceas de alinare, privind cu sufletele îmblînzite 
livada cu cireşii în pîrgă şi ascultînd zuzuitul albinelor care treceau ca un 
şuvoi înalt de la prisacă spre fînaţurile din şes şi îndărăt. Ziua era însorită, 
vînt nu adia; cătră munţi se împînzea o uşoară pîclă albăstrie, iar cătră 
miazăzi-răsărit era o depărtare adîncă sub cer de secetă. 

— în Ţara-de-Jos n-a plouat de trei săptămîni... mormăi bătrînul. 

Jupîneasa Ilisafta suspină, fără să privească pe soţul său: 

— Cinstite comise Manole, cu puterea lui Dumnezeu nu ne putem 
pune. 

— Asta-i numaidecît, răspunse îngăduitor comisul; mulţămesc 
Domnului Dumnezeu dimineaţa şi sara pentru milosîrdia sa. 

— Atuncea de ce te plîngi? 

— Nu mă plîng, jupîneasă Ilisaftă. Jijia şi Prutul au avut revărsări în 
primăvara asta, şi unde a stat apa, acuma-i iarba ca peria. Despre partea 
asta toate-s bune. Numai spun oamenii de la cîmp că-i suferinţă din partea 
mălaiului. Sămînţa sămănată stă ca-n piatră. Dar este vreme şi pentru 
asta. Şi dacă dă Dumnezeu ploaie, se dreg şi celelalte pini. în tabără la 
Vaslui, Vodă a poruncit preoţilor să iasă cu icoanele. 

— Ce-i pasă măriei sale? 

— îi pasă; jitnicerii măriei sale cumpără pasat şi grîu. S-aude că să 
steie taberile acolo toată vara. 

— Unde? La Vaslui? 

— La Vaslui. 

— Doamne, comise, stau şi mă întreb cîteodată: ce-o Ii făcînd măriei 
sale trebuinţă atîta război şi atîta tabără? 

— îi face trebuinţă căci aşa-i pofta măriei sale. Cei care ştiu, să tacă; cei 
care nu pricep, să nu s-amestece. 

— Aşa spui dumneata, comise? 

— Aşa spun. 

— îti trebuie domniei tale război? 

— Dacă-i trebuie măriei sale, îmi trebuie şi mie; de ce să nu-mi 
trebuiască? 

încreţindu-şi fruntea şi încrucişîndu-şi uşor privirile, jupîneasa Ilisafta 
vorbi cătră stîlpul pridvorului, cu mare mirare şi clătinîndu-şi căiţa încă 
împodobită cu broboadă de borangic: 

— Doamne Maica Domnului, oare de ce sînt aşa unii dintre bărbaţii pe 
care i-a făcut Dumnezeu? Mai cu samă mi se pare ciudat că poftesc război 
unii care se tînguiesc ziua şi noaptea cum că i-ar durea şalele. 

— Jupîneasă Ilisaftă, precît ştiu eu, nu se tînguiesc ziua şi noaptea. Se 
tînguiesc numai aşa, din cînd în cînd. Dac-a binevoi Domnul Dumnezeu, au 
să se tămăduiască. Au trimes răspuns la vraci; au primit răspuns, ş-are să 
le vie şi leacul, să n-ai domnia ta, jupîneasă Ilisaftă, nici o grijă. 

— Ba grijă am, ca de-o soţie cu care trăiesc pedepsindu-mă de-atîţia 
ani, care mi-a scos peri albi, şi mă amărăşte, vai de sufleţelul meu cît mă 
amărăşte; am grijă numaicît mă mir ce vraci şi leacuri pot fi pentru boală 
de bătrîneţă. Vrere-aş şi eu să mă lecuiesc şi nu cred să pot. 

— Crede, jupîneasă Ilisaftă, ş-ai să poţi. 

— Ba n-oi crede. Şi mira-m-aş să se întîmple asemenea minune altora. 

— Ai să vezi ş-ai să crezi, jupîneasă Ilisaftă. Măria sa are nevoie de 
oşteni, deci se cuvine bătrînilor să întinerească 

— Vra să zică, de asta îti trebuie război? 

— De asta. 

— Of! apoi atuncea, comise Manole, din războaie în războaie — căci văd 
că măria sa le înteţeşte. — din războaie în războaie ai să tot întinereşti şi-ai 
să te zburătăceşti iar, pe cînd eu am să rămîn tot la Timiş, prăpădită şi 
uitată. Aşa mi-a fost scris, pesemne, mai ales de cînd luminăţia sa Ştefan- 
Vodă a apucat cu asemenea putere domnia Ţării Moldovei. De-o vreme nu 
se mai satură. Văzutu-s-a şi pomenitu-s-a oare balaur mai cumplit decît 
luminăţia sa? Nu ştie de tihna mea, nu vrea să cunoască niciodată nevoia 
altui suflet. N-a tăcut un crainic în Ţara-de-Sus şi porneşte altul în Ţara- 
de-Jos. S-a dus şi a ridicat din Secuime pe măria sa Petru-Vodă: iaca, azi îi 
facem pomenirea şi ne rugăm la prea curata Fecioară să puie cuvînt pentru 
iertarea păcatelor pe care le-a avut. A bătut război cu Riga Matiaş. A bătut 
război cu tatarii. A prins a-i cărunţi părul: a pornit război cu Radu-Vodă de 
la munteni, ca să-şi agonisească ochi căprii... 

— Jupîneasă Ilisaftă, mormăi cu mînie comisul Manole, muierile ar face 
bine să nu s-amestece în treburile bărbaţilor şi domnilor. 

— Aşa zici dumneata, comise Manole. — să nu se amestece? 

— Aşa zic eu, jupîneasă Ilisaftă, să nu se amestece. Mai bine să tacă, să 
păzească cloştele şi să privegheze stativele. 

— Aşa spun unii, se întoarse jupîneasa cătră stîlpul pridvorului, însă 
mi se pare că au şi femeile un suflet ş-o judecată. Pe lîngă cloşte şi stative, 
au a naşte în dureri şi a creşte copii. Şi aceşti copii se fac mari, şi bătrînii 
cu multă minte îi iau cu dînşii şi-i învaţă meşteşugul săbiei. Şi saracei 
mame numai îi tremură inima că acei copii se duc şi poate nu s-or mai 

întoarce. Dumnezeu, comise Manole, i-a făcut pentru altceva, nu pentru 
oştile măriei sale. 

— Pentru ce i-a făcut, jupîneasă Ilisaftă? 

— Domnul Dumnezeu i-a făcut ca să trăiască şi să se bucure şi ei de 
viaţă. Domnul Dumnezeu i-a făcut ca să cunoască dragostea şi să-şi 
găsească soţie. Stăi, nu răspunde, nu te grăbi, căci ştiu ce vrei să spui. Vrei 
să spui că feciorii domniei tale s-au bucurat de asemenea daruri, afară de 
unul pe care l-am închinat lui Hristos şi se află monah la sfînta mănăstire 
Neamţu. Eu ţi-oi răspunde că bucuria mea nu-i întreagă cit n-oi vedea pe 
mezin cu aceeaşi rînduială. 

— După cît înţeleg, jupîneasă Ilisaftă, vorbeşti despre Ionuţ 

— N-aş putea spune, comise Manole, că n-ai înţeles bine. 

— Şi după cît pricep, vrei să-l însori. 

— Doresc, comise Manole, după cum ţi-am mai spus. Şi i-am spus şi 
băietului. Acuma-i barbat, nu-i băiet. înţelege şi el, dar se află pe lume 
barbaţi mai vechi care se pun împotrivă. 

— Cum să-ţi spun, jupîneasă Ilisaftă? Se pun împotrivă, pentru c-au 
gustat din mîncarea asta o viaţă întreagă şi nu pot aduce mărturie de 
bunătatea ei. 

— Ştiu, comise Manole, ştiu, saraca de mine! asta-i răsplata mea 
pentru lacrimile şi privegherile mele cît am fost tînără şi pentru cîte am 
îndurat o viaţă întreagă. Tiran ai fost şi tiran ai să rămii şi eu nu pot pune 
în casa asta o vorbă înainte, fără să stai împotrivă. Ba încă te şi jîmbezi ca 
acuma si te uiţi la mine ca de departe, aducîndu-mi aminte că acest pui 
orfan de care îmi tremură mie acuma inima, nu-i pui din acest cuib. Chiar 
pui de cuc să fie, dar Maica Domnului l-a dat grijii mele, şi numai eu i-am 
fost mama care lui i-a lipsit. De aceea am şi avut pentru dînsul mai multă 
jale şi milă. Fiind pui săriman trimes sufletului meu, am mai multă putere 
asupra lui decît comişii cei vechi (nu te holba aşa la mine, comise, că nu mă 
sparii); mai multă putere asupra lui decît comişii cei vechi: asta s-o ştii. 
Comişii cei vechi ar face bine să m-asculte, după o viaţă de năcazuri ce-am 
trăit cu ei. Dacă nu m-ascultă pe mine, să ia aminte că, între cei doi cireşi 
rotaţi care se văd înaintea noastră în livadă, tot zboară cucul cel bătrîn care 
a cîntat primăvara asta. A cîntat ş-a cîntat de părea că se omoară. Pînă ce 
s-au copt cireşele. Acuma, după ce se coc cireşele, ş-a gustat din cireşe, se 
tot aşează într-un prasad strîmb între cei doi pomi întru care hălăduia şi tot 
cearcă să cînte şi se screme degeaba, căci a răguşit de cîte cireşe a mîncat. 
Aşa şi cu acei comişi care se tot tînguie că-i dor şalele. Le-a venit vremea, ca 
şi cucului celui bătrîn. Stăi, comise, şi lasă-mă să vorbesc, că atîta mi-a 
mai rămas pe lumea asta. Eu vorbesc şi dumneata te pui împotrivă. Vrei 
domnia ta să spui că nu-i adevărat ce-am spus? Nu-i adevărat c-aţi luat un 
fecioraş crud la toate blăstămăţiile cîte aţi săvîrşit? 

— Ce-am săvîrşit noi, ca nişte oameni ai lui Vodă, a săvîrşit şi el; asta-i 

legea lui. 

— Ba nu-i aşa, că era un prunc cînd l-aţi dus cu dumneavoastră. 

— L-am luat la învăţătură şi i-a plăcut. 

— Ce putea să-i placă? Să vadă cum hăituiţi ca pe o sălbătăciune pe 
Petru-Vodă şi-l împresuraţi şi-l prindeţi şi-l puneţi sub sabie? 

— Lasă că n-a fost, — dar putea să fie. Lui Petru-Vodă i s-a făcut judeţ, 
cum scrie la carte. A omorît pe fratele său Bogdan-Vodă. Cine face, face-i- 
se. Sînge pentru sînge. Iar după ce l-a judecat, măria sa Ştefan şi-a luat 
canon să ajuneze nouă ani vinerile. 

— A fi, dar judeţul e al lui Dumnezeu, nu al oamenilor. 

— Pe pămînt, judeţul e al lui Vodă. 

— Şi bine-i, mă rog, că l-aţi dus în Ţara Muntenească, amestecîndu-1 
într-atîtea şi într-atîtea, de era să-şi piardă capul? 

— însă nu şi l-a pierdut, comisoaie Ilisaftă, căci are braţ vrednic. 

— Nu şi l-a pierdut, căci am stat eu în genunchi ziua şi noaptea 
lăcrămînd şi rugîndu-mă la Maica lui Dumnezeu, să ia subt aripa sa 
milostivă nu numai pe cei tineri, comise Manole, ci şi pe cei bătrîni, care mă 
înfruntă acuma. Ce l-aţi putut învăţa acolo? Să hăituiască pe Radu-Vodă, 
cum aţi hăituit pe Petru-Vodă? Aţi hăituit cerb ş-aţi prins ciute. Ce i-au 
trebuit măriei sale Doamna şi domniţele Radului-Vodă? Putea să-i ieie 
averile, cum le-a luat; dar pe femei să le lese. Aşa încît s-a umplut Ţara 
Moldovei de doamne şi domniţe. Am auzit că domniţa Maria... 

— Află că domniţa Maria e o copilă, jupîneasă Ilisaftă. 

— Va fi fiind. Dar eu am auzit că ia aşa se uită ţintă drept în ochii 
măriei sale Ştefan. Apoi treabă-i asta, comise Manole? Spune şi dumneata. 
Adicătelea, dumneata ştiu eu ce vei spune, că te cunosc. 

— De aceea nu spun nimica şi tac. Domnul meu ştie ce face şi face 
bine. 

— Unele le face bine, comise Manole, însă altele nu le face bine. Dar 
asta-i altă belea. Pe mine mă dor altele. Alinte-se măria sa cu cîte doamne 
şi împărătiţe pofteşte, eu grija măriei sale n-o am. 

— Se şi vede, Ilisaftă. 

— Eu grija măriei sale n-o am, comise. Eu mă îngrijesc de pruncul 
sufletului meu şi doresc să-l văd aşezat la casa lui, cu soţie; pe urmă pun 
mînile pe piept şi închid ochii. Tac de-a pururi şi scapi de mine. 

— Vin şi eu după tine, Ilisaftă, n-ai grijă, căci şi zilele mele sînt 
numărate. Ba încă se poate să mă înfăţişez eu întăi şi întăi în acel loc de 
linişte şi de tăcere după care rîvnesc. 

Comisul oftă prelung şi jupîneasa Ilisafta îl privi c-o înduioşare trezită 
în ochii ei frumoşi. 

— Ah, comise Manole, îngînă ea, nu uita de învăţătura din veac, care 
spune că să te temi de muierea care tace, nu de cea care vorbeşte. 

— Ilisaftă, am învăţat să nu mă tem de nimica, se îndîrji bătrînul 

comis. Eu zic să Ieşi băietul pînă ce i-a veni vremea. Aşa te-ai zbătut şi te-ai 
frămîntat cu nora dumnitale Maruşca. Aţi dat lui Simion să beie atîtea 
buruieni fierte pînă ce i-a venit greaţă. Te-ai ostenit la toate schiturile din 
munte; ai adus, pe lingă Chira dumnitale, toate babele meştere cîte s-au 
aflat în nouă ţinuturi. Ei şi? Cînd a venit vremea ş-a dat Dumnezeu, — 
lucrul s-a făcut, ş-ai să ai nepot. Venea şi fără atîta străduinţă a dumnitale. 

— Ba numai după strădaniile, doftoriile şi rugăciunile mele s-a făcut, 
comise Manole. Cu strădaniile şi rugăciunile mele are să se facă şi ce doresc 
eu pentru Ionuţ, comise. Şi ce vreau eu, comise, află că se îndeplineşte, 
deoarece am sprijin pe Maica Domnului. Şi nu cuteza a fi nătîng, cinstite 
comise, faţă de porunca sfîntă. Şi mai multe să nu spui, comise Manole, 
căci iaca, se umple uliţa de lume şi ne vin oaspeţi. Cum or intra, să nu te 
găsească posomorit, cum ai narav să stai cîteodată. De paloşele turcilor poţi 
muri; de vorbele Ilisaftei, nu. 

— Mulţămesc Domnului Dumnezeu... oftă comisul iarăşi. 

— De ce mulţămeşti? 

— Că a pus tuturor lucrurilor de pe lumea asta sfîrşit. 

— Mulţămeşte-i şi pentru Ilisafta, Manole, zîmbi subţire comisoaia. 

— îi mulţămesc, comisoaie, căci astfel am primit învăţătura să 
preţuiesc, după multă vorbă, un ceas de tăcere. 

Pe sub teii înfloriţi de la poartă, intra Nechifor Căliman, starostele. 
Purta, ca şi comisul, strai de şiac sur şi comanac de noaten. N-avea pe el 
nici un semn de oştean şi ţinea în dreapta toiag. Se închină cuviincios cătră 
cinstitul comis Manole şi cătră dumneaei comisoaia Ilisafta. 

Foarte s-au bucurat comisul şi comisoaia de sosirea unui oaspete ca 
Nechifor Căliman, starostele. în drum se mai opriseră cîţiva gospodari, 
îmbrăcaţi curat ca într-o zi sfîntă. între ei se afla şi părintele Dragomir, cu 
dascălul său Pamfil, care şi ei îşi vestiseră venirea şi-şi pregăteau intrarea 
la curtea comisului. Acuma mai stăteau o clipă cu oamenii, grăind de 
vreme, de holde, de oi şi vite, şi mai cu samă de năcazuri. 

Căliman starostele, după ce-şi făcu închinăciunea de cuviinţă, se aşeză 
pe laiţa unde avea el obicei să steie de cîte ori venea la prietinii săi comisul 
şi comisoaia. 

— Despre ce umblă vorbele la Timiş? întrebă el cu voie-bună. 

Fără a aştepta răspuns, se întoarse cătră comisul Manole, ca să-i dea o 
veste aşteptată. 

— Cinstite comise Manole, urmă el, am primit ştire că-ţi vine azi 
doftoria. 

Jupîneasa Ilisafta răsări din locul ei. 

— Care doftorie? 

— Doftoria cinstitului comis, răspunse rinjind starostele. Pentru durere 
de şale. 

Comisioaia se miră nespus: 

— Care doftorie? Cine o aduce? 

— Jupîneasă Ilisaftă, se închină spre ea starostele Nechifor; numai un 
ceas de vreme ai s-aştepţi ş-ai s-o vezi. N-o aduce nimene ca pe o doftorie; 
cît numai o călăuzeşte, căci vine ea singură. 

Auzind o cimilitură ca aceea, despre care n-avea ştiinţă, de şi într-o 
viaţă de om auzise atîtea, comisoaia Ilisafta s-a întors spre stîlpul său 
privindu-1 cruciş. 

— Cinstite staroste, întrebă ea cu grabă şi cu ascuţime; gîcitoare să fie 
asta? 

— Nu-i gîcitoare, ci doftorie; ai s-o vezi ş-ai să te bucuri, jupîneasă 
Ilisaftă, se veseli starostele Nechifor. Mai mult decît atîta nu pot spune, căci 
îmi porunceşte comisul Manole să tac ca pămîntul. 

— Bine cunoaşteţi toate şi bine vă înţelegeţi, îi întoarse cuvînt aprins 
jupîneasa. Eu stau aicea ca într-o sălbătăcie, tac şi nu ştiu nici nu spun 
nimic, iar domniile voastre bărbaţii ştiţi şi vorbiţi toate. Poate ştii ceva, 
staroste Nechifor, despre Ionuţ? N-ai auzit că-i vorba să-l însurăm? 

— Ptiu, drace! Eu socot, jupîneasă Ilisaftă, că un holteiaş ca Ionuţ mai 
poate aştepta pîn' ce-or trece războaiele, ş-apoi s-a aşeza după aceea, dacă 
i-a veni gust. 

— Asta nu-i gust, staroste; asta-i datorie de creştin. 

— Aşa-i, jupîneasă Ilisaftă; dar eu ţi-oi spune dumnitale că, dacă-i prea 
devreme, e cu suferinţă; dacă-i prea tîrziu, e cu oftări. Asta-i pozna cea mai 
mare, oameni buni. 

— Cum grăieşti dumneata, staroste? Se ascuţi spre el jupîneasa Ilisafta. 

îti face semne comisul? 

* 

— îmi face, răspunse cu supunere Nechifor Căliman; dacă-mi face de 
ce-aş spune că nu-mi face? Domnia ta, precît înţeleg, vrei aşa, iar domnia 
sa vrea altfel. Unul îl trage într-o parte altul în alta, şi băietul stă pe loc. 

— Nu-i băiet, staroste, e barbat. 

— Cine-i barbat? Ionuţ? Asta-i altă poznă, oameni buni: ptiu, drace! 

Comisul se veseli în jilţul său, comisoaia zîmbi şi ea cam acru. Cucul 
cel bătrîn începu să gîrîie răguşit în prasad. 

— îl auzi, comise? întrebă jupîneasa Ilisafta. 

— ÎI aud, Ilisaftă... oftă bătrînul Manole Păr-Negru. Văd că vine pe sub 
păretele de-afară o femeie din sat de la Timiş, o aduce Chira. Are vreo 
nevoie de-un ajutor ori de-un sfat, jupîneasă Ilisaftă. 

— Atuncea să îndrăznească a păşi aici... hotărî ascuţit comisoaia. Eu 
am sfat cu domnia voastră, nu vă pot lăsa singuri. Aştept şi pe părintele 
Dragomir, şi pe dascălul Pamfil: văd că mîntuie vorba cu gospodarii şi şi-au 
răsucit grumazurile într-acoace. Ce vrei, nevastă? Tu eşti Călina lui 
Gheorghieş Alistar? 

— Eu sînt, dragă nînaşă; văd că nu m-ai uitat şi te milostiveşti a-ţi 
aduce aminte de mine. 

— Nu te-am uitat: spune ce nacaz ai. 

Femeia era încă tînără, curat îmbrăcată cu catrinţă şi iie. Se sfia, cu 
mîna la gură, de obrazurile bărboase ale boierilor din pridvor. Ea nu era 
decît o fiinţă din mişei, nevastă a unui argat de pe moşie. Cu toate acestea, 
avea un suflet şi o suferinţă — şi căta sfat unde ştia că-1 găseşte. De la 
pragul jupînesei Ilisafta nu se întorcea nimenea nemîngîiat. Nu se afla în 
acea parte de ţară suflet mai blajin decît al comisoaiei. 

— Nu te sfii, Călină; îţi dau eu deslegare să grăieşti. Femeia urma să 
tacă. 

— Te asupreşte Gheorghieş Alistar? Ori te ucide? 

— Sărut dreapta, nînaşă. Ba. 

— Nu-ţi dă ce-ţi trebuie? Nevasta îşi strînse mai tare buzele. 

— Şi-a încurcat cărările prin alte părţi? 

Călinei lui Gheorghieş îi zbucniră deodată lacrimile, în tăcere, fără nici 
un cuvînt, fără nici un suspin. îşi plecase fruntea cătră umărul stîng, 
ruşinată. Comisul şi starostele priveau ca de departe, răsturnaţi în speteze, 
la locurile lor. 

Jupîneasa Ilisafta urmă a ispiti pe nevastă. 

— Ai făcut ceva? 

— Ba. Am venit să cer sfat, murmură femeia. Zice că-i bine să mă duc 
să dau acatist şi să mă rog la Sfîntul Onofrei, la un schit care se chiamă 
Sihăstria. 

— într-adevăr, răspunse domol şi cu luare-aminte jupîneasa Ilisafta; se 
află un schit Sihăstria şi este acolo o icoană a lui Sfîntu Onofrei. Iar eu nu 
te sfătuiesc, fină, să te duci să te rogi la un bărbat, oricît de sfînt ar fi el. 
Corb la corb nu-şi scoate ochii: vorba asta s-o ştii de la mine. Pentru 
suferinţa ta du-te la Neamţu şi roagă-te Maicii Domnului, făcătoarea de 
minuni. 

Muierea se închină suspinînd şi sărutînd cu buzele ţuguiate dreapta 
jupînesei Ilisafta. Se întoarse spre nana Chira, care încuviinţa cu şoapte 
pripite sfatul, şi amîndouă se traseră înapoi spre cuhnie. 

Comisoaia n-avu vreme să se bucure de izbîndă. Privi numai o clipă pe 
potrivnicii săi şi îndată după asta fu nevoită să iasă întru întîmpinarea 
sfinţiei sale părintelui Dragomir, care venea domol, cu dascălul Pamfil în 
urma sa. 

Mare uimire a cuprins iarăşi pe jupîneasa Ilisafta, cînd dascălul Pamfil, 
după închinarea de bun-sosit, şi după ce s-aşezat pe laiţă lîngă staroste, a 
deschis gura şi a clămpănit ciudate vorbe pe care le mai auzise: 

— Cinstite comise Manole, s-a primit înştiinţare că vine doftoria. 

— Bună veste, s-a bucurat bătrînul Manole Păr-Negru. Vorba a rămas 
aici — ca un ou răsclocit: stă netrebnic şi n-a mai ieşi din el pui pînă la 
învierea a doua, şi nici atunci. Să nu crăpi de năduh? se muncea în sine cu 
gîndul jupîneasa Ilisafta. Au cîteodată bărbaţii aceştia cîte-o taină în care 

nu poţi intra, cum nu poţi pătrunde în stîncă. Nu-i departe dumneaei de a 
crede că să fie o punere la cale a lor, numai aşa, ca s-o fiarbă pe ea. Să nu 
mai aibă astîmpăr, să nu mai aibă hodină, pînă ce n-a afla. 

Dar de la cine să afle? Poate pe Ionuţ să-l ispitească, de vreme ce 
trebuie să cadă la curte şi Ionuţ pînă la vremea amiezii. 

Ce spune şi părintele Dragomir? Doamne, iartă-mă: şi popa ista parcă 

n-ar fi în toate minţile. 

î 

— Eu socot să fie aici înaintea amiezii... grăieşte moale părintele 
Dragomir. 

E vorba tot de acea doftorie; şi bătrînul Manole se bucură şi de vorba 
asta. El se bucură şi alţii se înveninează. Dar fie ce-a fi! Fie taină, fie 
minciună, fie punere la cale, — nu-i întreabă şi nu mai cere lămurire, să 
ştie de bine că moare într-acest ceas! 

A început să adie o boare uşoară dinspre munte. Partea aceea de lume 
învăluită ca în hobot albastru s-a mai luminat parcă şi s-a mai apropiat. Pe 
cînd depărtările de la şesuri se tulbură ca-ntr-o bură de cenuşă. Dascălul 
Pamfil se uită cu luare-aminte într-această schimbare a stihiilor; trage din 
chimir gromovnicul său învălit în ştergar alb, îl desface şi-l cercetează. 

Cartea dascălului Pamfil e altă taină, cu slove ca furnicile şi cu chipuri 
pe care nu le poate pricepe şi desluşi nimeni altul decît el. Pe cît lămurea 
uneori părintele Dragomir, acel gromovnic a fost alcătuit de un schivnic de 
la Sfîntul Munte Aton; iar un frate al dascălului Pamfil, monah trăitor acolo, 
l-a cumpărat de la schivnic cu preţ de doi harmasari buni. Cînd a venit la 
noi în ţară acel monah, frate al dascălului Pamfil, a lăsat aici gromovnicul şi 
l-a învăţat pe Pamfil cum să-l înţeleagă. Luînd de la Pamfil doi căluţi tretini 
răscumpărare, s-a dus, ş-apoi a şi murit acolo la Aton în sfînta mănăstire a 
Pantocratorului. De atuncea se foloseşte o parte din omenirea din Ţara-de- 
Sus de înţelepciunea scrisă în acel gromovnic. Ce-o fi fiind asta, cum va fi 
fiind scris, şi cum poate ceti dascălul Pamfil — care nu-i decît un biet mişel 
ca toţi mişeii — numai unul Dumnezeu poate şti. Se află pe lume, pesemne, 
asemenea ciudăţenii de care se folosesc cei slabi, ca să aibă har şi căutare 
la domni şi boieri. 

Arată cu mare pricepere dascălul Pamfil, bătînd cu dosul palmei în 
gromovnicul deschis, mai întăi şi mai întăi, că — dacă se schimbă vremea 
din secetă în ploaie la sfîrşitul lunii iunie în zodia racului — apoi are să tot 
ploaie vreme de patruzeci de zile. 

Rău a fost că nu plouă peste năcăjiţii din Ţara-de-Jos. N-are să fie bine 
că plouă prea mult, pentru năcăjiţi din Ţara-de-Sus. Căci 

Cînd se umplu fîntînile 
Scad prisăcile şi stînile. 

Aşa-i cumpăna: dacă se înalţă într-o parte, se coboară în cealaltă. 

— Adevărat, adevărat scrie la carte... oftează părintele Dragomir, care 
nu-i deloc cărturar şi, precum se cunoaşte, a învăţat pe derost sfînta slujbă 
şi tipicul. Se poate să nu fie cărturar nici dascălul Pamfil; însă cartea lui e 
carte, cartea e în stăpînirea lui, şi în ea se află cuprinse toate înţelepciunile 
de la Solomon-împărat şi de la Iraclie-împărat. 

— Dacă plouă, nu-i rău, căci aşa vrea Dumnezeu, urmează dascălul 
Pamfil; şi filosofii au spus că nu s-a văzut niciodată foamete după anii 
ploioşi. Iar dacă plouă, muntenii de la noi n-au a se plînge, căci 

Şi din iarbă rea se poate scoate fin bun. 

Deasemeni plugarii cei buni ştiu că 


După Sîngiorz 
Nu se mai samănă orz. 


Iar cine n-a apucat a sămăna orz, să samene malai. în Ţara Moldovei, 

Cu vin şi cu malai 

Poţi trăi o sută de ai. 

t 

Să cunoască pivnicerii de la podgorii că 

Ploile de Sîntămărie 
Vinul îl subtie. 

f 

Se mai scriu în gromovnic şi alte adevăruri. De pildă că: «Toamna se 
numără bobocii şi se măsură griul». Vorba asta îi place, nu ştiu de ce, 
părintelui Dragomir. Jupîneasa Ilisafta se miră — căci vorba asta e de cînd 
lumea şi nici nu-i nevoie să mai fie scrisă şi zugrăvită. 

Dascălul Pamfil mai găseşte ceva în bucoavna lui: 

După iarnă supărată, 

Vara rîde... 

Dacă lepezi cojocul la Crăciun, 
îl îmbraci la Paşti. 

Iaca, asta i s-a întîmplat şi dumneaei să cunoască, nu numai o dată 
într-o viaţă de om. înţelepte lucruri scrie la gromovnic. Bine ar fi să se afle 
scris în acea carte veche ceva despre zodia lui Ionuţ şi despre casa vieţii lui 
Ionuţ, adică despre însoţirea pe care o rîvneşte pentru dînsul cu atîta 
neastîmpăr comisoaia. 

— Se arată în gromovnic zodia lui Ionuţ, dascale Pamfil? întreabă 
dumneaei, cu puţină îndoială. 

— Sărut dreapta, jupîneasă Ilisaftă, răspunde cu supunere dascălul; se 
arată; de ce să nu se arate? în gromovnicul meu se arată şi se proroceşte 
toate cîte sînt pe lumea asta. Ţi-am arătat şi domniei tale zodia în care te 
afli şi s-a dovedit bună zodie. Am să-ţi spun şi despre zodia lui Ionuţ, al 
dumneavoastră, de ce să nu spun? 

— Cum ai crede dumneata, dascale, că s-ar arăta scris în carte acea 
zodie a lui Ionuţ? întreabă cu glas scăzut şi repezit comisoaia Ilisafta. S-ar 
putea să nu i se arate căsnicie? 

— S-ar putea; căci unor oameni li-i scris pe obraz, şi-n ochi şi-n frunte, 
că n-au a zidi casă şi nici vor avea feciori, să-i pomenească: după cum se 
spune şi-n cîntarea de la sfînta mănăstire Neamţu pe care o cîntă monahii: 


O, prea frumoasă pustie, 

Poftesc să te am soţie... 

însă, eu pe cit am putut cunoaşte în ochii lui Jder cel mititel şi-n toate 
ale sale, n-are să cînte niciodată asemenea viers. Mai degrabă s-ar vedea 
din toate ale lui că are să biruiască două şi trei femei. 

— Aşa crezi dumneata, dascale? Să nu te-audă comisul. 

— Ba eu îl aud, jupîneasă Ilisaftă, se veseli comisul Manole din jilţul 
său; şi-mi place; dar să ştii că asta-i altă căciulă. 

— Ştiu, ştiu, oftă jupîneasa Ilisafta; asta a fost scris şi-n ochii altora. A 
dat Dumnezeu însă şi s-au însurat. Aşa va da Dumnezeu să se însoare şi 
Ionuţ. Iar dumnitale, dascale Pamfil, dacă vii cînd e băietul aici, şi-mi spui 
întocmai ce doresc eu, să ştii că-ţi dăruiesc un bărbăcuţ noaten, de soi de 
la Crîm. 

După aceste vorbe, jupîneasa Ilisafta Jderoaia n-a mai întîrziat. S-a 
sculat cu grăbire şi s-a dus să deie poruncă de colăcei proaspeţi, miere 
limpede şi apă de izvor, pentru oaspeţii săi. Pe cînd se întorcea iar în 
pridvor, a băgat de samă că bătrînii stăteau cu capetele întoarse cătră 
colnic, de unde cobora poteca de la grajdurile domneşti. S-a oprit ca 
fulgerată, stînd şi dumneaei cu luare-aminte, ca să vadă — încă departe — 
călăreţ sprinten venind în pas domol pe cal murg. Cînta din frunză. 

— E Ionuţ... a şoptit ea c-o bucurie de tinereţă. 

încă privea într-acolo, cucerită cu totul de bucuria sa, cînd s-a stîrnit 
zarvă de cîni la curte; şi-n poartă s-a oprit Zailic Uzum de la Dumesnic, cu 
ursul cel mare negru, pe care îl purta îmblînzit la iarmaroace de vreo 
douăzeci de ani. 

Ţiganul, deşirat şi mai înalt decît poarta, se purta încă semeţ şi cu plete 
negre, măcar că împlinise şaptezeci de ani. Cu glas răguşit şi răstit îşi 
îndemna ursul să se închine cătră boieri: 

— Ploconeşte-te frumos, Vasile, la cinstitul comis. Ursul s-a ridicat în 
două brînci, alături de stăpînul său Zailic, şi s-a închinat cătră pridvor. 

Comisoaia părăsise din vedere pe Ionuţ şi se întorsese cătră minunea 
de la poartă. Cinstitul comis s-a sculat din locul său, a ieşit din pridvor, ş-a 
strigat poruncă la argaţi să stăpînească bine cînii. După aceea s-a dus 
împotriva ursului, care se lăsase iar în patru brînci şi intra cuminte pe 
portiţă, după ţigan. 

Neaşteptată vedenie i s-a arătat apoi jupînesei Ilisafta. Cinstitul comis 
s-a lăsat dintrodată pe pajişte, cu pîntecele la pămînt şi cu braţele 
împreunate sub frunte. La porunca ursarului, Vasile a păşit cu mişcări line 
în spatele comisului ş-a început a-1 călca, pipăindu-1 oarecum, de la şale 
spre grumaz şi iar la şale. Oaspeţii din pridvor se ridicaseră şi se uitau, 
muşcînd colăceii proaspeţi, cum se mişcă iscusit doftoria vie deasupra 
ciolanelor bătrîne ale comisului... 

— Iaca, asta încă n-am văzut-o, a mărturisit cu umilinţă jupîneasa 
Ilisafta. De auzit am fost auzit; dar încă n-am văzut. Se va II spăriind 
durerea de asemenea dihanie fioroasă? Totuşi văd că-i un urs blînd şi 
înţelept. Va fi avînd el meşteşug să deie bătrîneţii iarăşi macar o parte din 
puterile tinereţii? Dacă vrea Dumnezeu, se poate şi asta. 

Jupîneasa Ilisafta îşi ridică ochii spre cerul amiezii, pocni din palme, 
apoi îşi făcu cruce clătinîndu-şi căiţa naltă împodobită cu borangic... 

însă, cu toată uluiala ei de-o clipă, nu putea uita pe cel care venea 
călare legănat şi cîntînd din frunză, pe sub fagi. Ionuţ al ei, puiul străin, 
mai drag decît copiii durerii sale drepţi, cei care erau carne din carnea sa şi 
sînge din sîngele său. Cum îşi tot înturna ochii spre poartă, aşteptîndu-1 din 
clipă în clipă, îl şi văzu sosind, cu dreapta în şold şi cu gugiumanul pe-o 
sprinceană. Ajuns în dreptul porţii, îşi strunise calul poprindu-1 şi se 
înălţase în scări, ca să vadă mai bine ce adunare de oameni şi ce petrecere 
s-a iscat la curtea marelui comis. într-o clipă înţelesese şi i se arătase pe 
obrazul ars de soare zîmbetul lui, după care se prăpădea jupîneasa Ilisafta. 
Ptiu! ptiu! Şopti ea într-ascuns. Să nu fie de deochi! Falnic barbat creşte din 
Ionuţ. Rîdea cu toţi dinţii, sub mustaţa îngroşată. îşi arcuise sprîncenele. 
Pe urmă avusese o căutătură în laturi, cercetînd ca într-o fulgerare ce se 
petrece împrejuru-i. Jupîneasa comisoaie răsări ca de-o sfială: acea 
căutătură lăturalnică, repede aruncată şi tot aşa de repede ascunsă, era 
aidoma cu căutătura lui Vasile, doftoria vie care punea în rînduială 
ciolanele dureroase ale lui jupîn Manole Păr-Negru. Acuma îşi dădea sama 
bine că mai ales la acea căutătură de om a sălbătăciunii îmblînzite se 
uimise dumneaei. Să fie şi asta vreun semn? 

Nu-i nici un semn. Ori, dacă este semn, nu poate fi decît semn bun. 
Dumnezeu a pus în acest fecior toate darurile sale, întru care ea 
nădăjduise. Bărbăţia şi puterea lui îi erau scrise în obraz şi-n trup. în acea 
vară a anului 1474, Jderul cel mezin nu mai avea nimic din pruncul de 

odinioară. Lat în umeri şi subţirel în mijloc, părea mai nalt decît alţi oameni 
cînd, după ce descălecase, intră pe portiţă cu frîul calului în dreapta. Cu 
stînga îşi trase de pe plete gugiumanul şi se ploconi uşor cătră părintele 
său comisul, care-şi sucise spre el grumazul, rînjind de jos în sus de subt 
urs. 

— Mă tot dureau şalele... încercase domnia sa să lămurească băiatului. 

Dar Ionuţ se întorsese spre măicuţa sa cea bună, care urma să-l 
privească şi-l aştepta aproape, cu fruntea înclinată ca şi cum ar fi vrut să-l 
împungă şi cu bărbia îndesată asupra sinului. 

«Răule şi urîtule!» ar fi poftit dumneaei să strige. însă îi era ruşine de 
atîta lume. 




















CAPITOLUL II 


AICEA ŞI COMISUL MANOLE DĂ SFATURI MEZINULUI SĂU 


^^4întul care adia de cătră amiază a spălat putoarea ursului. Cînii 

«J^Yde la Timiş şi-au contenit zăpăiturile; lumea din privelişte s-a 
astîmpărat îndrumîndu-se încolo şi încoace la ale sale. Atuncea 
şi sfinţia sa părintele Dragomir s-a sculat ducîndu-se agale, hai-hai, avînd 
în urma şi în laturea sa ca pe un mînzoc pe dascălul Pamfil. După ce şi 
starostele Nechifor a poftit sănătate bună cinstitelor gazde, şi s-a auzit şi în 
urma domniei sale portiţa de la drum trîntindu-se în clampă, jupîneasa 
Ilisafta a răsuflat prelung af-aff! şi s-a întors cătră Ionuţ al ei. 

Dar se mai afla de faţă şi comisul Manole. 

— Mi-ar plăcea, comise, a zis dumneaei, să ne aduci o leacă de fagure 
proaspăt, ca să-ndulcim tinereţa asta. N-a fost pe la noi de cinci zile, şi, 
după cît pot eu ceti pe obrazurile oamenilor, acuma văd că are acrimea unei 

griji- 

— Ce grijă poate avea un fecior desmierdat ca Ionuţ al dumnitale? a 
răspuns mormăit bătrînul Manole foindu-se din şolduri şi din umeri, unde 
simţea furnicîndu-1 doftoria ursului. 

Comisoaia a zîmbit: 

— Aşa eşti dumneata, comise Manole; după ce te-ai pus la cale ca să- 
ntinereşti iar, nu-ţi mai pasă de năcazurile altora. Dumneata nu vrei să 
crezi că o mamă are totdeauna de ce se teme, şi un fecior ca Ionuţ, ale sale 
gînduri. Uită-te şi vezi ce i-i scris în ochi. 

— Mă uit, comisoaie, şi nu văd nimica. Dacă are ceva băietul, să spuie. 
Întîmplatu-s-a ceva pe la domniile voastre sus, comise al doilea? 

— Nu s-a întîmplat cine ştie ce, tătuţă, a răspuns Ionuţ învăluind cu 
zîmbet prefăcut pe bătrîn. 

Comisul Manole a păşit spre mezinul său şi şi-a pus palma sa dreaptă 
pe umărul lui stîng. 

— Ce este? 

Jupîneasa Ilisafa şi-a pălit fruntea: 

— Să ştii că-1 chiamă iar la Domnie! Băietul acesta, sărăcuţul, fost-a 
zămislit, pesemne, pe zbucium şi pe grabă. Nu i se isprăveşte una şi începe 
alta. Oare nu l-aţi dus în Ţara Muntenească, purtîndu-1 în primejdie? Cine 
era, cine era în frunte la toate? Ionuţ al lui Manole Păr-Negru! Cine a bătut 

cu straja săbiei în poartă la Cetatea Dîmboviţii şi a strigat să-i vie cheia de 
aur, pe tabla, ca s-o primească şi s-o ducă măriei sale Ştefan-Vodă? Cînd s- 
au jîmbat turcii la el, îndemnîndu-1 să vie s-o ieie, — n-a descălicat? si nu 
s-a dus s-aducă scară, ca să se suie singur la meterezuri după cheie? Mă 
rog, cine-1 învaţă? îl învaţă acei bătrîni care nu se mai astîmpără şi care au 
nevoie de puterea sălbătăciunilor ca să purceadă iar la alte blăstămăţii. 

— Jupîneasă Ilisaftă, dă la o parte cele trecute şi nu mai vorbi de ele, 
căci s-au săvîrşit; iar pe cele viitoare nu cuteza să le judeci, căci le 
porunceşte măria sa şi are asupra lor putere numai unul Dumnezeu. 
Spune, copile, ce este? 

— După cele ce-1 puneţi să săvîrşească, copilul nu-i el. Pe cît m-ajută 
ochii şi înţelegerea, eu îl socotesc barbat în toată puterea. 

— Atuncea, jupîneasă Ilisaftă, lasă pe barbat să vorbească şi dumneata 
taci macar cît tace picuşul. 

— Bine, a oftat comisoaia; bărbaţii să grăiască, iar nevestele şi mamele 
să asculte. 

— Aşa, a urmat cu sprinceana încruntată comisul Manole. Spune, 
băiete. 

— Apoi ce să spun, tătuţă? a zîmbit cu ochii pe jumătate închişi Jderul 
cel mititel. Mai întăi am venit să vă văd, căci îmi era dor de domniile 
voastre. Şi să vă sărut mîna. Sărut mîna, tătuţă; sărut mîna, muţă. Şi vă 
aduc deasemenea închinare de la bădiţa Simion. Cu osebită dragoste se 
închină cumnata Maruşca la dumneaei soacră-sa, şi se roagă să nu fie 
uitată, căci are nevoie de sfaturile dumnisale cum are nevoie prigoria de 
apă. 

— Apoi dac-ar avea aşa de mare nevoie, ar fi aicea şi dumneaei. N-am 
văzut-o cine ştie de cînd. 

— Conteneşte, jupîneasă Ilisaftă, s-a îndîrjit jupîn Manole; n-ai văzut-o 
de alaltăieri. Aţi stat, ş-aţi vorbit, ş-aţi vorbit şi iar aţi vorbit, de la prinz 
pînă la asfinţitul soarelui. M-am dus peste Moldova ca să văd cositorii; m- 
am întors ş-am umblat după alte treburi; iar m-am dus şi m-am întors, şi 
dumneavoastră tot n-aţi fost isprăvit cele ce aveaţi a vă spune. Acuma îţi 
trebuie iar: ca să le luaţi toate de la capăt. 

Ionuţ Jder păşi între bătrîni luîndu-le mînile şi sărutîndu-le iar. 

— Aşa că dinspre partea asta toate-s bune, tătuţă şi mămuţă. Ne-a 
sosit poruncă de la măria sa, ca să pregătim harmasarul cel alb cu ţintă în 

frunte. Noi am mai fost avut veste că acel cal are să facă trebuinţă măriei 

î 

sale şi nu l-am lăsat să se îngraşe. L-am tot încălicat şi purtat cînd eu, cînd 
bădiţa Simion. Noi ne gîndeam aşa că să-l ducem pe toamnă la Suceava. 
Acuma calaraşii care au venit ne-au spus că măria sa pofteşte să-l încalice 
cît se află în petrecere în tabăra de la Vaslui. Atuncea — mă gîndesc eu — 
zvonurile care umblă în lume se adeveresc; păgînii ar fl gătind iar război. 
Spun aceşti răzăşi că, la Vaslui, faurii bat potcoave. Atuncea măria sa 

aşteaptă să iasă cu oştile după ce s-or pune poduri de ghiaţă pe ape. 

Comisul Manole se încruntă fluturînd din cap; pe cînd comisoaia se 
căina tăcut, clătinîndu-şi fruntea la dreapta şi la stingă. 

— Lasă asta; parcă ştim noi ce are să facă? Ştie numai măria sa. Şi mai 
mult decît măria sa ştie Dumnezeu. Ce-i cu Vizir? E poruncă să-l duci tu? 

— L-aş fi dus. însă încă nu-1 putem trimete. 

— De ce nu-1 puteţi trimete? 

— Tătuţă, de cîteva zile, Vizir are ceva. Nu se poartă bine; e fără linişte. 
Cînd şi cînd i se nazare. Uneori suflă greu şi-l simţesc sub mine mai trudit 
decît s-ar cuveni. 

— Ei şi? rînji bătrînul; nu sînteţi domniile voastre comişi acolo? Nu 
cunoaşteţi rînduielile pe care le-aţi învăţat de la mine? Bătrînul era 
priceput; însă comisii cei tineri sînt şi mai pricepuţi, căci de-aceea i-a pus 
măria sa stăpîni la Timiş. Am auzit eu cu urechile mele spunîndu-se că 

nălbar ca Simion Jder comisul nu se află în toată Tara Moldovei. Stricnele 

» 

aveţi? Spînţ aveţi? Ce vă mai trebuie? 

— Avem, tătuţă. Bădiţa Simion a făcut cele ştiute, precum a fost învăţat 
de la domnia ta. Calului nu i-i mai rău. Dar nu-1 putem trimete săptămîna 
asta. Trebuie să-l priveghem pînă ce se priboleşte, şi apoi după aceea mai 
avem a-1 încălica şi a-1 purta, ca să-l înfăţişăm măriei sale întru toată 
puterea şi frumuseţa lui. Aşa cal rar se vede. Samănă întru toate lui 
Catalan bătrînul; e tot aşa de aprig şi parcă ceva mai cuminte. 

— Asta nu se întîmplă numai cailor, ci şi oamenilor... suspină repede şi 
subţirel jupîneasa Ilisafta. 

Comisul se holbă pieziş asupra ei. Pufni şi se întoarse la Ionuţ. 

— Ş-acuma ce poftiţi dumneavoastră de la mine, cinstiţilor comişi? 

— Tătuţă dragă, răspunse mezinul cu glasul său cel mai dulce, te 
poftim, eu şi cu bădiţa Simion, să te osteneşti pînă la deal la noi, la grajdul 
harmasarilor domneşti. Unde ştim noi una, domnia ta ştii zece. Domnia ta 
i-ai crescut pe cei vechi şi le-ai ştiut toate metehnele. Cînd a fost nevoie, i-ai 
doftorit cu mare iscusinţă, de care nici pe departe nu sîntem noi în stare. 
Numai cît te-i uita la Vizir şi cît vei pune un deget asupra lui ş-ai să şi ştii 
ce este de făcut. Ne porunceşti şi noi urmăm întocmai. Ca să aibă măria sa 
bucurie şi noi să nu rămînem de ruşine. 

— Aşa crezi tu? 

— Aşa credem eu şi bădiţa Simion; şi noi din cuvîntul domniei tale n- 
am ieşit niciodată, tătuţă... Şi chiar şi slujba asta de la Timiş, ne-a 
încredinţat-o măria sa numai cînd domnia ta ai lepădat-o. Dîndu-ţi-se o 
cinste mai mare, noi nu ne-am învrednicit de mila Domniei, decît pentru că 
sîntem feciori şi ucenici ai comisului celui mare. 

— Crezi tu aşa? 

— Cred şi mărturisesc, tătuţă. 

— Crezi şi mărturiseşti, viclene, căci sînteţi la strîmtoare. Macar că am 

avut eu destul năduh văzînd unele din rînduielile voastre nouă acolo la 
harmasarii Domniei, mai că m-aş îndupleca să nu vă lăs. Eu nu sufăr să-mi 
cadă cuşma în tină şi numele meu în ocară. Pe urmă asta-i ş-o datorie a 
mea cătră Vodă, ca să nu rămîie fără calul care-i place, în războaiele sale. 
Din mila lui Dumnezeu şi a Maicii prea curate, Domnul şi stăpînul meu îşi 
înalţă sabia asupra păgînilor, care lucru toţi drept-credincioşii din lumea 
asta îl aşteaptă cu bucurie. Apoi pentru asemenea război, feciorii mei au 
pregătit pe Vizir, după cum părintele lor a pregătit la alte războaie pe 
Catalan; şi după cum alţi comişi de demult au pregătit pe Ducipal lui 
Alexandru-împărat Machedon. Cum i-a fost de folosinţă Ducipal lui 
Alexandru-împărat, aşa să fie Vizir lui Ştefan-Vodă. Şi cînd s-a simţi în 
putere Ştefan-Vodă pe Vizir, să-şi aducă aminte de Manole comisul. însă 
n-are să-şi aducă aminte de Manole comisul, căci măria sa, la grajdurile 
domneşti de la Timiş, are slujitori tineri. 

— Tătuţă, se încolăci cu glasu-i dulce mezinul în vorbirea bătrînului, 
slujitorii cei tineri au să mărturisească adevărul, ca să ştie măria sa cui are 
a mulţămi. Căci domnia ta nu eşti numai doftor al lui Vizir, ci şi prietin al 
măriei sale. Şi nu atîta pentru noi mergi să doftoreşti calul, căci noi nu 
sîntem vrednici de cinstea asta, ci din prietinie pentru măria sa Vodă 
Ştefan. 

Comisul cel bătrîn îşi înălţă fruntea şi zîmbi pieziş cătră comisoaie. 

— Auzit-ai, Jupîneasă Ilisaftă? grăi el cu glas moale şi subţiat. Ai putea 
dumneata, jupîneasă Ilisaftă, să-mi spui cine l-a învăţat pe acest fecior al 
dumnitale asemenea meşteşuguri diplomaticeşti? 

— îti samănă dumnitale, comise. 

— Mi-a fi sămănînd, însă de învăţat ştiu eu cine l-a putut învăţa. Află 
dumneata, comise al doilea Ionuţ, că am fost ca ceara în mînile dumnitale, 
şi mai mult decît un ceas de vreme n-a trece pînă ce mi-oi pregăti sculele şi 
buruienile mele, ca să ne suim la grajduri. Şi mai ales am nevoie de miere. 
Nu pentru comisul cel tînăr, jupîneasă Ilisaftă, he-he! cît pentru un 
harmăsar bolnav al măriei sale. Ca să dobîndesc un fagure de la o matcă, 
mă grăbesc întăi să lepăd de pe mine straiele pe care le-a călcat ursul; cu 
asemenea amiros nu mă primesc albinele nicicacum! 

— Tătuţă dragă, îţi mulţămesc şi-ţi sărut dreapta. Ş-oi gusta şi eu o 
margine de fagure, căci iar sînt călător. Cei doi calaraşi mi-au adus poruncă 
să mă înfăţişez la prea cuvioşia sa părintele Amfilohie. Aşa că, după ce suim 
la grajduri, eu numai pînă mîni mai întîrzii. Iau cu mine pe tatar cu 
lucrurile şi mă duc la tabără la Vaslui, unde-i Vodă. 

Comisoaia se mişcă cu grăbire, venind să îmbrăţişeze cu lacrimi pe 
mezinul său. 

— Vai-vai! Am cunoscut dintru început că ai scrisă pe obraz veste de 
drum lung. Ieri mi-a dat în bobi nana Chira şi mi-a găsit şi ea mîhnire. 
După cum mi-a fost o viaţă întreagă ursit, cunosc că, dacă purcede măria 

sa război de iznoavă, se duc nu numai tinerii, ci şi bătrînii. De aceea îşi 
agonisesc unii din aceştia putere cu doftorii pe care nu le-am văzut de cînd 
sînt: ca să se ducă şi ei. Ş-apoi rămîi, jupîneasă Ilisaftă, iarăşi singură, ca 
mărgeaua neînşirată. De altminteri, am avut şi vis vestitor: alaltăieri 
noaptea, se făcea că am a trece o apă mare şi nu găseam nici vad, nici 
punte. Ieri dimineaţă, mi-a venit de trei ori să strănut, şi n-am putut 
strănuta. Asară, cînd să mă duc din pridvor în casă, m-am împiedecat în 
prag. Nu mai spun că, de la o vreme, tot simţesc că mi se bate pleoapa 
stingă: mai ales din asta înţeleg că unii oameni, care bănuiesc ce se poate 
întîmpla, vorbesc de nacazul şi grija mea jelindu-mă. Nu te uita aşa lung la 
mine, comise Manole; vorba care vrei s-o spui ţine-o şi nu-i da drumul, că 
nu-i vorbă bună care să mîngîie pe-o mamă şi pe-o soţie. Du-te şi te 
primeneşte şi intră în prisacă; văd că nu-i multă vreme de aşteptat. 

Ascultă, Ionuţ, se întoarse jupîneasa Ilisafta cătră mezinul său, după ce 
comisul cel bătrîn se dusese tropăind; ascultă, Ionuţ, să-ţi mai spun una... 
Boala asta a acelui harmasar pe care-1 chiamă Vizir, tu să ştii că nu-i atîta 
boală, cît semn şi prevestire. Tot aşa Catalan cel bătrîn, cînd a început 
măria sa Vodă Ştefan războaiele sale, a dat semn. întruna se frămînta şi 
bătea cu copitele în pardoseala grajdului şi rupea cu dinţii din iesle. îndată 
după aceea, cînd s-a văzut ce-a fost, am înţeles că acel harmasar e cal 
nazdravan, precum se ştie de cînd e lumea şi de cînd sînt poveştile, că se 
află cai nazdravani. Iar acest cal tînăr, fiind din sîngele celuilalt, are şi el 
dar de a simţi şi vesti cumpenele şi răutăţile omeneşti. Vai, Ionuţ dragu 
mamei, totdeauna m-am temut eu de asemenea cumpene şi răutăţi! Cu 
rugăciunile mele şi cu multă milă de la prea curata Maică Fecioară, pînă 
acuma am fost izbăvită. Iar acuma iarăşi mă tem, căci grija şi întristarea 
stau în sufletul nostru şi rod ca un vierme neadormit. Eu, dragu mamei, 
înainte de toate, pe lîngă alte sfaturi pe care ţi le-am dat altădată, am a-ţi 
mai da unul. La mesele la care te duci, printre străini, nu gusta din mîncări 
pînă ce n-ai văzut pe stăpînii casei mîncînd din blidul din care ţi-ai scos tu. 
Şi cînd bei vin, lasă întăi pe alţii să ieie credinţa. Iar apă cînd bei, oriunde ai 
fi, suflă întăi asupra ei şi varsă o picătură pentru morţi; ca să împaci 
sufletele cele neliniştite. Iar în această clipă, stai singurel numai un pic, 
pînă ce aduc plăcintele moi poale-n-brîu, pe care le-am copt asară pentru 
tine, simţind c-ai să vii. Bucuroasă-s că ai venit; întristată-s că pleci. 

învăluindu-şi fustele creţe ca în bătaie de vînt, comisoaia Ilisafta s-a 
repezit la camară şi s-a întors răsucindu-se în călcâie şi punînd dinaintea 
mezinului său plăcinte aurii. 

— Gustă, dragu mamei. 

— Nu mi-i a gusta, comisoaie, se apăra Jderul cel mic rîzînd, căci te 
ştiu supărată. 

— Ba să guşti, dragu mamei, ca să-ţi aduci aminte de mine cînd vei fi 
între străini. Că oamenii care se despărţesc nu cunosc cînd au să se adune 

iar. Tot m-am gîndit eu, de cîte ori ai plecat, că poate să mă prăpădesc în 
lipsa ta şi, cînd te-i întoarce la cuib, nu mai găseşti pe nimeni. Căci şi 
bătrînul — batîr că l-a calcat ursul şi i-a mai dat o leacă de putere — tot 
trecător se chiamă că rămîne, după vorba veche că ne trecem ca florile şi ca 
privighetorile. Şi cînd n-a fi el, şi n-oi fi nici eu, ţi s-a părea lumea asta prea 
pustie. 

Lui Ionuţ i se părea că înghite strîmb; şi era întrucîtva tulburat, de şi 
rîdea cătră comisoaie. 

— Mămuţă, mi-ai vorbit de însurătoare, dar eu am socotit că-i prea 
devreme. Am nădejde de la Dumnezeu că, de cîte ori m-oi duce şi m-oi 
întoarce, te-oi găsi aicea în pridvor. 

— Mîncarea de dimineaţă şi însurătoarea de tînăr, dragu mamei. Eu, 
drept ţi-oi spune ţie, Ionuţ, cred că ai mai putea aştepta şi amîna; sameni 
cu tatăl tău, căruia foarte i-au plăcut zburdăciunile. Şi dacă-ţi plac şi ţie, 
apoi acuma-i vremea ta. Dar tot îmi bate capul comisul Manole, că aşa şi pe 
dincolo, şi ar pofti dumnealui să te vadă aşezat la casa ta, după pilda 
celorlalţi fraţi, care toti se află tare multămiti. Chiar şi dacă se iscă într-o 
casă de însurăţei puţin tunet cu furtună, apoi după aceea vremea se pare 
mai bună şi viaţa mai frumoasă. Spun eu una, că ai mai putea aştepta; 
comisul Manole spune zece şi o sută; căci, după cum ştii, eu tac şi 
dumnealui vorbeşte şi porunceşte. 

— Mămuţă, răspunse Jder zîmbind, eu toate le-am văzut şi le-am 
ascultat cu mare băgare de samă, şi ştiu că ceea ce spui e adevărul 
adevărat. 

— Ah-ah-ah! văd, Ionuţule, că are dreptate comisul să-ţi spuie cum că 
eşti un viclean şi un rău. Iar tu, cînd va da Maica Domnului să te linişteşti, 
cum ai de gînd să ţi-o alegi pe soţia ta? 

— N-am s-o aleg eu, muţă; ai s-o alegi dumneata ca să te-asculte şi să- 
ţi placă. La drept vorbind ar trebui mai întăi şi mai întăi să-mi placă mie şi 
să m-asculte pe mine. 

— Dragu mamei, a oftat comisoaia, acuma înţeleg eu cine are dreptate 
mai multă decît toţi. Are dreptate acel călugăr iscusit, părintele Amfilohie, 
care te caută întruna pentru slujbele Domnului său. Dar nu se gîndeşte 
acel călugăr iscusit, părintele Amfilohie, la grija şi mîhnirea unei mame ca 
mine. Acuma să nu mai spui nimica; vine comisul cu fagurul de miere. 
Lasă-1 să vorbească el, cum are narav, şi tu mai mînîncă o plăcintă. 

Comisul începu a umbla cu paşi mari prin pridvor fără să-şi descleşteze 
fălcile. Nu era supărat; dar se strecurase în fiinţa lui grija: îşi făcuse cuib, 
clocea pui şi în curînd aveau să iasă şerpi cu limbi înveninate. în el toate se 
adînceau mai anevoie şi stăruiau apoi mai îndelung. I se părea lui, după 
cîte auzise, şi mai cu samă după cîte cugeta el singur, că din tabăra aceea 
de la Vaslui va să izbucnească primejdie pentru omenire, ca dintr-un cuibar 
al furtunii. C-un ceas mai devreme se bucurase, cu nădejde că sabia cu 

mîner în chip de cruce a Domnului şi stăpînului său se ridică pentru 
credinţa cea adevărată; dar nu putea să uite că, de cînd ţine lumea minte, 
puterea lui Antihrist s-a arătat nebiruită în acest veac. Numai cînd va 
binevoi Dumnezeu să-i hotărască acelui Antihrist pieirea, numai atuncea 
armiile creştinilor au să dobîndească putere desăvîrşită. Dar cînd fi-va oare 
să fie acea vreme? Cuvioşii monahi din sfînta chinovie de la Neamţu nu se 
sfiesc a spune că, atîta vreme cît or fi amestecaţi papistaşii în războiul 
împotriva păgînilor, Dumnezeu va lăsa să se aplece cumpăna de partea 
ismailitenilor, ca să se vădească greaţa sfinţiei sale pentru eretici. Iar 
părintele Amfilohie a spus de au auzit toţi şi a ajuns şi la urechile lui Vodă: 
cînd măria sa e numai cu ostile sale şi cu ajutorul lui Dumnezeu, războaiele 
sale merg bine, precum s-a văzut de curînd cu Radu-Vodă Basarab în Ţara 
Muntenească. I-a spîrcuit măria sa Ştefan-Vodă pe turci orişiunde i-a 
întîlnit. Va da Dumnezeu să-i biruiască şi să-i detune ş-acuma, căci 
papistaşii numaicît făgăduiesc oşti şi scriu cărţi, însă nu trimet nimica. 
Totuşi s-aude c-au să vie în tabăra de la Vaslui ajutoare de la Ardeal şi de 
la Craiul Lehiei; aşa lucru nu-i cu putinţă. 

Gîndindu-se la toate acestea şi silindu-se ca să-şi adune sculele şi 
buruienile, intrînd în cămări şi ieşind în pridvor, iar ducîndu-se şi iar 
venind, jupîn Manole Păr-Negru privea ca de departe de comisoaia şi pe 
Ionuţ Jder, pînă ce slobozi cîteva vorbe neînţelese. 

— Venit-au ori n-au venit secuii? 

Comisoaia Ilisafta privi spre soţul său cu puţină frică. Jder cel mezin îşi 
făcu unele socoteli în gînd, după felul său pripit de a cugeta. 

— Pe cît am înţeles, răspunse el părintelui său, darul nu i-ar plăcea 
măriei sale decît la vremea sa. De mere crude ţi se strepezesc dinţii. 

— Îhîm... mormăi comisul cel mare, urmînd a-şi pune în chimir şi în 
taşcă toate cîte-i făceau trebuinţă. 

Comisoaiei îi venea să-şi facă cruce cu limba. Au aşa bărbaţii nişte 
vorbe ascunse de te cruceşti. — precum s-a văzut şi-n acea dimineaţă. 

— Iar e vorba de vreun urs? întrebă ea cu îndoială. 

— Nu-i urs, e inorog... mormăi comisul. Dar împotriva lui se ridică leul. 

— Doamne Dumnezeule... şopti comisoaia Ilisafta stupindu-şi în sîn. 
Ce-o Ii fiind şi asta? 

îi mai rămînea o nădejde: 

— Ionuţ, cînd purcezi la Vaslui, te abaţi şi pe la noi, dragu mamei? 

Jder cel mic se pregătea s-aducă caii. Din pragul pridvorului, se răsuci 
spre comisoaie cu zîmbetul lui subţire. 

— Asta numaidecît, muţă; dar pînă atunci ţi-a spune tătuţă ce-i cu 
inorogul şi cu leul. 

Bătrînul porni a rîde cu mare plăcere: 

— Comisoaie, feciorul acesta al dumnitale poate încurca un sobor de 
trei armeni, trei greci şi trei papistaşi. 

— Dumnezeu să-l ţie! murmură comisoaia, făcînd în ascuns asupra lui 
Ionut semnul sfintei cruci. 

Cei doi bărbaţi, bătrînul şi tînărul, ieşiră printre livezi, şi comisoaia îi 
urmări o vreme cu privirea cum suie domol poteca spre sprinceana pădurii 
din fund. După aceea îşi aduse aminte că-i într-o zi de sărbătoare şi n-are 
treburi, deci e bine să cheme în iatac, la umbră, pe nana Chira cu sita şi cu 
bobii. Era plină ca un stup de gînduri şi de griji şi-i trebuiau neapărat 
lămuriri şi mîngîieri. 

Pe colnic, unde umblau călăreţii, vîntul adia mai apăsat săpînd valuri 
uşoare în fînaţurile prăvălatice. Iarba era înflorită într-o mie de feţe şi forme 
minunate şi înfăţişa ochilor colori dulci. O mireasmă caldă umbla în tot 
cuprinsul. Deasupra călăreţilor, la mare înălţime, plutea o gaie neagră, 
scriind ocoluri largi. Cînd ajunse deasupra pădurii de brazi şi fagi, ţipă de 
trei ori. Tînărul ridică fruntea urmărind-o. Bătrînul rămase cufundat în 
gînduri şi lăsîndu-se legănat în şa de pasul calului. De la vultur, ochii 
mezinului coborîră înspre cotloanele lui cunoscute şi desmierdate care erau 
aceleaşi şi păreau totdeauna altele, cu fiecare primăvară nouă. Auzea şi 
vedea cucul. Auzea un mierloi care învăţa să fluiere. Vedea trecînd în zbor 
pieziş părechea de ganguri. Vedea gaiţă şi ciocănitoare. Ş-o păreche de 
veveriţi cafenii, care fugeau răsucit pe-un trunchi de fag bătrîn. Deodată 
văzu o pasere străină, pe un clomb uscat. Nu era mai mare decît o cioară, 
dar era îmbrăcată cu pene brumării şi părea tristă şi singură, aşteptînd o 
soţie. Cînd se apropiară călăreţii la o bătaie de săgeată, îşi luă zborul. 

— Ce să fie paserea asta? întrebă tînărul pe bătrîn. 

— Care pasere? răsări marele comis. 

Paserea se mistuise sub pădure, ca o nălucă. Ionuţ căuta să 
lămurească înfăţişarea ei; bătrînul înălţă din umeri. 

— Cine ştie! trec aşa, din cînd în cînd, paseri stinghere. S-a fi rătăcit 
din vreo furtună, ş-acuma îşi caută drumul. 

— Părea a-şi aştepta soţia, urmă rîzînd tînărul. Mămuţa ar spune că ş- 
acesta-i semn pentru mine. 

— Se poate, Ionuţ, să fie şi semn; dar dac-a fost stingheră, atuncea-i 
semn după dorinţa mea. 

— Ştiu eu ce să spun, tătuţă? Mama a vrut să-mi dovedească chiar mai 

înainte că ai mare dorinţă să mă vezi însurat. 

î 

— Aşa ţi-a spus ea? 

— Aşa mi-a spus dumneaei. 

— Şi tu ai crezut-o? 

— Ba, tătuţă; ştiu eu ce să cred şi ce să nu cred. Bătrînul încuviinţă din 


cap: 

— Am văzut, şi înţeleg că pot să am în tine o nădejde. La dreptul 
vorbind, ştiu eu că, dacă vrea dumneaei ceva, apoi nimica nu-i poate sta 
împotrivă. Cum bate şi sapă apa fără contenire, aşa bate şi sapă jupîneasa 

Ilisafta. Ei, dar pînă ce bate şi sapă, trebuie să treacă vreme. Şi anume 


vremea asta îţi trebuie ţie, ca să cunoşti mai pe urmă că ai avut tinereţă. 
Tată şi mamă nu găseşti; muieri, cîte vrei. 

Mezinul încercă să înveselească pe bătrîn: 

— Tătuţă, mai degrabă pofteşte dumneaei noră pentru sine decît 
nevastă pentru mine. 

— Aşa-i, băiete, văd că te-ai deşteptat şi le desluşeşti bine. Aşa Vizir. 
Ieri nu era decît un mînz, pe urmă a fost strîjnic şi tretin; acu-i harmasar în 
putere. Te socoteam copil încă; văd că te arăţi barbat. îi trebuieşte, bre 
omule, noră ca să istovească toate vorbele cîte sînt de vorbit pe lumea asta! 
Bătrînul ridică fruntea privind înseninat spre Ionuţ, ca să cunoască în acest 
fecior fiinţa lui din ani destul de depărtaţi. îşi alătură spre el calul şi-l 
cuprinse pe fecior de după umăr apropiindu-1 spre sine; apoi privi în jur, să 
cunoască dacă n-a văzut cumva om pămîntean asemenea slăbăciune — cu 
totul rară la comisul cel mare. Nu se uitau la ei însă decît florile poienii cu 
mii de ochi şi mii de zîmbete. 

— Ascultă, Ionuţ, zise bătrînul cu voie-bună şi cu taină, casa lui bădiţa 
tău Simion o vezi în flecare zi ş-o judeci întru toată liniştea şi pacea ei. Du- 
te şi vezi cum umblă treburile şi la ceilalţi fraţi ai tăi care s-au grăbit să 
împlinească dorinţa jupînesei Ilisafta, dar fără a o mulţămi. Căci nurorile 
dumnisale trebuie să-i steie la poruncă, aşa cum stăm noi la porunca lui 
Vodă. Dacă vrei să ştii tu de la mine învăţătură, apoi eu ţi-oi spune, fără a 
ceti în gromovnicul lui dascălul Pamfil, că însoţirea cu muiere întru căsnicie 
e greu meşteşug şi silnică muncă. Asemenea treabă grea, bărbatul e 
îndemnat s-o săvîrşească de tînăr, căci după aceea, mai tîrziu, se înduplecă 
cu multă silă. 

Ionut tăcu. Bătrînul îl iscodea numai din coada ochiului. 

» 

— Tu ce zici şi ce gînd ai? 

— Eu ce gînd să am, tătuţă, şi ce să spun? Eu mă gîndesc şi spun că 
viaţa omului are numai o primăvară. 

— Aha! apoi, băiete, dacă spui tu asta şi dacă ai cunoscut tu asta, 
atuncea şi mai bine înţeleg că ai ajuns la bărbăţie şi ţi s-a copt căpăţîna. 
Ehe! unde-s primaverile mele, care-ai fost şi nu mai sînt! 

Comisul Manole îşi întoarse privirile spre zarea cîmpiei, unde 
străluceau aburii afundului depărtării şi se întruchipau umbrele de vis ale 
trecutului scufundat. De-acolo, din Tara-de-Jos s-a întors sufletul unei 
dragoste a lui din tinereţă şi-i face această bucurie să-i steie alături într-o 
primăvară, în care pentru el toate încep a fî secătuite şi uscate. 

îl strînse încă o dată pe Ionuţ cătră umărul său stîng. Apoi făcu: Hah! 
şi înlătură cu mîna dreaptă la o parte înduioşările, aşezîndu-se iarăşi drept 
şi cu trufie în şa. 

Ionuţ îl lăsă să se potolească deplin. 

— Tătuţă, zise el apoi, vorbeşti domnia ta de jupîneasa Ilisafta şi 

bărăneşti şi-i găseşti cusur. însă mie jupîneasa Ilisafta mi-a fost maică 
bună şi de la domnia sa am avut toată mîngîierea şi toată bucuria zilelor 
mele. Aşa că eu asupra dumnisale n-oi îndrăzni să stau decît cuviincios şi 
cu vorbe bune. 

— Ai dreptate, băiete, oftă comisul. Cîteodată se întîmplă să fie tinereţa 
mai înţeleaptă. 

— înţelepciunea asta, tătuţă, e «dintru ale tale» cum scrie la Alixăndrie. 

Atuncea inima comisului s-a muiat de istov, pricepînd că mezinul 
cunoaşte ceea ce domnia sa socotea să rămîie o taină pînă la ceasul 
împărtăşaniei din urmă. însă în ziua de azi copiii află toate. Ar fi poftit să-l 
îmbrăţişeze a treia oară şi se stăpîni totuşi, ca un bărbat în putere cum se 
socotea încă a fi domnia sa. 

Totuşi Ionuţ îl înţelesese şi aici. S-a plecat spre mîna lui stîngă, pe care 
bătrînul o sprijinea de coapsă şi i-a sărutat-o, apoi s-a ridicat şi el cu mai 
multă trufie în şaua sa. Şi-au pus caii în trap şi au umblat aşa un timp fără 
să schimbe vorbe. 

— Tătuţă, zise apoi Jder mezinul, înainte de a ajunge la grajduri şi la 
bădiţa Simion, vreau să-ţi spun că am fost cu luare-aminte şi la ceea ce mă 
îndemni să cercetez şi să cunosc. Am fost de atîtea ori la Liov, la bădiţa 
Dămian, şi am văzut că cumnată-mea de-acolo, batir că-i rusoaică, e ca o 
cloşcă bună şi bădiţa Dămian e puiul ei. îl caută şi-l ocroteşte de mi-a fost 
de-a mirare. 

— Hm, mormăi marele comis; să ştii că muierea asta va fi fost tare 
asuprită de soţul ei dinţii. 

— Ea spune că nu; şi pe soţul ei dintâi l-a jelit de se risipea în văzul 
lumii. Dar altfel nu poate fi decît cum spui domnia ta. Poate fi şi altfel: că se 
teme să nu-1 prăpădească şi pe cel de-al doilea şi-l ţine ca pe-o scumpete. 

— Hm! hm! am spus eu mai nainte Ilisaftei ce fel de negustor eşti tu. 
Mă poţi vinde şi pe mine. 

— Marfa asta n-o am de vînzare, tătuţă. Apoi am fost ş-am văzut şi mai 
des pe Cristea şi pe jupîneasa Candachia. Cumnată-mea Candachia socoate 
că nu-i pe lumea asta viteaz mai falnic decît bădiţa Cristea, iar bădiţa 
Cristea la soare se poate uita, iar la Candachia ba. Aşa că fiind ei atît de 
fericiţi unul din pricina celuilalt, pilda lor nu poate fi bună pentru mine. 
Dacă ar fi după a lor pildă, s-ar cuveni să mă însor pînă mini. Numaicît n- 
am vreme. Bag de samă că, în lipsa mea, au sosit la grajduri alţi doi 
călăreţi. 

— Hm! mormăi din nou bătrînul, vei fi înţelegînd şi tălmăcind tu multe 
şi-mi place cum le spui. Văd şi eu urmele proaspete pe potecă. Dar tu nu 
ceteşti tot, de unde se vede că comisii bătrîni cetesc mai bine decît cei tineri 
urmele cailor. 

— Eu nu îndrăznesc a crede, tătuţă, că urmele acestea sînt tot pentru 
mine. 

— Aha! ai văzut şi asta? 

— Am văzut, tătuţă, că-s urme potcovite de cai domneşti. Răzăşii noştri 
care sînt la rînd de slujbă nu pun potcoave cailor lor. Aşa că trebuie să fi 
sosit obraze mai subţiri. De obraze subţiri care vin de-a dreptul de la 
Domnie eu am început a mă teme. 

— Şi după asta văd, băiete, că ţi s-a copt căpăţîna. 

— Voi fi sămănînd şi eu cu cineva pe lumea asta, cinstite mare comise. 
Nu mai avem mult şi ajungem şi n-am apucat a-ţi spune de bădiţa Simion 
şi de cumnată-mea Maruşca. 

— Apoi numai în căsnicia lui Simion nu poţi găsi tu îndemn, măi copile. 

— Ba mie asta îmi place mai mult, jupîne comise. 

— Mira-m-aş! 

— Mie-mi place asta mai mult după vorba unui cîntec pe care îl ştii 
domnia ta. Te-am auzit odată cum îl cîntai. Eram prunc şi-l ţin minte de- 
atunci. îmi place şi după rînduiala lui Dumnezeu, pe care tot domnia ta mi- 
ai tîlcuit-o odată. Frumos îi cerul după o furtună şi apa lină după o volbură. 
N-am uitat nici asta. 

— Măi, măi! se veseli bătrînul; cui vrei să mă vinzi tu? Turcilor ori 
leşilor? Spune ca să ştiu şi eu. îţi place ţie asta? 

— îmi place. 

— Ei, apoi n-am ce-ţi face. 

Bătrînul încă rîdea cînd intrară la curtea cea nouă a comisului Simion 
Păr-Negru. Rîdea cu tot obrazul şi întinerise, încît îl priveau cu uimire din 
cerdac şi Maruşca, cu obrazul încununat de aurul însorit al cosiţelor, şi 
Simion care nu se putea hotărî să cheme în ochii şi pe fruntea lui o rază de 
bucurie, ş-un străin, care zîmbea cu mare stăpînire de sine. 

Pe acel străin, de şi încă nu-1 întîlnise şi nu-1 văzuse cu ochii săi, Ionuţ 
îl cunoscu numaidecît din vorbele auzite în anii din urmă şi din faimă. 

Era un bărbat firav la înfăţişare, cu barba rară, fruntea pleşuvă şi 
obrazul lipsit de rumeneala sîngelui. Nu părea să aibă mai mult de 
patruzeci ori patruzeci şi cinci de ani. în obrazul pălit ca de vegheri 
îndelungi priveau cu putere ochi mari, bulbucaţi şi întunecoşi. Zîmbetul îi 
era blînd; Ionuţ însă ştia că blîndeţa asta a zîmbetului îl înşeală. Şi-l 
cunoştea pe acel bărbat din altă înfăţişare a fiinţii lui: căci avea trupul uşor 
strîmbat cu spetele umflat de un mont într-o parte. Era, cum îi ziceau 
moldovenii, «ghebosul» — dobîndit de la Radu-Vodă Basarab. împreună cu 
averile cucerite la Cetatea Dîmboviţii şi împreună cu Doamnele aduse de 
măria sa la Suceava. 

îi zicea Ştefan Meşter, boier de neamul lui, ba chiar os din Basarabi, 
după cît se spunea, care se bucurase de dragostea lui Radu-Vodă, fiindu-i 
tîlcuitor, învăţător şi sfetnic lui Radu-Vodă. Acel Voievod nu-i spunea altfel 
decît «nene Ştefane». — dovadă că şi-l ştia rudenie. Altă dovadă părea a fî 
credinţa pe care dumnealui Ştefan Meşter o arăta Doamnei lui Radu-Vodă 

Voichiţa şi Domniţei Maria a lui Radu-Vodă, pe care le însoţea de bună-voie 
în prinsoarea lor la Moldova, şi le rămăsese slujitorul lor cel mai de aproape 
şi mai de credinţă. 

Se ştia acuma întrucîtva că postelnicul de taină al lui Radu-Vodă, 
dumnealui Ştefan Meşter, îl sfătuise pe Domnul său să facă altfel de cum 
făcuse. Căci postelnicul Ştefan Meşter îşi petrecuse o parte din tinereţă la 
Veneţia, unde învăţase carte latinească, şi o altă parte a vieţii o petrecuse la 
ostrovul Rodos. După aceea se oploşise un timp la Trapezunt în împărăţia 
grecilor Comneni, înainte de a pune sub sabie acea împărăţie Mehmet al 
doilea Sultan. Inima lui îl îndemna să sfătuiască pe Radu-Vodă Basarab a 
se uni cu Ştefan-Vodă împotriva ismailitenilor, şi întruna îi cetea şi-i 
spunea, însă Radu-Vodă îl lăsa să vorbească ascultîndu-1 cu plăcere; numai 
cînd a venit vremea faptelor, a făcut cum socotea măria sa că trebuie să 
facă. Asta i-a adus căderea şi pieirea. 

Din pricina curtenilor lui Basarab-Vodă, care mulţi erau în legătură cu 
begii de dincolo de Dunăre şi din Cetatea Brăilei şi Giurgiului, postelnicul 
Ştefan, toată vremea cît stătuse la Bucureşti, fusese nevoit să-şi acopere 
lucrarea lui, şi sfaturile şi gîndurile adevărate, arătîndu-se la ospeţe şi 
divanuri mai mult ca un cabaz decît ca un postelnic adevărat. De aceea nici 
nu era scrisă mărturia sa în condicile domneşti. 

— Eu nu poftesc a răstigni pe Hristos, a zis el în divan domnesc înainte 
de pornirea războiului cu Ştefan-Vodă. 

Nu s-a ştiut bine ce voia să spuie domnia sa cu aceste vorbe. Căci pe 
Ştefan-Vodă nu putea nimene, la munteni, să-l socotească drept Hristos. 
Cu atît mai vîrtos cu cît anume boieri brăileni scoseseră şi o carte de mare 
ruşine şi ocară împotriva lui Ştefan-Vodă. Atuncea postelnicul Ştefan ar fi 
spus alte vorbe, anume că «rîsul te rîde şi batjocura te batjocoreşte». Mai pe 
urmă s-a văzut cam ce înţelege a spune acel boier, cînd s-a aflat că papa, 
Veneţia şi craii au trimes soli la Ştefan-Vodă pentru războiul creştinilor 
împotriva lui Antihrist. Atuncea şi-au adus unii aminte că boierul Ştefan a 
fost învăţăcel la veneţieni şi luptător la Trapezunt. 

Cum putea fi oştean un bărbat care, prin voia lui Dumnezeu, se 
zămislise strîmb, asta iarăşi era lucru ce dădea mult de vorbit moldovenilor, 
însă, cumpănindu-1 în toată înfăţişarea lui, Ionuţ Jder nu-1 preţui mai 
prejos decît alţi oşteni, căci părea să aibă braţe vîrtoase şi picioare lungi, 
încă nu-şi dădea bine samă de ce chiar îi plăcea chipul acelui boier străin. 

Se mai aflase iarăşi, de cătră acei care stăruiesc şi socotesc ca să afle 
toate, că şi porecla postelnicului Ştefan avea un tîlc. Domnia sa era întru 
adevăr meşter. îi plăcuse în tinereţă să înveţe la Veneţia nu numai carte 
latinească; fusese şi ucenic la un ceasornicar. Asta o dovedise în anul care 
urmase războiului cu Radu-Vodă. Atuncea fiind Doamnele Radului-Vodă 
pribege şi roabe la curtea din Suceava, nu-1 aveau decît pe acel boier ca 
sfetnic al singurătăţii lor. Aşa că domnia sa a stat toată vremea neclintit în 

preajma Doamnelor. Şi neavînd ce face alta, ca să-şi mai înflorească timpul, 


a cerut învoire de la măria sa Ştefan-Vodă ca să întocmească şi să aşeze un 
ceasornic într-un turn al cetăţii. Deci dîndu-i Ştefan-Vodă bucuros 
asemenea învoire, postelnicul a mai cerut cîţiva meşteri nemţi de la tîrgul 
Bistriţei, şi, cu acei meşteri, a întocmit roţile şi zimţii, şi a potrivit celelalte 
meşteşuguri şi greutăţile, încît acuma ciocanele bat sferturile, jumătăţile şi 
ceasurile în acel turn, de se aude în toată cetatea. 

Toate aceste gînduri fulgerară în lumina minţii lui Ionuţ Jder ca o 
rîndunică pe dinaintea ferestrei. Cum descălecase la pridvor el şi comisul 
mare, auzi numaidecît glasul subţiratic al postelnicului: 

— Pe vel-comis Manole cine nu-1 cunoaşte? Sînt bucuros acuma că văd 
şi pe prîslea al său, de care am eu osebită trebuinţă. Pînă acuma nu l-am 
văzut; acuma-1 văd, şi-mi place. 

— Mă închin cu plecăciune, cinstite postelnice, a răspuns Ionuţ, 
ploconindu-se. 

— Mă cunoşti? S-a mirat boierul. 

— Acum mă aflu întâia oară înaintea domniei tale. Sînt gata să te 
slujesc, jupîne, dacă ai o poruncă mai mare decît aceea pe care am primit-o 
ieri. 

— Poruncă este, răspunse postelnicul Ştefan, privindu-1 lung şi cu 
luare-aminte. îmi dai învoire întăi să mă închin cu toată cuviinţa în fata lui 
jupîn Manole vel-comis şi să mă bucur că-1 văd sănătos şi în putere. îl 
aşteptăm eu şi comisul Simion de mai mult de un ceas de vreme şi, înainte 
de a ajunge domnia sa aici, ne-a sosit de devale ştire că a pus un doftor 
iscusit să-l calce. Prea bine a făcut, căci vine vremea să steie şi săbiile vechi 
lîngă cele tinere pentru războiul lui Hristos. 

Avînd faţa luminată şi împăcată, comisul Manole s-a lăsat îmbrăţişat, 
cugetînd că numele său are atîta faimă încît a ajuns la marginea 
pămîntului, de vreme ce acest boier de departe a aflat de el. îl cunoaşte că-i 
de la marginea pămîntului pentru că vede că are în îmbrăcăminte ceva 
deosebit de cît au boierii noştri moldoveni şi munteni. Mai întăi poartă în 
picioare ciubote cu turetci nalte, ciubote de iuft şi turetci de piele de cerb. 
Tot din piele i-i straiul scurt, sub care se gîceşte zaua de sîrmă subţire. 
Poartă la gît cruciţă de aur, atîrnată în lanţug. 

Dar cum se face că — fără să-l fi ştiut, fără să-l fî văzut — îl cunoaşte 
pe nume acest demon de copil, care-i pe lumea asta numai de două-trei 
primăveri? N-a fi avînd în el vro năzdrăvănie? M-aş teme de el dacă nu mi- 
ar fi fecior, sînge din sîngele meu. 

— Nu te mira prea tare, vel-comise, a zis străinul. Eu sînt Ştefan 
Meşter, fost boier al Radului-Vodă. Acuma mă aflu slujitor la Moldova. De 
cînd stau cu domniile lor la Suceava, am putut afla cîte ceva despre unii 
bărbaţi din această tară. 

9 9 

Ionuţ Jder se alăturase de bădiţa Simion, ca să-i spuie în grabă că 

bătrînul a venit cu toate sculele lui de nălbar şi că, după părerea aceluiaşi 
bătrîn, lui Vizir trebuie să-i scoată o ocă de sînge. Au nevoie aşa, uneori, 
harmasarii, ca să fie răcoriţi în vremea primăverii. După aceea au să-i 
toarne pe gît o fiertură de romaniţă cu miere. 

Simion a răspuns numai c-o singură vorbă: 

— Bine. 

Mezinul a trecut la Maruşca, şoptindu-i că comisoaia Ilisafta o doreşte 
care nu se mai află şi pofteşte s-o vadă numaidecît; şi dacă nu se poate 
duce jupîneasa Maruşca pînă devale, atuncea are să se ostenească 
jupîneasa Ilisafta pînă în deal. 

— Vai, Ionuţ, a răspuns jupîneasa Maruşca învăluindu-1 c-o privire 
iute, cum ar socoti jupîneasa Ilisafta că nu mă grăbesc să mă cobor în clipă 
pînă la dumneaei ? aş fi întîrziat, dacă jupînul postelnic Ştefan s-ar fî arătat 
trudit şi flămînd, însă domnia sa vrea să purceadă numaidecît. Am şi 
poruncit lui Gheorghe Tataru să-ţi gătească toate. 

Astfel s-a săvîrşit, în pripa cea mai aprigă, plecarea lui Ionuţ de la 
Timiş. Pe cînd jupînesei Ilisafta, la curtea de devale, îi cădea în bobi drum 
lung cu primejdii. 

— Prietene, i-a zis postelnicul Ştefan Meşter lui Ionuţ, ajungîndu-1 într- 
un colţ al pridvorului; ştiu că ieri ai primit poruncă de la prea sfinţitul 
Amfilohie ca să te înfăţişezi la tabăra de la Vaslui. îndată ce-au fost purces 
călăraşii, am ajuns şi eu în tabără, cu carte de la Doamnele mele. Atuncea 
măria sa Ştefan, sfătuindu-se cu părintele Amfilohie, mi-a dat mie 
împuternicire şi carte, ca să te ridic şi să te duc la Suceava, pentru slujba 
Doamnelor. 

Iar după asta mergem amîndoi în tabără, la porunca măriei sale. 

Jder şi-a repezit cu degetele o pală de păr pe după urechea dreaptă şi a 
apucat cu stînga cartea domnească. I-a cunoscut pecetea, înclinîndu-se 
asupra ei şi sărutînd-o. 

— După cîtă slovă am învăţat eu la Neamţu la mănăstire, a zis el apoi, 
cunosc că porunca pe care domnia ta mi-o aduci e întocmai precum scrie 
aici. încalic într-o clipeală ş-apoi numai o ţîră zăbovim devale la comisoaia 
Ilisafta, ca să-i sărut mîna, şi ca să iau de la domnia sa şi să pun la 
ciochine nişte plăcinte moi anume pregătite, care ne fac nouă trebuinţă pe 
cale. 

CAPITOLUL III 


ÎN CARE SE ARATĂ CE FEL DE OM E DUMNEALUI POSTELNICUL ŞTEFAN 
MEŞTER 



1 doilea călăreţ, pe care-1 cunoscuseră Jderii din cercetarea 
potcoavelor pe drumul grajdurilor, era un slujitor scurt, îndesat, 
'smead şi peste samă de sprîncenat. Se înfăţişase cu doi roibi bine 
înşăuaţi, unul cu tacîm mai scump, şi părea că nu se uită la nimic şi la 
nimeni. Poate mai degrabă pîndea la toate cîte erau în juru-i şi mai cu samă 
la toţi. Cînd a venit de faţă şi Gheorghe Tatarul, Ionuţ Jder s-a încredinţat 
îndată că slujitorul postelnicului Ştefan şi-a găsit însfîrşit o aşezare 
statornică a privirilor. La asemenea cercetări stăruitoare, Tatarul se 
dovedea cu desăvîrşire nesimţitor. 

întrebînd pe boier, Jder a aflat că, de neamul lui, acel slujitor e alvanit 
şi-l chiamă Grigore Doda. Postelnicul îl avea pe lîngă sine de treisprezece 
ani; îl găsise într-un port din Dalmaţia şi-l scosese dintr-o primejdie, cînd 
seniorii veneţieni pofteau să-l înalţe în furci nu pentru fapte de laudă. 

Întîmplarea i-a povestit-o postelnicul Ştefan lui Ionuţ chiar în clipa 
plecării, înainte de a bea cîte-un pahar de vin înfăţişat pe tabla de jupîneasa 
Maruşca, şi cînd stăteau gata să iasă din pridvor şi să încalece. 

A întrebat postelnicul: 

— Dumneata îi dai vin slujitorului dumnitale? 

— La drum, niciodată, a răspuns Jder. 

— Faci bine, a încuviinţat boierul. Eu nu-i dau, pentru că-şi ia el singur 
cît îi trebuie de două ori pe an. Din asta i s-a tras şi păţania lui de la 
Cataro. Se afla coborît de la munte în acel liman; era însetat şi nu văzuse 
de mult oameni. Atuncea i-a venit hachiţa. A intrat la o osterie în marginea 
tîrgului, la malul mării, şi a poftit vin dulce negru. Care vin era mai dulce şi 
mai tare pe acela l-a poftit. Avea în chimir puţine parale mărunte de argint 
şi a băut vin de acele parale. I-a priit, dar nu s-a săturat. Atuncea a ieşit în 
uliţă şi şi-a căutat căluţul şi desagii. A poruncit neguţătorului să vie să-i 
vadă marfa — adică acel cal muntenesc şi burdufurile de brînză. Cîţi bani 
buni i se poate da pe cal şi burdufuri? a întrebat Gore Doda. Un galbăn 
venetic ş-un sfert de galbăn, zice neguţătorul. — Şi cît vin negru de care am 
băut îmi poţi da dumneata pe un galbăn venetic ş-un sfert de galbăn? — îţi 
dau cît poţi bea pînă la miezul nopţii, i-a răspuns neguţătorul. Atuncea 

32 






















---J? 


Şvm* 1 * 


Gore Doda a dat în mîna stăpînului osteriei marfa, s-a descălţat, s-a 
desfăcut la gît, şi-a suflecat mînicile, şi s-a pus să-şi stingă arşiţa pe care o 
avea în el. Cînd au început a i se încrunta ochii, s-a uitat împrejuru-i pe 
sub sprîncene. Mai erau în osteria aceea destui muşterii. Atuncea Grigore 
Doda a întrebat dacă se află acolo de faţă cineva mai mare şi mai tare decît 
el. Oamenii au rîs; el s-a supărat. A rupt în dinţi ulcica din care bea, mă- 
cinînd-o în măsele, şi a venit asupra tuturor cu grumazul încordat şi cu 
fruntea plecată. A fost o bătălie nemaipomenită. Scaune, mese şi ulcioare 
sfărîmate. Asta nu-i nimica: ci braţe şi picioare rupte, capete sparte. Cînd a 
venit straja, Grigore Doda a sărit asupra străjii. L-au prins şi l-au vîrît sub 
turnul cetăţii, la umezeală, ca să se răcorească. După ce s-a răcorit, judele 
i-a lămurit ce făptuise, cîte oase rupsese, cită pagubă făcuse. Dacă n-are 
bani ca să se răscumpere, nu-i rămîne alta decît să plătească cu viaţa. 
Atuncea m-am amestecat eu, fiind în petrecere în acea vreme la Cataro. 

— Dacă-mi îngăduie senioria să-l răscumpăr eu, sînt gata a-1 
răscumpăra după ce stau cu dînsul de vorbă un pătrar de ceas. 

— Bine, mi s-a răspuns; dacă ridicăm asemenea marfă într-o creangă 
de copac, nu cîştigăm nimic. Dai senioriei peste socoteala pagubei trei bani 
şi robul e al dumnitale; numaicît în două zile să-l scoţi din pămîntul 

Veneţiei. 

î 

— Să stau întăi de vorbă cu dînsul, am zis eu. Am cerut un sfert de 
ceas. 

— îţi dăm un ceas întreg. 

— Vă foarte mulţămesc, prea cinstiţilor seniori, am adaos eu. 

Domniile lor au rîs şi m-au învoit să intru la Gore Doda. L-am găsit pe 
Gore Doda liniştit, aşteptînd ştreangul. Mi-a spus cum îl chiamă şi de 
unde-i; că a fost oştean al Veneţiei şi pe urmă cioban. Că-i vine cîteodată 
fierbinţeala asta de dă tot ce are pe vin; şi pe urmă se cuminţeşte; pîn' ce-i 
vine iar. Aşa l-a rînduit Dumnezeu. Dar acuma şi-a încheiat veleatul, căci 
nu mai are vreme de trăit decît pîn' ce-a fi soarele la amiază. Atuncea are să 
se înalţe şi are să scoată limba la ceilalţi necăjiţi care rămîn să se 
chinuiască pe astă lume. 

— Ţi-i dragă viaţa? 

— Mi-i dragă, dar m-am săturat de dînsa. Am o nebunie şi nu pot 
scăpa de ea. 

— Dar în Dumnezeu crezi, Grigore Doda? 

— Cred în Hristos şi în prea curata lui Maică. 

— Dar un jurămînt ştii să faci, Gore Doda? 

— Ştiu; care jurămînt? 

— Să nu mai bei. 

— Nu, asta nu pot. 

— Atuncea să faci un jurămînt să nu mai bei decît o dată, cînd se 
înoieşte anul, la luna lui septemvrie zintăi. Dacă juri aşa, te răscumpăr. 

— Nu pot nici asta; feleşagul meu e să mă îmbăt batir de două ori; şi 
dacă am stăpîn, stăpînul a şti ce să dreagă ca să mă ferească de 
blăstămăţiile pe care le săvîrşesc; sînt robul său şi are putere asupra mea; 
să mă lege, să mă puie în butuc, să-mi aşeze străji care să mă privegheze. 

— Bine, să fie aşa, am încuviinţat eu. Te învoiesc de două ori pe an, 
avînd asupra fiinţii tale stăpînire, să-ţi las ori să nu-ţi las viaţa. Şi să fii om 
al meu de credinţă. Dacă juri aşa, pe cartea sfîntă, pe care o am la mine, şi 
pe cruciţa asta de aur, eu te răscumpăr de la seniorie. 

Ajurat şi de-atuncea mi-i slujitor cu credinţă. Nu am a mă plînge de el; 
numai cînd îi vine vremea, îl las slobod, cîte trei zile şi-l priveghez cu alţi 
oameni ai mei, fără să ştie el. însă nu săvîrşeşte ticăloşii totdeauna în 
aceste zile slobode ale lui. Cîteodată se veseleşte, ori plînge şi arată mare 
prietenie oamenilor şi cailor; şi pe unii şi pe alţii îi adapă amestecat din 
vinul lui. 

Jupîneasa Maruşca a rîs subţire şi n-a mai îndrăznit să înfăţişeze al 
doilea pahar oaspetelui său. Vel-comisul Manole s-a veselit rîzînd gros de o 
întîmplare ca aceea. Unde va fi fiind Veneţia? unde va fi fiind Cataro? 
Tocmai la marginea pămîntului. Atuncea avea dreptate domnia sa cînd l-a 
judecat pe acest boier că-i străin şi vine de departe. însă e creştin ca şi noi 
şi pare barbat vrednic. Să fie sănătos! 

— Să ne vedem cu bine şi cu sănătate, vel-comise, i-a zis venind asupra 
sa boierul cel străin. 

— Dac-a da Dumnezeu, ne-om mai vedea, a răspuns cu îndoială jupîn 
Manole. 

— Domnul Dumnezeu vrea toate cele bune, vel-comise, Dumnezeu îmi 
dă tovărăşie pe un fecior al domniei tale care văd că ţi-i drag; rînduiala este 
să ţi—1 aduc înapoi. 

Plăcută vorbă. S-a luminat puţintel şi obrazul lui bădiţa Simion. 

— Trebuie să binevoiască şi măria sa, s-a îndîrjit totuşi jupîn Manole. 

Postelnicul i-a atins braţul: 

— Pentru Manole Jder şi feciorii săi mila măriei sale e ca o rouă 
prielnică. Ştii şi dumneata asta, vel-comise; ţi-o spun şi eu. Slujba întru 
care merge comisul Ionuţ e cea mai plăcută măriei sale. Asta n-o ştie 
nimeni, însă domniei tale ţi-o pot spune. 

— S-o spui şi jupînesei Ilisafta comisoaia, unde ne oprim ca să luăm 
plăcintele, a rîs Ionuţ. 

— Am înţeles; am să mă închin şi dumnisale ş-am să-i spun. 

Ionuţ se gîndea: Să vedem cum se descurcă postelnicul de vorbele 
comisoaiei? 

într-adevăr, după ce-au purces ş-au mers pe sub pădure ş-au coborît la 
curtea veche de la Timiş, mezinul Jderilor a prins a fi cu luare-aminte, căci 
jupîneasa Ilisafta îi aştepta în poartă. îndată a aflat dumneaei că-i slujbă 
grabnică; îndată a înţeles că nu-i vreme de prăpădit şi s-a întristat; iar cum 

a aflat de plăcinte, i s-au luminat ochii. Are ochi frumoşi comisoaia Ilisafta, 
se gîndea Ionuţ, priveghind toate. Şi mai ales glasul i-i ca o strună de 
argint. Nu vorbeşte repezit cum i-i obiceiul şi ascultă cu luare-aminte ce-i 
spune postelnicul Ştefan. 

— N-avem vreme de descălicat, muţă, hotărîse Ionuţ, ca să facă pe plac 

soţului său de drum. 

î 

însă postelnicul Ştefan descălecase în pripă şi pusese dîrlogii calului în 
laba păroasă a lui Gore Doda. După aceea postelnicul Ştefan îşi trăsese de 
pe mini nişte mănuşi mari tot din piele. întăi se mirase de acele mănuşi, pe 
cale, Jder; acuma se mira comisoaia, încît deocamdată i se legase limba şi 
era numai ochi. 

Dar îndată jupîneasa Ilisafta a boldit ochii de altele. 

— Eu am auzit de domnia ta, jupîneasă Ilisaftă, a zis postelnicul. Te 
văd întâia oară şi sînt bucuros; dar de ştiut te ştiu mai de demult, Eu, 
dragă jupîneasă Ilisaftă, am umblat în toată lumea asta; şi cît pămînt a dat 
Dumnezeu oamenilor l-am văzut tot. Cum am ajuns ş-am stat în Ţara 
Moldovei, m-am uitat la dreapta, m-am uitat la stînga ş-am aflat toate. Mie 
mai ales mi-s dragi oamenii ş-am aflat îndată ce oameni cu stare şi cuviinţă 
trăiesc în acest ţinut. Puţini oameni cu stare şi cuviinţă, pe care-i miluieşte 
măria sa; i-am aflat şi i-am putut număra pe degete. Mai mult decît degetele 
de la amîndouă mîinile nu mi-au trebuit. Te-aş pofti, dragă jupîneasă 
Ilisaftă, să nu te osteneşti, căci noi sîntem călători în slujba lui Vodă. Om 
sta un picuţ în pridvor, dar plăcintele le-a pune Gheorghe Tatarul în desagii 
lui. Are şi Gore Doda, omul meu, cîte ceva; ce duce el nu-i aşa de bun, 
totuşi se poate mînca fără să ne primejduim dinţii. Vom sta măcar cît stă 
apa la bulboană, cum binevoieşti a spune domnia ta; pe urmă încălecăm şi 
ne-am dus, dar de uitat să ştii domnia ta că tot avem să ne uităm înapoi. 
Cum ne-a fost vorba în deal, în pridvorul lui jupîn Simion comis, mult n-am 
a-1 ţinea cu mine pe acest comis tînăr; mai curînd ne-om duce, mai curînd 
ne-om întoarce. Nu rîde, jupîneasă Ilisaftă, şi crede ce-ţi spune un bărbat 
cu frica lui Dumnezeu. Nu mă duc cu acest comis în tabără la Vaslui, dragă 
jupîneasă Ilisaftă; mă duc în altă parte; dacă pofteşti numaidecît şi 
numaidecît, am să-ţi spun numai domniei tale şi să nu afle nimeni altul, 
că-1 duc la Suceava, unde am cu el treabă, ca să luăm Doamnele de-acolo 
să le mutăm la Cetate la Neamţu. Aşa-i porunca măriei sale. îl duc la 
Suceava ca să vadă lume mai aleasă. Acolo, la Vaslui, în tabăra lui Vodă, 
numai oşteni. Nu-i chip să vezi ochi şi sprîncene care să-ţi placă. Numai şi 
numai oşteni. Ş-apoi de la o vreme măria sa îi ţine pe toţi în mare strîn- 
soare şi nu le dă voie decît o dată pe săptămînă să bea vin, iar zaruri nu le 
dă voie deloc să joace. Dacă vrei să ştii domnia ta de ce nu le dă voie să 
joace zaruri, ţi-oi spune-o şi pe asta. Nu le dă voie din pricina arvaniţilor, 
care n-au noroc la cîştig, şi a nemţilor, care au prea mult noroc; din care 
pricină alvaniţii s-au stîrnit a-i bate şi a-i tăia pe nemţi. îţi mulţămim 

pentru toate, dragă jupîneasă Ilisaftă, mai ales pentru vorbele bune, şi 
doresc să te găsim sănătoasă. 

Jder zîmbea în sine şi-i plăcea cum se petrecuseră toate. Sprinten 
călăreţ, acest ghebos al Radului-Vodă! Poate că spune prea multe şi 
mărunte, dar le spune bine. 

Acuma tace şi se gîndeşte. La ce s-o fi gîndind? Au ieşit amîndoi, urmaţi 
de slujitori, în şleahul cel mare care duce spre Cetate şi spre mănăstire. Au 
călărit repede, fără să se mai uite înapoi; după acea toană repezită, acuma 
umblă în pas. 

I se pare obrazul postelnicului Ştefan umbrit de gînduri. 

— Ce zici, comise Ionuţ, îl găsim pe pîrcălabul Arbore sus? 

— Socot că-1 găsim; dar nu ştiam că avem a sui la Cetate. 

— Să mă ierţi, prietene, că nu ţi-am spus chiar din cea dintîi clipă; dar 
acuma îţi spun. Am la mine carte şi cătră pîrcălab, ca să ne dea slujitori 
pentru trebuinţele noastre. Am împuternicire ca să cer slujitori de 
orişiunde, cînd am avea nevoie. 

— Să cerem. 

— Nu aşa. Eu am nevoie, după porunca măriei sale, de două feluri de 
slujitori. De puţini slujitori ageri; şi eu mă mulţumesc cu unul. Şi de cîţiva 
slujitori cu mare virtute. Cei ageri să călăuzească pe cei cu virtute. Cărţile 
mele mie nu-mi folosesc, dacă domnia ta nu te gîndeşti singur să cauţi ce 
ne trebuie. 

Jder tăcea, aşteptînd. 

— Precum ai văzut, urmă postelnicul Ştefan, eu cunosc destul de bine 
oamenii de la curtea Moldovei. Ştiu de toate isprăvile domniei tale în multe 
împrejurări. Am văzut în viaţa mea destule isprăvi şi am auzit de mai multe; 
nu mă sperii de nimica şi nu mi se pare nimica peste fire, pentru că toată 
puterea şi ştiinţa şi înţelegerea ne vin de la mila lui Dumnezeu şi cît 
binevoieşte Domnul Dumnezeu atîta putem face. N-am să-ţi spun vorbe 
înflorite, cum m-ai auzit spunînd altora pînă acuma; am să-ţi spun numai 
că te preţuiesc cum se cuvine, după toate cîte mi s-au spus. 

— Ţi le-a spus măria sa? 

— Le-am auzit şi de la Săndrel-Vodă. 

Jder întoarse o privire piezişă asupra soţului său şi-l văzu zîmbind. 

— Pe măria sa Săndrel-Vodă nu l-am văzut de multă vreme, răspunse 
Jder. 

— Ştiu şi asta; însă aţi fost prieteni. Deci cunoscîndu-te întrucîtva, te- 
aş pofti, dacă am har înaintea domniei tale, să alegi domnia ta pe acei 
bărbaţi de virtute de care avem nevoie. Cartea mea face puţine parale, dacă 
nu-i cine să aleagă ce ne trebuie. 

— Să mă gîndesc, răspunse Jder cu supunere. 

— Da, comise Ionuţ, şi-n vremea asta eu ţi-oi spune ce mi-a plăcut aici 
în Ţara Moldovei. La noi, Radu-Vodă miluia şi punea în dregătorii pe nişte 

oameni de nimic. 

Pe cînd la curtea lui Ştefan-Vodă proştii au puţină căutare. 

— Eu zic aşa, cinstite postelnice, că să cerem pîrcalabului pe doi 
cunoscuţi ai mei. Pe unul îl chiamă Samoilă Căliman şi pe celălalt Onofrei 
Căliman. Dacă-s de rînd la Cetate, să ni-i deie; dacă nu, să ne lese să-i 
luăm de la casele lor. 

— Oameni tari? 

— Bărbaţi după cum îi arată porecla, cinstite postelnice: unul e 
Strîmbă-Lemne şi altul e Sfarmă-Piatră. 

— înţeleg; şi-s buni, mai ales dacă-s feciorii starostelui Nechifor. 

— Vra să zică, zîmbi Ionuţ, domnia ta îl cunoşti şi pe staroste? 

— îl cunosc din ce-am auzit; că şi-a făcut de mulţi ani sicriul; ş-acum 
acel sicriu slujeşte drept corlată cailor. 

— Aşa este; şi dintre cîţi feciori are, aceştia-s cei mai vrednici. Cînd or 
pune ei umărul la o greutate, apoi se cunoaşte. 

— Atuncea să-i căutăm şi să-i luăm cu noi. Deocamdată cred c-ar fi de 
ajuns, adăugind şi cei doi slujitori ai noştri... 

— Tataru-i şi mai bun, se mîndri Ionuţ. 

— Atuncea Grigore Doda e in fruntea tuturora, zîmbi postelnicul Ştefan. 
Vreau să-ţi mai spun una, comise. Mi-a plăcut jupîneasa Maruşca. 

— Aşa? 

— Mi-a plăcut în chip deosebit. Frumoasă şi ciudată muiere. Iar 
comisul Simion se poartă cu ea cum se cuvine, ca şi cum i-ar fi un juvaer 
scump. Bine face; şi eu i-aş da un sfat. Cînd o caută undeva, să n-o caute 
cum caută toată lumea; şi cînd o aşteaptă să facă ceva, să n-aştepte de la 
ea ce-aşteaptă de la alte muieri. Doamne fereşte, dacă ar fi să se înece 
jupîneasa Maruşca, în puhoiul Moldovei, apoi ar trebui căutată la deal, nu 
la vale. Nu te superi, comise, de vorbele mele. 

— De ce să mă supăr, cinstite postelnice? Ai întru-cîtva dreptate. Aş 
vrea să ştiu dacă mînem la Cetate, ori numai poposim şi pe urmă călărim 
mai departe. 

— Cu ajutorul lui Dumnezeu, facem popas, comise Ionuţ. Şi ne-arătăm 
trudiţi şi ne culcăm. Pe urmă, tot cu ajutorul lui Dumnezeu, ne sculăm cînd 
nimeni nu s-aşteaptă şi toţi cred că dormim. Umblăm noaptea, ne hodinim 
ziua şi intrăm la Suceava fără să ne vadă nimene. 

— Se poate asta? 

— Eu cred că se va putea, cînd ornicul va bate ceasul al patrulea. 

— Bine; eu sînt sub mîna dumnitale, postelnice, şi fac cum porunceşti. 

— Şi nu doreşti să cunoşti nimic? Nu doreşti să-ţi dau nici o lămurire? 

— Ba da. 


— Atuncea întreabă-mă şi eu am să-ţi spun toate ca unui tovarăş bun. 
N-am să-ţi cer taină; n-am să te leg cu jurămînt. Tainele se sparg, 
jurămintele se rup. Cu omul vrednic eu nu mă tocmesc; mă duc cu el şi la 

cîştig şi la pagubă. Ce vrei să ştii? 

— Vreau să ştiu de cine te temi pentru Doamnele domniei tale. 

— Care Doamne ale domniei mele? 

— Aşa. Doamnele domniei tale. Vrei să le scoţi din Suceava şi să le duci 
mai la vale cătră Vaslui. 

— Aşa este, şopti postelnicul; din porunca lui Vodă. 

— Dacă-i porunca lui Vodă, întoarse cuvînt, tot şoptit, Jder, atuncea de 
cine avem a ne teme? De ce trebuie să dormim ziua şi să intrăm în Cetate la 
Suceava noaptea, cînd va bate al patrulea ceas? Are a se sfii măria sa de 
cineva? 

— Măria sa n-are a se sfii de nimeni şi de nimic, prietene Ionuţ. Măria 
sa nu ştie nimic. Primind pe cit se vede o vestire de la Doamnele mele, a dat 
poruncă să li se împlinească dorinţa. Asta s-a întîmplat acuma patru săp- 
tămîni; şi dorinţa nu li s-a împlinit; prea cuvioşia sa arhimandritul m-a 
sfătuit să mai aştept pînă ce-mi dă sfinţia sa de ştire. Acuma măria sa a 
arătat nerăbdare şi nu mai putem întîrzia. După ce am avut sfat cu prea 
cuvioşia sa părintele Amfilohie, prea cuvioşia sa mi-a arătat că mutarea 
trebuie să se facă numaidecît, ca să nu se mînie stăpînul cel mare; dar mi-a 
dovedit că este ş-o pricină de primejdie. 

— Să fie vreun podgbeaz leşesc care pîndeşte asta? N-aş crede; hotarele 
măriei sale sînt bine păzite. 

— într-adevăr, nu-i de crezut şi nici nu este asta. 

— Atuncea să fie un duşman dinlăuntru? 

— Nu-i duşman. Dimpotrivă. 

Jder tăcu, uimit. Apoi se aplecă asupra postelnicului. 

— De asta n-are voie Săndrel-Vodă să se ducă la Suceava? Şi de asta 
Vodă i-a hotărît să-şi aşeze curte la Bacău? 

— Poate să fie şi din pricina asta. 

— E o nebunie a lui Săndrel-Vodă? 

— N-aş crede. Trebuie să-ţi mai spun că porunca lui Vodă te-a hotărît 
de la început pe domnia ta ca să ridici şi să duci la Cetatea Nouă pe 
Doamnele mele. Nici porunca asta a măriei sale n-o putem înlătura. Deci 
trebuie să duci pe Doamne. Dacă le-ar duce altcineva, cred că n-ar fi 
primejdie; poate ar fi dacă Săndrel-Vodă şi-a pierdut mintea şi sufletul. însă 
dacă le duci domnia ta, e primejdie. Se pare că sînt oameni năimiţi, gata să 
te lovească. 

— Are ceva cu mine? Vrea să-mi ia viata? 

— Nu; mai degrabă — socotim noi — vrea să te umilească şi să te 
ruşineze. 

Jder îşi încruntă sprinceana şi-şi opri calul. Postelnicul îi apucă mîna. 

— Nu te tulbura, comise, şi ascultă pe un prieten al dumnitale mai 
vîrstnic. Nu-i aşa că v-aţi prins fraţi de cruce? V-aţi prins fraţi de cruce: 
asta a fost greşeala. V-aţi spus toate tainele. Mai cu seamă ţi le-a spus Vodă 

Alexandru pe ale sale. Aţi umblat drumuri de dragoste, aţi sărit gardul în 
grădini unde numai dumneata ai avut norocul să culegi flori... 

— Se ştie asta? Şopti cu înfiorare Ionuţ. 

— Se ştiu toate; au fost oameni care le-au înţeles şi le-au mărturisit lui 
Săndrel-Vodă, nădăjduind de la măria sa un cîştig. Pe lingă asta, aţi ieşit 
amîndoi la oaste odată şi e greu să se socotească măria sa mai puţin viteaz 
decît dumneata. Totuşi dumneata ai avut noroace şi izbînzi şi-n războiul 
tătarilor, şi-n războiul Radului-Vodă, cit s-a zvonit pretutindeni; numele lui 
Ionut Jder bîzîie ca un bondar în toată Moldova. Acest bondar trebuie dat la 
o parte, căci supără. Cearcă să-l deie la o parte cu vorbe şi nu izbuteşte, 
căci măria sa Ştefan-Vodă îşi cunoaşte şi-şi preţuieşte oamenii. Vremea 
trece şi zavistia se adînceşte în sufletul omului ca o drojdie înveninată. 
Atuncea va fi venit cineva să-l sfătuiască cum ar fi mai bine să înlăture 
trufia şi laudele dumnitale. Nu te supăra. Vorbele astea nu le spun eu, 
vorbele astea le spune măria sa. Acuma ştiu că ai vrea să înţelegi de ce a 
ales acest copil tocmai asemenea împrejurare şi se ţine de ea cum se ţine 
musca de-un cal sîngerat. A ales-o pentru că mintea măriei sale Săndrel 
nu-i coaptă, şi pofteşte măria sa să facă ş-o vîlvă urîtă în ţară, să împroaşte 
această vîlvă şi asupra părintelui său care nu-i face un gust atuncea cînd 
binevoieşte să-l aibă; şi să se vadă că pofala lui Ştefan-Vodă nu-i fără 
cusur. Astfel se otrăveşte singur acest prunc domnesc şi din asta a ieşit că 
avem nevoie de Strîmbă-Lemne şi Sfarmă-Piatră. Mai vrei să cunoşti ceva? 

— îmi ajunge... oftă Jder cu năduh. 

—Nu putem ocoli greutatea, urmă postelnicul. Am stat eu şi 
arhimandritul ş-am cugetat ş-am vorbit. Stăpînului nu-i putem mărturisi 
nici într-un chip; mai bine să pierim noi decît să-i dregem asemenea pahar. 
Atunci trebuie să prindem pe făptaş în mreaja pe care ne-o întinde şi să-l 
ţinem aşa, ca să nu mai făptuiască. Şi nici Vodă să nu ştie nimic. Ha-ha! 
Te-ai întristat. 

— M-am întristat, cinstite postelnice. 

— Nu te întrista, căci din prieteniile mari ies duşmăniile cele tari. 

La aceste cuvinte înţelepte, Jder îşi înălţă fruntea cătră bolta albastră 
unde sălăşluieşte stăpînul din veac a toată zidirea. Felurite gînduri îl 
frămîntau. S-au zbătut în el cu ascuţime îndoieli despre faptele lui de 
altădată, cînd n-a fost cu credinţă şi dreptate fratelui său de cruce Săndrel- 
Vodă; însă îşi scutură acele îndoieli, unde era amestecată umbra subţirică a 
Nastei cu vicleniile dragostei, şi le acopere cu faptele ce săvîrşise, cînd şi-a 
pus acest cap pentru slujba Domnului şi prietinului său. O desmierdare 
trece, cum trec aceşti nouri care învăluiesc cerul dinspre munţi; însă 
credinţa lui a fost statornică şi dreaptă, putînd să-i aducă pieirea, ş-atunci 
n-ar mai fi ajuns această zi, ş-acest ceas, ş-această clipă, cînd stă şi cugetă 
cum să-şi apere fiinţa de o mare primejdie. 

Nourii care se ridicau dinspre munţi nu treceau uşor şi repede, cum 




39 





















socotise el dintru început, de cînd îi băgase de samă. încununau cu ceţe 
despletite anumite piscuri pe care el le cunoştea din copilărie, iar asta 
însemna că-i cu putinţă să vie împotriva călătorilor o ploaie grabnică. 
Slujitorii, care se opriseră în urmă la douăzeci de paşi, descălecaseră, şi 
Jder înţelegea că Gheorghe Botezatu îndeamnă pe Gore Doda să tragă din 
desagă dulama pentru stăpînul lui. El se grăbea s-o şi tragă pentru al său. 

Se simţea cum sporeşte vîntul din acea parte unde se pregătea şuvoi de 
ploaie. Tîrgu Neamţu se afla aproape, la o bătaie de săgeată pe drum drept, 
şi puteau găsi adăpost cu uşurinţă. însă drumul lor era la Cetate. Nici 
Cetatea nu era departe; se zărea desluşit cu turnurile şi meterezurile ei în 
brădet, sub vulturii care hojma o străjuiau. Jder ştia drumul cu ochii 
închişi: ocolesc pe după tîrg, înspre Oglinzi, ş-apoi prind a sui o potecă 
trăgănată şi nişte cîrjoaie care-i duc pînă sus. 

întrebarea era, deocamdată, ce caută el acolo şi de ce-1 priveşte pe 
furiş, în asemenea chip, acest boier străin? Plăcut e la vorbă şi toate pare a 
le spune bine, dar acuma acei ochi mari şi bulbucaţi i se par înşelători. 
Poate nu-s înşelători; dar e mai cuminte să-şi tragă măsurile. Poate-1 duce 
sus, ca să-l lepede în Cetate. De ce să-l ducă sus şi să-l lepede în Cetate şi- 
n vreo tainită, cînd el Ionut Jder e credinciosul cel mai credincios al 
Domniei? Poate fi şi asta numai dacă postelnicul va fi avînd vreo tainică 
legătură chiar cu Alexăndrel-Vodă. Vorba a fost dată oamenilor ca să 
înţeleagă unul ce spune altul; a ajuns însă a fi şi prefăcută şi înşelătoare. 
Dar dacă acest boier ar fi fost să aibă vreo taină legată cu pruncul domnesc, 
n-avea nevoie să-i înşire toate cîte i-a înşirat. Ca să-l adoarmă şi să-l lege 
mai bine? 

Dintrodată îl văzu pe postelnic rîzînd cu dinţi ascuţiţi şi rari, şi avu ca o 
sfială, pe care îndată şi-o stăpîni strîngîndu-şi fălcile. Postelnicul rîdea şi-l 
privea drept. 

— Ai dreptate, comise Ionuţ, să ai gînduri şi îndoieli; gîndeşte-te bine, 
ca să te scuturi de nedumeriri. 

— Mă lăs în sama lui Dumnezeu, răspunse Jder întunecat. 

— Eu zic să te laşi în seama lui Dumnezeu după ce îţi rînduieşti pază, 
căci de-aceea a pus Dumnezeu minte în fiinţa noastră. 

— Potrivit cuvînt. 

— Ce facem? Suim la Cetate? 

— Suim la Cetate; însă pe urmă nu mai putem ieşi; la un ceas după 
asfinţitul soarelui se închid porţile; iar noi era vorba că ieşim şi ne ducem 
mai departe. 

— Ieşim şi ne ducem, comise; cărţile mele sînt chei care descuie toate 
porţile. Deocamdată văd că stăm pe loc. Dacă ar fi să fiu viclean cătră măria 
sa Ştefan-Vodă, ar însemna că sînt viclean cu Doamnele mele. Dacă n-aş fi 
credincios pînă la moarte Doamnelor mele, nu m-aş afla în acest ceas în 
Ţara Moldovei. Doamnele mele fiind sub mîna şi sub prietenia lui Vodă, eu 

nu pot cunoaşte drept stăpîn decît pe măria sa Ştefan. Ce spun eu acuma 
se chiamă rînduială loghicească. Gînditu-te-ai la asta de cînd te tot uiţi la 
acei nouri? 

— M-am gîndit. 

— Bine ai făcut. Şi să te mai gîndeşti la alta. După cît venin a clocit 
zavistnicul dumnitale, dacă braţul meu ar fi în slujba sa, atunci cel mai 
lesne ar fi fost să pun în lucrare acest junghi subţire şi ager, pe care-1 port 
sub cingătoare. Lovindu-te din dreapta, n-aveai cînd să te aperi, fiindcă eşti 
stîngaci. Această armă au iscodit-o italienii tocmai pentru asemenea slujbă, 
cînd domnii lor poftesc să-şi împuţineze prietenii. 

Cu aceste vorbe, postelnicul trase scurt stiletul şi-l înfăţişă zîmbind lui 

Ionut: 

> 

— Ti-1 dăruiesc domniei tale. Poate-ti va fi vreodată de folos. 

Ionuţ primi arma şi, zîmbind, o cîntări în palmă. Apoi şi-o trecu în 
chimir. 

— Mulţămesc, cinstite postelnice. Cît am grăit eu, cît ai grăit domnia ta, 
cît s-au îmbulzit nourii, eu am stat şi m-am gîndit. Cîte îndoieli voi fi avut, 
toate am să le dau pe apa Ozanei. Nu mi-a mai rămas decît teama de 
primejdia care mă ameninţă şi vreau să mă apăr de toate. 

— Se vede că la domnia ta teama, cum îi spui, şi hotărîrea merg 
deopotrivă. între ele, se alege îndrăzneala. 

— Văd eu că mă cîntăreşti bine şi mă preţăluieşti. Aşa încît iată ce m- 
am gîndit eu, cinstite postelnice. Cu poruncile pe care le ai la mînă şi cu 
slujitorii aceştia doi, domnia ta binevoieşte a sui cît de degrabă la Cetate, 
cerînd acolo pîrcălăbiei pe feciorii lui Nechifor Căliman cu numele Onofrei şi 
Samoilă. Eu, în vremea asta, mă reped la un frate al meu mai mare, 
părintele Nicodim, monah la sfîntă mănăstire Neamţu. Mă sfătuiesc cu el şi 
nădăjduiesc şi-n el sprijin. Cel mult în trei ceasuri sînt înapoi şi domnia ta 
m-aştepţi cu slujitorii într-un loc pe apa Ozanei care se chiamă Bradu 
Mare. Acolo te găsesc şi acolo ne-a fi masul. Dormim un somn bun cît or 
paşte caii în prund şi s-or hrăni, şi cătră miezul nopţii, cînd răsare luna, ne 
mişcăm spre Suceava. 

— Aşa să fie, răspunse postelnicul Ştefan; dar domnia ta; ia-ţi 
slujitorul; poate să-ţi facă trebuinţă. 

— ÎI lăs zălog... zîmbi Jder. 

— Ca să mă privegheze? 

— Atuncea-1 iau. Se dovedeşte că cerbii cei vechi sînt mai tari decît 
suliţarii. Gheorghe Botezatu ţi-a arăta numai calea, şi pe urmă vine după 
mine. 

S-au veselit privindu-se cu voie bună, apoi au stat un timp ca să vadă 
cum se înalţă o măreţie de nouri asupra soarelui. 

Pînă la asfinţit mai erau patru ceasuri. Jder încalecă şi porni spre 
sfînta mănăstire. Postelnicul Ştefan mai aşteptă un timp urmărindu-1 din 


41 


















ochi cum se duce, apoi, zîmbind încă de plăcerea pe care o simţea pentru 
acel june, făcu semn Talarului s-o ia înainte şi se îndrumă spre Cetate. 



















CAPITOLUL IV 

CĂLĂTORII DE NOAPTE 




^îf a Cetate, pîrcălabul Arbore era lipsă. Ieşise de la amiază coborînd 
la Vînători, ca să facă sfat cu starostele Nechifor pentru o lucrare 
>"^'de parcane deasupra rîpii de cătră Ozana, unde se arătaseră 
risipituri într-un corn de zid. Era nevoie de oameni, de cai şi de căruţe, ca 
pentru o asemenea lucrare domnească, la care gospodarii din Vînători, ca 
oameni ai Domniei şi ai Cetăţii, erau îndatoraţi. 

A ieşit la poartă ajutorul pîrcălăbiei, dumnealui şatrarul Neculai 
Mereuţă de la Pipirig. - om mititel şi rotunjor, cărunt şi cuviincios. A 
poruncit să se lese puntea pe lanţuri, a trecut la oaspete, i-a cunoscut 
îndreptările şi l-a poftit la arhondaric. 

Postelnicului i-a plăcut priveliştea dintre ziduri. A văzut străjile de 
nemţi la toate turnurile şi a cunoscut toate rînduielile cetăţilor tari, ca şi 
cum ar II fost vorba de război într-un ceas. însă era vreme de pace, slavă 
Domnului Dumnezeu, şi şătrarul Neculai a făcut numaidecît dovadă de 
această stare binecuvîntată, poruncind slujitorilor de la cămările oaspeţilor 
s-aducă în pripă pită, brînză şi vin. 

Nişte năcăjiţi slujitori de cetate, care întruna stau treji şi cu grijă, nu se 
pot lăsa leneviei mîncărilor şi iscusinţei cuhniilor: aveau numai dulceaţă 
gata de la oi, lanuri şi vii. Această dulceaţă o aveau însă cu îmbielşugare, şi 
postelnicul Ştefan nu s-a lăsat poftit de două ori. După aceea şi-a arătat din 
nou dorinţa şi porunca. 

— Şatrare Neculai, te poftesc să cunoşti de iznoavă acele două lucruri 
pentru care am venit eu aice, să le înştiinţez pîrcălăbiei. 

— Am înţeles, cinstite postelnice. Sîntem gata să primim, după porunca 
luminăţiei sale, pe măriile lor Doamnele Radului-Vodă. Avem două cămări 
văruite şi repezim ştire să ne vie două ţigănci de la Dumesnicu. 

— Au şi măriile lor slugi. 

— Ştiu, altfel nici nu se poate. Iar pentru cei doi slujitori, Onofrei şi 
Samoilă a lui Căliman, cată să văd întîi dacă-s de rînd, fiind amîndoi 
slujitori cu schimbul, alăturea de nemţi, care aceştia nemţi stau obştit între 
ziduri. Numai cînd şi cînd ies, ca să se îmbete în tîrg. Atuncea fac oarecare 
zarvă, dar pîrcălăbia îi ţine strîns. 

— Atuncea vezi, şatrare Neculai, dacă-s aicea acei doi slujitori. 

— Vrei să-i iei cu domnia ta? 

— îi iau cu mine. Ţi-am arătat porunca pentru slujitorii de care aş avea 
nevoie. 


— Am văzut şi m-am închinat, numaicît ar fi bine s-aşteptăm şi pe 
dumnealui jupîn Arbore pîrcălab. 

— Să-l aşteptăm, nu zic ba; am plăcere să-l văd; dar pînă la asfinţitul 
soarelui eu trebuie să fiu ieşit dintre ziduri, aflîndu-mă pe drumul Sucevii. 
înţelegi domnia ta? 

— înţeleg; altfel nici nu se poate. De venit, vine. 

— Aşa. Atuncea, şatrare Neculai, eu aştept pînă ce dovedesc bucatele ce 
ai binevoit a-mi pune dinainte şi pînă ce beau o cupă de vin în sănătatea 
domniei tale. Şi pînă ce s-a da orz cailor. 

— De cai am avut eu grijă chiar dintru început, cinstite postelnice. Iar 
vin poţi să bei şi două cupe, avînd gust să nu rămîn eu mai prejos, şi 
poftind să închin şi eu, pentru oaspete. 

— Cît om bea a doua cupă, să fie aicea în pridvor Samoilă şi cu Onofrei, 
ca să-i cunosc. 

— Apoi da, altfel nu se poate. Dacă-i pe grabă, s-a face şi asta. 

Cînd, după a doua cupă, s-a poruncit feciorilor lui Căliman să se 
înfăţişeze la domnia sa postelnicul Ştefan, s-a văzut că pragul de sus al uşii 
era prea scund pentru ei şi, cînd s-au închinat postelnicului, se frecau la 
frunte cu palmele. 

Postelnicul i-a privit lung. A clătit din cap. A zis: 

— Bine. Pregătiţi-vă cai, straie şi arme. 

— Da' de ce? A îndrăznit a întreba Onofrei. 

— Căci am venit cu poruncă să vă ridic în slujba Domniei. 

— Apoi om merge, a grăit tot Onofrei cu glasu-i gros. 

Samoilă a adaos subţire, parcă-şi prefăcea glasul într-adins: 

— Armele le-avem; dar caii şi schimburile-s devale la tătuca. 

— Vă coborîţi acasă la tătuca şi le luaţi. Vă poruncesc să faceţi asta 
într-o clipeală. Şi să vă înfăţişaţi la Bradu Mare pe Ozana, unde v-aşteaptă 
comisul Ionut Jder. Cînd a asfinţii soarele, să fîti acolo. 

Cei doi Călimani şi-au întors nasurile unul cătră altul şi s-au bucurat 
arătîndu-şi dinţii. 

— Auzi, bădică, a mormăit Onofrei, că mergem cu comisul Ionuţ. 

— Am auzit, că doar nu-s surd. Place-mi şi bine-mi pare. Are să se 
bucure şi tătuca. 

Cînd să se întoarcă ei şi să se ducă, postelnicul a poftit să le mai puie o 
întrebare: 

— Care-i Strîmbă-Lemne? 

— Eu, s-a fudulit Samoilă. 

— Atunci Sfarmă-Piatră e Onofrei. 

— Aşa-i, s-a bucurat Onofrei, mirîndu-se că acel boier străin l-a gîcit 
aşa de bine. Apoi de-acu nu mai aşteptăm, bădică; să ne ducem să-l găsim 

pe comis. 

— Întîi să vă gătiţi toate şi pe urmă să vă duceţi, că dumnealui nu-i la 
Brad decît după asfinţitul soarelui. Aţi înţeles? 

— Am înţeles şi ne închinăm cu plecăciune, şi-a subţiat glasul Samoilă 
Strîmbă-Lemne. 

Postelnicul a privit în urma lor şi a oftat, punînd mina pe cupă. 

— Vrednici slujitori, a zis domnia sa, slabi de minte, însă tari de virtute. 

— Altfel nici nu se poate, aşa precum i-a lăsat Dumnezeu, a încuviinţat 
şătrarul Neculai Mereuţă. 

După ce s-au pus în rînduială toate şi boierul pîrcălab nu s-a întors — 
aşa fiind socoteala celor ce se duc numai pentru prea puţină vreme — 
postelnicul Ştefan a poftit să plece. Şătrarul Neculai ar fî poftit să-l mai ţie; 
însă una din breslele boierului străin fiind ornicăria, domnia sa învăţase a 
cunoaşte ceasurile şi pe vreme de nour, şi pe vreme de noapte. 

Trecuse o ploaie grabnică, cum sînt ploile de la munte, şi se stîrnise 
vînt. După cum şuşuia vîntul în brazi şi se alina, şi iar pornea şi se alina, se 
cunoştea că înserarea va veni cu linişte. 

— E al doilea ceas, a zis postelnicul. Asfinţeşte soarele şi trebuie să mă 
aflu la locul poruncit de tovarăşul meu. Rămîi cu bine, şatrare. Sănătate 
bună boierului pîrcălab. 

Postelnicul Ştefan Meşter a coborît cît a putut mai grabnic ş-apoi a luat 
apa Ozanei în sus de-a dreptul prin gîrle şi scruntare, pînă ce-a văzut de 
departe, pe malul din dreapta rîului, un brad cum nu se găsesc mulţi pe 
lumea asta. Stăpînea cu streşini dese o arie cît o stînă cu tot cu ţarc. Doi 
cai păşteau nu departe de brad şi între ei stătea scrisă pe zare, neclintită, 
flinta tătarului. 

De şi era de mai înainte încredinţat că-şi găseşte la locul hotărît 
tovarăşul, postelnicul Ştefan s-a bucurat şi şi-a îndemnat roibul cu 
vioiciune. Jder îşi trăgea pe el straiele. Se spălase în Ozana de toate 
îndoielile şi prinsese sub malul bulboanei şi doi păstrăvi. îi pusese pe 
jăratic la focul din preajmă. Acel foc, nelipsit de la toate popasurile 
pămîntenilor din această parte de lume, arde cu vioiciune şi veselie, hrănit 
din toate vreascurile poienilor şi din toate viiturile de pe prund şi din toţi 
copacii uscaţi şi dărîmaţi, pe care nu-i ştie şi nu-i mai socoteşte nimeni. E 
un foc care usucă de toate umezelile, care te mîngîie în mîhnire şi te 
ocroteşte în somn. 

— Am la aceşti păstrăvi, a strigat Ionuţ, şi pită mănăstirească şi vinars 
de la bădiţa Nicoară. 

— Fii sănătos şi ferice, i-a zis voios ghebosul Radului-Vodă, privind cu 
plăcere acel trup ieşit ca dintr-o apă vie din unda rece a Ozanei. Nu-mi 
spune ce-ai făcut; ştiu că toate le-ai făcut bune. Am văzut pe Strîmbă- 
Lemne şi pe Sfarmă-Piatră şi pot spune că ştii alege. Dacă ar fi fost mai 
ageri, ni s-ar fî potrivit mai puţin, căci treburile noastre n-avem nevoie să le 

ştie şi să le cunoască prea mulţi. 

— Adevărat; însă bădiţa meu părintele Nicodim le cunoaşte. 

— Să fie şi părintele Nicodim sănătos, dacă ne vine intr-ajutor. 

Jder a încuviinţat din cap. Părintele Nicodim le era într-ajutor. 
Adăugind şi baia, şi focul şi tinereţa, era acum cu desăvîrşire înseninat. A 
poftit cu dragoste pe tovarăşul său la foc. Ş-au stat aşa privind cum se 
împuţinează lumina. Tăceau şi ascultau vîntul, din ce în ce mai domolit şi 
mai ostenit. 

— Eu am venit de la munteni cu un tovarăş, a început într-un timp a 
povesti postelnicul. Eu am venit cu un tovarăş care se afla mai de mult 
slujitor Doamnelor. Rînduiala sa era să tacă prea puţin. Dar după obiceiul 
curţii Radului-Vodă acest Gavriluţă nu era obişnuit să lucreze prea mult cu 
mintea. Aşa că, din pricina lui, de multe ori Doamnele mele s-au fost aflat 
în suferinţă. Acuma domniile lor l-au depărtat şi Gavriluţă postelnic Micşan 
a intrat sub pielea portarului Sucevei şi trăieşte bine, pe cît aud. Părere 
prea bună are acest Gavriluţă postelnic despre obrazul şi trupul său şi cum 
vede o muiere frumoasă, se socoate numaidecît Făt-Frumos. Şi-i cîntă Ilenii 
Cosinzenii verzi şi uscate. Aşa cînd a văzut în Suceava, în toamna trecută, 
pe Candachia cumnata domniei tale, aşa de tare s-a bucurat încît s-a 
pregătit s-o fure şi s-o ducă. Moare de dragoste, i-a spus el jupînesei 
Candachia, şi pofteşte pe jupîneasa Candachia să fie miloasă. Atuncea acea 
jupîneasa vicleană s-a învoit, numaicît l-a rugat frumos şi pe postelnicul 
Gavriluţă să-i aducă răvaş şi poruncă cu pecete de la Vodă. Întîi Gavriluţă a 
rîs; pe urmă jupîneasa Candachia l-a îndemnat să nu rîdă şi l-a poftit să-i 
aducă numaidecît ce-i cer dumneaei. Aşa de ruşinat nu i s-a părut 
niciodată lui Gavriluţă c-ar fi fost. Şi mi-a mărturisit că atuncea cînd s-a 
despărţit de acea jupîneasa nemilostivă, a simţit în nări putoare de 
pucioasă. Bun păstrăvul dumnitale, iar după asemenea păstrăv, vinarsu-i 
minune. 

— Pregăteşte şi bădiţa Nicoară opt oameni şi cu cuvioşia sa nouă... a zis 
încet Jder, din preajma focului unde stătea întins pe dulamă. 

— Prea bine, a răspuns postelnicul Ştefan Meşter. 

Au stat tăcuţi după aceea în pacea înserării, întinşi cînd pe-o coastă 
cînd pe alta în preajma focului, ca să treacă din ei în pămînt şi-n fum truda 
zilei. Se apropiaseră de foc şi slujitorii. Mai tăcute momîi decît aceşti 
slujitori nu s-au aflat pe lumea asta. Tăcerea n-a fost decît prea puţin 
întreruptă cînd s-au înfăţişat Samoilă şi Onofrei, cu caii şi armele, şi 
schimburile la subsuoara stîngă. Chitiseră să le rînduiască în desagi, la foc, 
ceea ce au şi început a face cu mare hărnicie, oprindu-se şi oftînd din cînd 
în cînd, şi trăgînd cu coada ochiului la Ionuţ, comisul lor. 

— Cum vi-i habarul? I-a întrebat Jder. 

— Bun, au răspuns ei într-un glas. Ş-au prins iar a se cioşmoli şi a 
îndesa. Cînd s-a făcut întuneric, s-a mai auzit un cîne lătrînd undeva într-o 

margine de sat, departe. Pe urmă s-a întins ca o zgură pe ape, şi-n cer s-au 
aprins două stele între două pilcuri, de nouri. Caii au strănutat cu putere în 
iarbă, unii mai aproape, alţii mai încolo, pe urmă s-au alinat, rămînînd 
neclintiţi. Tătarul s-a desprins de la foc, ducîndu-se nesimţit spre ei. Cînd 
să deie geană-n geană, furat de dulceaţa somnului, Jder a auzit glasul lui 
Onofrei, care-i supunea o mare nedumerire a lui, despre o istorisire mai de 
demult a starostelui. 

— N-ai mai aflat domnia ta ce să fi fost aceea, comise? 

— Care? 

— Întîmplarea aceea pe care o povestea tătuca, pe cînd se afla cu jupîn 
Manole în Ţara-de-Jos, la Catlabuga. Zice că pe-un cîmp lung cît lumea 
asta, umblau mistreţi negri, în ciurde, spre apă. După acei mistreţi negri s- 
au înşirat călăreţi fără cap. Apoi, după asta a trecut un zbor de corbi care a 
înegurat cerul. A văzut ş-o bătălie între vulturi hoitari şi pleşuvi la malul 
Catlabugei. 

— Mai multă spaimă e pentru cele auzite, decît pentru cele văzute, a 
murmurat postelnicul, şi Jder a simţit că lunecă în somn. 

A deschis ochii cînd, din răsărit senin, a prins a-i bate în pleoape luna 
înjumătăţită. Gheorghe Botezatu Tătarul se afla în picioare între el şi foc. O 
clădărie de jar părea o altă lună mai mare în întunericul luncii. 

De sub poclada lui, postelnicul Ştefan a ridicat fruntea, cercetînd 
împrejurimea. 

— Gata, a zis el la semnul lui Jder; pîn' ce-a fi bine, văd că nu-i rău. 
Ce-ai visat? 

— Am visat pe cineva care zicea că mi-i prietin şi de aceea poftea să mă 
mînînce de tot. 

— Eu ţi-oi răspunde, comise, că sînt bune şi visurile, fiind numai 
înşelări şi închipuri. Doresc să aflu unde-s feciorii lui Căliman. 

Răspunse Gore Doda într-o limbă trăgănată si încîlcită: 

— Aicea Căliman amîndoi; mîncat; acuma caută cală. 

Numărîndu-se călăreţii şi aflîndu-se şase, au trecut înapoi prin vad 
Ozana, la lumina lunii. Gheorghe Botezatu a luat-o înainte pe drum bine 
cunoscut de el, pe sub Cetate şi pe drumul Oglinzilor. Au ieşit între nişte 
fînaţuri fără sfîrşit şi într-o linişte neclintită. Din cînd în cînd năluceau ape 
în depărtări. Ei se duceau cu grabă spre şesul Moldovei şi tăceau; mai ales 
Samoilă şi Onofrei îşi ţineau fălcile încleştate, avînd ştiut că-i primejdie să 
slobozi cuvînt la miezul nopţii. Atuncea stau înlănţuite vîrtejurile şi nu-i 
cuminte să le tulburi. Atuncea păşesc pe iazuri ştimele, ca nişte muieri 
subţiratice înfăşurate în borangicuri alburii. 

Au trecut Moldova la Bogdăneşti şi s-au tot dus în răsărit, pe cînd luna 
rămînea în urmă tot mai cătră asfinţit. Spre ziuă au auzit cîntînd cucoşii în 
sat la Nimirceni şi au poposit subt o dumbravă. Cînd s-a zărit de ziuă, au 
intrat sub poala pădurii celei mari şi şi-au căutat loc de hodină. Au stat 

nevăzuţi toată ziua, ca şi cum locul pe unde intraseră ei fusese o boltă spre 
alt tărîm. Apoi cum s-a învineţit şi s-a înegrit amurgul, au ieşit printr-o 
vîlcea ferită tot cu aceeaşi rînduială — Botezatu înainte. La al patrulea ceas 
al nopţii au fost în preajma Cetăţii Sucevii. 

înainte de a se apropia de porţi, s-au oprit; Jder şi postelnicul Ştefan s- 
au apropiat cap lingă cap, sfătuind şoptit. După înţelegerea avută nu 
trebuiau să se arate la căpitanul porţii decît ei doi. Cînd bate ceasul al 
patrulea în turn, se înfăţişează, şi căpitanul ştie că se întoarce postelnicul 
Ştefan Meşter cu poruncă de la Vodă. Le dă drumul şi priveghează să se ţie 
poarta deschisă pînă ce ies cu Doamnele Radului-Vodă. Caii au fost 
pregătiţi. Este de mai înainte poruncă să fie ţinuţi gata la acelaşi ceas, în 
fiecare sară. Au pe dînşii tarniţi munteneşti şi poclăzi moi. S-or osteni 
Doamna Voichiţa şi domniţa Maria să încalece bărbăteşte, că alt chip nu-i. 
în paturi de atlaz purtate în părîngă de robi negri, ca la Ţarigrad, nu s-a 
pomenit să umble Doamnele în Ţara Moldovei; iar carăle pardosite cu 
scorţuri şi carîtele nu sînt bune decît pentru o ieşire scurtă de petrecere, 
pîn' la o pădurice, ori pînă la o mănăstire. 

Aşa că Doamna şi Domniţa au a face un drum trudnic. întăi Doamna 
Radului-Vodă a stat mult la îndoială, fiind slăbită la inimă de mîhnirea şi 
văduvia sa. însă domniţa Maria s-a arătat aşa de doritoare şi a ciocănit 
atîta pe maică-sa, încît Doamna s-a înduplecat. N-are ce face alta; trebuie 
să se deprindă cu gîndul că tinereţele sînt nebiruite ca şi puhoaiele de 
primăvară. 

— Se miră Voichiţa-Doamna de asta, zicea postelnicul, însă eu nu mă 
mir. Ca şi Maruşca a lui jupîn Simion, e plină această domniţă de demoni ai 
împotrivirii. în loc să-l urască pe Ştefan-Vodă pentru că a prigonit pe Radu- 
Vodă tatăl domniei sale, şi i-a ridicat comorile şi i-a deşertat seraiul, 
domnia sa Domniţa, dimpotrivă, se uită la el cu uimire şi nu poate suferi să 
treacă vreme fără să-l vadă. Deci pofteşte să fie aproape de Vaslui. S-a 
tînguit, s-a zbătut, a trimes carte cerînd răspuns, şi s-a făcut, — după o 
vorbă a frîncilor: că ce vrea muierea vrea şi Dumnezeu. 

I se mai luminaseră lui Jder şi alte nedumeriri. Pe cale, trebuie pază şi 
fereală pentru pricini înţelese şi lămurite. Dar de ce taina asta în Cetate, la 
vreme de noapte, cînd cîntă întîia strajă cucoşii, şi strigă nemţii din turnuri 
bătînd cu mînerele suliţilor în pardoselile de stejar? 

Ca să nu se tulbure prea tare Doamna Maria greaca. 

Postelnicul crede, însă, că orice s-ar face, muierile află tot ce se 
întîmplă pe lumea asta. Deci Domniţa Maria cea tînără iese rîzînd, iar 
Doamna Maria cea veche rămîne suspinînd. 

Aşa umblă treburile în astă lume degrab-trecătoare. Dragostea nu 
îmbătrîneşte; numai oamenii se ofilesc şi trec. Mai spune postelnicul şi alta: 
după cum vinului i-i dat să-l bea numai voinicii, asemenea şi dragostele, nu 
priesc oricui. însă lui Ştefan-Vodă îi priesc, fiind măria sa blăstămat aşa. 

Şi mai adaogă postelnicul, zîmbind cătră Jder: 

— Cum aş putea să dau eu cu pietre într-asemenea pom înflorit? 

Cei doi boieri s-au apropiat de poartă cînd a sunat din turn ornicul cel 
nou. A bătut de patru ori. S-au auzit îndată şi chemările străjilor, iar 
luminile de la toate cămările cetătii s-au stins. 

Căpitanul Hulpe era la poartă. A cunoscut pe Ionuţ şi pe postelnicul 
Ştefan. Pentru mai bună încredinţare, a mai cercetat o dată, în cămăruţa 
lui, la lumină ascunsă de opaiţ, pecetea domnească. Pe urmă, l-a poftit pe 
postelnic să meargă cu el la domnia sa marele portar, care-1 aşteaptă. 

— Este cumva pricină de întîrziere, căpitane Hulpe? S-a îngrijat boierul 
Ştefan. 

— Asta nu poate fi, jupîne, a răspuns dîrz căpitanul. Slujba măriei sale 
e fără cusur. Numaicît aşa-i rînduiala; şi pofteşte domnia sa hatmanul să-ţi 
deie strajă pe cale. Am gătit zece călăreţi, pe care i-am ales eu singur. 

— Socoţi dumneata că era nevoie de atîta grijă? 

— Nu socot eu; socoate hatmanul. 

Hulpe rînjea la lumina opaiţului, şi pipăia încă o dată peceţile, avînd 
mutra dihăniei al cărei nume îl purta. Jder îi făcu un semn cu ochii, 
holbîndu-se la el, dar îndată înţelese că portarul a băut un pahar de vin 
înaintea culcării şi drept aceea îşi sloboade mai mult decît se cuvine limba. 
Se sumeţeşte mai ales, faţă de acest boier străin, după cum e uneori 
năravul moldovenilor. 

Aştepta răspuns de la postelnic şi se bucura de mai înainte, ca de-o 
bună împunsătură ce se cuvenea acelui oştean buiac, care-i întîrzie. 

însă postelnicul Ştefan s-a supus numaidecît, stăpînindu-şi vipera 
limbii. Se pregătea să-l urmeze pe Hulpe. îi trecu şoptit lui Jder porunca sa. 

— Comise Ionuţ, pas la măriile lor, la cămările cele nouă de sub 
Nebuisa. 

— Măriile lor aşteaptă, a rînjit iarăşi Hulpe; şi sînt gata şi caii, la scară. 

— Comise Ionuţ, a adaos postelnicul, ca şi cum nici n-ar fî auzit vorbele 
portarului; închină-te la măriile lor şi spune-le că sînt şi eu în clipă acolo. 
Ajută-le să încalece. Altcineva să nu cuteze a pune mîna. 

Ionuţ Jder s-a dus cu inima bătînd spre turnul Nebuisei, la cămările 
cele nouă. De ce-i bătea inima, înţelegea. Căci îşi avea şi el, ca măria sa 
Vodă, blăstămul său. în puţinii săi ani, nu i se întîmplase numai o pricină 
de năcaz pentru asemenea aprindere ce-i vine fără samă. Aşa-i Pehlivan, 
copoiul său cel cu bot zbîrlit, cînd adulmecă urma de căprioară: ţăhneşte 
vesel şi parcă-i pare bine. Dar Jder socoate că a ajuns acuma să aibă în el 
şi stăpînirea cea de trebuinţă. 

Văzu limpede, prin întuneric, caii. Doi căluţi munteneşti, cu tarniţile pe 
ei. Un slujitor îi priveghea. O umbră era în capul scărilor la cerdac. 

— Unde-i domnia sa postelnicul? A întrebat acea umbră cu glas 

subţire. 

Era o slujitoare de la cămările Doamnelor. Pe semne că vedea prin 
întuneric, ca mita... 

— Vine şi postelnicul, a răspuns potolit Jder. Să bine-voiască a pofti 
măriile lor, să încalice. 

— Dumneata eşti, comise Ionuţ? 

— Eu sînt, s-a bucurat Ionuţ, fără să ştie cine anume îl întreabă. Asta-i 
plata dulce a oamenilor cu faimă, adaose el în sine, gîndindu-se la didahiile 
postelnicului. Am să ajung şi eu filosof. 

— Cum ai spus, comise Ionuţ? 

— Am spus să pofteşti pe măriile lor să încalice. 

însă Jder cuprinsese umbra ş-o ţinea. Acea umbră rîdea tăcut; o simţea 
în vîrful degetelor. Şi ca şi o umbră s-a desprins uşor şi s-a mistuit în 
cămări. 

S-au auzit nu mult după aceea şoapte şi două momîi în hobot s-au 
arătat păşind repede. Şi-au aplecat capetele, ca să vadă pe comis. Au 
coborît treptele. Jder s-a închinat şi s-a tras lingă cel dintîi cal punînd un 
genunchi în pămînt şi întinzînd braţul. Una din momîile cu hobot i-a 
cuprins mîna, a păşit uşor pe genunchiul său şi s-a aburcat pe tarniţă, 
fîlfîindu-şi îmbrăcămintea de şiac subţire. 

Asta trebuie să fie domniţa cea tînără, îşi făcea socoteală Ionuţ, căci se 
grăbeşte. 

A îngenunchiat şi pentru a doua momîie. Apăsarea i s-a părut mai grea. 

Asta trebuie să fie Doamna Voichita. 

» 

— Gata? S-a auzit întrebarea postelnicului între urechile cailor. 

Postelnicul Ştefan sosise nesimţit. 

— Gata, a răspuns Jder. Putem porni. 

Caii munteneşti nu erau potcoviţi şi nu pocăneau pe aria curţii. Jder i-a 
dus de căpestre şi i-a scos prin poarta pe unde intrase. Căpitanul Hulpe nu 
s-a mai arătat. Căpitanul Hulpe e la mustrarea hatmanului, a cugetat 
Ionuţ. A închis canaturile după el un slujitor de rînd. Pîlcul de călăreţi 
orînduit de hătmănie aştepta dincolo de punte. Cînd Jder a încălecat şi a 
cunoscut lîngă el pe postelnic şi a văzut pe Botezatu trecînd înainte, şi pe 
Gore Doda ocolind ca să rămîie în urmă, şi pe Călimani în laturea căluţilor, 
s-a simţit deodată împuns pînă în creştet de trufie. Şi în acelaşi timp parcă 
i s-ar fi ascuţit privirea şi mirosul, şi i s-a uşurat fiinţa. Asta era puterea lui 
pe care o întrebuinţase în atîtea rînduri, de multe ori cu nebunie, fără să şi- 
o stăpînească. însă acuma se afla cu el un om care judeca rece, a cărui 
minte era ca sclipirea unui olmaz; deci trebuia să-şi privegheze fierbinţelile, 
dovedind că a trecut peste răstimpul buiac al juniei. 

— Călăreţii hătmăniei au poruncă să ne petreacă pînă la Neamţu, i-a 
dat lămurire şoptită postelnicul Ştefan. Deci şi hatmanul crede că 
Doamnele se vor aşeza la Cetatea Neamţu. Şatrarul Mereuţă e încredinţat şi 

el de asta. Hotnogul cu aceşti călăreţi deasemeni. Numai o fiinţă va fi putut 
afla că porunca e să ne oprim tocmai la Roman, la Cetatea Nouă. Acea fiinţă 
e fratele de cruce al domniei tale. 


— înţeleg, răspunse Jder. îţi pot da încredinţare, cinstite postelnice, că 
nu sînt cu luare-aminte numai în ceasul dinţii. Am eu un căţel de vînat cu 
numele Pehlivan, şi mă gîndeam mai nainte că-s ca dînsul în unele privinţi. 
Pehlivan nu părăseşte niciodată urma, prin ploaie, vînt, zăduf. A purtat 
căpriorul jumătate de zi fără a slăbi şi tot mai îndîrjit; cînd mi l-a adus ş-a 
căzut căpriorul, a căzut şi el. Aşa n-am să-mi aflu eu hodină pînă la Cetatea 
Nouă. 

— Eu îmi urmez gîndul meu, comise Ionuţ, grăi liniştit şi cu acelaşi glas 
scăzut postelnicul Ştefan. Bănuiesc că truda noastră n-are să fie în noaptea 
asta. în zori de ziuă sîntem la Neamţu. Truda noastră are să fie după ce 
purcedem de la Neamţu. Cum înserează, cum află pîrcălabul Arbore că 
oaspeţii săi domneşti nu i-au fost decît oaspeţi de-o zi. într-un pătrar de 
ceas Doamnele ies de la Cetate şi sînt pe cale. Nu luăm călăreţi într-adaos 
cum am luat din Suceava, căci n-a fost nici o înştiinţare şi caii Cetăţii sînt 
în ceair şi la păşune. Şi nici nu vrem să se ştie la Neamţu, cum nu se ştie la 
Suceava, care va să fie popasul din urmă al Doamnelor mele. Nici noi nu 
ştim dacă acest din urmă popas fî-va ori nu la Cetatea Nouă. Aşa că ne 
ducem cu repeziciune numai noi cîţi sîntem. Cu cît ne-am ales mai puţini, 
cu atîta-i mai bine. Sîntem doi; slujitorii noştri sînt muţi; Samoilă şi Onofrei 
ca stîncile. Asta doreşte stăpînul şi aşa m-am înţeles cu părintele Amfîlohie. 
Iar eu am să-l încredinţez pe părintele Amfilohie, ca să încredinţeze şi 
cuvioşia sa pe stăpîn, că, la un ceas după ce vom fî fost ajuns la Cetatea 
Nouă, şi eu şi domnia ta uităm cu desăvîrşire tot şi nu ne mai aducem 
aminte de nimic. 

— Totuşi tot mai ştie cineva, cinstite postelnice, dar şi bădiţa meu 
părintele Nicodim are să uite. 

Postelnicul strînse de braţ pe Jder. 

— însă cum ţi-am spus, mai ştie Săndrel. Cum a putut afla Alexandru- 
Vodă, nu pricep; dar de ştiut, ştie; şi primejdia ni se poate întîmpla numai 
cînd ne-om afla în puţini, pe drumul Romanului. 

— De asta m-am temut şi eu, cinstite postelnice Ştefan, s-a tînguit cu 
viclenie Jder. Şleahul Romanului e şi mai aproape de curtea de la Bacău. 
Avem un pod umblător pe apa Moldovei, la Tupilaţi. Avem o strîmtoare de 
păduri ş-un pripor pe drumul mare, dincolo de Boureni. Mai avem şi alte 
locuri grele pe care le cunosc. Să deie Dumnezeu să se întîmple năcazul în 
asemenea locuri pe care le cunosc şi eu şi le cunoaşte şi bădiţa meu 
părintele Nicodim. 

Şleahurile din Ţara-de-Sus sînt tot mai bune cu cît te-apropii de munte. 
Şi este o cale veche de la Baia, pe colnicele din stînga ale Moldovei, pe care 
Domnia a ţinut-o totdeauna în bună stare şi prunduită. Călătoreşti în 

destulă lărgime; vezi apa Moldovei; vezi munţii. Porneşti din tîrgul Băii şi-n 
puţine ceasuri eşti la Roman. 

După două ceasuri de umblet repede, la acest şleah au ajuns călătorii. 
Toată vremea Doamnele au stat mute, sub hobot, în tarniţile lor. Erau 
uşurele; căluţii munteneşti nici nu erau asudaţi cînd au poposit în culme. 
Acolo sufla o adiere mai aspră. 

Noaptea era încă fără lună, cu cerul spuzit de stele. Calea robilor parcă 
era învăluită de aburi luminoşi. în acea lucire a înălţimilor se prevedeau 
toate nedesluşit. Ca unul ce ştia locurile, Jder a cunoscut tîrgul cel mare 
domnesc, Baia, în urmă la dreapta. 

Făcînd acolo popas de un pătrar de ceas, Jder şi postelnicul s-au 
apropiat de Doamne şi le-au poftit să descalece, ajutîndu-le. Domniile lor s- 
au supus fără murmur şi au coborît în marginea drumului. Cum s-au 
aşezat, s-a simţit miroaznă de sulcină strivită. Postelnicul Ştefan a căutat la 
desagii căluţilor munteneşti, unde ştia el, un ulcioraş de băutură dulce şi 
două bucăţele de azimă. Ulcioraşul l-a adus în dreapta; azima, pe-un 
ştergar întins pe palma stîngă. Domniţa a respins de către ea şi băutura şi 
mîncarea. Doamna a ciugulit puţină azimă. 

— Domniţa doreşte să plecăm, a şoptit Jder tovarăşului său. 
în acea clipă s-a văzut umbră de călăreţ pe şleah. Era Botezatu Tătarul. 
Jder a grăbit cătră el. îndată după ce Tătarul şi-a şoptit cuvintele, comisul 
Ionuţ s-a întors căutîndu-1 pe postelnic şi trăgîndu-1 la o parte. După ce i-a 
lămurit cu grabă Jder cele ce se întîmplă, postelnicul s-a dus domol cătră 
hotnogul de călăreţi hătmăneşti, deslegîndu-1 de îndatorire şi poftindu-1 să 
ducă multă sănătate şi mulţămiri domniei sale hatmanului. 

Călăreţii s-au desfăcut de popas şi li s-a auzit tropotul depărtîndu-se. 
Doamnele au fost ajutate să încalece. Au purces încet. La o răspintene 
de drum de cătră Rîşca, postelnicul Ştefan şi Jder au dat peste tătar, 
descălecat. Descălecat deasemenea se afla lîngă el un muntean sprinten, cu 
sumăieş scurt şi cu căciulă. 

— Am poruncă de la părintele Nicodim, a zis el, să-ţi spun domniei tale, 
comise Ionuţ, că drumul Neamţului e închis. Aştept aici de asară. 

— Am înţeles, răspunse Jder. 

— Mai am poruncă, a urmat munteanul, să umblu înaintea domniilor 
voastre pînă la Cristeşti. De acolo mă duc la ale mele. 

— Fă aşa, i-a poruncit Ionuţ, şi treci înainte 

Munteanul s-a zvîrlit în şa şi a pornit înainte pe cărarea din fînaţ. 

Cum a pornit el, s-a rumenit zarea cătră dealurile cele mari din stingă. 
Răsărea sfertul de lună. 

Jder şi-a împins calul în stingă postelnicului. 

— Cu umilinţă mă închin domniei tale, postelnice, a zis el cu glas uşor, 
şi te poftesc să faci după porunca lui bădiţa Nicoară. Lăsăm drumul 
Neamţului şi răzbim de-a dreptul la Roman, prin valea Moldovei. Rînduiala 

asta n-a ştiut-o nimeni, şi n-am ştiut-o nici eu pma acuma; socot ca-i 
sănătoasă. 

— Mă aflu mirat, comise, a răspuns postelnicul Ştefan, că nu mi-a venit 
mie gîndul acesta. 

— Mă mir şi eu. Dar nici lui bădiţa Nicodim nu i-a venit. Fărădecît el 
mi-a trimes cuvînt după cum ne-am fost înţeles, cum că vînătorii de care ne 
temem se află în acea parte, în preajma Cetăţii. Aşa că fiind slobod drumul 
acestalalt, bădiţa Nicodim ştie ce-am să fac. De aceea ne şi aşteaptă la 
vadul Timişului, lîngă Cristeşti. 

— Ne aşteaptă cuvioşia sa? 

— Ne aşteaptă, ca să-i sărut mîna şi să ne ştie trecuţi cu pace. 

Călăreţii şi Doamnele şi-au grăbit umbletul, coborînd şleahul. Au auzit 
cucoşii la Drăgăneşti şi nişte cîni supăraţi la Drăguşeni. Aceeaşi pace 
neclintită şi tainică, pacea nopţilor din dricul verii, stăpînea locurile. Steaua 
Ciobanului părea a-şi creşte vîlvoarea în răsărit, întrecînd lucirea palidă a 
lunii. 

Cînd au fost aproape de Cristeşti, într-o vîlcea, lîngă o fîntînă cu 
cumpănă şi într-un corn de dumbravă de stejar, Jder a tresărit cu agerime, 
primind în auz răcnetul slăbit al munteanului care călărea înainte pe 

cărarea fînaturilor. 

î 

— Opriţi, a poruncit el. 

A pălit cu palma în fruntea lui Samoilă şi-n fruntea lui Onofrei. 

— Pregătiţi-vă baltagurile şi staţi de strajă aicea lîngă căluţi; aveţi de 
apărat o povară scumpă. Călimanii s-au frecat la ochi. 

— Ati înţeles? 

— Am înţeles, comise, a răspuns Samoilă Căliman căscînd. 

Şi-au scos de la şa baltagurile. Erau mai mult topoare decît baltaguri. 

Postelnicul îşi trăsese sabia încovoiată de modă levantină. Cu o armă 
asemănătoare, se alăturase de stăpînul său şi Gore Doda. Acele săbii care 
luceau albastru şi alb, Jder le socoti armele cele mai primejdioase din cîte 
arme pot fi pe lumea asta. Retează un cap şi despică un trup dintr-o 
pălitură. 

— Eu am rămas cu sabia mea din pruncie, se tîngui el cătră postelnic. 
E prea uşurică, însă Botezatu ştie să mi-o ascută bine. Cu ea mai ales m- 
am învăţat a împunge. 

Tătarul avea şi el pală. Dar, după obiceiul lui, îşi ţinea pregătit în palma 
stîngă cuţitul cel greu, cu plăsele uşoare pe care ştia să-l arunce cu anumit 
meşteşug. 

Abia îşi rînduiseră apărarea si lovitura vînătorilor de oameni s-a şi 
deslănţuit. Au venit asupra lor iurăş, măturînd drumul. 

Cîţi erau? Noaptea se subţiase si Jder îşi stăpînea înfiorarea aşa încît 
să poată număra duşmanul şi să-şi poată da samă cu cine are de-a face. Nu 
i se părea că puterea pe care o are cu sine ar fi neîndestulătoare. însă 

înţelese că pe Călimani trebuie să-i puie numaidecît în bătaie. 

Ce le-a spus, cum le-a spus, cum i-a urnit, cum i-a dus cu el. — 
postelnicul nu şi-a dat samă, ca şi cum toate ar fi fost ca într-o scăpărare. 
Călimanii s-au prăvălit jos de pe cai şi a pălit fiecare de două ori în năvala 
care le venea împotrivă. Au căzut trei din vînătorii de oameni. Cinci au 
descălecat cu repegiune, lăsînd caii slobozi să fugă spre dumbravă; cu săbii 
lungi s-au pus în apărare şi s-au mişcat înainte. Erau oameni vrednici. Le 
poruncea un bărbat înalt şi spătos, cu glas răguşit, care nu mai părea tînăr. 
Ionuţ a luat în braţe pe rînd Doamnele, coborîndu-le în pripă între el şi 
postelnic. Caii munteneşti nu s-au speriat. S-au tras mai la o parte ca să 
pască. 

Lovirea se săvîrşise fără chiote şi fără strigăte de ameninţare. Numai 
poruncile răstite şi răguşite ale oşteanului celui bătrîn zbucniseră şi nu mai 
conteneau. Jder încerca să-şi aducă aminte unde mai auzise acel glas. Cu 
luareaminte trecu înainte, dînd două împunsături acelora dintre neprietini 
care îndrăzniseră să se îmbulzească prea înainte. 

La un strigăt mai aspru şi mai uscat al acelui staroste de lotri, deodată 
se îndreptă din şale Gore Doda. A răspuns numai o vorbă, ca şi cum l-ar fi 
pălit numai pe el strigătul. Şi s-a destins c-o săritură de pardos, dînd o 
lovitură iute şi piezişă cu sabia încovoiată. Acea sabie a lucit o clipă ca o 
lună nouă. Starostele lotrilor a strigat, mîncîndu-şi cuvintele şi limba 
laolaltă. Jder a fost numaidecît din cealaltă parte asupra lui, încălecîndu-1 
în cădere. Postelnicul a lovit şi el o dată cu tărie. Au mai rămas doi fugari, 
care s-au tupilat sub dumbravă şi întuneric, căutînd caii. Din jos, dinspre 
Cristeşti, se îndemnau strigăte. Munteanul lovit, sau care chiuise numai 
vestirea, aducea ajutoarele. 

Oşteanul cel bătrîn, căzut sub Jder şi Gore Doda, gîfîia şi stupea sînge. 
Mai spunea două-trei vorbe şi iar gîfîia şi stupea. 

— Acesta-i Atanasie Alvanitul, se mira de el, privindu-1 de-aproape şi 
cercetîndu-1, Jder. 

Atanasie, oşteanul cel vechi care purtase în braţe pe Săndrel-Vodă, se 
zbătu încă o dată sub braţele de criţă ale lui Ionuţ Păr-Negru. 

— Spune, Atanasie, ce cauţi tu aici şi în ce slujbă eşti? 

— N-am a spune nimica, gîfîia Alvanitul. Daţi-mi drumul, lăsaţi-mă să 
mă duc; n-am nimic cu domniile voastre. 

— Atanasie, eşti în puterea noastră; avem să te ducem în mina măriei 
sale, căruia trebuie să-i răspunzi. 

— Nu mă duceţi, nu mă duceţi măriei sale, se ruga Alvanitul, slăbind şi 
lăsîndu-se pe-o coastă. 

Jder îl slobozi din strînsoare. Alvanitul se încordă, încercînd a sări din 
locul lui. Gore Doda îl păli în frunte cu straja săbiei. 

— Nu-1 omorî, Doda, porunci postelnicul. Ştiu ce vrei să-i ceri, comise 
Ionuţ, se întoarse el spre tovarăşul său. întreabă-1 şi porunceşte-i să-ţi 


54 























spuie cine l-a trimes în asemenea slujbă, la asemenea faptă. 

Oşteanul cel bătrîn tăcea, astupîndu-şi buzele cu mina dreaptă şi 
privind holbat la cei doi boieri. în acest răstimp soseau ajutoarele de la 
răscrucea drumurilor Timişului şi Jder văzu cu bucurie pe bădiţa său 
părintele Nicodim, plecîndu-şi barba asupra rănitului. 

— Părinte Nicodime, strigă el deodată, mărturiseşte-1 şi dă-i deslegare 
să moară împăcat. 

Atanasie Alvanitul deschisese ochii şi părea a se linişti. 

— Mărturisesc, grăi el cu glasu-i răguşit, fac mărturisire, ca să mă ierte 
acest popă. Dar făgăduiţi-mi, domnilor şi boierilor, şi legaţi-vă pe sufletele 
domniilor voastre şi pe trupul lui Hristos Dumnezeu, că nu mă lăsaţi mort 
în drum, nici nu mă duceţi mort la judeţul Domniei. Juraţi-mi asta şi 
mărturisesc. 

— Să mărturiseşti cine te-a trimes la această faptă, îl îndemnă Jder. 

— Mărturisesc cine m-a trimes la această faptă, ca să pălesc straja asta 
şi să duc la mănăstire la Pîngăraţi pe Doamnele Radului-Vodă şi să le dau 
în sama stăretiei, fără a le aduce vreo sminteală. Pe cei care vor fi cu 
domniile lor Doamnele, să-i stric fără să le iau viaţa; asta a fost porunca. Şi 
soţii ce-am năimit n-au fost decît nişte mişei din pustie, care n-au ştiut ce 
anume au de făcut. Numai eu ştiu. 

— Cine ţi-a poruncit? 

— Juraţi domniile voastre să faceţi cum am spus, şi mărturisesc 
înaintea morţii. N-am pe nimeni pe lume; am fost singur şi sînt singur ş-am 
slujit măriei sale cu credinţă. Nu poftesc altceva decît să nu mă duceţi la 
măria sa; iar dacă pier, să mă astrucaţi, uitînd locul unde am pierit şi 
unde-oi fî îngropat. Cum juraţi, cum mărturisesc şi aveţi să înţelegeţi 
domniile voastre de ce vă fac această rugăminte. Căci am un suflet. Şi nu 
vreau să rămîie ruşinată pomenirea mea. 

— Ascultă, Atanasie, vorbi Jder cu blîndetă. Jur în fata lui Dumnezeu 
şi a Maicii Preciste să fac cum porunceşti. Dacă n-oi face cum porunceşti şi 
cum jur, sufletul meu să fie la un loc cu al lui luda. Acuma spune numele 
acela pe care noi îl cunoaştem. 

— îl spun numai popei. 

— Spune-1. 

— Şi pe urmă mă astrucaţi? 

— Te astrucăm şi-ţi facem şi pomenirea de patruzeci de zile, Atanasie. 

— Iau pomenirea acestui oştean singur şi orfan în sama mea, a rostit 
părintele Nicodim, punînd mîna pe fruntea zdrobitului. 

Apoi îşi plecă urechea şi primi mărturisirea. Cu glasu-i răguşit, 
Alvanitul a rostit numele stăpînului ce-1 trimesese. 

— Acuma faceţi ce-aţi jurat? întrebă gîfîit oşteanul. 

— Facem. 

— Şi să nu se ştie de cătră măria sa nici ce-am făptuit, nici unde dorm 

pînă la învierea din veac. Atuncea împăratul cel mare va binevoi să mă ierte 
de toate. 

— Aşa să fie, încuviinţă monahul. 

Atanasie Alvanitul aşteptă un scurt răstimp, ca să se aline şi să-i vie 
puterile. Atuncea se răsuci pe-o coastă şi-şi puse în dreptul inimii 
jungherul pe care-1 ţinea strîns în mina stingă După ce se străpunse, avu o 
învăluire mare a trupului; viaţa şi sîngele curseră în ţărîna din marginea 
drumului. 

La patru paşi, Doamnele plîngeau şi se închinau îngenunchiate, cerînd 
îndurare Domnului Dumnezeu pentru acel suflet păcătos. 


























CAPITOLUL V 


ÎN TABĂRA ŞI PARACLISUL MĂRIEI SALE DE LA VASLUI 


m 


ăria sa Ştefan-Voievod luase obicei de cîţiva ani să cheme la 
vedere oştile sale la tabăra întocmită în preajma tîrgului Vaslui, 
"între Ţara-de-Sus şi Ţara-de-Jos. Măria sa avea aşezare 
statornică pentru sine în tîrg, în case domneşti. O parte din lefegiii săi îi 
stăteau aproape, chiar pe dealul tîrgului, deasupra văii unde curgea apa 
Bîrladului. în culmea acelui deal se afla şi palatul măriei sale. Lefegiii erau 
aşezaţi în bărătci şi săivane cu cea mai straşnică rînduială. 

Dincolo de şesul cel mare al Bîrladului şi al Racovei, se clădiseră alte 
taberi, pe dealul Cetăţuii. 

Acolo, în pisc, în cetăţuia de pămînt şi parcane de lemn, se aflau 
rînduite puştile, cu nemţii. Boii care purtau acele arme grele de bronz, pe 
căruţe joase cu roate scunde, păşteau în imaşurile apelor, cu bouarii şi 
haidăii lor. Jugurile, proţapele şi tînjelile erau înşirate la odăile Cetăţuii. 
Cînd primea căpitanul de nemţi poruncă de mişcare, apoi un pristav anume 
rînduit dădea glas din surlă, din vîrful dealului, şi bouarii prindeau a mîna 
boii porumbi spre drumul care se chema al puştilor. 

într-o lăture a dealului Cetăţuii, spre asfinţit, la Valea Grajdurilor şi în 
Poiana Cailor, făcea popas cu rîndul călărimea domnească din Ţara-de-Sus. 
înspre Chiţoc, se perindau călărimile din Ţara-de-Jos. Pe pîrăul Vasluiului, 
în sus, îşi căutau loc slujitorii boiereşti. 

Unde-şi vor fi găsind loc, în preajma lui Vodă, acei boieri care veneau 
cu slujitorii lor la vederea măriei sale, era greu de înţeles chiar în acea 
vreme. Numai cel care vede cu ochii lui poate pricepe cită lume se poate 
strînge la un loc intr-un tîrg ca Vasluiul. Cîte case durate poate avea tîrgul 
Vasluiului? Tîrgul Vasluiului poate avea trei sute de case. Din aceste trei 
sute de case, multe sînt dugheni, pe uliţa care se chiamă a neguţătorilor. 
Din vechi zile, de cînd nu mai ţine nimene minte, aceste dugheni s-au fost 
întemeiat cu neguţători de strînsură, fiind aice loc de popas pentru oierii 
care trec de la munte la şesuri şi pentru muntenii care vin să caute pine, 
precum şi iarmaroc pentru gospodarii din tot ţinutul. Aici îşi aduc prisăcarii 
mierea şi ceara; şi răzăşii caii şi vitele cornuţe; şi păcurarii brînza şi seul şi 
lînile oilor. Şi plăieşii draniţa; şi olarii oalele; şi lingurarii lingurile şi scafele. 
Aicea vin coropcari de la Cetatea Albă cu mărunţişuri scumpe, mărgeanuri, 

hurmuzuri şi cercei. Aicea-şi fac loc neguţătorii de marfă pe picioare, care 
cumpără boi moldoveneşti să-i ducă cine ştie unde în Ţara Nemţască, 
dincolo de Ţara Lehiei şi Litvă, la mama dracului. Aici vin neguţători de la 
Levant cu arme de preţ şi surguciuri. Şi braşoveni cu stofe, cuşme şi arme 
de rînd. 

Dar negustorii de mied, vin şi vinars şi bere, unde credeţi domniile 
voastre că-şi caută aşezare pe două-trei săptămîni în vremea acelui 
iarmaroc mare de la Sînziene? Şi cu toate aceste mai încap şi boierii măriei 
sale, şi răzăşii chiaburi, şi mulţi alţii, care sînt în trecere avînd de-a face cu 
logofeţia domnească, şi şoltuji şi pîrgari care vin la poruncile lui Vodă, şi 
pricinaşi care se strîng la judeţele Divanului măriei sale. 

Ca să ajungeţi la tîrgul Vasluiului, trebuie să cunoaşteţi domniile 
voastre ţinutul Vasluiului şi drumurile acestui ţinut. 

Nu este pe lumea asta ţinut mai frumos, credem noi, vasluienii. Dealuri 
cît lumea asta: parcă te sui în cer; şi văi, parc-ar fi să te cobori, la iad. 
Dealuri cu păduri şi văi cu ape line. Pe aşezături potrivite, sate. Pe costişe, 
ogoare, în şesuri, imaşuri bogate. Intră răzăşii în marginea codrului şi fac 
poieni pentru prisăci. Cît poate omul zvîrli cu barda de jur-împrejurul său, 
din locul ce şi-a ales, atîta curătură face. Din scorburile copacilor 
întocmeşte ştiubeie. Din trunchiuri, temnic, bordei şi şopron. Ş-apoi se vede 
la tîrg ce fel de miere au vasluienii, ce fel de ceară şi ce fel de mied. Nu s-a 
aflat de aşa ceva nici la tătari, nici la turci, nici la unguri; nicăieri pe lume 
nu s-a aflat aşa ceva. Să guste Maica Domnului acea miere în grădinile 
raiului. Şi să beie acel mied sfîntu Pahomie. Şi sfîntu Petrea să aprindă 
făclii împrejurul Scaunului împărăţiei, unde stă Domnul Dumnezeu cel din 
veac, avînd la dreapta sa pe fiul său cel prea iubit Isus Hristos. 

Care drum? Care şleah? Nu se află aicea nici un fel de drum şi şleah 
cum are măria sa în Ţara-de-Sus. Sînt cărări şi sînt poteci. Cînd se moaie 
prea tare poteca de ploi, faci mai pe la deal. Cînd se învîrtoaşă şi ameninţă 
să bată copitele cailor noştri, o luăm mai prin mlaştină. Unde a fost baltă 
astă-primăvară, acuma-i numai bine pentru copitele cailor noştri. Pe urmă 
să vă spun ceva. Caii noştri îs cai robaci. Te scot de la orice nevoie. Greu de 
umblat cu piciorul pe dealuri, văi şi rătăcăni. Dar calul, săracul, te scoate 
orişiunde. Iar cai avem noi de nu le mai ştim numărul. Le dăm drumul în 
ceairuri. Şi cînd ne trebuie, ne ducem şi-i prindem cu arcanul. Le curăţim 
cozile şi coamele de scai, îi mai tuşinăm în frunte, le mai dăm de cîteva ori 
cu şumuiacul pe spinare ca să le strălucească părul, punem pe ei tarniţa ş- 
apoi ne putem înfăţişa astfel şi la Vodă. Dar altfel, pentru treburile noastre 
mărunte, de la un sat de răzăşi la alt sat de răzăşi, ori pînă la sfîntă 
biserică pe celalalt, deal, ori în pripor la ţintirim, ori peste vale ca să ne- 
aducă un copil sita cea deasă de la cumătră — ce nevoie mai avem de 
tarniţă şi pocladă? încălicăm de-a dreptul pe păr; ne ducem, ne întoarcem 
şi ne-am făcut treaba. 

Grăiesc unii şi alţii că măria sa Ştefan-Vodă a luat obicei să-şi facă 
taberele sale aicea la noi, pentru nişte gînduri anumite ale măriei sale. 
Aicea, ai noştri oşteni în leafă şi slujitori de ţară ne mişcăm cu uşurinţă şi-n 
voie, cunoscînd cotloanele, rîpile, poienile, rătăcănile, ascunzătorile, printre 
nişte codri merei pe care nici noi nu-i cunoaştem întru totul lui tot; pe cînd 
o oaste străină, cum ar fi ordiile ismailitenilor, nu poate umbla fără 
primejdie prin asemenea loc. Ce-ar putea păgînii să facă şi să aleagă din-tr- 
asemenea maţe încurcate? Vodă cu ale sale oşti s-ar afla în asemenea ţinut 
ca într-o cetate. Greu să vii la cetate; primejdios s-o ocoleşti lăsînd-o în 
urmă. 

Dar noi vasluienii credem că nu-i adevărat că întocmai asta ar fi 
socotinţa măriei sale. Alta nu poate fi — decît că-i place măriei sale aicea la 
noi. îşi pune măria sa tabăra cînd se rumenesc căpşunile în poieni şi iese 
urda dulce de la stîni. Stă pînă ce se coc merele domneşti şi iese must nou, 
carele sfîrîie în gură cînd îl bei după pastrama de bărbăcuţ noaten. 

Mai este şi alta, că are măria sa aicea îmbielşugare pentru oştile sale. 
Are pită, brînză şi carne, cîtă pofteşte. Pe lîngă ce are ţinutul nostru, se 
împlineşte cu de toate din sus şi din jos. Din sus, pentru că oierii au 
poruncă să nu ocolească taberele sale; şi din jos pentru că bîrlădenii şi 
grînarii de la marginea pustiei ştiu că marfa lor are preţ mai bun aicea decît 
aiurea. Vistieria măriei sale Ştefan-Vodă nu-i niciodată, goală. Oier, plugar, 
pescar, podgorean — flecare ştie că-şi primeşte dreptul său în bani buni. 

Lucru vrednic de văzut este la vistieria măriei sale cînd vin căpitanii să 
ieie lefile şi cînd se înşiră după aceea curtenii, nemţi, panţiri, dorobanţi, 
lipcani, tătăraşi, hînsari şi alergătorii la cetăţi, de-şi primesc banul 
domnesc. Se închină toţi cu cuşma în mînă la căpitan, îşi primesc simbria, 
se închină iar şi se duc. în acea zi îmi place mie să văd cum beau nemţii 
bere, şi moldovenii vin, şi cazacii şi tătăraşii mied. Cum se veselesc şi cîntă 
care de care, pînă ce se îmbată de rămîn chiori şi surzi. în acea zi nici un 
oştean n-are voie să poarte la sine fler ascuţit. 

Ci şi mai mult îmi place cînd vin călăreţii din plai şi de sub munte, de¬ 
şi încură caii dinaintea măriei sale şi măria sa iese şi-i priveşte, ş-apoi îi 
întreabă de una, de alta, ş-apoi le cercetează armele. Aceşti plăieşi, ca şi toţi 
ceilalţi răzăşi moldoveni, nu primesc lefi de la vistieria măriei sale, şi nici nu 
le trebuiesc lefi; căci ei au scutiri şi foloase, primesc moşii, şi au şi alte 
socoteli cu măria sa, fiind oameni de baştină în această Ţară a Moldovei. 

După ce s-au arătat măriei sale, aceşti răzăşi îşi scot din desagi 
fedeleşele şi merindea. După ce ospătează şi închină în sănătatea măriei 
sale, apoi aduc în pajiştea unde au făcut popas pe unul de-al lor cu 
cimpoiul; şi întemeiază danţ şi petrecere, după cum li—i feleşagul 
muntenilor mai ales. Nu se duc la crîşmă, căci şi-au adus al lor; nu le 
trebuie ţigan cu ceteră, căci au cimpoier. Dac-aş fi neguţător, nu mi-ar 
plăcea. Dar fiind şi eu răzăş de la Prut, de dincolo de Bîrlad, îmi place, căci 

şi la noi, pe valea Ialanului, aşa a fost datina din neam în neam: să ne 
deprindem a lua, iar de dat să nu dăm decît la mare nevoie. Se spune 
despre unii dintre noi că punem brînza în sticlă şi dăm oţet mîţii, dar asta 
nu-i adevărat. Oricît de cărpănoşi am fi, asta nu facem. Ne place viaţa 
dezmierdată, dar cu cuviinţă. Iar la iarmaroace nu ne place să ieşim în 
frunte cu beţie şi chiote, fiindcă sîntem neamuri şi ne ruşinăm s-ajungă 
zvon de asemenea fapte la urechile măriei sale. 

— Cum te chiamă pe domnia ta? Văd că eşti de neam şi ai slujitor. 

— Mă chiamă Ionut. 

— Să fii sănătos. Iaca, aicea, la moara asta a mea pe apa Bîrladului, 
stau în popas unu şi alţii, ducîndu-se la Domnie, ori venind de la Domnie. îi 
văd, îi aud vorbind, şi m-am deprins a-i deosebi, care-i aşa şi care-i aşa. 
Pom şi pom; om şi om. Vei fi fiind flămînd? Nu pari. 

— Ba-s flămînd, moş Irimie. 

— Ştii cum mă chiamă? Iaca asta mi-i de mirare. 

— Ştiu, căci n-am uitat de cînd am mai fost aicea, acuma cîţiva ani, cu 
părintele meu. 

— Aşa? Atuncea-i bun. Socoteam că să fii vreun vrăjitor: dar eşti prea 
tînăr. Care-i numele părintelui domniei tale cu care zici că ai poposit cîndva 
aici? 


— Comisul Manole Păr-Negru. 

— Ei, atuncea te ştiu. Dar dacă nu mi-ai fi spus, nu te-aş fi cunoscut. 
Erai un copil ş-acu eşti bărbat. Vei fi fiind acela căruia îi zice şi Jder, fecior 
al lui jupîn Manole. 

— Eu sînt ş-acela, moşule. 

— Hm! Apoi iaca. îmi pare bine că te văd, după cîte am auzit. Văd că le 
pare bine ş-acestor gospodari răzăşi cu care stai la taifas. Eu zic aşa: că să 
pun deoparte un mertic din fruntea făinii. Om cerne şi prin sită ş-om pune 
în ceaun. Aista-i mălai din sămînţa tătărască; pot zice că n-are coajă; face 
mămăliga ca aurul. Aceşti gospodari or priveghea să fiarbă bine şi eu mă 
pun în ciobacă şi mă duc într-un loc pe iaz unde îmi am vîrşele. Aduc vreo 
cîteva plătici şi vreo cîţiva caraşi. îi spintec, îi curăţ, le dau sare şi-i pun pe 
cărbuni. Ce zici? 

— Ce să zic, moşule? Zic bine. La asemenea bunătate, oi fi eu cel mai 
harnic. 

— Apoi aşa om face. Pîn-atuncea, ia şi domnia ta o leacă de brînză ş-o 
bucată de pită de la aceşti gospodari. Şi să-ţi spun cum îi în ist an tabăra 
măriei sale. S-au sporit oştile; şi s-aude că să vie şi ungureni, şi Ieşi. 

— N-aş crede. 

— Ba să crezi. Căci s-au tot purtat solii, ba din colo, ba din colo. Acu 
două săptămîni am auzit de unul care a mai fost. îi zice Suhodolski. S-aude 
că să vie şi de la Veneţia un popă papistaş. Acela aduce eu dînsul şapte 
căruţe cu şapte antale, dar nu cu vin, ci cu galbini de aur. 

— Mai degrabă şapte poloboace de vorbe, moş Irimie. 

— Ba să ştii că ai dreptate. Tot s-aude că vin oşti şi bani de la crai şi 
împăraţi, ca să sprijine pe Ştefan-Vodă; căci lui Ştefan-Vodă i s-a arătat în 
vis Maica Domnului şi i-a poruncit aşa: «Scoală, Ştefane-Voievoade, şi 
apucă sabia pentru fiul meu prea iubit!» Şi de-atuncea Ştefan-Vodă a 
apucat sabia şi a bătut război cu păgînii în Ţara Muntenească. I-a răzbit şi 
s-a întors cu mare dobîndă. Acuma-şi creşte puterile, îşi sporeşte oştile şi s- 
a duce iar. Ce nevoie are să împartă cu alţii cîştigurile? Bate Ţarigradul şi-l 
pradă şi pe urmă nu-i mai trebuie nimica. Eu aş zice să mai iei şi de la 
istalalt gospodar un picior de găină friptă, pînă ce-oi aduce eu peştele. Dar 
mai întîi trebuie să dau la o parte făină şi s-o cern. în ist-an măria sa şi-a 
aşezat curtenii drept în coama dealului. Ş-apoi cînd bat dobele şi sună 
surlele, eu ies în prag şi-i văd de-aici. Atuncea ştiu că a ieşit măria sa 
calare. Se duce la Cetăţuie, ori aşteaptă să vie boierii să i se închine. 
Fiecare boier cu pîlcul său. în urmă, cînd sună iar surlele, ştiu că măria sa 
se întoarce, şi stolnicii se bat cap în cap la palat, ca să-i întindă masa. Peşte 
dulce ca în iaz la mine, nu ştiu dacă mînîncă măria sa. Am să prind odată 
anume pentru masa domnească. Dar de-atîţi curteni ştiu că n-ajunge nici 
pe-o măsea măriei sale. Trebuie să mă duc eu singur şi să i-1 pun în mînă 
lui Vodă. Mai ia de dincolo ş-o plăcintă, jupîne Ionuţ; ţi-a prinde bine. Ce 
nu s-a întemeiat, ist-an, acolo în preajma curţilor măriei sale? S-au adîncit 
beciurile ca să încapă vinul. Au venit din ţinut toţi ceteraşii; se iau la 
întrecere care de care. Ş-apoi nu ştiu de unde s-a pripăşit ş-un bărbier 
talian. în flecare dimineaţă se duce la măria sa şi-l ferchezuieşte. Apoi în 
dughenile cele vechi, s-au adaos neguţători veniţi din Ţara Ardealului. La 
aceia să vezi domnia ta cuţite şi săbii. Dar mai ales şi mai ales a ieşit de la 
Domnie o poruncă să vie aici la tabăra de la Vaslui, cîţi fauri sînt; ş-apoi au 
venit cîţi fauri ţigani sînt pe lumea asta şi au întins foile şi suflă din foi; 
dac-ar fi noapte ai vedea vetrele şi jarurile lor ca stelele, înşirate pe 
coborîşul dealului mai la vale de nemţi. Şi pe flecare nicovală bat ciocane şi 
barosuri, de nu se mai aude nici în cer, nici în pămînt. Bat şi fac vîrfuri de 
suliţi şi săgeţi, şpăngi şi săbii, pinteni şi zăbale. — Mă rog. Cîte nu 
trebuiesc la o oaste ca asta? Şi s-au adaos şi alţi neguţători veniţi de la Iaşi, 
cu straie şi podoabe pentru feciorii de boier, ca domnia ta; şi meşteri de la 
Bistriţa care-i lucrează ceva în taină măriei sale, — nu se ştie ce. 

Iaca, acuş cătră sară, este un ceas cînd intră măria sa la rugăciune, în 
paraclisul curţii. Atuncea bate clopotul la paraclis şi stau toate în tîrg şi în 
tabără. Talianul îşi pune briciul deoparte. Ţiganii îşi acopăr vetrele cu 
spuză. Crîşmarilor le-a săcătuit izvorul băuturii. Oştenii nu mai umblă. 
Toate stau pe loc un sfert de ceas ori o jumătate de ceas, pînă ce bate 
clopotul iar. Atuncea toate pornesc din nou. 

Chiar aşa de grăbit vei fi fiind domnia ta? Parcă ziceai că ţi-i foame. 
Atuncea, dac-a binevoi Dumnezeu, a fi pe altă dată. Altfel ce să zic? Frumos 

murg ai şi-l grijeşte bine slujitorul domniei tale. 

în vreme ce moş Irimia se învîrtea cu astfel de vorbe împrejurul lui 
Jder, la moara Caprei, în siliştea tîrgului Vaslui, în vreme ce apa curgea din 
lăptoc şi roata cu cupe se învîrtea şi rîşniţa hîrîia, întovărăşind descîntecele 
meşterului morar, — la curtea domnească din tîrg, în chilia de lîngă 
paraclis, prea cuviosul părinte Amfilohie stătea la sfat de taină cu 
dumnealui postelnicul Ştefan Meşter. 

Din cele ce-i spunea postelnicul, părintele arhimandrit înţelegea că 
întîmplările se desfăşuraseră cam aşa cum bănuise cuvioşia sa. 

— Mi-ar fi părul mai bine să nu fii nici domnia ta proroc, postelnice. 

— Bucuros aş fi fost şi eu să nu fiu, cuvioase părinte Amfilohie. însă de 
cînd îl văd şi-l cercetez pe măria sa Alexandru-Vodă, am putut băga de 
samă la el cîteva lucruri ciudate. Nu s-a putut uita în ochii mei, drept, 
niciodată. 

— Asta o are de cînd era mic. 

— Se-nţelege; cu asta s-a născut, părinte Amfilohie. Cum se află în 
sămînţa griului toate puterile de a răsări, a înflori şi a rodi, aşa în sămînţa 
omenească se află puteri ori scăderi; cum zice şi învăţătura din veac: «ce 
mi-i scris în frunte mi-i pus». Asta e o taină pe care Dumnezeu n-a dezvălit- 
o încă oamenilor şi nu putem şti de ce i-i dat lui Ştefan-Voievod să n-aibă 
noroc la pruncii săi, pe cînd măria sa se bucură de toate harurile 
împărăteşti. Are pe obrazul său măria sa Alexandru-Vodă semne: mai întîi 
i-s dinţii rari, mărunţi şi galbeni; al doilea i se vede în marginea ochiului 
drept, sub frunte unde începe nasul, o pată albăstrie căreia moaşele îi zic 
«muscă». Aceste amîndouă semne arată slăbiciune a trupului. Din obrazul 
măriei sale se vede că din orice îşi «face sînge rău», cum zice prostimea. Faţa 
obrazului său e veştezită de fiere. Aşa că tot lăuntrul i se hrăneşte din 
amărăciunea asta. N-are linişte a sufletului său cum n-are linişte apa. De 
mirare mi s-a părut că s-a putut împrieteni asemenea fire cu Ionuţ Jder. 

— N-a fost prietinie, postelnice. 

— într-adevăr; s-a văzut asta. 

— Eu, însă, adăogi călugărul, n-am crezut, totuşi, că va îndrăzni să 
lovească pieziş în chiar părintele său. 

— Aicea s-a părut că am fost eu proroc. Dar n-am fost proroc. Este un 
prag, din sufrageria de aici înspre cămara Domnului. După ce se scoală de 
la masă, Vodă trece întîi pragul şi îndată după dînsul urmează Săndrel. Am 
băgat de seamă că măria sa Săndrel-Vodă se împiedică de prag. Neavînd 
luare-aminte, n-are nici legătură în judecăţile sale şi nu poate cumpăni ce 
faptă cumplită pune la cale. I s-a năzărit asta, — s-a şi grăbit să puie la cale 
asta. 

— Da-da, îngînă părintele Amfilohie; astfel a pierit Alvanitul, care a fost 
ani şi ani caraulă la iatacul stăpînu-lui. I l-a cerut măriei sale acuma şase 
luni, cînd s-a aşezat la Bacău. Cu aşa vorbe dulci s-a împleticit în jurul 

părintelui său, incit măria sa i l-a dat. Acuma Vodă are să afle că Atanasie 
Alvanitul nu mai este. Ce-avem să-i răspundem? N-avem să-i răspundem 
nimic, ori avem să-i răspundem o minciună, şi ne-a ierta Dumnezeu. Şi 
dac-ar fi numai asta! Dacă l-ar opri o spaimă ori frica de Dumnezeu! 
Ameninţarea rămîne, pînă ce Vodă, cunoscînd şi văzînd, ar putea fi cuprins 
de scîrbă ca de moarte. M-am gîndit să înlătur din calea acestui prunc 
ispita. Săndrel n-are linişte mai ales din pricina lui Ionuţ Jder, care mie mi- 
i cu osebire drag, postelnice Ştefane. De ce mi-i cu osebire drag, poate ai să 
afli şi domnia ta într-o zi. Mă gîndesc să i-1 scot din cale; să nu-1 mai vadă o 
vreme; aşa poate i s-a alina zavistia şi ura. Aşa, cum îi iese înainte Jder. — 
Alexandru-Vodă parc-ar fî un taur ş-ar vedea roş. Cred c-aţi făcut cele de 
cuviinţă mortului. 

— I se fac toate după jurămînt; a rămas în seama monahului. Nici n-ar 
putea face altfel, căci altceva mai de preţ decît sufletul n-avem. 

— Da-da. Mă gîndesc, postelnice, că s-au strîns împrejurul măriei sale 
dregători şi oşteni de credinţă. Pe unii i-a aflat măria sa, după darul pe 
care-1 are de a cunoaşte oamenii, orb fiind numai pentru sînge din sîngele 
său. Pe alţii ştie să-i cunoască; pe Săndrel nu-1 cunoaşte. Pe unii, deci, i-a 
aflat măria sa; pe alţii eu şi i-am agonisit măriei sale. Toţi aceşti credincioşi 
ai Domniei sînt ca nişte braţe ale măriei sale. Dacă stîrpeşti un asemenea 
credincios, stîrpeşti din puterea măriei sale. Azi înlături pe unul, mîni 
înlături pe altul. — Măria sa rămîne tot cu mai puţini, tocmai acuma cînd 
are nevoie să fie sprijinit de toată suflarea, îmi poate veni rîndul şi mie, să 
fiu şi eu stîrpit. 

— Părinte Amfilohie, mîhnirea cuvioşiei tale te duce prea departe cu 
gîndul. 

— Ştiu, însă la carte scrie aşa: «Cei răi n-au pace». Postelnicul Ştefan a 
suspinat şi n-a mai dat răspuns. în tăcerea ce s-a întins în chilia 
arhimandritului, s-a auzit de alăturea, din paraclis, pasul eclesiarhului care 
se ducea să aprindă candela de la icoana unde se ruga în toate zilele Vodă. 
Era o icoană din dreapta altarului: Maica Domnului cu pruncul la sîn, şi tot 
în laturea stîngă a naosului un sfîntu Gheorghe străpungînd balaurul, 
zugrăvit anume pe un prapor pentru măria sa. Acel prapor, sub care umbla 
totdeauna Ştefan-Vodă în bătălie, se afla aşezat în acelaşi loc sfinţit, cu 
candelă aprinsă în preajma lui. Printr-o ferestruică ce despărţea chilia 
arhimandritului de paraclis, se puteau vedea şi urmări mişcările domoale 
ale eclesiarhului. Amîndoi bărbaţii au stat nemişcaţi tot timpul cît s-a 
îndeplinit această slujbă. Slujitorul bisericesc a lăsat paraclisul luminat de 
steluţele candelelor şi s-a dus. 

— Vodă e în palat? a întrebat postelnicul. 

— Ba e dus la plimbare pînă la Rediu. Vede acolo pe căpitanii de răzăşi 
şi mazili de la Lăpuşna. La vremea rugăciunii se întoarce. 

S-a auzit zgîriind cineva la uşa scundă a chiliei. Eclesiarhul care 

luminase paraclisul şi-a vîrît numai o clipă capul prin deschizătură. 

— Sărut dreapta, părinte. înştiinţez, după porunca ce mi-ai dat, că a 
venit şi aşteaptă, comisul cel tînăr. 

— Pofteşte-1 să intre, părinte Emilian. 

Jder a păşit cu grăbire din umbră, ca să sărute mina arhimandritului. 
Postelnicul Ştefan s-a ridicat în picioare şi i-a ieşit întru întîmpinare. Cînd 
s-a desfăcut de arhimandrit, Jder s-a simţit cuprins şi sărutat. Înălţîndu-şi 
fruntea, i-a privit pe rînd şi le-a zîmbit. Arhimandritul îl măsură de la 
picioare şi pînă la creştet, clătinînd din cap. Cresc copiii şi se fac bărbaţi şi 
mîni vor fi şi ei cărunţi. 

— Te duci, postelnice ? întrebă cuvioşia sa cu glas moale. 

— Mă cluc şi mă întorc mai tîrziu. 

— Da. Mai avem de vorbit. 

Ştefan Meşter înţelegea că trebuie să plece. Pe obrazul arhimandritului 
părea că s-a lăsat o ceaţă şi în glas îi suna ca o coardă a întristării. 

După ce au rămas singuri, părintele Amfilohie a început a se plimba pe 
dinaintea lui Jder prin chilie. Uneori se oprea; apoi îi dădea ocol. însfîrşit îi 
puse mîna pe umăr şi-l duse la un jilţ, îndemnîndu-1 să steie. 

— Ascultă, Ionuţ, de cîtăva vreme am o întristare şi trebuie să vorbesc 
cu tine. 

Jder se îndreptă din şale în jilţul în care stătea. Pentru întîia oară 
arhimandritul îi vorbea aşa, ca unui prunc pe care l-ar fi avut totdeauna 
lîngă sine. Era ca o apropiere şi ca o îmblînzire în acel cleric pe care Jder îl 
socotise totdeauna închis în sine ca o cetătuie. Acuma cătră acea cetătuie 

? î 

se lăsa o punte. Şi dincolo de punte zărea un zîmbet. 

— Spune-mi cum a fost întîmplarea cu Doamnele Radului-Vodă, la 
Cristeşti. Să nu uiţi nimica. 

— Spun întocmai, părinte arhimandrit 

S-a aşezat şi cuvioşia sa Amfilohie în alt jilţ, în apropierea lui Jder, aşa 
ca să-l poată priveghea şi ceti dintr-o lăture. 

Ionuţ Păr-Negru a spus tot. 

— Aşa, a încuviinţat părintele Amfilohie. Acuma să-mi spui, Ionuţ, ce-ai 
socotit tu. 

— N-aveam a socoti nimica, părinte Amfilohie. După ce mi-a deschis 
ochii dumnealui postelnicul Ştefan, am înţeles că trebuie să-mi apăr fiinţa. 
De aceea l-am ţinut în viaţă pe Alvanit pînă ce s-a mărturisit. 

— Bine, Ionuţ. Asta-i faptă creştinească, să nu Ieşi să se prăpădească, 
aşa, un suflet de creştin. 

Jder rămase mut, cu fruntea întunecată. 

— Nu-i aşa cum spun eu, Ionuţ? 

— Nu pot minţi, părinte Amfilohie, mărturisi cu umilinţă Jder. Nu i-am 
îngăduit mărturisirea pentru asta. Ci am vrut să mă apăr. Am fost acolo, de 
faţă, cu părintele Nicodim, trei boieri. A fost un muntean, Gavril Bîrliba, 

care i-a pus mîna sub ceafă Alvanitului. Au fost şi slujitorii noştri: al meu 
— Gheorghe Botezatu, şi al postelnicului: unul Grigore Doda. Toţi aceştia 
au cunoscut şi ştiut că Atanasie Alvanitul a fost caraulă de credinţă 
luminăţiei sale Ştefan-Vodă, iar acuma de cîtăva vreme e la curtea din 
Bacău, în slujba lui Alexăndrel-Vodă. Chiar dacă nu se va fi auzit ce anume 
a rostit la urechea părintelui Nicodim acel Alvanit, şi tot era uşor de înţeles 
că nu poate vorbi decît de stăpînul său, pe care l-a purtat în braţe şi pe 
care-1 slujeşte ca un cîne credincios. Era destulă dovadă şi asta: că l-a 
mărturisit pe acel cineva, care nu putea fi decît stăpînul său, cum că l-a 
pus şi l-a îndemnat şi i-a poruncit să lovească straja Doamnelor; dar şi 
Bîrliba, care-1 sprijinea de sub ceafă, şi alţii care erau în preajmă, au auzit 
desluşit numele lui Săndrel-Vodă, încît nu mai poate fi nici o urmă de 
îndoială. Părintele Nicodim e legat de taina mărturisirii; dar ceilalţi sînt 
slobozi a spune ce au auzit. 

Părintele Amfilohie se ridică din scaunul său şi veni cu mare nelinişte 

în fata lui Jder. 

? 

— Ce vrei să faci tu cu dovada asta? Ce nevoie este de asta? Ca să se 
afle şi s-ajungă la urechile măriei sale! Să cadă măria sa la pămînt, nebunit 
de greaţă şi ruşine? N-ai văzut ce-a făcut Alvanitul, ca să i se prăpădească 
fiinţa şi fapta? Tu vrei să ridici urgia asta asupra Domnului tău? Ca să vadă 
că nu mai are nici o nădejde în întîiul său născut? Mai mare pedeapsă nu 
poate fi pentru un voievod creştin decît să i se stîngă pomenirea în ruşine. 

— Părinte arhimandrit, se răsuci Jder în locul său, fapta mea n-am 
făcut-o pentru asta. Nu vreau să ştie nimeni altul şi nici măria sa. Şi eu şi 
toţi cei care au mai fost de faţă acolo ne-am legat să nu scoatem cuvînt. 
Numaicît măria sa Săndrel trebuie să afle că ştim. Ca să se liniştească şi să 
putem şi noi hălădui. 

— Copile, crezi tu că se linişteşte? 

— Am eu credinţă, părinte arhimandrit, că are şă-i fie frică. 

— De unde ai tu încredinţarea asta? 

» 

— Părinte arhimandrit, eu îl cunosc. 

— Fie cum spui; curînd am să aflu anume ce poate ieşi de aici. Am 
socotit pînă ce-oi afla ce poate ieşi de aici că ar fi nimerit lucru să înlătur 
prilejurile. Trebuie să pleci de la vederea lui Săndrel-Vodă şi să ieşi din ţară. 

— Să fug? 

— Nu să fugi. 

— Atunci mă izgoniţi? tresări Jder. Asta-i plata ce mi se cuvine? Te rog 
cu umilinţă, prea cuvioase părinte, să mai îngădui. Poate pot să fiu bun la 
ceva măriei sale. 

— Ascultă, Ionuţ, grăi blînd arhimandritul; totdeauna ai fost bun la 
ceva măriei sale. Iar măria sa a cunoscut unele fapte săvîrşite de tine, 
pentru că le-a văzut singur, ori pentru că a fost cine să le aducă la 
cunoştinţa măriei sale. Tu n-ai ştiut pînă acuma că s-a aflat cineva lîngă 

Vodă, care a privegheat fiinţa ta cu luare-aminte. 

— Să fie asta cu adevărat? întrebă cu îndoială Jder. 

— Adevăr adevărat. 

— Atunci pot înţelege că folosul meu e mai mic, deoarece i-a fost sporit 
preţul faţă de măria sa. 

— Eşti semeţ, Jder. Ai tu destul preţ; însă domnilor şi crailor e bine să 
li se deschidă ochii, ca nu cumva să nedreptăţească. Dacă puterea 
domnească nu se aşează pe dreptate, atuncea e ca şi cum s-ar aşeza pe 
năsip. Am fost eu deseori lingă măria sa, trăgîndu-i luarea-aminte spre tine. 
Cu dreptate; însă şi pentru altă pricină pe care nimene n-a cunoscut-o. 
Acuma a venit vremea s-o cunoşti tu. Nu te-ncrunta. Nu vrei s-o cunoşti? 

— Ba sînt doritor s-o cunosc, părinte arhimandrit. 

— Atunci ai s-o cunoşti. A venit vremea, căci ai ajuns la bărbăţie. îmi 
place cum te porţi, cum mă cercetezi şi mă priveghezi cu îndoială. A venit 
vremea, căci am nevoie să te încredinţezi că plecarea pe care ţi-o cer 
purcede tot din dragostea mea. între mine şi tine este o legătură de sînge. 

Jder rămase neclintit, fără să pară mişcat. Arhimandritul urmă, privind 
dintrodată în depărtare şi-n trecut. 

— Noi Şendreştii din viţa lui Haralambie Şendrea am fost la casa 
părintească şase. Cinci băieţi ş-o copilă. Eu şi soră-mea Oana eram cei din 
urmă născuţi. Oana era mezina. După obiceiurile boierilor, tatăl nostru 
vornicul Haralambie a înzestrat pe fraţii noştri cei mai mari. Dintr-a cincea 
parte a averii, pe care şi-a tras-o deoparte, a făcut rînduială pentru sufletul 
său, pentru mine şi pentru soră-mea Oana. Pe noi amîndoi domnia sa ne-a 
hărăzit lui Hristos şi vieţii monahiceşti. Pe mine m-a trimes la ascultare la 
Sfîntu Munte al Atonului şi am învăţat carte la Sfînta mănăstire Vatopedi, 
unde s-a aflat ucenic şi măria sa Ştefan-Vodă, pe cînd era fecior tînăr şi 
părintele său Bogdan încă n-ajunsese a apuca moştenirea Moldovei. 
Amîndoi am învăţat la Vatopedi şi de-atuncea am rămas prietin statornic al 
măriei sale. Iar cînd a venit timpul să vie măria sa la dreptul său, m-a 
chemat şi i-am fost sfetnic. I-am rămas pînă în ziua de azi sfetnic, cum se 
vede. Soră-mea Oana a fost trimeasă la o mănăstire de maici, în rîpa 
Nistrului, în ţinutul Lăpuşnei. Se vede că bietei soră-mea i-a fost rămas 
dragă lumea cu ale sale încîntări şi i-a venit greu să se supuie hotărîrii 
vornicului. Dar n-a avut ce face, fiind părintele ei stăpîn asupra fiinţii şi 
vieţii ei. în tulburările acelei vremi, bătrînii noştri s-au prăpădit, şi soră- 
mea Oana, după numele de monahie Olimpiada, s-a desfăcut de mănăstirea 
unde îşi luase metania şi a nimerit la o altă mănăstire, mai în pustie, cătră 
părţile tătărăşti. Acolo s-a întîmplat să cunoască pe un oştean, care i-a fost 
drag, şi Dumnezeu, care are toată mila asupra făpturilor sale, i-a îngăduit 
să păcătuiască, fiindcă pustiirea ei fusese hotărîtă în silă. Totuşi, după acea 
puţină bucurie de dragoste, a rămas ruşinată şi întristată şi i s-a 
zdruncinat sănătatea. Pruncul pe care l-a născut în durere şi umilinţă ai 

fost tu. De aceea tu ai fost orfan de maică din ceasul naşterii tale; iar maica 


ta s-a grăbit să treacă acolo unde nu mai este nici bucurie, nici întristare. 
Ştiind că i se apropie ceasul morţii, a dorit să mă vadă pe mine şi mi-a 
trimes răspuns la Aton, printr-un călugăr pribeag. Poate încă nu ştii că este 
o rînduială în mănăstirile noastre răsăritene, că umblă monahii fără 
încetare din loc în loc, pentru canon ori slujbe poruncite. Se duc, se-ntorc, 
poartă veşti şi cărţi, aduc ştiri din ţările cuprinse de puterea lui Antihrist, şi 
lucrează pentru izbînda creştinătăţii, pe care Domnul Dumnezeu o are 
poruncită. Deci a venit monahul şi m-a înştiinţat la Aton că soră-mea Oana 
mă doreşte, nemaiavînd multă vreme de petrecere în această lume. Am 
venit, am căutat-o şi am găsit-o. Mi s-a mărturisit şi mi-a cerut iertare. Şi 
mi-a spus că pruncul său se află în Ţara-de-Sus, şi Dumnezeu l-a priveghea 
ca să ajungă sub braţul părintelui său. Am îmbrăţişat-o şi ne-am despărţit 
pentru totdeauna în lumea pă-mîntească. Şi de atunci, de departe ori de 
aproape, am avut grijă de tine. Porţi numele de fecioară al mamei tale şi-mi 
eşti nepot. Te-ai arătat din pruncie destoinic la meşteşugul armelor şi prin 
asta tii de tatăl tău, comisul Manole. Dar mintea o ai de la neamul mamei 
care te-a născut. 

Arhimandritul Amfilohie tăcu. Se-ntoarse oarecum de departe cătră 
nepotul său. 

— Mama mea a fost jupîneasa Ilisafta, murmură Jder fără a-şi îndulci 
privirile şi trăsăturile feţei. 

— Ştiu, Ionuţ, urmă cu blîndeţă arhimandritul. Ai avut de la comisoaia 
Ilisafta toată mila. Dumnezeu are să-i ţie în samă fapta cea bună, Ia 
judecata din urmă. Dar fiinţa ta e a acelei păcătoase iertate, care te-a 
zămislit din dragoste şi a pus în tine tot ce ai tu bun. Cînd rîzi ori plîngi, 
cînd făptuieşti ori cugeţi, se află în tine o parte din fiinţa ei. Naşterea ta se 
cuvine să rămîie taină, ea să nu ruşinăm pomenirea morţilor; însă eu şi cu 
tine e bine ca s-o ştim. 

Jder clătină din cap; 

— Da. 

Părintele Amfilohie îl privi cu îndoială. 

— Aş dori să simt în tine ceva din sufletul bietei mele surori. 

Jder rămase privind tot în gol, cu luminile ochilor umbrite. Apoi îşi 
întoarse privirile cătră arhimandrit, părînd a se lumina. Se sculă din jîlţ şi 
veni Ia sfinţitul Amfilohie, luîndu-i mîna dreaptă şi sărutîndu-i-o. 

— Ionuţ, zise încet Amfilohie Şendrea, nu-i privirea care mi-ar trebui 
mie. Să ştii că poate mai multă nevoie am eu acuma de tine, decît ai avut tu 
pîn-acuma de mine. 

Nepotul se dăduse înapoi doi paşi. La aceste cuvinte se întoarse mirat 
cătră unchiul său. 

— Mîhnită şi pustie mi-i această viaţă aici pe pămînt, murmură sfinţitul 
Amfilohie. în ziua cînd mi-am închinat flinta mea lui Hristos Dumnezeu, 

cînd am spus vorbele cele de despărţire de toate ale lumii pentru slujba 
Domnului Dumnezeu, s-a fost săvîrşit una din nelegiuirile lui Menmet- 
Sultan. Biruind pe creştini în Rumelia si căsăpind ostile grecilor, a poruncit 
hogilor să se suie în toate turnurile din tîrgurile şi ţinuturile creştine şi de- 
acolo să strige că Hristos a fost călcat în picioare. Să cunoască toţi ghiaurii 
că măritul Mehmet nu va avea hodină pînă ce n-a cuceri şi n-a dărîma 
Constantinopole. «Astăzi, strigau hogii, e 13 al vostru noemvrie, şi la anul, 
în aceeaşi zi de 13, măritul Mehmet se va afla biruitor în Constantinopole şi 
va lăsa ostile sale să prade şapte zile averile autocratorilor, şi va da jos toate 
crucile bisericilor şi în locul crucilor va pune semnul lui Mahomet proroc.» 
întru această întristare a creştinătăţii am primit eu metania mea de monah, 
în ziua de 13 noemvrie 1450. Nu s-a întîmplat plinirea ameninţării la anul, 
cum au fost strigat hogii; ci după trei ani. Sufletul meu a fost tot aşa de 
sîngerat. Am puţin somn, de cîte cugete chinuite mă împresoară. Depărtez 
de la mine mîncarea şi băutura, fiind nevrednic de ele. Dau ticălosului trup 
cît îi trebuie ca să nu piară cugetul. Şi acest cuget stă treaz, întru lucrarea 
Domnului Hristos. Pentru Domnul Hristos lucrez eu, slujind pe luminăţia 
sa Ştefan-Vodă. Cu cît mă încredinţez că creşte puterea luminăţiei sale 
stăpînul meu, cu atîta mă răcoresc în pojarul amărăciunii mele. Cu cît 
vedeam vrednicia ta sporind, cu atîta nădăjduiam încă un adaos puterii 
stăpînului meu. 

Ai aflat ş-ai mai auzit de la mine că Ştefan-Vodă şi-a supus şi el fiinţa 
pămîntească acestei jertfe. în măria sa Ştefan-Vodă a pus Dumnezeu 
puterea sa, ca să înceapă iar a se lumina întunericul răsăritean. Nu-i alt 
gînd la măria sa, nu-i alt gînd la mine decît răscumpărarea Cetăţii 
împărăteşti, ca să punem iar la loc crucile căzute în scîrnăvia păgînilor. Am 
vrut să cunoşti şi tu mai bine mîhnirea mea, ca s-aduci o rază. în pustia 
mea să mai am macar o legătură cu lumea, printr-un nepot al unei surori 
ce-am iubit. 

Se întinsese un răstimp tăcere. în răstimpul acestei tăceri se auzi 
bătînd de trei ori clopotul din turnul paraclisului domnesc. Era vestirea 
pentru tabără şi tîrg că toată lumea trebuie să-şi contenească orice lucrare, 
deoarece măria sa intră la rugăciune. 

— Vine măria sa, şopti sfinţitul Amfilohie. îi aud paşii zăngănind. Fii cu 
luare-aminte. 

Cu toate simţurile încordate, Jder îşi plecă urechea şi auzi paşii lui 
Vodă. Părintele Amfilohie îi făcu semn spre ferestruică; el rămase neclintit, 
cu ochii aţintiţi acolo. în umbra paraclisului, candelele abia puteau pune 
atîta lumină cît să desluşească umbra Voievodului, care înainta cu pas rar, 
cu fruntea plecată şi cu palmele împreunate subt inimă. îşi lăsase sabia şi 
gugiumanul în mînile copiilor de casă. însă îşi păstrase brîul, pintenii şi 
haina scurtă de atlaz verziu. înaintă pînă la Maica Domnului şi lingă prapor 
şi-şi puse amîndoi genunchii pe lespezi, aplecîndu-se cu tot pieptul şi 




68 





























aşternîndu-se cu umilinţă, sub privirea prea curatei Fecioare. Se îndreptă 
rămînînd în genunchi şi stătu cu fruntea plecată murmurînd o rugă. 

Atunci Amfilohie Şendrea cuprinse de mină pe nepotul său şi-l duse 
spre uşa chiliei. Scoţîndu-1 din chilie, îl împinse cu sine în paraclis şi-l 
aşeză fără de nici un c'uvînt într-o strană. îşi luă şi el loc într-o altă strană, 
alături. Cînd măria sa îşi conteni de murmurat rugăciunea, întoarse puţin 
fruntea, ca să şe încredinţeze că arhimandritul e la locul său, ca totdeauna 
la acel ceas al după-amiezii. 

Amfilohie Şendrea îi dădu semn că se află la locul său, c-un glas blînd 
rostit. Spunea, pentru măria sa, unul din psalmii plăcuţi măriei sale, pe 
care se ostenise altădată la Vatopedi a-i tălmăci de pe scripturile eline în 
limba moldovenească. 

Din toată inima multămescu-ti, Doamne; 

Povesti-voi toate minunile tale. 

Bucura-mă-voi şi veseli întru tine, 

Cînta-voi numele tău,Prea înalte l 
Cînd vrăjmaşii mei îndărăptează, 

Fă să se poticnească şi din faţa la să piară. 



Căci în jîljul tău ai stat, dreptule judeţ, 

Făcîndu-mi judecată şi dreptate. 

Dojenit-ai popoarele, zdrobit-ai pe nelegiuiţi 
Şi numele lor în veci l-ai stirpit. 

Căzut-a vrăjmaşul, ruină de-a pururi; 

Cetăţile i le-ai smuls; 

Şi amintirea lor a pierit. 

Ci Dumnezeu stăpîni-va în veac, 

Pentru judeţ, scaunul său statornicind. 

Deodată, în acel paraclis în care erau numai trei fîinţi pămînteşti, Jder 
simţi că se petrece ceva ce-i strînge inima. 

Domnul suspină sub privirea Prea Curatei; în ochii sfinţitului Amfilohie 
erau lacrimi. Nu-şi putu înfrînge nici el tulburarea, şi. cu greu, strîngîndu- 
şi cu putere măselele, îşi birui plînsul. Cu toate acestea nu se rostiseră 
decît cîteva cuvinte. însă erau subt acele cuvinte tot ce-i spusese 
arhimandritul despre sine şi despre măria sa, despre jertfele lor închinate 
lui Hristos. Se socoti mic şi nevrednic, şi-şi veni încet-încet în fire, aşteptînd 
un cuvînt ori un semn de la măria sa, hotărînd în sine să se ducă, de va fî 
nevoie, peste mări şi ţări într-a noua împărăţie, pentru slujba maimarilor 
săi. 

îşi plecase fruntea. Amfilohie Şendrea îşi lunecase iar mîna spre 
umărul său. 

— Sărut dreapta, uncheşule, murmură Jder fără să-şi puie buzele, cum 
i se părea că trebuie, pe acea mînă albă şi subţire. 

Domnul se întoarse spre ieşirea paraclisului. Păru puţintel mirat văzînd 
pe Jder, apoi ii zîmbi, şi-l lovi în trecere de două ori cu palma pe umăr. Sub 
palma Domnului, Ionuţ se mişcase şi pusese un genunchi în pămînt. 

— Să te duci, Jder, unde spune părintele Amfilohie... a zis măria sa. 

— Pentru măria ta, a răspuns Ionuţ Păr-Negru cu îndrăzneală, mă duc 
şi pe tărîmul celalalt. 

— I-ai spus? întrebă şoptit Domnul pe sfetnicul său de taină. 

— încă nu, Doamne. 

Măria sa a rîs: 

— Unde ai a te duce, Jder, nu-i departe de unde spui. Am nădejde în 
tine. 

Abia de data asta, la acel glas pătrunzător, mezinul Jderilor şi-a simţit 
pleoapele înfierbîntate şi n-a mai văzut limpede înaintea ochilor. A sărutat 
mina întinsă spre el a măriei sale şi a rămas în picioare în acelaşi loc. 

— Am treabă cu Vodă, i-a şoptit uncheşul său Amfilohie; să vii la mine 
desăra, la aprinsul luminărilor. 

— Bine, aşa am să fac, a răspuns Jder înghiţindu-şi cu greutate 
uscăciunea gurii. 





















CAPITOLUL VI 

ISTORISIREA UNUI VECHI OM DE ISPRAVĂ 




onuţ a ieşit din paraclis într-un pridvor strimt, pe urmă pe sala 
fl copiilor de casă. A dat la lumină pe o uşă care răspundea în 
ograda de dindos. Acolo îl aştepta Gheorghe Tătaru. Se ţeseau în 
toate părţile slugi ale palatului, oşteni în leafă şi călăraşi, care soseau cu 
veşti de la ţinuturi. Dinspre saivanele şi bărătcile nemţilor răzbea murmur 
şi zvon, căci oamenii îşi lepădaseră armele şi curelele, şi se pregăteau de 
ceasul cinei. Umblau sacagii cu antale mari trase de boi pe ulicioarele 
trăgănate ale corturilor, umplînd ciuberele de la răspîntii cu apă. Mulţi 
dintre slujitori se grămădiseră în fundul văii, la izvoarele copcite în budăie, 
lepădînd de pe ei sudoarea şi colbul. La acest ceas uliţa negustorimii se 
domolise şi negustorii stăteau pe lăicioare, lîngă obloanele de lemn sprijinite 
în popi, care în vremea nopţii se ridicau închizînd magherniţile. 

— Ai găsit gazdă, Botezatule? întrebă Ionuţ. 

— Nu mai este loc nicăieri, stăpîne, răspunse slujitorul. Dar cît ai 
stătut domnia ta înlăuntru, a venit la mine părintele eclesiarh de la paraclis 
şi m-a întrebat dacă eu sînt omul domniei tale. Răspunzîndu-i că eu sînt, 
cuvioşia sa mi-a spus că are de la părintele arhimandrit poruncă să mă 
ducă la odăile curţii, să-mi facă loc pentru cai. în laturea odăilor, se află 
chilioara cuvioşiei sale eclesiarhului. Domnia ta dormi în chilioară, eu afară 
la prag, iar cuvioşia sa undeva, într-un pod cu fin. Am pus caii la locurile 
lor, am luat de pe ei tacîmurile ducîndu-le la chilioară; eclesiarhul mi-a dat 
cheia şi am venit să te aştept. Cît aşteptam eu, bag de samă că se apropie 
cu fereală un moşneag chior şi mă întreabă dacă nu-s eu slujitorul 

comisului Ionut. 

» 

— Sînt slujitorul comisului Ionuţ, i-am răspuns. Ai moşii de împărţit cu 
stăpînul meu? 

— Ba nu; dar am a vorbi ceva cu domnia sa. 

— I-ai spus tu asemenea vorbă, Botezatule? De cînd te-ai deprins a 
şăgui cu oamenii? Să ştii că se face bortă în cer ori are să se cutremure 
pămîntul. 

— I-am spus asemenea vorbă, stăpîne, căci a cutezat el, un mişel, să-şi 
închipuie că domnia ta ai putea sta la sfat cu dînsul. Mi s-a părut că-i şi 

băut. 

— Ţi s-a părut că-i băut? Poate grăia şi el aşa în dodii. 

— Nu, de grăit, ştia el bine ce grăieşte; s-a învîrtit în jurul meu şi m-a 
tot ispitit. Pare a fi un pribeag din Ucraina. Acu mă gîndesc că poate l-am 
mai şi văzut cîndva. 

— Ţi se pare că l-ai mai văzut? Şi pe ochiul chior purta un petec negru? 
Şi după cum grăia, ţi se părea că-i din Ucraina? Şi ţi se părea că-i jigărit şi 
slab? Şi te ispitea, vorbind despre mine, ca şi cum m-ar fi cunoscut tare 
bine? Şi nu ţi-ai adus, Botezatule, aminte de el? 

— Acum parcă mi-aş aduce aminte, stăpîne. Cu asemenea om am avut 
de-a face, mi se pare, noaptea. 

— Atuncea spune-i pe nume. 

— Asta nu pot. A veni el singur la domnia ta ş-a spune care i-i numele. 

Ionuţ Jder zîmbi gînditor şi-şi răsuci mustăcioara, umblînd în urma 
slujitorului său. De unde oare auzise că hoţii lui de cai, cu care avusese val 
cu cinci ori şase ani în urmă, şi care se mai petrecuseră cu aceeaşi 
repeziciune prin viaţa lui, acuma făcuseră popas în preajma Domniei? 
înţelesese el de altă dată la aceşti pribegi din pustie dorinţa să intre la o 
slujbă de domn drept-credincios. 

— Căci toată viaţa am păcătuit şi vine vremea să ne împăcăm cu 
Dumnezeu. 

Parcă auzise asemenea vorbe, ori altele la fel, la moşneagul cel chior, 
tovarăşul lui Răţoi. Unde îşi va fi lepădat hoitul Gogolea? Acela a fost un 
voinic, căruia i s-ar fi cuvenit altă soartă. 

Cineva i se pusese în cale, în preajma chilioarei eclesiarhului. Ridicînd 
privirile, Jder cunoscu uşor pe moşneag. Era îmbrăcat în straie destul de 
curate de slujitor de casă bună. Avea încălţări de piele, brîu cu jungher şi 
cuşmă cu pană de hultan. Dar era slab şi scofîlcit şi părea bolnav. Ori 
băuse prea mult vin, după părerea ce arătase Gheorghe Botezatu. Stătea în 
calea lui Ionuţ aşa, — încît să se poată îndăpărta la orice ameninţare. 

Cum l-a cercetat, Ionuţ şi-a adus aminte de numele lui. 

— Ce faci, moş Ilia? Ce lucrezi aici? 

— Cu voia lui Dumnezeu, mă pregătesc să-mi isprăvesc viaţa, măria ta 
comise Ionuţ. Din toţi cîţi ne-ai fost ştiut, am rămas numai eu. Mai suflă şi 
căpitanul nostru Gogolea, — dar puţină vreme i-a mai rămas, sărăcuţul 

— Cum? Ce este? Vorbeşte. Aş fi dorit să cunosc ce i s-a întîmplat 
acelui bărbat dibaci. Cum i-i sfîrşitul? De ştreang ori de sabie? 

— încă nu se ştie, măria ta, răspunse cu umilinţă ucrainianul. Dacă 
binevoieşti a mă primi în chilia în care vrei să intri, îţi spun în jumătate de 
ceas tot ce pofteşti a cunoaşte. 

Ionuţ îl privi lung şi-l cunoscu pe moş Ilia slăbit şi aşezat în umbra 
morţii. Nu atît din milă, cît din dorinţa de a afla, porunci Botezatului să 
deschidă uşa chilioarei şi să facă loc de trecere pribeagului. 

Era o cămăruţă strimtă, încinsă ca un cuptor de zăduful verii. O laiţă ş- 
o măsuţă; ş-o rantie de şiac atîrnată într-un ungher ca un spînzurat ce şi- 
ar fi răpus viaţa dintr-o desnădejde ascunsă. 

— Lasă deschis, Botezatule, porunci Ionuţ. Poţi sta şi tu de strajă, dar 
să n-auzi nimic din cîte s-or spune. Iar dacă auzi, să uiţi. Iar cînd oi 
porunci, să-ţi aduci aminte. 

Moş Ilia Alapin îi privea cu uimire, părînd a gusta ca pe-o dulceaţă 
asemenea vorbe. 

— Măria ta, suspină el, nu s-ar putea să rămînem numai noi singuri? 
Cele ce am a spune eu sînt taină mare, cu primejdia vieţii mele. Aş putea 
spune, măria ta, că-i şi cu primejdia altora, fie ei boieri ori mişei. Aşa că-i 
mai bine să nu fie ureche de om pămîntean care s-asculte. 

Jder zîmbi: 

— Moş Ilia, Gheorghe Botezatu nu-i om pămîntean; Gheorghe Botezatu 
e slujitor cu credinţă. El n-a umblat bezmetic, căutîndu-şi cîştigul cu sabia 
ori aici, ori dincolo, după cum îi dă simbrie unul ori altul. Gheorghe 
Botezatu s-a aşezat în slujba lui, la casa părintelui meu, ohavnic. De aceea 
acest slujitor al meu mi-i tată, mi-i mamă, mi-i frate. Să steie la locul său, 
să mă apere, Doamne fereşte, de vicleniile haidamacilor din sălbătăcie. 

— Af şi iar af! se tîngui plîngînd moş Ilia, milostiveşte-te, măria ta, şi nu 
mă obijdui cu prepusuri. Dacă am gînd rău, să mor în clipă; dacă te 
pîndesc cu viclenie, să-mi crape şi ochiul celalalt; dacă am în mine gînd 
ascuns, să se prefacă gîndul meu în junghi şi să mă străpungă. 
Milostiveşte-te şi ascultă. Adevărat că voinicii din sălbătăcie n-au ţară şi 
slujba lor e după dobîndă. Dar tare amărîte zile am ajuns urmînd asemenea 
rînduială. Şi tare aş pofti ca măcar la sfîrşitul acestei vieţi ticăloase să am 
stăpîn care să-mi fie ca un părinte. 

— Şterge-ţi lacrimile viclene, şi grăieşte, i-a hotărit Jder. învăţătura 
mea, pe care mi-a dat-o părintele meu Manole comis, a fost să iert, dar să 
nu uit niciodată. Te-am iertat, poate; fără să uit. Conteneşte şi spune. 

Moş Ilia şi-a înghiţit lacrimile şi a grăit astfel, cu glas plin de umilinţă, 
uitîndu-şi dintrodată toată jelania. 

— Măria ta, cînd eram în vîrstă de nouă ani, acasă la mama şi la tata, 
mă tot mustra bunica, mama tatei, şi mă certa pentru răutăţile mele. 
«împieliţatule şi spînzuratule, ţipa la mine bunica, să ştii că tu ai să pieri în 
ţară străină. Iar la judecata de apoi, cînd are să cheme Domnul Dumnezeu 
pe cazacii săi la numărătoare, pe tine n-are să te afle. Aşa că tu ai să rămîi 
prăpădit şi uitat şi n-ai să te bucuri de lumina raiului» Aşa se întîmplă, 
măria ta: blăstămul babei se împlineşte. Am să pier. şi am să rămîn uitat. 

La noi toate babele fiind prorociţe, deasemenea i-a spus o bunică a sa 
lui Gogolea, că el n-are să piară de ştreang, ci de fier. Cît s-a purtat Gogolea 
prin lume, a avut multe năcazuri. De ştreang nu s-a temut; iar de fier 
ascuţit era să piară de mai multe ori. Pînă ce s-a întîmplat să fie în 

primejdia ştreangului, ceea ce de mare mirare este pentru noi amîndoi. 


Cînd s-a vestit pînă în Podolia că luminăţia sa Ştefan-Voievod chiamă 
în leafă voinici pentru războiul său împotriva ismailitenilor, noi toţi cîţi 
eram oamenii lui Gogolea am ţinut sfat cu căpitanul nostru Grigore Gogolea 
Răţoi şi ne-am gîndit aşa să ne răscumpărăm sufletele de la Diavol. «Am 
făcut destule, zic eu, de-acu să facem pace cu Dumnezeu şi să ne ducem să 
batem război cu necredincioşii. De fiecare necredincios pe care l-om tăia au 
să ni se scadă atîtea păcate. Şi pe lîngă asta ne alegem şi cu bună dobîndă.» 
Ne-am dus la pîrcălabul cel tînăr de la Hotin, dumnealui Duma Brudur şi 1- 
am rugat în genunchi ca să ne primească în oastea Domniei. Domnia sa ne- 
a dat carte la mînă şi ne-am înfăţişat la hătmănia Sucevii. La Suceava sînt 
mulţi lefegii; dar pe noi nu ne-a primit hătmănia decît în dobîndă, cu alte 
pilcuri de căzăcime. Ne-am dus în războiul de la munteni şi ne-am 
răscumpărat fiecare atîtea şi atîtea păcate după norocul pe care l-am avut. 
Unii, după ce s-au răscumpărat, au pierit, precum le-a fost scris. Iar 
dobîndă lor, cîtă au fost cîştigat-o, am luat-o noi care am fost în tovărăşie. 
La urma urmei, cînd au stătut harţurile, ne-am numărat iar şi din tovărăşia 
noastră am văzut că am rămas trei: Toma lui Bogat, eu şi Gogolea. 

După ce s-a întors Domnia la Suceava, am poftit iar să intrăm în leafă, 
arătînd isprăvile noastre, cîte capete de ismailiteni am tăiat flecare; dar 
hătmănia nu s-a bucurat prea tare de numărul de căpăţîni pe care am 
arătat noi că l-am fi tăiat. Eu am poftit să mă duc să mor acasă, pentru a 
înlătura blăstămul babei. Aveam destui galbini la chimir din dobîndă şi nu 
rîvneam decît la milosîrdia Domnului Dumnezeu. După cum am mai fost 
juruit, să durăm un sfînt schit şi să petrecem zilele care ne mai rămîn în 
post şi rugăciune. 

Am purces din Suceava singur. Iar la poarta de cătră răsărit a Sucevii 
m-am oprit ş-am stătut, avînd părere de rău pentru tovarăşul meu Gogolea 
căpitanul şi pentru tovarăşul meu Toma. Am intrat într-o cuviincioasă 
crîşmă şi m-am îmbătat pentru dragostea lor. După ce m-am trezit, m-am 
întors ca să-i caut. Nu i-am găsit, căci şi ei îşi luaseră lumea în cap, şi mă 
căutau şi ei pe mine. Aşa ne-am căutat unii pe alţii, cheltuind toată 
dobîndă. Bine am cheltuit-o şi cu multă băutură m-am îndulcit. Cînd nu 
mi-a mai rămas nimica, a dat Dumnezeu să ne întîlnim iarăşi. 

Aşa a fost: iar în primăvara asta crainicii măriei sale au făcut de 
iznoavă strigare de oaste. Atuncea ne-am grăbit să ne înfăţişăm iarăşi 
hătmăniei, şi ele data asta hătmănia ne-a primit. Deocamdată ne-am văzut 
sătui şi îmbrăcaţi cuviincios. După ce ne-am văzut sătui şi îmbrăcaţi 
cuviincios, într-o zi Gogolea a stat şi s-a gîndit şi nouă nu ne-a spus nimica. 
A aflat că vine pe trei zile la Suceava, la porunca părintelui său, Alexandru- 
Vodă de la Bacău. A pîndit ceasul şi i-a ieşit întru întîmpinare, căzînd în 
genunchi. Nu ştiu bine ce i-a spus, căci el cunoştea mai mult decît noi toate 
cîte se întîmplă pe lume. După ce-a grăit cîte a grăit cu măria sa Alexandru- 

Vodă, s-a întors la noi la gazdă şi ne-a spus: 

— Haidamacilor şi fraţilor mei! să ştiţi că Grigorie Gogolea a găsit o 
comoară. 

întreb: 

— Ce fel de comoară? 

— Am îngenunchiat, zise el, la măria sa Alexandru-Vodă, şi i-am adus 
aminte de cîte valuri a avut măria sa cînd era fecioraş, şi i-am spus eu 
unele lucruri pe care nu le ştia măria sa Alexandru-Vodă. 

— Ce i-ai spus? 

— Nu i-am spus să-i placă, ci i-am spus ca să aibă credinţă în mine. Şi 
m-am plecat la mila măriei sale, arătîndu-i că poftesc să-l slujesc cu 
vrednicie la orice ar avea nevoie. 

Atuncea m-am uitat eu la căpitanul nostru Grigorie Gogolea Răţoi şi nu 
mi-au plăcut asemenea vorbe. Zic: 

— Ce fel de slujbă e asta? Şi ce fel de folos ai? 

— Folosul e după cum ştii să-l neguţezi, zice Gogolea rîzînd; iar slujba-i 
după gusturile măriei sale. 

Am stat şi m-am uitat la Gogolea. Fac cruce şi încredinţez c-am stat şi 
m-am uitat la el cît am băut noi tustrei cîte o măsură de vin. 

întreb: 

— Tu ce zici, Toma lui Bogat? 

— Eu ce să zic? Unde se duce căpitanul Grigorie, mă duc şi eu. 

— Ba eu iaca ce spun, căpitane Grigorie şi Toma lui Bogat. îmi 
prisoseşte cîte am pătimit pînă acuma. Am ajuns la fund; dealurile pentru 
mine au mai crescut şi drumurile pentru mine s-au mai lungit. Dacă nici 
acuma, cînd am găsit pită la linişte, nu mi-oi agonisi pentru suflet şi pentru 
pomenire, apoi ştiu că mă duc de-a dreptul în traista lui Sarsailă. Voi 
duceţi-vă la slujbe ce aţi mai avut, căci sînteţi mai tineri decît mine; eu 
rămîn unde sînt rînduit, la odăi, să stricnesc caii, ori să-i curăţ de ariceală, 
ori să-i spînţuiesc. Mă culc pe lingă foc; priveghez cazanele cuhniilor. Eu 
stau aicea. 

— Moş Ilia, ai ajuns în mintea bunică-ta, zice Răţoi. 

Zic: 

— Am ajuns la cuminţenie, căpitane. Vreau să mor ca un creştin. 

Aşa. Gogolea s-a întors şi a dus răspuns măriei sale Alexandru-Vodă, 
cum că el şi Toma cad la mila măriei sale şi că-1 roagă să-i primească în 
slujba anumită a măriei sale, cerîndu-i de la luminăţia sa Ştefan-Vodă, 
stăpînul cel mare. 

Luminăţia sa Ştefan-Vodă a zis iubitului său: 

— Ti-i dau. 

> 

Gogolea şi Toma şi-au pregătit caii, şi-au pus la oblîncuri desagii, mi-au 
poftit sănătate şi s-au dus în slujbă la Bacău, la curtea măriei sale 
Alexandru-Vodă; iar eu am rămas lăcrămînd, ca unul ce mă despărţeam de 

tovarăşii mei cu care o viaţă am împărţit pînea. 

Ducîndu-se ei la curte la Bacău, au petrecut bine, avînd de toate cu 
îmbielşugare. A poftit măria sa într-un rînd să se ducă în taină undeva, 
avînd pază săbiile tovarăşilor mei, — s-au dus şi i-a plăcut cum s-au purtat 
tovarăşii mei. Aşa că i-a bătut pe spate şi i-a lăudat. 

Pe urmă, — ascultă ce-am să-ţi spun acuma, jupîne comise. Fă semn 
tătarului domniei tale, că să n-audă. Căci şi ceea ce spun eu e cu primejdie. 
Iar ce i-a îndemnat măria sa Alexandru-Vodă pe tovarăşii mei era şi mai cu 
primejdie. 

Zice măria sa: 

— Din ce am ştiut şi din ce aflu, văd c-am ajuns să urăsc ce-am iubit. 
Căci am avut un prietin care m-a vîndut. Acel prietin stă în cutare loc, la 
Timiş, la malul Moldovei şi se află la grajdurile domneşti comis al doilea. 
Poftesc a-i plăti măcar parte din cîtă obidă mi-a agonisit el mie. V-aţi dus 
voi odată, pe cînd eram eu tînăr buiac şi fără minte, ca să răpiţi, ori să 
oborîţi un harmăsar al măriei sale părintelui meu; ş-atuncea n-aţi avut 
noroc. Ce-ar fi dacă v-aţi duce acuma, ca să izbîndiţi o faptă la fel? Vreau să 
se cunoască astăzi că faima comişilor cărora Domnia le caută atîta în 
coarne, că asemenea faimă cade la pămînt, şi am eu bărbaţi mai tari decît 
măria sa. Vă poruncesc să vă duceţi spre a săvîrşi asemenea ispravă; şi 
răsplata are să vă fie cum nici n-aţi visat. 

Căpitanul Gogolea — pe cît mi-a spus pe urmă — a stat ş-a cugetat ş-a 
cerut două zile de gîndire. 

— Ba să te gîndeşti acuma, i-a poruncit Alexandru-Vodă; te-am luat în 
slujba mea ca să făptuieşti, nu să gîndeşti. De gîndit mă gîndesc eu. 

Căpitanul Gogolea a oftat ş-a cîrnit din nas. Ajunsese la strîmtoarea pe 
care i-o pomenisem, cînd m-am lepădat de asemenea slujbă. Iaca, nu-i bun, 
Gogolea. Tu eşti bărbat înţelept, ştii a cumpăni toate şi bagi de samă că 
nu-i bine. Cînd te-ai hotărît să intri în aşa slujbă, te-ai hotărît uşor căci 
toată taina era cît un grăunte. Acuma din acel grăunte a crescut ş-a înflorit 
o mătrăgună otrăvită. Cum să îndrăzneşti a săvîrşi o faptă împotriva 
stăpînului celui mare? Acela numai un deget, numai un deget îl mişcă, şi 
gata. Sîntem sub tălpile luminăţiei sale Ştefan-Vodă ca nişte seminţe de 
cînepă. Cum e puricele subt unghia muierii, aşa sîntem noi sub braţul lui 
gîdea, — cînd a da luminăţia sa înştiinţare din coada ochiului. Dacă 
izbîndim, în mare primejdie ne aflăm. Dar se poate să nu izbîndim, căci 
acolo sînt nişte comişi cu care noi am avut de-a face. Ne-am dus cu mai 
multă putere şi nu ne-a mers bine. Acuma acei comişi sînt în anii puterii 
lor, iar noi am mai slăbit. Vra să zică, rău e într-un fel; şi tot aşa de rău 
într-alt fel. 

— Măria ta Doamne Alexandre, zice Gogolea, noi nu ne-am tocmit 
pentru asemenea slujbă cu primejdie; şi tare greu ne-a fî să săvîrşim ce 
pofteşti măria ta. 

Atuncea măria sa l-a privit lung ş-a zis: 

— Bine. 

Dar Gogolea băga de samă că numai bine nu-i. Căci măria sa 
Alexandru-Vodă se făcuse verde la obraz şi-i tremura mina stînga pe 
plăselele jungherului. Poartă măria sa totdeauna la cingătoare un jungher 
scurt, cu plasele înflorite cu aur. 

— îţi dau o zi de gîndire, Gogolea, a spus măria sa. 

Aşa glas avea măria sa Alexandru-Vodă, încît lui căpitanul Gogolea i s-a 
subtiat inima. 

— Am înţeles, măria ta, a răspuns el cu sfială, şi, plecîndu-se, a sărutat 
poala straiului măriei sale. 

Căpitanul Gogolea şi cu Toma lui Bogat s-au dus la chilia lor şi s-au 
aşezat cu faţa în sus pe culcuşuri. Stăteau şi se gîndeau, stăteau şi se 
gîndeau, dar de spus nu spuneau nimica. Dacă i-ar fi pălit cineva cu 
jungherul în acea clipă, din trupul lor n-ar fi curs o picătură de sînge. Ce-i 
de făcut? Zice la urmă Toma. Să ne ducem şi să cădem la genunchii măriei 
sale şi să-l rugăm să ne ierte. 

— Du-te tu şi fă asta, Tomo. Eu mă tem. 

— Atuncea căpitane Grigorie, să ne ducem şi să-i spunem că primim. 

— Asta-i mai bine, răspunse Gogolea. Spunem că primim; ne ducem şi 
nu ne mai întoarcem. M-am săturat de asemenea pine. Om găsi noi un 
drum pînă la capătul lumii. 

— Asta-i hotărîrea cea mai bună, căpitane Grigorie. Du-te ş-o spune 
măriei sale. 

— Ba eu nu m-oi duce, Tomo. Du-te tu. Eu mă tem. Toma lui Bogat s-a 
ridicat din culcuş, şi-a luat inima în dinţi şi s-a dus la măria sa. 

— Am venit să dau răspuns la măria sa, zice el aprozilor; daţi-mi 
drumul să intru; îs cu grabă. 

Răspunde unul: 

— Intrarea la măria sa nu-i slobodă. Mai aşteaptă şi-i intra după aceea. 
Acuma măria sa a chemat la sine pe căpitanul slujitorilor curţii, domnia sa 
căpitan Bălan. 

— Dar de ce l-a chemat? 

— Nu se ştie; are a-i da o poruncă. 

— Atuncea eu mă duc şi mă întorc pe urmă. 

— Stăi, zic aprozii; parcă spuneai că eşti cu grabă. Iaca iese şi domnia 
sa căpitan Bălan. 

Chiar atuncea iese căpitan Bălan şi dă cu ochii de Toma lui Bogat. 

— Ce este, Toma? întrebă rîzînd dumnealui căpitan Bălan. 

— Am venit, răspunse Toma, s-aduc răspuns măriei sale Alexandru- 
Vodă. 

Căpitanul Bălan a stat o ţîră în cumpănă. Era om blînd din fire. 

Zice după aceea : 

— Bine, Toma; intră la măria sa şi spune ce ai de spus; eu te aştept 

aici. 

Întîi a intrat aprodul să ceară voie. Cît a stat aprodul la măria sa, Toma 
a tăcut aşteptînd. Deasemenea tăcea aşteptînd şi căpitan Bălan. 

Iese aprodul şi-i face semn lui Toma să intre. 

Măria sa Alexandru-Vodă se afla în mijlocul cămării şi a întors spre 
Toma numai o clipă sprîncenele încruntate. După aceea nu s-a mai uitat la 
el; se uita cînd spre fereastră, cînd spre un ungher al cămării, la sobă. 

— Spune. 

Toma a venit, a îngenunchiat şi a sărutat poala straiului măriei sale. 

— Măria ta, ne-am hotărît să ne ducem. 

— Aşa? 

— Da. 

— Eşti bine încredinţat de asta? 

— Măria ta, sîntem încredinţaţi. 

— Aşa? Hm! Pe tine mi se pare că te chiamă Toma. Şi pe celalalt îl 
chiamă Gogolea. Cînd a ieşit de aici, Gogolea s-a închinat cuviincios. De ce 
n-ai făcut şi tu tot astfel? 

— Eu m-am închinat acuma, măria ta, ş-am sărutat poala strălucitului 
strai. 

— Bine. Du-te şi spune lui căpitan Bălan să împlinească ce i-am 
poruncit eu. 

Atuncea, la aceste vorbe apăsate, Toma lui Bogat a văzut doi voievozi 
dinaintea sa, pe urmă patru voievozi cu capetele cît stamboalele. Măria sa a 
bătut din palme : canaturile uşii s-au dat în laturi şi căpitan Bălan l-a luat 
de mîna dreaptă pe Toma. Se ştia că mîna aceea a lui Toma e mai 
primejdioasă decît orice. De ea s-a atîrnat şi unul din aprozi; iar celalalt a 
desfăcut curaua lui Toma şi i-a luat sabia. 

în răstimpul cît Toma s-a fost aflat în solie, căpitanul Grigorie Răţoi n-a 
stat leneş. Avînd încredere în prorocia asupra morţii sale, s-a ridicat cu o 
grabă mult mai mare decît alte grăbi, s-a repezit la odăi, a pus şaua pe cal 
cît ai scapăra ş-a purces fără zăbavă. A strigat la poarta de dindos: 

— Slujba măriei sale! 

Şi s-a dus cum se duce bicaşul cel rotunzit din puşcă; aşa s-a dus. 

în vremea asta, căpitan Bălan a dat pe Toma în mîna slujitorilor, să-l 
vîre sub turnul porţii în beci şi să-l puie cu picioarele în butuc. După aceea 
s-a dus la chilia unde ştia că are a găsi pe Gogolea. Ia-1 pe Gogolea de unde 
nu-i! Răcnete în toate părţile, poruncă să încalice călăraşi pe păr şi să-l 
alunge pe fugar. Să-l ajungă numaidecît şi să-l aducă înapoi, ca să-l poată 
ridica gîdea în furci alături de soţul său Toma lui Bogat. 

L-au alungat astfel unii şi alţii pe căpitan Grigorie; s-au trimes 
pretutindeni vestitori. A avut noroc Gogolea să nimerească aicea la Vaslui 
tocmai cînd se aşeza măria sa în tabără pe vară. Ştia că mă are şi pe mine 

prietin între slujitorii Domniei. Mă trezesc cu el, trudit şi flămînd. 


— Ce este, frate dragă? 

îmi spune el toate: aşa şi aşa. 

— Ce vrei să faci? 

— Acuma după ce mi-ai dat să mînînc, moş Ilia, şi mi-am venit în fire, 
cată să fac ceva, ca să-mi scap viaţa. Să mă duc să cad la picioarele 
luminăţiei sale Ştefan-Voievod, să-i spun lui, nu ştiu dacă ar fi bine. Tată 
fiind al lui Alexandru-Vodă, s-ar supăra de ce i-aş spune şi moartea nu mă 
mai poate ocoli. Potrivit ar fi mai degrabă să mă înfăţişez la sfinţitul 
Amfilohie, credinciosul cel mai de aproape al luminăţiei sale Ştefan-Voievod. 
I-aş spune sfinţiei sale toate cu mare luare-aminte, şi m-aş ruga să 
cerceteze dacă socoate de cuviinţă, spre a afla adevărul; iar pînă ce-a afla 
adevărul, să-mi apere viaţa. Ştiu că atîrnă asupra mea sabie ţinută numai 
într-un fir de păr. Nu mă tem de ştreang. Numai de sabie. Să mă ţie pentru 
slujba luminăţiei sale, şi pentru războiul măriei sale, ca să pier de sabie. 

Zic eu: 

— Gogolea băiete, nu-i bun gîndul tău. Căci şi sfinţitul Amfilohie va să 
apere pe Vodă de supărări şi pe feciorul lui Vodă de pîră; aşa că primejdia 
pentru tine e tot una; te prăpădeşti. 

— Ba, moş Ilia, îmi răspunde Gogolea, eu ştiu mai multe decît tine; şi 
din ce-am vorbit cu fecioraşul Domniei, am înţeles şi mai multe. Eu îmi pun 
capul sub mîna arhimandritului. 

A avut el dreptate. Aşa a făcut şi i-a priit bine. M-am bucurat 
deocamdată; şi pe urmă m-am mîhnit, căci am aflat veste de la Bacău, că 
pe Toma lui Bogat l-au ridicat în furci şi-n ştreang. Am lăcrămat pentru 
fratele meu Toma, că i-a fost astfel sfirşitul, cum nu m-am aşteptat 
niciodată pentru asemenea bărbat vrednic. Şi de-atunci mă tem să se afle 
cumva că Gogolea e aici în tainiţă sub paraclis, îl ţine închis, cum se 
cuvine, sfinţitul Amfilohie şi-l priveghează mai ales eclesiarhul Emilian. Dar 
ştiu eu? Poate să afle măria sa Alexandru-Vodă. Ori primeşte veste de la 
Bacău, ori îi spune cineva cînd vine măria sa aici, la părintele său. Dacă se 
întîmplă asta, eu nu mai pot da pe viaţa lui Gogolea nici un firfiric Ş-apoi 
atuncea mă pot pune şi eu la pămînt cu mînile pe piept, împlinindu-mi 
veleatul. Să mă pălească gîdea la tîmplă cu măciuca, să se isprăvească 
toate. 

Jder a ascultat cu linişte şi luare-aminte istorisirea lui moş Ilia Alapin. 

A stat şi s-a mai gîndit un timp. După aceea a întrebat: 

— Moşule, de unde ştii toate? Ţi le-a mărturisit Gogolea? Ai fost şi l-ai 
văzut? 

— Am fost. A trimes el singur rugarea sfinţitului Amfilohie că vrea să 
mă vadă. Vrea să-şi facă diata. N-are alt prietin în lumea asta; numai pe 
mine mă are. E şi bolnav şi numai eu îi pot scoate cu stricneaua două litre 
de sînge. L-am tămăduit eu şi altădată, în acelaşi fel. 

— Vra să zică, toate le ştii de la el? 

— De la el. 

— Dar cu Toma, cu căpitan Bălan şi cu Vodă Alexandru, de unde ai 
aflat cum a fost? 

— Acelea le ştiu de la aprozii măriei sale Alexandru-Vodă. Cînd a venit 
la tabăra luminăţiei sale, în petrecere. Atuncea am stat de vorbă cu dînşii; 
şi la un pahar de vin, am aflat. 

— Altcineva nu poate şti? şi nici nu poate afla? 

— Cine să afle şi de unde, măria ta comise? Eu, cînd mă aflu beat, stau 
mut ca pămîntul. Nu pot da chezăşie pentru părintele eclesiarh Emilian; 
încolo de unde să se ştie? De la părintele arhimandrit? 

— Nu, moş Ilia, de la sfinţitul Amfilohie nu se află nimic. Cred că şi 
părintele Emilian are canonul muţeniei. Dar de ce mi-ai spus dumneata 
mie? 


— Ai dreptate, măria ta; se cuvine să-ţi arăt şi asta... Cînd am fost ş-am 
vorbit cu Gogolea, şi i-am scos sînge de la mina stingă cu stricneaua, mi-a 
poruncit el să te caut pe domnia ta şi să-ţi spun că i-i în primejdie căpăţîna 
şi te roagă în genunchi să te duci să-l vezi. Căci ştiind multe şi înţelegînd şi 
mai multe, ţi-a putea fi şi domniei tale de folos. 

— Prea bine, răspunse Jder... Aşa am să fac, moş Ilia, am să mă duc 
să-l văd. 

Jder n-a mai ascultat cum se tînguie şi-l blagosloveşte, învăluindu-1 cu 
privirea ascuţită de la ochiul sănătos, pribeagul din Ucraina. I-a poruncit 
să-l lese singur, ş-a stat cu coatele pe genunchi în chilie, cumpănind în sine 
ce are de făcut. 

Încet-încet, l-a cuprins umbra amurgului. Zgomotele şi murmurul curţii 
scăzuseră. Treceau din cînd în cînd la odăi slujitori şi cai. Gheorghe 
Botezatu se desprinsese din prag de două ori şi se întorsese. 

— Domnia ta nu cinezi nimica? 

— Spus-ai ceva, Botezatule? răsări Jder. 

— Am întrebat dacă pofteşti să te culci flămînd, stăpîne. Am pită şi 
brînză. 

— Adă-ncoace. Aştept răspuns de la sfinţitul Amfilohie. E mai bine să 
mă duc la cuvioşia sa sătul. Nu l-am văzut ospătînd niciodată. 

încă mesteca încet şi cufundat în gînduri pita uscată şi brînza destul de 
iute, cînd s-a înfăţişat la el eclesiarhul, părintele Emilian, ca să-l cheme la 
prea cuvioşia sa arhimandritul. Jder a poftit apă şi şi-a potolit setea dintr- 
un cofăiel; după aceea s-a şters la gură cu dosul palmei şi a urmat pe 
eclesiarh. Străjile de nemţi erau la porţi şi-n cornurile curţii; se făcea 
întuneric cu cer înourat. Jder cerceta împrejuru-i tot, căutînd să-şi dea 
samă de toate rînduielile Domniei. N-avea nevoie să ştie numaidecît; dar 
avea o înclinare a firii de a-şi întipări în minte tot ce vede şi aude. în acelaşi 
timp alte gînduri de ale lui, neadormite, se luminau în el, cum se luminau 

unde şi unde stele printre îmbulzelile de nouri. între altele îşi făcea 
socoteală numărînd: uncheşul Amfilohie, unul; postelnicul Ştefan, doi; el 
însuşi, trei; moş Ilia Alapin, patru; Grigorie Gogolea Răţoi, cinci. Dintre 
atîţia cîţi ştiu taina care pune în primejdie tihna lui Vodă Ştefan, în vremea 
cînd luminăţia sa are mai multă nevoie decît oricînd să fie tare şi să-şi 
păstreze cumpăna, cel puţin doi sînt adaos prea mult. E destul şi prea 
destul că ştiu uncheşul Amfilohie şi Ştefan Meşter postelnicul. Cei doi 
pribegi din pustie ar fî mai nimerit să nu ştie şi să nu fie. Acest gînd aspru 
începea să se statornicească în el, pe cînd pătrundea în chilia 
arhimandritului, lîngă paraclis. 

Părintele Amfilohie îl primi cu totul altfel decît era obişnuit Jder. îl 
primi ca pe un fiu, îndemnîndu-1 c-o voce blîndă şi moale să se aşeze în 
jilţul unde mai stătuse în acea zi. De şi înţelegea că aşa se cuvine să fie 
primit de data asta, după cele ce se spuseseră, totuşi Jder îşi păstra 
stăpînirea de sine pentru cele ce aveau să urmeze. 

— Stînd şi cugetînd la toate cîte ştii şi tu, a grăit părintele Amfilohie. 
Te-am cerut măriei sale pentru o slujbă de cea mai mare taină, care ne 
poate aduce folos nepreţuit. 

Ionuţ Păr-Negru hotărîse deocamdată, în sine, să tacă. 

— Poate aduce folos nepreţuit adică măriei sale şi întocmirilor pe care 
le-a pus la cale măria sa. De cînd luminăţia sa Vodă Ştefan s-a mişcat cu 
oştile la munteni, se chiamă că a deschis războiul cu ismailitenii, pipăindu- 
i. I-a bătut în mai multe părţi. Acuma se simte în stare să se măsoare iarăşi 
cu Mehmet-Sultan şi de aceea-şi face măria sa pregătirile pe care le vezi, şi 
altele pe care nu le vezi. Pune la cale unele ce cunoşti, şi altele ce nu 
cunoşti. Fiind măria sa ctitor la Sfîntu Munte, noi avem monahi care se duc 
la Aton şi vin de acolo. Acolo, la Aton, sînt şase sute de lăcaşuri sfinte şi 
şase mii de monahi, trăind în rînduielile credinţă celei adevărate. Cu toate 
că Antihrist a pus piciorul pe grumazul creştinătăţii şi pretutindeni ori a 
dărîmat, ori a pustiit, ori a prefăcut în geamii sfintele noastre biserici, acolo 

la Sfîntu Munte cetătuile lui Hristos au rămas nevătămate. Cum se aflau 

î 

sfintele mănăstiri de acolo în vremea împărăţiei creştine, aşa sînt şi acuma, 
avînd cărţile şi odoarele de la împăraţii vechi; numaicît clopotele au 
contenit, din porunca lui Belzebut; însă este învoire să sune toaca. Acei 
monahi nu pot fi popriţi de a ieşi de la Sfîntu Munte, şi de a intra la Sfîntu 
Munte. Au cercat ismailitenii să-i poprească şi să-i închidă acolo ca într-o 
lume deosebită, dar nu se poate. Cu voia lui Dumnezeu, slujbaşii sultanilor 
au prins a se îndupleca de mult, găsind ş-un folos în aceasta; ş-acuma se 
poate umbla destul de slobod. Aşa fiind, cuvioşii monahi care umblă prin 
împărăţia necredincioşilor, foastă altădată împărăţia credinţii drepte, bagă 
de samă la cîte se fac ori se spun de cătră dregătorii Sultanului. Veste de ce 
află ei intră la Sfîntu Munte, şi de acolo răspunde pînă la noi. Astfel putem 
afla cînd şi cum se mişcă oştile necredincioşilor şi care sînt pregătirile ce se 

fac împotriva creştinătăţii. Aflîndu-se la curtea luminăţiei sale, ca şi la alte 
curţi ale domnilor creştini, oameni anume veniţi care stau ca negustori, ori 
ca meşteri, află prin aceştia şi domnii creştini înştiinţările ce ne vin nouă. 
Astfel Angelo, bărbierul luminăţiei sale, pare a fi aicea numai un sărman 
meşter; însă el trimete veşti stăpînilor săi, la Veneţia. 

Părintele Amfîlohie se opri o clipă. 

— înţeleg, vorbi Jder, neclintit în jilţul său. 

— Acuma, urmă arhimandritul, eu am socotit că ar fi mai bine să se 
ducă un oştean în împărăţia lui Mehmet. Să umble, să audă, să ajungă la 
Aton şi să cerceteze şi acolo, şi cele aflate şi văzute să le aducă el singur 
luminăţiei sale. Ca bărbat din tagma războinicilor, mai bine îşi dă sama de 
toate şi înştiinţările lui sînt mai de folos măriei sale. 

— înţeleg şi asta foarte bine. 

— Ai să înţelegi deasemenea, Ionuţ, tot aşa de bine, căci eşti bărbat 
ager, de ce m-am gîndit eu tocmai la tine. S-ar fi găsit poate şi altcineva, 
căci vitejii şi înţelepţii nu lipsesc luminăţiei sale. Dar eu am socotit că la 
folosul pe care-1 aduci tu stăpînului nostru se adaugă însuşi folosul tău. 
Pînă ce s-or pune la cale împăcările şi s-or potoli zavistiile, e bine să fii 
departe, precum am mai spus. Deci, după porunca luminăţiei sale, te duci 
la Sfîntu Munte, la mănăstirea Vatopedi, ca să cauţi acolo pe ieromonahul 
Stratonic, trimes de noi mai înainte acolo. După ce-1 cauţi şi-l găseşti pe 
Stratonic şi cercetezi şi afli şi altele, te întorci fără grabă. După cît cunosc 
eu, oştile lui Mehmet se adună în Rumelia. încă nu se ştie pentru ce anume 
se adună aceste oşti. Soliman-Beg, carele a fost pînă acum la Scutari, în 
războiul cu veneţienii, are poruncă de la Mehmet-Sultan să ieie sub mina 
sa, cu mare străşnicie, aceste oşti ce se adună în Rumelia. Eu mă înduplec 
a crede că aceste oşti cu Soliman-Beg au să se îndrumeze la Dunăre şi-n 
Tara Românească. Atuncea, din Tara Românească însamnă că intră în 
Moldova. Ar trebui să ştim ce oşti, cîte oşti, ca să-şi puie la cale luminăţia 
sa toate apărările. Ai înţeles şi asta? 

— Am înţeles. 

— Să mai ştii că, pentru un bărbat isteţ, treaba nu-i cu primejdie. 
Păgînii au arătat putere pînă acuma şi au stropşit atîtea oşti ale crailor 
creştinătăţii, încît ei nu pot crede că poate fi cineva pe lumea asta care să le 
steie împotrivă. Oricît de vrednici şi viteji ar fi unii crai şi domni creştini, 
osmanlîii au legămînt şi făgăduinţă de la prorocul lor că nimic nu le poate 
sta în cale. Au să răzbească pretutindeni din an în an şi întruna pînă ce au 
să aibă deplin în stăpînirea lor toată creştinătatea pînă în Ţara Frîncilor. 
Fiind ei atît de semeţi şi bizuindu-se numai pe putere, nu sînt atît de 
băgători de samă la iscodirile minţii. Se tem mai mult de sabia decît de 
mintea creştinilor. Tu îţi Ieşi la Dunăre sabia şi te duci numai cu mintea. 
Bine ar fi, poate, ori la dus ori la întors, să cunoşti ce se pune la cale în 
Cetatea Brăilei, unde, pe lingă turci, se află şi boieri munteni, duşmani ai 

măriei sale, precum şi Mihu, acel pribeag care a săvîrşit atîtea uneltiri la 
Ieşi, precum şi Agapie Ciornohut, acel în casa căruia s-a săvîrşit tăierea lui 
Bogdan-Vodă. Multă vreme nu s-a ştiut nimica de Agapie Ciornohut, fugit 
în Ardeal cu Petru Aron-Vodă. La pieirea lui Petru Aron-Vodă, Ciornohut a 
scăpat în Ţara Românească. Oameni ai luminăţiei sale l-au căutat la 
munteni, fără a-1 găsi, spre a-i da plata cuvenită pentru faptă. Acuma aflu 
că-i în raiaua Brăilei. A venit vremea pentru luminăţia sa Ştefan-Vodă să 
taie de pe catastiful său şi aceste două nume, ca să se aline pe ceea lume 
sufletul părintelui său Bogdan-Vodă. 

Jder s-a închinat spre uncheşul său: 

— Am să mă duc, precum mi se porunceşte. 

— Ai cugetat bine, Ionuţ? 

— Am cugetat destul. Cînd trebuie să plec? 

— Poţi pleca într-o săptămînă, ori în zece zile, ca să ai vreme de 
pregătire. Nu cai, arme şi merinde; de aceste n-ai nevoie. Trebuie să te 
pregăteşti aşa, ca să nu te bănuiască nimeni că te duci. Nici tatăl tău, nici 
fratele tău să nu te ştie. Cunoscuţii să nu te mai cunoască şi nimeni să nu- 
ţi spuie pe nume. în toate serile să vii la mine, ca să-ţi desluşesc cîte nu ţi- 
am desluşit. Pe urmă să te duci; nici eu să nu ştiu cînd pleci. Am să mă 
bucur cînd te vei întoarce. 

Jder se sculase din jilţ. Uncheşul său îl îmbrăţişa, apropiidu-şi barba 
rară de tîmpla lui. 

— Acuma te duci? Du-te. Mîni, te chem eu, la ascultare. 

— Nu mă duc încă, uncheşule; mai am ceva. 

— Atuncea spune; sînt gata să-ţi îndeplinesc orice dorinţă. 

— Nu te lega uşor, uncheşule, răspunse Ionuţ, rîzînd. Căci am să cer 
să-l văd şi poate să mi-1 dai pe Grigorie Gogolea Răţoi, care se află în 
închisoare aici. 

Arhimandritul făcu un pas îndărăt, cu ochii crescuţi. 

— Ai aflat tu asta? Ştii că am în prinsoare pe Gogolea? 

— Ştiu. Acuma un ceas s-a înfăţişat la mine alt blăstămat şi mi-a dat 
lămurire. 

— Ucrainianul cel chior? 

— întocmai. Iată doi iscusiţi care ştiu ca şi noi ce suferinţă are slava 
luminăţiei sale. Gogolea a şi spus lui moş Ilia că asta ar fi comoara lor. însă 
bătrînul înţelege mai bine că asemenea comori sînt cu primejdie. Poate ar fi 
potrivit să fie coborît şi moş Ilia în beciul de sub paraclis, ca să ţie tovărăşie 
lui Gogolea pînă le va veni vremea să li se închidă la amîndoi clonţurile. 

— Ce spui tu e destul de înţelept, Ionuţ, îngînă blînd arhimandritul. 

— Da, uncheşule. 

— Dar eu am socotit că asta-i dovada mea, pe care o ţin eu pentru 
luminăţia sa, la o trebuinţă. încolo, ce folos ar trage Domnia din pieirea 
unor mişei? Bătrînul mai intîrzie aici din dragostea ce are pentru căpitanul 

său Răţoi. Dacă-1 slobod pe Răţoi şi-mi ridic de deasupra lui mîna, amîndoi 
trec iar în pustie de unde au venit şi li se prăpădesc urmele. Acolo unde s- 
or duce, vorbele lor n-ar mai avea putere nici noimă. 

Jder clăti din cap cu îndoială: 

— Asa pare să fie, uncheşule. Dovada ce am întocmit eu, e mai bună. 
Zălogul ce ai e de puţin preţ. Poţi să-l Ieşi să se ducă, ori mi-1 dai mie să-l 
întrebuinţez eu. 

— îţi trebuie pentru ceva? N-aş crede că ţi-ar face trebuinţă unde te 
duci. Oamenii de teapa asta pot fi viteji, dar fără statornicie; adulmecă 
numai folosul, cum fiara adulmecă prada. 

Jder stătu o clipă pe gînduri. 

— Cuvioşia ta te gîndeşti la toate, uncheşule, răspunse el c-un glas 
şiret învăluit. Gogolea mi-a trimes răspuns prin Ilia Cazacul şi mă jură pe 
toţi Dumnezeii să mă înduplec a-1 vedea. Cunoaşte că la mine n-are mult 
har; de aceea mă încîntă că ar şti să-mi spuie cîte-n lună şi-n stele, pentru 
folosul meu. Eu cuget aşa, că să mă învoieşti să-l văd, uncheşule. După 
asta îţi spun eu ce preţ mai poate avea asemenea marfă. Ori să nu mai steie 
aici în preajma luminăţiei sale şi să se ducă să-şi caute urmele vechi la 
Pragurile Niprului, ori, dacă mai poate fi de folos, să-l slobozi şi să-l trimeţi 
cu soţul său într-o slujbă folositoare Domniei. Dacă s-or întoarce, să le fie 
mare dobîndă şi deplină mila domnească. Dacă nu s-or întoarce, să se 
cetească iertările pentru sufletele lor. Socot că nouăzeci şi nouă de zile s-ar 
cuveni să se cetească asemenea iertări 

— Da-da... suspină arhimandritul; astfel se pot împuţina cunoscătorii 
de taine. 

Jder îl privi pe uncheşul său cu îndoială; dar acesta îi zîmbi cu dragoste 
adevărată. 

— Cred că nu mă înşel, începu iar într-un răstimp părintele Amfilohie; 
gîndul tău ar fi să-i îndemn pe aceşti bărbaţi vrednici cătră raia. 

— Da, uncheşule, se îndulci Jder. Amîndoi l-au mai slujit pe dumnealui 
Mihu, neprietinul luminăţiei sale. Se chiamă că acuma scapă din prinsoare 
şi nimeresc la Brăila, îşi găsesc un stăpîn vechi şi se grăbesc să-l slujească 
iarăşi. îi spun adevărat ori minciunos toate cîte sînt aici, la Vaslui. După 
aceea, cumpănind foloasele, or încerca să facă aşa cum socot eu că-i mai 
bine. Cam de asemenea neguţătorie aş pofti să vorbesc eu cu căpitanul 
Grigorie Gogolea. 

— Bine; să vie părintele Emilian, să-i dau poruncă. Te vei duce mîne 
dimineaţă, pe lumină. Pentru robii noştri din hrube, n-avem în vremea 
nopţii nici făclii, nici opaiţ de seu. îi mai poruncesc lui părintele Emilian să- 
ţi mute culcuşul aicea, în apropierea mea, ca să te am la îndămînă cît mai 
stai în tabără. Se află de cealaltă parte a paraclisului o chilie întocmai ca 
asta în care ne aflăm acuma. Găzduiesc în ea oaspeţi de samă. Potrivită 
este şi pentru un nepot prea iubit al meu. 

Sfinţitul Amfllohie bătu din palme şi părintele eclesiarh Emilian se 
înfăţişă numaidecît. Cuvioşia sa află cu multă bucurie că n-are să mai 
doarmă într-un pod cu fîn. Şi pofti pe Jder să-l ducă la chilia de oaspeţi 
mari. 


— Aicea intră numai obraze alese, şopti el lui Ionuţ Păr-Negru, 
călăuzindu-1 cu făclioara în încăperea poruncită. Cînd binevoieşte să vie 
măria sa Alexandru-Vodă de la Bacău la părintele său, apoi aicea 
hodineşte. 

— Aicea? Se miră Jder; chiar în chilia asta? şi în acest pat? 

— Aici, precum spun, jupîn Ionuţ. 

— Asta-i o întîmplare mai ciudată decît toate, murmură Jder gînditor. 

îşi trimese apoi prin părintele Emilian răspunsurile şi poruncile cătră 
Gheorghe Botezatu. Şi hotărî eclesiarhului ceas pentru vederea căpitanului 
Gogolea. 

CAPITOLUL ¥n 

ÎNTÎLNIREA CU AL DOILEA OM DE ISPRAVĂ ŞI CUNOSCUT VECHI AL LUI 
JDER 


C u toată truda pe care o simţea în mădulările sale după o zi de 
umblet şi frămîntări, Ionuţ Jder mai stătu treaz încă un răstimp 
îndelung. Trăgea de pe el straiele şi le împingea pe un scaun, fără 
să le vadă; îşi lepădă o ciubotă la un capăt de pat şi alta la alt capăt. Se uita 
imprejuru-i cercetînd zidurile, soba şi ferestrele. Una din ferestre, mai mică, 
răspundea, ca şi la părintele Amfilohie, în paraclis; cealaltă răspundea în 
ograda curţii, deasupra unor acoperişuri de la alte clădiri mai mici decît 
casa domnească. După a sa socotinţă, acele clădiri duceau din una în alta 
pînă la odăi şi pînă la chilioara unde stătuse de vorbă cu moş Ilia Cazacul. 

Gheorghe Botezatu intrase cu paşi moi şi culesese toate lucrurile 
aruncate ale stăpînului său. Cînd ieşi el, Jder îl urmă pînă la uşă, cercetînd 
încuietoarea şi aruncînd o privire în sală, unde stăteau de veghe doi copii de 
casă cu săbiile goale. în sala aceea fără îndoială răspundea şi ieşirea de la 
iatacul Domnului. 

închise uşa tragînd zăvorul. Cînd se lăsă pe culcuş şi se întinse cu faţa 
în sus, văzu în bagdadie tremurul luminii de la făclia de ceară care 
rămăsese aprinsă pe măsuţă. Se sculă să stingă făclia şi atunci i se 
întoarse, din simţirea lui trează din fundul fiinţii, ca un fel de băgare de 
samă. Punînd luminarea de ceară în picuşul ei, pe marginea măsuţei, 
părintele Emilian eclesiarhul rostise mai mult şoptit, cum îi era obiceiul, 
cîteva cuvinte. Jder le lăsase să treacă, fiind cu auzul şi înţelegerea 
tulburate de trudă. Acuma însă îşi dădea samă că monahul a spus ceva 
care-i face lui trebuinţă să nu uite. Stătu lîngă făclie, silindu-se a-şi aduce 
aminte. Suflă în făclie şi o stinse şi căută prin întuneric culcuşul, aşezîndu- 
se cu faţa în sus. Aţîţarea îi alungase deocamdată somnul. îl învăluia iarăşi 
ca un abur truda, cînd îi veni ştiinţă că părintele Emilian vorbise despre 
întoarcerea apropiată a lui Săndrel-Vodă de la Bacău. Acea întoarcere nu 
poate să fie, îşi făcea el socoteală zîmbind, decît «după o săptămînă, ori zece 
zile», — aşa cum îi rînduise vremea pentru slujba sa sfinţitul Amfilohie. 

— Asta voiam să ştiu, asta voiam să ştiu... oftă el întorcîndu-se pe-o 
coastă, cu faţa la părete, încordarea i-a trecut. A adormit. 

A doua zi dimineaţă, cînd sări din aşternut şi trase zăvorul, găsi pe 

Gheorghe Botezatu la prag, cu straiele şi încălţările gata într-o mină şi cu 
ligheanul şi ibricul în alta. Se îmbrăcă, îşi pieptănă pletele; tătarul îi 
bărbieri obrazul c-un brici care totdeauna era ager. îi turnă să se spele. Se 
lăsă în voia slujitorului; toate le făcea părînd pe jumătate adormit, căci 
iarăşi era înţepat de cugetările lui din ajun. 

După aceea se înfăţişă părintele Emilian, cu cheile de la beci şi c-un 
slujitor cu sabie. îl lăsară pe tătar să grijească chilia. Jder, monahul şi 
oşteanul coborîră trepte strimte de piatră, cantr-un culbec. Numărătoarea 
treptelor era douăzeci şi două. De la cea din urmă treaptă şi pînă la uşa 
unde s-a oprit eclesiarhul erau zece paşi. Părintele Emilian a întors o cheie 
în broască şi a deschis uşă de zăbrele. Acolo a rămas oşteanul cu sabia 
trasă. După alţi patru paşi, monahul a deschis o altă uşă, căptuşită cu fier. 
După acea uşă l-au găsit pe Gogolea. Stătea pe spate, pe-un aşternut de 
paie. Era pe jumătate întors spre o fereastră cu gratii, sus, unde nu se 
putea ajunge decît cu scară. însă Gogolea părea a cugeta cum să ajungă 
totuşi acolo fără alt ajutor decît picioarele şi braţele sale. Abia după ce 
făcură cîţiva paşi în hrubă, robul de pe culcuşul de paie înţelese că n-a 
intrat la el numai părintele Emilian, cum avea obicei să intre în toate 
dimineţile, aducîndu-i ulciorul cu apă şi pita. Se răsuci şi văzu pe Jder. Se 
zvîrli din culcuş în picioare şi rînji cu voie-bună. Părea rinjet schimonoseala 
feţii lui şi voie-bună prefacerea ca-ntr-o fulgerare a întregii sale înfăţişeri. 
Era numai umbra lui căpitan Gogolea de altădată, aşa-s de schimbătoare 
vînturile şi dese valurile care bat pe meşterii din asemenea breaslă 
nestatornică. Nu era slab de foame şi trudă, ci de obidă, ca hultanul ce stă 
în lănţug. 

— Mă-nchin cu plecăciune ca la sfîntu soare si bucuros sînt de vederea 
domniei tale, jupîn comise Ionuţ, s-a plecat el din şale cătră oaspetele său. 

Jder îl privea cu luare-aminte. De şi slăbit, căpitanul i se părea încă în 
putere şi sprinten. Părintele Emilian s-a tras îndărăt. 

— Eu mă duc şi aştept la zăbrele, a zis cuvioşia sa. Jder a închis după 
călugăr uşa hrubei. S-a rezemat cu spatele în ea ş-a stat privind la lotru, 
sprijinindu-şi ca din întîmplare mîna stîngă în stiletul italienesc de la 
cingătoare, ce-i fusese dăruit de postelnicul Ştefan. 

— Stăi la locul tău, Gogolea, porunci el, şi spune de ce ai dorit să mă 

vezi. 

— Jupîne comise Ionuţ, se rugă lotrul, căzînd în genunchi pe culcuşul 
de paie, nu te uita aşa la mine. Decît să te uiţi aşa la mine, mai bine 
străpunge-mă şi-mi ia viaţa. 

îşi smulse într-o parte haina zdrenţuită, şi-şi descoperi pieptul lat şi 
păros. 

— De ce m-aş uita altfel la tine, Gogolea? îl întrebă Jder, cu glas 
îngheţat. 

Lotrul îl privi cu teamă. 

— Mi-ai fost vreodată cu priinţă? urmă Ionuţ. Fost-au vorbele tale 
drepte? Şi faptele ce-ai săvîrşit n-au fost tot aşa de spurcate ca şi vorbele? 
Căci voi, cei din pustie, n-aveţi altă lege decît viclenia şi prada. 

— Străpunge-mă şi-mi ia viaţa... urmă a suspina lotrul, privind totuşi 
cu agerime pe Jder printre genele-i pe jumătate închise. 

— Ce bine mi-ai făcut tu în această viaţă, Gogolea, ca să te străpung? 
Pentru un viteaz ca tine, asemenea sfîrşit e cel mai cu priinţă, căci toate 
păcatele tale le-aş încărca asupra mea, iar tu te-ai duce cu desaga uşurată 
pe cealaltă lume. E mai potrivit să stai aicea, putrezind în umilinţă. Din 
cînd în cînd vezi pe ferestruica aceea zăbrelită cîte-o pasere slobodă: asta-i 
cea mai mare pedeapsă a ta. 

— Dar ce faptă aşa de blăstămată am săvîrşit, jupîne comise Ionuţ, ca 
să pier astfel aici, ca mişeii cei mai de rînd? Eu în viaţa mea n-am purtat 
sapa, ci sabia. Am purtat fierul în mină, ca să nu am lanţuri la picioare. 
După ce am voinicit pe socoteala mea, după rînduiala pe care o avem noi 
cazacii, am venit sub steagurile măriei sale Ştefan-Vodă, ca să mă 
răscumpăr. Vinovat fost-am altădată faţă de domnia ta şi faţă de părintele 
domniei tale, dar atuncea nu te cunoşteam şi n-am avut nici un legămînt 
cu domniile voastre. A ales între noi puterea şi norocul. Aţi fost mai tari şi 
m-aţi biruit. Pe urmă ne-am iertat ca nişte viteji ce ne aflam şi nu mai aveţi 
a pune împotriva mea nici o vină. 

— Ba am, Gogolea. 

Căpitanul de lotri rămase tăcut, privind pieziş spre Jder.. 

— Nu mă întrebi, Gogolea, despre ce vină anume e vorba? 

— Ba întreb, răspunse cu îndoială lotrul. 

— Dacă mă întrebi, ţi-oi spune numaidecît că te-ai îmbiat în slujba lui 
Săndrel-Vodă, ca să-i strecori vorbe despre mine şi despre nişte întîmplări 
uitate, cînd ne-a fost dragă la amîndoi — lui Săndrel-Vodă şi mie — o 
jupîniţă cu numele Nasta. Că ai aflat ce s-a întîmplat între mine şi acea 
jupîniţă Nasta, nu-i de mirare. Dar acele lucruri s-au trecut, alintările 
acelor tinereţi au fost ca florile care înfloresc dimineaţa şi pînă în sară se 
ofilesc; jupîniţă Nasta s-a prăpădit în urgie şi pentru sufletul ei se cuvine să 
ne rugăm, nu să bîrflm. Ci tu ţi-ai îmbălorat gura, vîrînd în urechile 
stăpînului tău ceea ce se cuvenea să rămîie neştiut pînă la judecata din 
veac; atuncea are a cîntări numai unul Dumnezeu cele bune şi cele rele. 
Prihănind amintirea jupîniţei Nasta, în acelaşi timp m-ai pîrît pe mine, ca 
pe unul ce mi-am călcat credinţa cătră fratele meu de cruce. Dar tu, 
Gogolea, eşti mai vechi decît mine şi ştii cum sînt dragostele în această 
viaţă; cît sînt de şubrede şi de înşelătoare. Nu aicea trebuie căutată credinţa 
cătră fratele meu de cruce Săndrel-Vodă, ci în faptele pe care le-am săvîrşit 
cu dreptate, martor avînd pe însuşi Domnul Dumnezeu, care era în inima 
mea, atuncea cînd m-am pus jertfă pentru Domnul meu şi fratele meu. 

Lotrul bătu metanie, suspinînd: 

— Aşa este, jupîn comise Ionuţ. Vinovat sînt. N-am cugetat la toate cîte 
spui, pe care le văd drepte şi curate ca soarele, ş-am greşit, fiind păcătos ca 
un mişel de rînd. Iartă-mă, frate creştine, căci îmi mărturisesc greşala. 

Ionuţ îl privi un timp pe căpitanul Grigorie de sus, apoi lepădă spre el 
aceste vorbe: 

— Te iert. 

Lotrul ridică fruntea şi holbă ochii, neviindu-i a crede că a auzit bine. 
Totuşi acele vorbe se rostiseră, şi el se grăbi să bată metanie şi să sărute 
pămîntul hrubei. Ci în aceeaşi clipă cugetul lui neadormit, care scurma şi 
scociora în toate chipurile, îi dădu înştiinţare că bucuria i-i prea grabnică. 
Iertarea aceea trebuie să fie cumva legată de anume îndatoriri, şi s-ar putea 
ca din toate să iasă pentru dînsul o neguţătorie proastă. 

— Jupîne comise, îl încercă el pe Ionuţ; lîngă păcatele mele, care sînt 
grele şi fără număr, se cuvine să adăogi şi puţin bine pe care ţi-1 pot face 
domniei tale, fără nici o plată. Te pot încredinţa că nu atîta cele ce voi fi 
spus eu despre întîmplări trecute a zădărît pe Săndrel-Vodă; ci asta mai 
mult l-a întărit în zavistia ce are măria sa asupra domniei tale. Înţelegînd la 
măria sa că şi-a făcut nălucă şi n-are somn şi pace din pricina domniei tale, 
m-am alăturat şi eu cu ale mele, ca să-i intru sub piele şi să trag foloasele 
ce se cuvin unui sărman ca mine. Dau încredinţare că şi fără asta măria sa 
avea împotriva domniei tale gînd de prigoană. Avea asemenea gînduri 
înainte de a ne năimi, pe mine şi pe Toma lui Bogat. Dacă pofteşti, ţi-oi 
spune toate cîte le-am văzut şi auzit, şi unele pe care le-am înţeles, ca să-ţi 
aperi capul. 

Jder răspunse tot de sus: 

— Ştiu toate. Nu mă tem. Căci celor vicleni le stă Dumnezeu împotrivă. 
Alţii se chinuiesc întru neputinţa lor; eu mă învrednicesc a şedea fără frică 
sub dreapta luminăţiei sale. Dacă n-ar fi aşa, n-aş fi eu aici, judecîndu-te. 

— Mi-ai făcut judeţ şi m-ai iertat, jupîne comise. Nu cutez a crede că 
vrei să mă slobozi din această robie. 

— Ba da, Gogolea, cutează a crede. 

— Cu ce preţ? Abia îndrăzni a întreba lotrul. 

— Cu nici un preţ. în ziua hotărîtă ţi se deschide uşa asta, pe urmă 
cealaltă; slujitorul cu sabia te scoate la lumină şi-ţi spune: Din mila măriei 
sale, căpitane Grigorie, eşti slobod. 

— Cine hotărăşte ziua? 

— Sfinţitul părinte Amfllohie. 

Gogolea se zvîrli în picioare de pe culcuşul său şi făcu doi paşi spre 
lumina ferestrei. După asta se întoarse cu mare aţîţare spre Jder, şi cu 
lacrimi în glas. 

— Nu te juca cu mine, jupîne comise, ca mîţa cu şoarecele. Spune-mi 
care-i preţul slobozeniei mele. Pentru numele lui Dumnezeu cel sfînt, pe 
sufletul domniei tale, te jur nu mă pedepsi; conteneşte a mă sfredeli cu acel 























jungher pe care-1 ţii în mina stingă. 

— în numele lui Dumnezeu şi pe sufletul meu, nu am a-ţi cere nici un 
preţ, Gogolea. Stăi pe loc, nu îngenunchia, nu suspina, nu te apropia. 
Ascultă şi înţelege. Ce vrei să facă măria sa cu tine? Am vorbit cu sfinţitul 
Amfilohie şi l-am întrebat şi pe cuvioşia sa: ce să facă c-un om fără 
statornicie ca Gogolea? Cruce mare, drac bătrîn. Gogolea pare a se închina, 
dar harul Domnului Dumnezeu niciodată nu l-a cunoscut. Om de nimic şi 

fără credinţă! 

» 

— Aşa este. Aşa este; toată viaţa am vrut să-mi răscumpăr păcatele, si 
n-am putut, săvîrşind altele. 

— Deci, Gogolea, să te duci mai bine în pustia ta, de unde ai venit. Să 
zicem că domnia ar pofti să-ţi deie o slujbă, ca să te răscumperi, şi să ai de 
la luminăţia sa toate iertările şi mare milă; vite cîte să nu poţi număra din 
dobînzile măriei sale, şi pămînt în stăpînire cît vezi cu ochii... Ce folos! Căci 
n-ai puterea statorniciei. Şi măria sa Ştefan cere de la slujitorii săi mai ales 
statornicie. Te duci poate cu bună credinţă să săvîrşeşti, dar vîntul te bate 
şi te mînă în altă parte. Te-aş întreba, Gogolea, dacă te poate împiedeca 
cineva, după ce-i fi slobod, să te duci în lumea ta în care ai mai fost. 

— Nu mă poate împiedeca nimeni, însă pot jura. 

— Ce preţ are jurămîntul tău, Gogolea? 

— Atuncea nu jur, dar am să săvîrşesc ce mi s-a porunci, ca să se vadă 
ce fel de viteaz a fost pe lumea asta Grigorie Gogolea! 

Jder nu dădu răspuns. îl privi lung. Lotrul sta în picioare sub lumina 
ferestrei. îi tremurau buzele veştede şi-i crescuseră şi i se înflăcăraseră 
ochii sub frunte. 

— Ce trebuie să fac? Ce trebuie să fac? întrebă el cu glas şoptit. 

Jder îl cumpăni şi-l găsi destul de moale în stăpînirea sa. 

— N-aş putea să-ţi spun, căpitane Grigorie, căci eu, nu cunosc întru 
totul socotelile luminăţiei sale. Mai bine le ştie părintele Amfilohie. Mă 
gîndesc aşa, după cîte am vorbit eu cu părintele arhimandrit, şi după cît am 
putut înţelege de la cuvioşia sa, că măria sa ar avea nevoie de un slujitor 
destoinic, ca să-l trimeată la Brăila. Luminăţia sa şi-a oprit gîndul la mine, 
plăcîndu-i slujba mea. Dar eu am şi altele poruncite, aşa că pot lăsa altuia 
putinţa să fie folositor luminăţiei sale. 

Ascultă ce-am să spun eu, Gogolea, şi să fii cu straşnică luare-aminte. 

în cetatea Brăilei se află în ziua de astăzi trăitori doi neprietini ai măriei 
sale, dintre care pe unul îl cunoşti, deoarece ţi-a fost stăpîn. Dacă-i nevoie, 
îţi spun şi numele celuilalt. Destule neplăceri a avut luminăţia sa, precum 
ştii, de la jupîn Mihu. Acest boier, precum te-ai putut încredinţa, s-a pus 
împotriva luminăţiei sale chiar dintru început, cînd nu se ştia cum se va 
alege Domnia nouă. Domnia nouă s-a ales cu putere şi strălucire, şi azi stă 
împotriva păgînilor, deci în slujba Domnului Dumnezeu Hristos. Toată 
lumea a văzut şi a înţeles asta, chiar şi oamenii fără credinţă şi lotrii înţeleg 

asta; numai acel boier Mihu nu înţelege şi urmează a sta potrivnic 
Domnului său, împreună cu alţi boieri de la munteni, care îşi caută 
foloasele la necredincioşi. Luminăţiei sale îi trebuie acel om, ca să-l supuie 
judeţului său. I-ar trebui şi altul, care se află tot acolo, la Brăila, dar asta 
poate părea o treabă prea grea unora şi altora. însă cine poate apuca de 
grumaz pe unul, îl poate apuca şi pe celalalt şi-i poate aduce înhămaţi pe 
amîndoi, pînă sub scara luminăţiei sale, cînd stă luminăţia sa calare, 
dîndu-şi poruncile. 

De ce socot eu că un oarecare păcătos, însă vrednic bărbat, cu numele 
Gogolea, ar putea săvîrşi o slujbă ca asta? Căci el poate trece cu uşurinţă în 
raia ca fugar dintre curtenii Domniei Moldovei; cum ajunge acolo şi-l 
cercetează dregătorii turci, el arată chezaş al său pe jupîn Mihu, căruia i-a 
fost altădată, în Lehia, slujitor. Jupîn Mihu îl cunoaşte şi deocamdată nu se 
leapădă ele el. Ca să-i adoarmă orice fel de bănuieli, acel păcătos însă 
iscusit bărbat cu numele Gogolea îi arată toate cîte sînt la curtea de la 
Bacău şi la curtea de la Vaslui; îl suduie mai cu samă pe unul Ionuţ Păr- 
Negru, ca să-şi săreze sufletul măcar în acest chip, şi jupîn Mihu se 
încredinţează de toate adevărurile, căci şi domnia sa are iscoade care-i spun 
de cîte se petrec aici. Află jupîn Mihu mai ales că ai fugit din prinsoare şi 
asta i-i de ajuns ca să înceapă a se lăsa în mînile tale. 

Asemenea treburi nu se fac în pripă. Să zicem că se fac în trei luni, cam 
pîn' pe la Sîmedru. Atuncea, în preajma lui Sîmedru, intră cu grabă şi într- 
ascuns un pîlc de călărime de la Moldova şi păleşte pînă în raiaua Brăilei, 
într-un chip ori altul, Gogolea are să primească înştiinţare la vreme. Dacă 
se potriveşte ca neprietinii măriei sale să fie aduşi în puterea călărimii de la 
Moldova, atuncea isprava acelui păcătos însă viteaz bărbat cu numele 
Gogolea dobîndeşte asemenea faimă încît se vorbeşte despre ea nu numai la 
Vaslui şi Suceava, ci şi la Ţarigrad şi la Crîm, şi la unguri şi la Ieşi, şi la 
litveni, în toată lumea asta. Şi ajunge vestire pînă la scaunul împărăţiei 
celei din veac, de aşa ispravă cum nu s-a mai pomenit, că un viteaz a 
făptuit ce pot făptui numai oşti legate; şi împăratul cel din veac dă din cap 
şi zice: «Vrednic creştin este, căci a săvîrşit acestea pentru mine. Să i se 
şteargă din condica îndrăciţilor toate păcatele săvîrşite cu voie ori fără de 
voie.» 

Ai înţeles, Gogolea? 

— Am înţeles, răspunse Gogolea, de sub lumina ferestrei şi de lingă 
zidul de care sta rezemat. Of! Şi vai! Pentru numele lui Dumnezeu căruia 
vreau să-i slujesc, să mă trimeată pe mine să săvîrşesc asta. Nu mă lăsa, 
jupîne comise Ionuţ, pune cuvînt bun şi mijloceşte pentru mine, ca să mă 
duc eu. 

— Să vedem, să vorbesc cu părintele Amfilohie, răspunse cu îndoială 
Jder; a cumpăni cuvioşia sa cum e bine. Eu zic aşa: întîi să-ţi deie drumul 
să te duci calare şi cu armele pînă într-o pajişte, ori pînă subt o streşină de 

codru, şi după ce-i trage pe nări miros de flori şi umezeală de izvoare, să te 
întorci tu de bună voia ta, să ceri intrare la cuvioşia sa, să cazi în genunchi 
şi să ceri singur asemenea slujbă. Oi fi de faţă şi te-oi sprijini. Deocamdată, 
te lăs; ş-oi mai veni pe-aici. 

— Cînd? 


— Poimîni. 

— Nu mă lăsa, jupîne comise; pînă poimîni e prea mult. 

— Nu-i prea mult. Să-ţi treacă întîi ferbinţeala, să vedem dacă şi 
judecata răcorită te-o îndemna la fel. 

— Fii încredinţat că altfel nu fac. 

— Bine; s-a vedea. 

— Of şi vai! Nu mă lăsa. însetatu-s să fiu iar om. 

— Bine; atuncea oi veni mini. 

— Şi pînă mini e mult, comise Ionuţ, dar oi aştepta. Ce-am să fac? Oi 
aştepta şi pînă mini. Dar mini să vii numaidecît! 

Jder l-a lăsat pe păcătos să-şi frămînte fiinţa şi mintea ş-a ieşit, 
chemînd pe părintele Emilian ca să închidă uşa grea căptuşită cu fier. Ca 
un capac de sicriu era acea uşă. Cînd a împins-o părintele eclesiarh cu 
umărul, ea a făcut buf! Fără nici un răsunet sub bolta scundă. Călugărul a 
întors cheia, opintindu-se asupra ei ca asupra unui sfredel. 

Acuma, îşi făcea socoteală Ionuţ, Gogolea aşteaptă să mă-ntorc. Stă şi 
se uită la uşă ca un hăbăuc; ascultă cum ni se depărtează paşii şi aşteaptă. 
Aşteaptă. Numără clipele ca pe nişte mărgele de ghiaţă. Se-ntoarce la 
ferestruica zăbrelită şi aşteaptă să se întunece de amurg. Pe urmă aşteaptă 
strigătul străjerilor şi cîntecele cucoşilor. Trece aşa noaptea încet-încet şi 
vine dimineaţa. însă jupînul comis Ionuţ nu se întoarce, căci îşi are 
socotelile sale. îl mai lasă pe căpitanul Grigorie Gogolea să se mai frigă pe 
grătar încă o zi ş-o noapte, ca să-i fie vedeniile mai tari şi nădejdile mai 
aprinse. Se poate întîmpla să se aleagă gîndul cătră care a fost ademenit 
acel voinic cu multă îndrăzneală şi cu puţină cumpănire. Jder a păstrat 
în el amintirea unor laude ce le-ar fl rostit în plăcerea beţiei Gogolea: că 
numai un viteaz ca dînsul ar fî în stare să aducă în sac, legat ca pe un 
fedeleş, pe jupîn Mihu, să-l închine plocon luminăţiei sale Ştefan-Vodă. Din 
această amintire slabă s-a hrănit şi a crescut gîndul lui Jder, cînd l-a 
împresurat pe căpitanul Grigorie Gogolea. 

Asemenea ciudate gîngănii zac în fundul fiinţii noastre ca într-o fîntînă 
afundă de întuneric. Stau acolo fără să avem ştiinţă de ele şi, din ce pricină 
nu se ştie. Deodată îşi iau zborul în zig-zaguri şi rotocoale spre înţelegerea 
noastră. 

Aşa de cînd am trecut prin tîrg şi am stat în privelişte la trecerea 
luminăţiei sale; ş-am văzut cum purced panţirii în zale, cu săbiile şi suliţile; 
şi ne-am oprit la un neguţător bîrlădean, poftind o cupă de mied, scos 
atuncea de sub patruzeci de trepte, ca să ne răcorim şi să ne înfîerbîntăm 

în acelaşi timp; şi de cînd am stat în taifas un ceas şi mai bine cu părintele 


arhimandrit uncheşul nostru spunîndu-i unele şi altele despre lotru; şi de 
cînd ne-am întors în chilie şi stăm întins pe divan cu faţa în sus, am rămas 
aţintit la alte gîngănii care fulgură în fîntîna afundului nostru. 

Am aflat că Săndrel-Vodă vine în cîteva zile la porunca luminăţiei sale 
părintele său. înainte de a sosi Săndrel-Vodă, noi om fi fost pornit pe lungă 
cale, fără să ştie nimeni, fărădecît numai părintele arhimandrit Amfîlohie, 
uncheşul nostru. Ne ducem cum se duce paserea, fără să lese urmă. 

Iată că suie spre noi un licurici al aducerii-aminte. Nu ştim pentru ce; 
poate avem să înţelegem mai pe urmă. 

La noi la Timiş, într-o toamnă, cînd ne ridicam noi fecioraş, începînd a 
umbla la vînătorile tătuţei, a fost venit un boier din ţinutul Sucevii, pe care 
nu mai ştim cum îl chema. Nu mai era tînăr; purta un bărboi cărunt cît o 
mătură şi avea o putere ş-un glas de-a mirare. Ne uitam la el cu mare 
plăcere cum bea vin, căci era beţiv vestit şi lăudat, şi-l ascultam cum 
povesteşte de nişte întîmplări ce nu s-au mai pomenit. Acel boier dormea în 
odaia tătuţei, şi tot în odaia tătuţei, într-un pătuc, dormeam şi noi. Noi, cel 
mititel ne culcam mai devreme; ne închinam şi ne rugam şi muţa făcea 
asupra noastră semnul sfintei cruci. Tătuţă şi cu acel boier, batir că erau 
trudiţi de vînătoare şi de ospăţ, intrau la hodină mai tîrziu. Cum intrau 
domniile lor, noi cel mititel ne trezeam şi stăteam cu ochii sfecliţi 
ascultîndu-i ce grăiesc. într-o sară, zice acel boier cătră tătuţă: 

— Jupîn Manole, am eu un frăţîn cu care am venit la vînătorile 
dumnitale. Nu se află în Suceava bărbat mai lăudăros decît domnia sa. L-ai 
auzit şi domnia ta, cum spune, de te cruceşti. Şi se crede cel mai viteaz 
între toţi vitejii. 

— Vrei să vorbeşti de pivnicer? A întrebat tătuţă. Noi nu ştiam atuncea 
ce-i aceea «pivnicer». Dar vorba ne-a rămas de la cea oară. 

— De pivnicer, da, — răspunde boierul «cel bărboi» cătră tătuţă. Vreau 
eu, dragă jupîn Manole, să-i fac una, să se ducă veste pînă-n Ţara 
Ungurească. Pivnicerul — zice iar bărboiul — hodineşte în odăiţa de-alături. 
Mine sară, cînd om fi noi la masă, înainte de a ne trage la cămările noastre, 
fă domnia ta o treabă aşa precum te învăţ. Du-te şi caută un cucoş negru la 
găinărie; fereşte-1 sub contăş să nu vadă nimene şi intră cu el în cămara de- 
alături. Vîră cucoşul tocmai în fund în sobă şi închide portiţa la gura sobei. 
Pe urmă, lasă aşa şi vină unde-om fi noi. 

— Ei, şi ce-i dac-oi pune în sobă cucoşul? A întrebat tătuţă pe bărboi. 

— Ai să înţelegi mine sară, după ce ne-om aşeza cu toţii la hodină, 
fiecare în cămările noastre. 

— Bine, îi întoarce cuvînt tuţa; dar vreau să ştiu şi eu mai înainte ce- 
are să fie. 

— N-are să fie nimica rău, numaicît să te culci încins cu chimirul. 

— Spune-mi, omule, ce-i cu acel cucoş? Şi de ce să fiu încins cu 

chimirul? 

— Nu-ţi spun; ai să vezi. Da' de chimir pot să-ţi spun, că să te încingi 
cu el, ca să nu crapi de rîs. Deasemenea îţi mai pot spune despre cucoşi, că 
nici un filosof, de cînd îi lumea asta, n-a putut afla de ce cîntă cucoşii. 
Parc-ar fi ceasornice, aşa cîntă străjile. Fie nour şi ploaie, fie vînt, fie senin, 
cînd li-i poruncită clipa, cucoşii încep a cîntă, şi cîntă. Ar spune unii cum 
că ei aud şi oamenii n-aud pe cucoşul cel sfînt din grădina raiului, din cer; 
dar acestea-s basme. Alţii zic că aşa i-a potrivit Dumnezeu pe cucoşi să fie 
astrologi, căci ei cîntă ş-a ploaie, ş-a vreme bună, de fiece dată într-un chip 
anumit. Dar ce fel de astrologi cucoşi? 

— Iaca-s astrologi, şi-s mai buni decît ceilalţi care-s fără aripi... a rîs 

tătuta. 

» 

— Aşa este, a rîs şi bărboiul; şi iaca nimene nu ştie şi nici n-are de ce 
şti, pentru că aicea nu este altceva decît puterea lui Dumnezeu. Cînd i-a 
veni clipa, cucoşul din sobă are să cînte. Dacă-i bătrîn, cîntă el din ştiinţa 
lui; dacă-i tînăr, aude pe altul şi se îndeamnă şi el. 

— Asta este? A zis tătuţă, căscînd. Om vedea ce-a fi şi asta. 

— Vei vedea, şi să nu uiţi să te-ncingi. 

După ce-am auzit asta noi cel mititel, am pus tîmpla pe pernuţă ş-am 
adormit. Am visat cine ştie ce, am amestecat cele visate cu cele auzite, ş-am 
uitat. 

în sara cealaltă, aţipisem. Au venit tătuţă şi boierul sucevean. Grăiau în 
şoaptă şi se îndemnau la ceva; pe urmă tăceau şi aşteptau. 

— Pe cine-or fî aşteptînd? Ne-am întrebat noi, cel mititel. 

N-aşteptau pe nimeni. Bărboiul a poftit ceva. Tătuţă, aşa cum se afla, 
desculţ, s-a dus şi i-a adus. M-am sculat în aşternut şi am văzut că i-a 
adus o cupă de vin. Întîi a gustat tătuţă, precum e obiceiul, şi pe urmă i-a 
dat cupa, şi celalalt tot sorbea încet. Şi tot îi făcea semn tătuţei c-un deget. 
Şi aşteptau. Iar tătuţei îi asfinţeau ochii şi căsca. 

Numai iaca, — s-aude. 

Ce s-aude? Căci noi, cel mititel, ne-am spăriat. S-aude trîmbiţa 
îngerului Gavril. Unde s-aude? în cer? Ori sub pămînt? Şi cît de departe? 
Cine ştie unde, şi totuşi parcă sună la doi paşi; ori parcă-ţi sună în tîmplă. 
Tace o clipă şi iar izbucneşte. De aşa spaimă am fost cuprins, încît am sărit 
în picioare ş-am ţipat. Tuţa ne-a cuprins şi ne-a învălit capul cu poclada. 
Dar tot auzeam. însă ne-am adus aminte de ce-au grăit boierii c-o sară mai 
nainte şi ne-am liniştit. Am scos capul de sub pocladă şi numai ne 
străluceau ochii, ca la un drăcuşor. 

Soba de alături e în părete cu cămara noastră. S-aude la noi trîmbiţa 
Arhanghelului sau a lui Caraoschi, cum s-aude şi dincolo. Ce-o fi făcînd 
pivnicerul? 

Pivnicerul nu făcea deocamdată nimica. încremenise de mare spaimă în 
aşternut. Pe urmă, la răstimpuri, s-a sculat şi a început a căuta, ba pe pat, 

ba pe după dulapuri. A deschis uşa ş-a pîndit dacă nu-i ceva în tindă. S-a 
făcut linişte; cucoşul şi-a împlinit datoria şi a tăcut; suceveanu şi cu tătuţă 
se tăvăleau pe jos de rîs. 

Cînd a fost la straja a doua, bucuria suceveanului a fost şi mai mare; 
căci spaima cea fără nume şi fără cunoaştere l-a trezit pe pivnicer dintr-un 
somn mai adînc. 

De ce se va fî suit din afundul nostru gîngania asta a amintirilor? 

Acuma ştiam de ce. Căci Săndrel-Vodă va să vie să găzduiască şi să 
hodinească în această chilie în care ne aflăm acuma noi. 

Cufundîndu-se astfel în sine şi-n trecut şi grăind cu sine însuşi, Jder 
nu pierdea din vedere cele de faţă şi cele viitoare. S-a ridicat din locul în 
care sta şi a privit toate din juru-i mai cu luare-aminle. Soba era clădită 
într-un colţ despre paraclis. Hogeagul sobei suia pe lîngă părete, în pod. Un 
bărbat ca Ionuţ, care pofteşte să ştie toate, nu poate lăsa podul casei 
domneşti necercetat. 

E ceasul al cincilea al dimineţii; măria sa încă nu s-a întors; copiii s-au 
tras într-o cămăruţă. Aşa că sala unde fac ei obişnuit paza e goală. Jder se 
învîrte priveghind spre un gang, apoi spre alt gang. Se întoarce şi pătrunde 
în paraclis, închinîndu-se cuviincios spre iconostas. 

Ocoleşte în laturea stîngă şi cearcă uşa de la scara turnului. O găseşte 
deschisă. Suie în turn; vede tîrgul; vede curtea domnească; vede odăile şi 
acoperişurile şindrilite ce vin de la odăi pînă sub fereastra cămării unde i s- 
a rînduit găzduirea. Şi din cămară, a cercetat, pe aceeaşi fereastră, 
acoperişurile. De la acoperişuri un om sprinten poate face un salt cu 
uşurinţă pînă în prichiciul ferestrei. 

Coboară din turn pînă la scara jumătate, unde se află o ocniţă ce 
răspunde în podul casei domneşti. Ştia de mai nainte că trebuie să caute şi 
să găsească asemenea trecere. 

Intră în pod; trece pînă la o bagea, ca să vadă unde-i soarele şi unde-s 
acoperişurile cele scunde de la odăi. Astfel poate găsi uşor hogeagul ce suie 
din laturea cămării sale. Nu-i camara sa, zîmbeşte Jder, e camara lui 
Săndrel-Vodă. Nu-i un hogeag; e o zidire piezişă care se chiamă «ursoaică» 
în Ţara-de-Sus. Ursoaica e un hogeag mai mic, adaos, care trage fumul de 
la o sobă lăturalnică şi-i dă drumul într-un hogeag mai mare. Deci Jder 
lasă hogeagul cel mare şi se întoarce la zidirea uşoară a ursoaicei. E uşor să 
desprindă dintr-un loc potrivit două cărămizi, ca să aibă răspuns în jos, 
spre soba cămării sale. însă nu e camara sa; în camara asta va să 
hodinească Săndrel-Vodă. 

Deci se va întoarce unde se află acuma, avînd cu sine mai multe scule 
într-un săcultet, sub strai. 

Una din acele scule e un ciocan de pietrar. A doua sculă e un răzuş de 
fler. Cu pliscul ciocanului de pietrar înlătură tencuiala. Răzuşul îl pune în 
rostul cărămizilor. Apasă răzuşul, prinde cărămizile cu pliscul ciocanului. 

Dacă înlătură două cărămizi, i-i de ajuns. Trage din săculteţ o frînghioară 
subţire pe care a măsurat-o de mai înainte, ca să aibă măcar zece coţi. 
Leagă o zbulătură de cărămidă în capătul frînghioarei şi-i dă drumul pe 
hogeag, pipăind în jos să înţeleagă unde ajunge. Acea bucată de cărămidă 
trebuie să ajungă pînă în poliţa întîi a fumurilor sobei. După ce a socotit şi 
ştie că bucata de cărămidă a ajuns în poliţa întîi a fumurilor sobei, scoate 
din săculteţ ce i-a mai rămas din cele pregătite: cucoşul. E un cucoş care 
poate să nu fie negru, căci nu-1 poate deosebi nimeni acolo în poliţă. Leagă 
cucoşul lingă cărămidă şi-l trimete la locul său, cu fereală, ca să nu-1 
vatăme. Să steie acolo şi să-şi deie semnele cît va fi trebuinţă, ş-apoi să iasă 
iar la lumină, în pod; din lumina podului în săculteţ. în săculteţ, la oblîncul 
şăii stăpînului său, s-a tot duce cale lungă înspre Ţara-de-Jos, la Dunăre şi 
mai departe, spre slujbele stăpînului celui mare. 

După ce a prubuluit toate acestea, Jder se întoarce la ocniţă şi la scara 
turnului, pogorînd în paraclis. Din paraclis în sală. Tot gol în sală. Vodă nu 
se întorsese încă. Unde-i Gheorghe Botezatu Tătaru? Acest slujitor, decît 
care mai cu credinţă nu se află altul în toată lumea asta, a stat neclintit în 
laturea de la uşa cămării. L-a văzut pe stăpînul său ieşind; l-a văzut că se 
duce — poate să se închine, poate la alte-cele. — Şi-l aşteaptă să vie înapoi. 
Priveşte, mut. Acesta-i feleşagul lui. 

Ionuţ îl trage după sine în camară şi-i spune de ce are domnia sa 
anume trebuinţă. 

Are trebuinţă domnia sa de un ciocan de pietrar; de un răzuş ori o 
daltă; de o frînghioară de zece coţi şi de un cucoş. Poate fi porumbac, poate 
fi negru, poate fi alb: cucoş să fie. Să fie viu şi să cînte frumos. 

Dacă ar socoti careva că Gheorghe Botezatu s-a mirat de ce i se cere să 
agonisească şi să aducă, apoi s-ar înşela. 

— Bine, am s-aduc, măria ta, încuviinţează Gheorghe Botezatu Tătaru, 
fără să clipească. 

— însă nu mi le aduci acuma, Gheorghe. Mi le aduci cînd spun eu. Noi 
mai stăm aicea, la curtea luminăţiei sale, două-trei zile; pe urmă ne-am dus 
nu se ştie unde şi ni se prăpădeşte urma. Toate cîte îţi cer, tu să le ai la 
tine. 


— Cînd ţi-or trebui, stăpîne, îţi dau cucoşul porumbac şi toate celelalte. 

— Nu numaidecît porumbac: poate fi şi negru. 

- Te-aş ruga, stăpîne, să-mi spui cum anume. 

— Negru. 

— Bine, măria ta; am să-l aleg negru, a răspuns cu nepăsare tătarul. 

în ziua aceea Jder a văzut din nou pe Vodă şi s-a bucurat de o privire 
bună din partea luminăţiei sale. Sara, după aprinsul luminărilor, a intrat la 
părintele Amfilohie, ţinînd sfat cu cuvioşia sa. La acest sfat Jder a aflat că 
Săndrel-Vodă soseşte în tabăra de la Vaslui în ziua de sîmbătă 9 iulie. Deci 
vineri, în 8, el însuşi trebuie să fie plecat. 

— Să fii cu luare-aminte în toate şi nu te grăbi, i-a dat îndemn 
uncheşul Amfîlohie Şendrea, şi să-ţi aduci aminte de toate cîte îţi spun 
acuma şi de cîte am să-ţi spun mîni şi poimîni. Vineri, intră dis-de- 
dimineaţă la rugăciune, şi-n ziua aceea vei posti. Am să fac slujbă anumită 
pentru tine, rugind pe Fecioara prea curată pentru izbînda ta. 

— Aşa am să fac, sfinţite părinte şi uncheşule, a răspuns Jder cu 
smerenie. însă pînă atuncea te-aş ruga pe cuvioşia ta să te mai gîndeşti la 
cîte-am vorbit şi să hotărăşti în privinţa lui Grigore Gogolea căpitanul, dîn- 
du-mi-1 mie. 

— Să-i dau drumul? 

— Binevoieşte a-1 slobozi, sfinţite părinte şi uncheşule, ca să se ducă în 
lumea lui. Eu socot că s-a duce unde îl îndemn eu. Dac-am greşit, nu-i 
pagubă Şi mi-a rămînea mie sarcina pe care vreau s-o pun pe umerii săi. 

— Ţi-am făgăduit, Ionuţ, să-ţi dau ce-mi ceri şi cuvîntul meu eu nu-1 
lepăd. 

— Atuncea, uncheşule, să Ieşi pe cazacul cel bătrîn şi chior să puie jos 
armele Domniei, să se ducă după Gogolea. Bătrînul se poate duce şi singur, 
dar Gogolea nu poate trăi fără el; poate mintea bătrînului să fie de folosinţă 
lui Gogolea. 

— Am să fac şi asta, tot pentru un nepot al meu, a suspinat părintele 
Amfilohie. 

în ziua de joi, comisul al doilea Ionuţ Păr-Negru s-a coborît, împreună 
cu părintele Emilian, în hruba unde putrezea căpitanul Gogolea. 

Căpitanul Gogolea slăbise de nesomn şi aşteptare. Cînd a înţeles că 
intră la el Jder, a dat în genunchi şi a bătut metanie. Intrînd, Ionuţ l-a lăsat 
întîi să se închine. După ce i-a spus că-1 sloboade, l-a lăsat să-i sărute 
poala straiului. N-a socotit că trebuie să înceapă de la capăt vorbele. 

— Du-te, căpitane Grigorie, i-a spus. Nici măcar nu-ţi cer să-ţi aduci 
aminte de cele ce-ai auzit din gura mea. 

— Am auzit vorbe sfinte, s-a închinat Grigorie Gogolea. Şi mi-am bătut 
în frunte piron, ca să-mi aduc aminte că am a aştepta vestire şi semn cătră. 
Sărbătoarea Sîmedrului. 

— Bine, căpitane al lui Vodă, îţi poftesc sănătate şi izbîndă. Şi cînd om 
ajunge la lumina zilei, ţi-1 dau şi pe moş Ilia Alapin, să-ţi ţie de urît. 

Astfel s-a despărţit Gogolea de întunericul întru care zăcuse. S-a 
bucurat de băutură dulce sub sfîntul soare, s-a tăvălit pe pajişte, a dormit 
un somn bun ş-a aşteptat pe moş Ilia Alapin s-aducă doi cai. S-au întors cu 
faţa cătră zarea răsăritului închinîndu-se. Au încălecat, s-au dus şi duşi au 
fost. 


A zîmbit cătră nepotul său sfinţitul Amfîlohie: 

— Eu socot că pe aceşti doi voinici n-avem să-i mai vedem decît în ziua 
de apoi, la judeţul cel din veac. 

Vineri dimineaţă, Jder mezinul s-a mărturisit la genunchii 

arhimandritului şi a primit sfîntă cuminecătură. A postit cu mare asprime 
în acea zi, ca să fie spălat de toate relele şi greşalele. Fiind curat şi luminat 
ca dintr-o baie din Ozana, şi fiindu-i cu desăvîrşire deşartă traista de 
păcate, — putea să-şi îngăduie, fără primejdie prea mare pentru sufletul 
său, «şaga cucoşului celui negru», cum poreclea el în sine fapta pe care o 
pregătea. 

După rugăciunea Voievodului şi după ce a primit din nou binecuvîntare 
de la sfinţitul părinte Amfilohie, cînd s-a îngînat ziua cu noaptea, Jderul cel 
mezin a purces la drum, ca să se prăpădească de lume, aşa cum îl 
povăţuise uncheşul său. A pus calul în trap şi nu s-a mai uitat înapoi. De- 
acu n-are hodină deplină, pînă ce n-a ajunge cine ştie unde, la marea caldă, 
la Sfîntu Munte, unde cîntă şi se roagă monahii în şase sute de biserici. 
Gheorghe Tătaru călăreşte în urma lui, ducînd cu grijă atîrnată lîngă scara 
stîngă o traistă care i-a fost poruncită şi cu care nu se pricepe ce să facă. 

Pînă la popasul cel mare de la Sfîntu Munte, Jder are a se opri în multe 
alte popasuri mărunte. Cel dintîi popas mai mărunt ar fi potrivit în siliştea 
tîrgului Vaslui, la moara lui moş Irimia. 

Are el acolo o făgăduială a cărei împlinire vrea s-o ceară. Făgăduială 
asta e privitoare la o mămăligă fiartă bine din ometiţa făinei de mei şi la 
nişte plătici şi caras prins la vîrşe pe baltă, în marginea stufului. Moş Irimia 
ştie să cureţe peştele şi să-i dea sare; iar de zvîrlit pe cărbuni s-a pricepe 
să-l zvîrlă şi Gheorghe Botezatu Tătaru. 

— Ce duci tu acolo în traistă cu atîta grijă, Gheorghe? 

— Cucoş negru... răspunde Botezatu cu voce potrivită, nici prea tare, 
nici prea moale. 

— Dar caras şi plătică ştii să frigi pe cărbuni? 

— Ştiu. 

Asta a fost vorba lor, pe care au putut-o auzi oameni şi oşteni de pe 
drum. Vîntul înserării a suflat-o într-o parte. Cei ce-au fost auzit-o au uitat- 
o. Şi despre cei doi călăreţi, stăpînul şi sluga, nimene n-a mai ştiut nimic. 

Dar sîmbătă noaptea, pe un întuneric de furtună, Jder a fost înapoi, în 
loc pregătit de el, la gardul dinspre odăi. Acolo avea loc ferit de trecere. Era 
îmbrăcat în straie proaste, ca un slujitor de rînd, şi a umblat domol fără să 
se uite nimene la el cătră grajduri, ducînd o traistă. S-a suit în podul cu fîn, 
ca să doarmă pesemne. Din podul cu fîn s-a strecurat pe brînci pe 
acoperişul de draniţă, fără să lese de la umărul stîng traista. De pe 
acoperişul de draniţă şi-a găsit o cale ferită în podul cel mare al casei 
domneşti, la ursoaică. A pipăit spărtura; a legat cucoşul cu frînghioara, 
adăogind o bucată de cărămidă şi le-a lăsat să lunece pînă în poliţa de sus 
a fumurilor sobei. Pe urmă a venit înapoi pe acoperişul de draniţă; s-a tras 
ca o mîţă în marginea acelui acoperiş, la zid. S-a furişat pînă la fereastra de 
el ştiută. A pipăit-o ş-a găsit-o în rînduiala pe care i-o făcuse; desprinsă din 
cîrlig şi întinată ca să stea bine la locul ei. 

Rezemîndu-se cu spatele în părete, sub fereastră, a stat aşa aşteptînd. 
Nu-i era teamă şi grijă de nimic. Se afla ca într-un basm al copilăriei. Se 
simţea în stare să sară pe grumazul balaurului de nouri, care acoperea 
stelele încordîndu-se şi mişcîndu-se asupra tîrgului. 

Fereastra s-a luminat un timp de flacăra făcliei aprinsă în chilie de 
cătră slujitorul lui Săndrel-Vodă. 

S-au auzit şi glasuri. 

Deci Săndrel-Vodă a venit la hodină. 

S-a auzit o strigare veselă. 

Deci Săndrel-Vodă s-a îndemnat a bea o cupă de vin dulce. Este un vin 
dulce de Chipru, care-i place tare măriei sale Săndrel-Vodă. 

Glasurile au tăcut. Slujitorul s-a tras îndărăpt. 

într-un timp a pîlpîit lumina ca o aripă şi fereastra a rămas neagră. 

Măria sa Săndrel s-a întins la hodină, şi-a tras poclada peste cap 
întorcîndu-se cu faţa la părete, după cum i-i obiceiul, şi aşteaptă hodină. Se 
închină în gînd; se roagă de visuri bune; astfel l-a deprins domnia sa 
Domniţa Chiajna; ş-adoarme. 

Adoarme coconul domnesc. însă umbra sură de sub fereastra chiliei stă 
trează, ca şi cum în clipa asta ar răcori-o zorile. Nourii negri scutură ploaie 
un răstimp. Apoi trec şi rămîne numai ca un abur subţiat asupra stelelor. 
Trece-un ceas; vin alţi nouri, c-o ploiţă mai subţire, învăluită de vînt. Apoi 
iarăşi rămîne în înalt aburul alburiu. 

Au prins a bate din aripi cucoşii la odăi, chemîndu-se. Se trezesc din 
piroteala lor şi străjile, dînd strigăte prelungi: 

— Berdo! 

— La poartă, bine! 

Jder le-aude pe rînd; dar stă cu urechea trează ca să audă altceva. 

Aude. Aude slab, de pe tărîmul celălalt, o buciumare a morţilor. O dată; 
de două ori. 

La a treia buciumare, coconul din fundul patului şi-a zvîrlit din cap 
poclada ş-a fost în picioare în mijlocul cămării, împungînd cu capul înainte 
spre uşă. Nesimţit, s-a desprins canatul ferestrei. Jder a săltat şi a păşit 
peste prichici. Cuprinde pe cel spăimîntat cu dreapta şi cu stingă îi înăbuşă 
răcnetul. îl ţine aşa ca într-o minghine, pînă ce-1 simte tremurînd şi 
slăbind. 

încă o dată a buciumat în pămînt, în Domnia morţilor. 

— Suflet al lui Atanasie Alvanit! S-aude suspinînd în tăcerea grea a 
odăii. 

Pruncul domnesc mugeşte prin palma care i-a încleştat şi-i stăpîneşte 
fălcile. 

A dat în genunchi. îşi pierde o clipă simţirile. Jder îl călăuzeşte prin 
întuneric la pat. îl ţine încă strîns şi-l culcă. 

— Mini ai să crezi că ai visat, îl ameninţă el şoptit; dar să nu crezi c-ai 

visat, căci eşti treaz, ai auzit şi vezi. Atanasie Alvanit a pierit pentru tine şi 
strigă la Dumnezeu împotriva ta. A mărturisit ce i-ai poruncit să 
săvîrşească, şi asupra ta stă ameninţarea mărturisirii lui. Este un frăţîn al 
tău pe care-1 prigoneşti. Boala ta e legată de boala lui; moartea ta de 
moartea lui. Visezi ori nu visezi? 

— Nu visez, clănţăni cu înfricoşare Săndrel. Se simţea intrat în 
spaimele de altădată, din pruncie. 

— închide ochii, ca să nu fii străpuns. 

Jder întrebuinţă o clipă, uşurel, stiletul pe care îl avea dar de la 
postelnicul Ştefan Meşter. 

Săndrel se cutremură sub pocladă şi se ghemui cu capul sub perină. 

Chemarea morţilor de sub pămînt şi a bietului Atanasie oşteanul 
luminăţiei sale a mai sunat o dată slab şi de departe. Jder stătea în picioare 
priveghind mişcările coconului. Gemea încet şi ofta, bolborosind rugăciunea 
Domniţei Chiajna. 

Cruce-n casă, cruce-n masă, 

Cruce-npatru colţuri de casă... 


Ionuţ Păr-Negru s-a tras ca o miţă spre fereastră. După ce a ieşit, a pus 
la loc clenciurile. A păşit pe drumul pe care venise, ocolind prin pod şi 
trăgînd din poliţa sobei cucoşul. întunericul nopţii înourate fiindu-i prielnic, 
a fost îndată în fînărie. Din fînăria odăilor a coborît şi s-a tupilat pînă la 
zaplaz. Dincolo, îl aştepta tătarul. 

— Ţine, Botezatule, traista asta, a zis el în şopot. Cucoşii negri îs buni 
ca să ne cînte deşteptarea în toate dimineţile. Avem cale lungă pînă la 
împărăţie. 

UNDE COMISUL CEL BATRIN ŞI MONAHUL IES LA LUME 

C ine ţi-a spus una ca asta, cuvioase părinte Nicodime? Cine să fie 
fără linişte ziua şi noaptea? Dumnealui comisul Manole Păr- 
Negru? 

Da' de unde! Acestea-s vorbe de-ale femeilor, ca să nu se bage de samă 
că ele nu mai au astîmpăr cît e picul. 

Domnia sa jupîn comisul îşi vede, ca şi pînă acuma, de multe şi 
mărunte treburi. 

Cum mă-ntrebi cuvioşia ta, aşa l-am întrebat eu. Şi cum îţi spun, aşa 
mi-a spus. 

Domnia sa cunoaşte că, la o Domnie ca a lui Ştefan-Vodă, cum a fost 
altădată la împărăţia grecească, se află slujbe şi slujbe; unele le ştim, altele 
nu. Cele mai multe nu le ştim, şi la acelea fac trebuinţă bărbaţii cei mai 
destoinici. Mai ales acuma, de cînd s-au sporit oştile măriei sale şi de cînd îi 
vin cărţi şi soli de la crai, şi de la venetici, şi de la Rîm, de la vlădica cel 
mare al papistaşilor, şi din toate părţile, — atîtea treburi s-au încîlcit şi 
atîtea slujbe s-au iscat, care nu se mai află pe lumea asta cîte treburi s-au 
încîlcit şi cîte slujbe s-au iscat... 

Zic eu: mare poznă, oameni buni! Unde are s-ajungă măria sa? 

Măria sa Ştefan-Vodă acuma e ca acel bărbat carele s-a însurat c-o 
muiere frumoasă. Plăcutu-ia să puie cunună şi să aibă cu sine ce i-i drag. 
Dar domnia cu care s-a cununat măria sa e muiere cu nacafale. I se poate 
spune şi măriei sale că şi-a vîrît cap sănătos subt Evanghelie. Decît ce să 
facă măria sa? Aşa i-i moştenirea şi partea. 

Într-atîtea treburi încîlcite, s-a găsit şi pentru comisul nostru al doilea 
Ionuţ una mai încîlcită; şi măria sa i-a poruncit să se ducă s-o descîlcească. 

Cînd s-a, dus? Nu s-a aflat. Unde s-a dus? Nu se ştie. Ce face acolo 
unde se află? Asta poate s-o cunoască numai măria sa. Cînd are să se 
întoarcă? Ptiu, drace! 

— Jupîneasă Ilisaftă, zic, asta nu mă întreba domnia ta pe mine. Asta o 
ştie Dumnezeu. 

Dumneaei prinde a lăcrăma cu mare jale. 

— Lăcrămez şi mă zbat, zice, căci de cînd nu se mai ştie nimica de 
Ionut, comisul Manole nu mai are hodină. 




101 


























Se scoală comisul Manole şi începe a răcni, cum îl ştii cuvioşia ta că 
răcneşte cîteodată. 

— Da' de unde! Da' eu nici nu mă gîndesc la asta! Comisul al doilea e 
dus în slujba măriei sale şi gata! Să nu mai aud vorbind! Să nu mai aud 
scîncind! Toată ziua umblă femeile, aicea la Timiş, cu visuri, descîntece, 
bobi şi vrăji. Da' lăsaţi-mă-n pace ! nu mă mai întrebaţi nimica. Eu am 
altele! 

Mare poznă, oameni buni! 

Starostele Nechifor, contenind puţintel, clipi din coada ochiului drept 
cătră părintele Nicodim. Stăteau pe lăiţi, în cerdacul chiliei, şi se uitau 
asupra ogrăzii. Fratele Gherasim adăpa calul înşăuat al starostelui, scoţînd 
apă din fîntîna cu cumpănă şi turnînd din găleată în jghiab. Soarele părea 
oprit asupra muntelui cu brazi; mai era un ceas pînă la slujba de sară. 

— Şi ce anume face tătuţă? întrebă cuviosul Nicodim, cu faţa 
dintrodată umbrită. 

— D-apoi ce să facă? Se duce-n prisacă şi-l mai înţeapă cîte-o albină, 
de se uită la lumea asta numai c-un ochi. încalică după aceea şi se suie la 
grajduri. Adicătelea să ţie sfat cu comisul Simion. Tace unul; tace şi 
celalalt; se chiamă că aşa ţin sfat. Dacă n-ar fi jupîneasa Maruşca, apoi 
jupîn Manole s-ar întoarce acasă fără să-şi descleşteze fălcile. 

— Tătuţă, zice jupîneasa Maruşca, fii fără grijă. 

— Da' n-am nici o grijă. 

— Atuncea are Simion. 

— Da' n-am nici eu. 

— Ei, atuncea-i bine, rîde jupîneasa Maruşca. Dacă n-aveţi domniile 
voastre grijă, are măria sa. Jder e omul măriei sale. 

Părintele Nicodim se miră. 

— Aşa vorbeşte ea? 

— întocmai: precum mi-a spus comisul Manole, Domnia sa comisul 
rîde şi-i place. 

— Aşa-i zice ea? Jder? 

— Nu spune altfel. Are să facă una, de avem să rămînem cu gura 
căscată. 

— Cine spune asta? 

— Tot jupîneasa Maruşca, despre cumnatu-său. 

— Aha! 

— Părinte Nicodime, eu ţi-oi spune că aşa-s femeile. Jupîneasa 
Maruşca-i grea; şi se încîntă de Ionuţ, ca să nască prunc viteaz ca şi 
cumnatu-său. Deasemenea acuma, după cît spune jupîn Manole, jupîneasa 
Maruşca e mai cu toane. Alte jupînese-s cu toane la început; dumneaei e 
mai cu toane după luna a cincea. Că ar face bine să se ducă şi alţi comişi la 
Rusalim. Asta-i împunsătură în comisul Simion. 

— Da' de ce? 

— Aşa. Căci Ionuţ ar fi fost trimes s-aducă aşchie din crucea răstignirii. 
Şi ceilalţi comişi să se ducă şi ei acolo, să-i fie într-ajutor. I s-a arătat ei 
semn, că numai asta poate fi. Se-ndeamnă a crede întru acelaşi fel şi 
jupîneasa Ilisafta. Dar jupîneasa Ilisafta încă n-a cutezat să alunge la 
Rusalim pe bătrîn. I s-a arătat în vis jupînesei Maruşca mare război cu 
păgînii; deci, după cît s-a sfătuit cu soacră-sa şi cu maică-sa, trebuie 
numaidecît lemn sfînt, ca să-l puie înalt prea sfinţitul mitropolit în 
aghiasmă, cînd a binecuvînta apa şi-a stropi oştile în ziua bătăliei. 

Asupra văii în care-i aşezată mănăstirea, curge ca un rîu nevăzut o 
adiere lină şi zăduful zilei de august scade. Cîntă în otava de pe costişe 
prepeliţi şi cîrîie cristei. Aceiaşi vulturi, care au stăpînire asupra văzduhului 
de aici, se rotesc sub cerul curat, la mare înălţime. S-aude într-un răstimp 
un clopot în turnul cetăţii care împresură biserica înălţării. Pe urmă 
clopotul tace şi rămîne asupra sfintei aşezări o pace care pare mai tihnită şi 
mai veche, căci e aşezată pe vieţi trecătoare şi pe rînduri de morminte. 

— Apoi eu, de-acuma, părinte Nicodim, oi fi călător. 

— De ce te grăbeşti, staroste Nechifor? 

— Mă grăbesc, ca să ajung acasă. Cine ştie ce-oi găsi în gospodărie! 
Căci eu de alaltăieri lipsesc. 

— Vra să zică, nu vii de la Vînători? 

— Nu. Eu vin, părinte Nicodime, de unde-a dus surdu roata şi mutu 
iapa. Mare poznă! 

— Da' ce se-ntîmplă? 

— S-a întîmplat, părinte, că mi-a venit vremea să mai scot o măsea. Şi 
ţiganul nostru de la Vînători, care mi-a mai scos una acum cinci-şase ani, 
nu se mai află între cei vii. A pus fruntea la pămînt şi s-a prăpădit, iar 
sufletul i s-a duce în raiul ţiganilor. Era vrednic meşter; avea cleşte potrivit 
şi mînă uşoară. Cînd a venit vremea să mă doară asta de-acuma, atuncea 
am văzut eu cîtu-s de singur; parc-aş fi rămas a doua oară fără tată şi fără 
mamă. Ce fac eu? Fecioru-său Matahală are cleştele: dar de priceput nu se 
pricepe. Să te ferească Dumnezeu de durere de măsea, într-alt chip nu te-oi 
binecuvînta, părinte Nicodime. Ştii cum îi? îţi vine să te zvîrcoleşti, să te pui 
la pămînt şi să păleşti cu călcîiele în torţile cerului. Şi alta nu este de făcut, 
ca să ţi se mai domolească durerea, decît ca să bei vinars. Dar după ce te 
dezbeţi, iar te-apucă. Ş-am mai găsit o babă în Lunca, peste apa 
Nemţişorului, care m-a învăţat să ţin capul, cu gura căscată, în abur de 
măselariţă, fiind învălit de jur-împrejur cu pocladă deasupra oalei. Am făcut 
şi asta; s-a părut c-ar fi căzut în oala cu fiertură de măselariţă un vierme cît 
un vîrf de ac; dar nici asta nu mi-a folosit nimica; ş-atuncea c-o mînă 
purtam calul de dîrlogi şi cu una mă ţineam de falcă; umblam prin 
iarmaroc la tîrg şi întrebam de oameni. Ce să fac, unde să mă duc? Tocmai 
la Baia am găsit alt cleşte, care să fie în stăpînirea unui meşter. Bun 
meşter! Mi-a dezbătut-o, mi-a dat-o afară şi gata. Acu trăiesc altă viaţă şi 

lumea mi se pare mai bună. Cînd te-a durea măseaua, numai acolo la Baia 
să te duci, la dascălul Precup Mor-tîntei. E un slăbănog şi-un spin de nu 
dai două parale pe dînsul; să-l sufli şi să-l prăvăli jos; dar iaca-i bun meşter 
de măsele. 

— Atuncea du-te cu sănătate, staroste, şi mă rog să-mi dai vestire de la 
Timiş. 

După ce-a plecat starostele Nechifor, s-a auzit bătînd iar clopotul de 
vecernie. 

Părintele Nicodim şi-a adus aminte că-i într-o sîmbătă şi s-a pregătit să 
se ducă la slujbă mare. Şi-a pus rantie nouă şi camilafcă, şi-a împletit între 
degete metaniile şi s-a dus pe gînduri, cătră zidurile sure ale cetăţuiei. A 
intrat pe sub turnul clopotniţii, fără să audă ţîrîitul de sară al lostunilor, 
care-şi învăţau puii la zbor; a intrat la sfînta înălţare şi, cufundat în 
gînduri, s-a aşezat în laturea stingă aproape de analoghion şi de cîntăreţi, 
cu auzul oarecum închis, dar cu vederea deschisă spre acea întru totul 
vestită şi lăudată icoană a Maicii Domnului, care a fost zugrăvită de Luca 
Evanghelistul. 

Iaca, august e în toi, se gîndea cuvioşia sa, şi de-acu vara-i călătoare — 
ca şi starostele Nechifor, care a venit, a stat o ţîră şi s-a dus. 

Nu s-ar putea spune că monahii, care-şi aleg ca rînduială a vieţii 
singurătatea, pot pune oprelişte desăvîrşită simţirii lor, legăturilor şi 
amintirilor. Unii aşa au făcut, pustiindu-se cu desăvîrşire în Tevaida: aceia 
şi-au agonisit fără scădere bucuria cea fără de amurg. însă mulţi rămîn 
slabi; şi cînd ajung pînă la ei veşti din lumea părăsită, li se moaie inima 
cătră voie-bună ori mîhnire. 

De cînd n-a văzut cuvioşia sa pe cei de la Timiş? 

De mult nu i-a văzut. Tocmai de la începutul lui martie, de la 
cîrneleagă. Atuncea a fost poftit cu mare stăruinţă de muţa, ca să 
binecuvînteze ospăţul de lăsat de sec. A venit şi l-a luat Ionuţ. De-atuncea 
n-a mai fost la Timiş şi n-a mai văzut pe nimeni, fărădecît tot pe Ionuţ, la 
Sîmpetru. 

Are acest frate iubit al Jderilor un dar să-i stîrnească pe toţi din cînd în 
cînd. Aşa atuncea, la Sînpetru, a venit cu repejune să se mărturisească, să 
ceară sfat şi sprijin; şi n-a fost chip să nu-1 urmeze în toate rugăminţile lui. 
Mai cu samă, cînd se roagă, ştie cum să se uite cu ochii lui de coloarea 
castanei. Acuma spune mai bine ce are de spus, căci a ajuns bărbat în 
putere; dar cu ochii se uită cum se uita şi altădată, cînd era cu fruntea 
numai pînă la cingătoarea fraţilor celor mari. 

A fost, se vede, trimes acuma într-o slujbă ascunsă. După zvonurile ce 
i-au venit de la Timiş prin starostele Căliman, bătrînii stau subt îngrijorare 
ca subt un nour; nu ştiu nimica; n-au auzit nimica: n-au primit nici o 
veste; Ionuţ n-a dat nici într-un chip semn. 

Dacă s-ar fi întîmplat ceva, Doamne fereşte, atuncea s-ar fi aflat. Căci 

nu-i veste rea care să nu străbată ca săgeata, şi nu-i moarte care să poată 
rămînea ascunsă în întuneric. La timp, Ionuţ va da de ştire, şi atunci toate 
inimile se vor linişti. 

Bine ar fi, se gîndeşte părintele Nicodim, să se ducă s-o vadă pe muţa. 
I-a vedea şi pe ceilalţi, şi-i va potoli, împuternicindu-i cu duhul răbdării. 
Trebuie să îndemne şi pe femei, atît pe cele bătrîne cit şi pe cele tinere, să 
se lese de năravul vedeniilor. 

Cînd a ieşit de la sfînta slujbă, avea luată şi hotărîrea de a se duce pe 
cîteva zile în lumea părinţilor şi fraţilor săi după trup. Deci s-a abătut şi pe 
la stareţul său sfinţitul Silvan egumenul, ca să ia binecuvîntare. 

A doua zi dimineaţa a lăsat pe fratele Gherasim să se usuce şi să se 
întunece şi mai tare în chilia de la Neamţu, iar cuvioşia sa a pornit iarăşi 
călare, ca să iasă în lume. Nu i se întîmpla asta întîia oară şi ştia că are să i 
se mai întîmple şi altă dată. După cum spune sfîntul apostol Pavel nu ştiu 
unde, — credinţa fiecăruia după puterea sa. Cuvioşia sa Nicodim s-ar fi 
pustiit întru totul lui tot la Tevaida, sub soarele eghiptean, dacă Dumnezeu 
i-ar fi alcătuit într-aşa chip firea, încît să nu poată trăi altfel decît în acea 
singurătate a singurătăţilor, în cuptorul lumii. Dar Domnul Dumnezeu a 
binevoit a pune în făptura părintelui Nicodim o tărie mai mică decît stînca 
de la muntele Sinai; a pus o tărie ca a munţilor noştri care se macină de 
puhoaie; şi în cuvioşia sa urmează a suna şuietul pădurii şi zvonul apei de 
munte; şi toate păcatele legate de slăbăciunea pămînteanului cuvioşia sa 
încă nu le-a putut scutura; şi Dumnezeu se milostiveşte totuşi asupra sa şi- 
1 va ierta, căci părintele Nicodim slujeşte cu inimă de samarinean şi cu 
osîrdie pentru credinţa cea adevărată. 

Cînd a ajuns cuvioşia sa la curtea comisului celui bătrîn la Timiş, inima 
i s-a veselit îndată ce-a văzut pe gard cîntînd un cucoş porumbac şi 
vestindu-i sosirea. Argatul care i-a deschis poarta a dat din cap că jupîn 
Manole nu-i acasă. E sus, la grajdurile domneşti. Da-i acasă comisoaia. 

Ieromonahul Nicodim a găsit în pridvor pe jupîneasa Ilisafta şi, lîngă 
jupîneasa Ilisafta, pe Candachia. Şi, între jupîneasa Ilisafta şi jupîneasa 
Candachia, pe nana Chira, cămărăşiţa. 

— Vă poftesc bună dimineaţa şi bine v-am găsit! s-a închinat cuviincios 
monahul; şi îndată a descălecat, lepădînd frîul. 

— Bine ai venit şi mare bucurie ne faci, cuvioşia ta... a vorbit jupîneasa 
Ilisafta, tresărind de la locul său, de lîngă stîlpul ştiut, şi venindu-i întru 
întîmpinare. 

Tustrele femeile i-au sărutat pe rînd cuvioşiei sale mîna. Iar monahul s- 
a închinat cu osebire cătră maica sa, punîndu-şi cu ochii închişi barba pe 
tîmpla ei sură. 

Pe măsuţa din pridvor, călugărul cunoscu dintr-o privire îndeletnicirea 
pe care o avuseseră cele trei femei înainte de sosirea lui. Nana Chira se 
grăbi să arunce asupra măsuţei o pînză subţire de borangic. Se afla acolo 

începută o lucrare pe care părintele Nicodim o lega cu amintiri din pruncia 


lui, cînd pe aceeaşi măsuţă veche degetele jupînesei Ilisafta frămîntau cu 
răbdare ceară, închipuind păpuşi cu ochi de semincioare de mac. Tot 
nelipsită de lingă ea era ş-atunci nana Chira. Iar acele păpuşi cu ochişori de 
mac închipuiau pe jupîn Manole, pribeag în locuri depărtate, cine ştie unde 
în Ţara-de-Jos. Femeile vechi, cum e nana Chira, ştiu să rostească în 
asemenea împrejurări descîntece şi chemări, trimeţînd menire dulce ori 
amară asupra celui de departe — necredincios ori iubit. 

în ochii călugărului s-a înegurat o nemulţămire pentru acel eres străin 
de rînduiala credinţei adevărate. Acel eres stăruieşte tăinuit în lume, de la 
slujitorii capiştilor idoleşti. Totuşi în sufletul părintelui Nicodim a rămas 
sufletul acelui copil pe care l-a chemat cîndva Nicoară. 

— Foarte sînt grăbit, zice cuvioşia sa, ca să aflu pe vel-comis. 

— Ai să-i dai vreo veste cuvioşia ta?... se miră jupîneasa Ilisafta. 

— îmi face trebuinţă ca să vorbesc cu domnia sa unele şi altele. 

— Atuncea îl găseşti sus; se duce aşa, ca să i se mai potolească 
harţagul. Iaca, a trecut atîta vreme şi nu s-a aflat nimica de Ionuţ. Dacă 
crezi cuvioşia ta că am linişte şi somn şi-mi pot vedea de treabă, atuncea te 
afli în mare greşală, căci nu mă lasă comisul Manole. Stă asupra mea ca un 
nour: tot fulgeră şi tună. 

— N-aş crede una ca asta, muţa... a şoptit cu glas blînd monahul. 

— Ba să crezi, dragu mamei, şi du-te şi-l sfătuieşte şi adă-1 aicea ca să 
spuie ce are de spus şi să audă şi de la mine, şi de la alţii vorbe cum că 
feciorul nostru se află subt acoperămîntul Maicii Domnului, acolo unde se 
află. 

— Mă duc şi mă întorc cu el, se închină monahul, doritor să se 
depărteze cît mai grabnic de lucrarea tăinuită a femeilor. 

Cum a încălecat şi a ieşit pe poartă părintele Nicodim, cele trei femei 
numaidecît s-au strîns iar cap lingă cap; nana Chira a dezvălit uşor 
măsuţa, înlăturînd borangicul, şi a văzut iar lumina soarelui de dimineaţă, 
în pridvor la Timiş, păpuşa lui Ionuţ. Mititel şi nelămurit, ţeapăn de 
nesimţire şi culcat pe-o coastă, acel Ionuţ părea ochilor care-1 priveau 
numai micşorat în depărtare şi-n timp. Era el însuşi adus de faţă, pe 
măsuţa veche, ca s-audă zvonul păserilor şi descîntecul babei Chira, 
cămărăşiţa. 

S-a făcut ca o tăcere în sufletele celor trei muieri de vîrste felurite şi 
lumina soarelui a părut a se împuţina. Cea mai ageră ca s-asculte vorbele 
ce aveau să se rostească era jupîneasa Candachia. îi rămăseseră neclintite 
inelele cerceilor din urechiuşi şi rumeneala din obraji îi pierise sub suliman. 

— Dragele nanei, dragele nanei... a suspinat Chira fără a mai ţine samă 
de trecătoarele deosebiri omeneşti. Căci toţi stăm sub puterile cele 
necunoscute. Cînd n-om mai fi, au să rămîie zidirile lui Dumnezeu ca şi 
atuncea cînd nu eram. Dragele nanei, dragele nanei... cînta ea cu ochii 

închişi, apăsîndu-şi palmele asupra tîmplelor. S-ar fi arătat în vis că pe 
Ionuţ l-ar fi ademenit şi cuprins duşmancele puterilor bărbăteşti. Şi-l 
deşartă de viaţă dacă noi n-om descînta şi nu le-om alunga. 

Nana Chira îşi coborî palmele asupra păpuşii, ocrotind-o; scuipă în 
patru laturi, şoptind cu grăbire: 

Voi, ielelor, măiestrelor, 

Duşmanele oamenilor, 

Stăpînele vîntului, 

Doamnele pămîntului, 

Care prin văzduh zburaţi, 

Pe iarbă lunecaţi 

f 

Şi pe valuri călcaţi 
Duceţi-vă în locuri depărtate, 
în baltă şi pustietate. 


Unde popă nu toacă, 

Unde fată nu joacă; 

Duceti-vă în borta vîntului, 

Păliţi-vă de coada pămîntului, 

Ieşiţi din trup, mînă, picior, 

Pieriţi în pripor, 

Lăsaţi lui Onu sănătate, — 

Că sabie de foc vă bate! 

După ce a rostit în şopot aceste cuvinte, nana Chira a suflat iarăşi 
asupra păpuşii. Li s-a părut jupîneselor că închipuirea de ceară s-a mişcat. 
Ce-i cînd se mişcă? Cînd se mişcă e semn bun, precum se va vedea. 

— Maica Domnului să-l păzească şi să-l miluiască... îngînă jupîneasa 
Ilisafta. Şi, după rînduială, vei descînta pînă în trei ori în trei marţi. Căci 
după cîte a căutat şi a înţeles în gromovnicul lui dascălu Pamfil, Ionuţ ar fi 
fost făcut într-o zi de marţi. 

Nana Chira se împotriveşte. Ei nu-i place cartea aceea a dascălului 
Pamfil. De cînd ies cărţi scrise, se împrăştie în lume numai nişte înşelări. 
Rînduiala bună e alta: că o femeie care ştie de la altă femeie ori un om care 
ştie de la alt om să nu lese ce ştie — descîntec ori vrajă — decît numai unei 
singure fîinţi pe lumea asta; dacă-ai spus la doi, gata, ţi s-a prihănit suflet, 
ţi s-a prihănit putere. Deasemenea cine primeşte învăţătura într-adaos, de¬ 
al doilea, nu-i foloseşte nimic. Cine ştie descîntec ori vrajă, ca şi apa 
neîncepută, trebuie să se păstreze curat şi luminat, altfel din necurat nu 
poate ieşi nimica bun. Cine poate şti în ce zi va fi venit pe lume Ionuţ? Căci 
maica lui, sărmana, a păcătuit şi l-a zămislit în flori; şi cînd l-a dat lumii cu 
durere, n-a ştiut nimeni, fărădecît Cel care ştie şi vede toate. Acuma să vie 
dascălul Pamfil să scurme şi să găsească asta în cartea lui, de mirare este. 

Unii s-ar mira numai, dar nana Chira chiar nu poate crede. 

— Nu păcătui, nană Chiră, îi zice cu blîndeţă comisoaia, văd că iar îţi 
strîmbi gura şi cîrneşti din nas, cînd vorbesc eu că s-ar fi aflat în 
gromovnicul dascălului ziua de marţi pentru naşterea lui Ionuţ. Apoi nu ştii 
tu, nană Chiră, cum îi rînduiala gromovnicului? Se arată acolo planetele şi 
zodiile fiecărui om de pe lumea asta. Dacă ai cunoscut ziua naşterii şi anul, 
găseşti zodia şi planeta după an şi zi. Iar dacă nu ştii ziua — şi ştii anul şi 
luna — alegi ziua după lună; luna întîia a anului, ziua întîia a săptămînii; 
luna a doua a anului, ziua a doua a săptămînii. Şi este ş-un meşteşug cînd 
nu cunoşti nici luna nici ziua, însă cunoşti anul. 

— Mare bătaie de cap pentru un becisnic... a lăsat să-i cadă cu un fel 
de greaţă vorbele cămărăşiţa, printre ştirbăturile dinţilor. 

— Lasă-1, nană Chiră, urma s-o îmbuneze comisoaia Ilisafta, spune, şi 
el după meşteşugul pe care l-a învăţat. 

— Ce să zic? se amestecă jupîneasa Candachia, cu vioiciune şi plăcere; 
eu am fost mulţămită de ce mi-a arătat dascălul Pamfil pentru Cristea. «Va 
fi mîndru la chip şi prea iubit.» * Aşa este, căci aşa l-a făcut maica sa 
jupîneasa Ilisafta, în zi de joi 15 martie, anul de la Hristos 1437. 

Auzind asemenea vorbe, aşa de frumos şi de cuviincios rostite de gura 
nurorii domniei sale, jupîneasa Ilisafta s-a bucurat şi şi-a adus aminte cum 
s-a întîmplat acea naştere aşa de grea a prea iubitului său fiu Cristea. A 
oftat dînd din cap: 

— Mă rog Maicii Domnului să facă uşor cumnată-ta, căci nevestele 
tinere din ziua de azi îs mai puţintele la trup şi mai slabe decît cele de 
demult! 

în vremea asta, părintele Nicodim ajungea în deal la grajdurile 
domneşti, găsind acolo cu totul altceva decît se aştepta. Slujitorii se purtau 
încolo şi încoace. Jupîn Manole Păr-Negru nu părea tulburat de nimica; 
avea un glas de bună-voie care se auzea de departe. Lucru ceva mai ciudat; 
se auzea şi glasul lui Simion. Lîngă comisul cel bătrîn, Lazăr Pitărel, 
şătrarul; şi lîngă Simion — Niţă Negoiţă, omul lui Simion. 

Cînd umbla întunecat Simion, umbla întunecat şi Niţă Negoiţă, omul 
său. Şi cînd i se deschidea obrazul lui Simion, parcă bătea o rază de soare 
şi-n obrazul lui Niţă Negoiţă. 

I se părea numai cumva, acuma, părintelui Nicodim, ori chiar auzea şi 
glasul lui Niţă Negoiţă? 

Deasemenea, călugărul a văzut în cerdacul casei celei nouă a lui Simion 
pe jupîneasa Maruşca. Şi alăturea, pe jupîneasa Anca, soacra lui Simion. 

Toate aceste fiinţi stăteau ca într-o aşteptare. Priveau spre drumul 
grajdurilor, pe urmă se uitau unii la alţii încuviinţîndu-şi rostul ce au; după 
aceea iar se înturnau spre grajduri. Bărbaţii, din ogradă, mai răsuceau 
capetele cătră jupînese arătîndu-şi albuşul ochilor; iar jupînesele îşi 
stecleau dinţii. 

Cînd s-a înţeles din cerdac că soseşte oaspete de devale, jupîneasa 
Maruşca a dat glas: 

— Părintele Nicodim, iaca părintele Nicodim! 

S-au înturnat şi bărbaţii şi comisul cel bătrîn a ridicat braţele. 

Călugărul a descălecat şi s-a dus la bărbaţi; întîi a cuprins pe comisul 
cel bătrîn, amestecîndu-şi barba sa cu a lui; pe urmă l-a sărutat pe Simion; 
şi după asta au venit să-i pupe mina Pitărel şi Negoiţă şi alţi slujitori care se 
aflau în laturea stăpînilor. Numai după asta părintele Nicodim s-a grăbit 
cătră cerdac, păşind cît putea de larg cu ciubotele cu tureatcă naltă şi 
pălălăindu-şi giubeaua de şiac. Comanacul îi era puţintel pe-o sprinceană, 
de care vedere s-a bucurat mai cu samă jupîneasa Maruşca, rîzînd cu 
dinţişorii ei albi, fără să spuie de ce rîde. 

Un răstimp a urmat amestec de vorbe. S-a aflat că i-a venit aşa 
părintelui Nicodim o toană, să iasă la lume, ca să-şi vadă părinţii şi 
neamurile. S-a oprit puţintel la Timiş devale. 

Jupîneasa Maruşca a întrebat cu grăbire: 

— Cum se află soacră-mea? 

— Slavă Domnului, bine; sta de vorbă în pridvor cu nora dumnisale 
Candachia. 

— Cum aşa? Eu socoteam că geme şi suspină. Socru-meu jupîn Manole 
spunea c-a lăsat-o în pat, legată la cap cu ştergar ud. 

— Nu, cumnată dragă, a zîmbit părintele Nicodim, eu am găsit-o în 
bună stare. 

Jupînesele au sărutat mina ieromonahului, după aceea s-au mirat iar 
de asemenea vorbe. 

— Boala dumnisale voi fi fost eu, s-a amestecat comisul Manole. Cum 
m-am urnit eu din casă, i-a trecut. 

Părintele Nicodim s-a întors înspre dreapta şi înspre stingă: 

— Mă rog, pe cine aşteptaţi domniile voastre de vă uitaţi hojma într- 
acolo? 


— Aşteptăm să sosească paicii şi comişeii lui Vodă, a răspuns Simion 
Jder. Au să fie aicea într-o clipeală, ca să facă alai lui Vizir. îl trimitem pe 
Vizir măriei sale la Vaslui. 

— Aha! S-a bucurat părintele Nicodim. Văd că am plăcere să gust acru 
şi sărat, ca unul care, dimineaţa şi sara, m-am chinuit numai cu dulce. 

Bărbaţii s-au zîmbit a rîde. Jupîneasa Maruşca a rîs subţirel, arătîndu- 
şi toţi dinţişorii. Rîdea prea mult jupîneasa Maruşca. 

— I-i dor părintelui Nicodim să umble iar calare prin Ţara Leşască, a zis 
ea împungînd spre cleric cu sprincenele înălţate. 

Obrazul călugărului s-a limpezit de trecătoarea tulburare lumească. 
Jupîneasa Maruşca a primit de la maica sa mustrarea pieziş repezită a 
ochilor. 

— Lasă, maică, a şoptit ea, cumnatul Nicodim nu se supără pe mine. 

Călugărul s-a închinat cu toată înfăţişarea cuviincioasă a fiinţii lui, 
arătînd prin aceasta, fără cuvinte, că nu poate fi vorba de supărare. 

S-au arătat pe drumul dintre grajduri doisprezece slujitori ai măriei 
sale, paici şi comişei, cu arcane încolăcite la oblînc, în dreapta, şi cu săbii 
uşoare la coapsa stingă. Toţi purtau straie la fel, de postav albastru şi 
cuşme cu pană. 

Pe cînd se închinau cătră stăpînii de la Timiş, Lazăr Pitărel s-a dus la 
grajdul cel mare de aproape unde avea pregătit harmăsarul domnesc pentru 
asemenea ţeremonie. L-a adus fără şa, cu teltie de matasă neagră în 
spinare şi avînd la căpiţeală, între urechi, surguci de pene de coloarea 
teltiei. Era alb cu stea întunecată în frunte, pintenog la trei picioare. 
Piciorul din stingă de dinainte era curat. 

Pitărel îl ţinea strîns de sub zăbale, lăsînd să fluture în adierea 
dimineţii, lingă pumnul său, un fuior de matasă nestricat de vopsea. Ca şi 
cum ştia la ce slujbă mare e chemat între toţi caii de pe lumea asta, 
harmăsarul domnesc venea încordat din grumaz, mestecîndu-şi zăbalele şi 
forăind. Juca pe picioarele subţirele, cu chişiţe mlădioase, îşi flutura coada 
lungă şi din cînd în cînd îşi închina surguciul. 

Cei doisprezece slujitori domneşti l-au împresurat şi l-au purtat dînd 
ocol pe dinaintea cerdacului casei, în vederea jupîneselor, apoi au ocolit pe 
călugăr şi pe comişi. Cu multă umilinţă în sine, părintele Nicodim îşi simţea 
inima bătînd, cînd vedea o frumuseţă ca aceea a lui Dumnezeu păşind pe 
dinaintea sa. 

— Eu i-am fost nînaş şi doftor... se fudulea jupîn Manole Păr-Negru. 

Cu aceeaşi rînduială slujitorii l-au mai purtat ocol de cîteva ori, apoi au 
cotit spre grajduri. Pitărel a dus la locul său pe Vizir şi vasluienii au 
descălecat ca să prînzească întîi şi apoi să se pregătească de drum. 

Boierii au intrat în cerdac. Se afla întinsă gustare pe masă. 

De la cele dinţii schimburi de vorbe între cei de faţă, părintele Nicodim 
a înţeles că nu se luase încă hotărîre cine anume să ducă la Domnie calul. 
Rînduiala firească ar fi fost să-l ducă Simion, ca unul ce se afla aşezat 
comis la Timiş. însă jupîneasa Maruşca pomenea despre treaba asta 
încreţindu-şi cu nemulţămire fruntea. Se înţelegea şi la comisul Simion 
şovăire, căci ar fi să lese fără stăpîn cu răspundere ceilalţi harmăsari ai 
măriei sale şi herghelia. Dar nu de asta pregeta mai cu samă comisul 
Simion, căci nu s-ar fi căzut să înfrunte pe un bătrîn comis de altădată care 
se găsea lingă sine; ci era ţinut pe loc de împotrivirea jupînesei Maruşca. 
Aşa avea dumneaei, de data asta, gust să-l ţie lingă sine. Pe lingă 
împotrivirea femeii, comisul Simion avea ş-o grijă mare pentru starea în 
care se afla ea. Nu numai o dată comisoaia Ilisafta şi nana Chira îl făcuseră 
să înţeleagă că, începînd dintr-a şaptea lună, unei neveste poate să-i vie de 
năprasnă ceasul uşurării. 

Totuşi slujba Domniei ar sta înaintea oricărei griji; şi Simion Jder ar fi 

gata să încalece, ca să călăuzească alaiul la curtea din Vaslui; n-ar fi să 
lipsească decît o săptămînă; dar cum este cine să rămîie la grajdurile 
domneşti în lipsa lui Ionuţ şi a sa, aşa este cine să se ducă la Vaslui cu 
Vizir. Comisul cel bătrîn se şi pregătise şi acuma se afla cu tărie aşezat în 
hotărîrea lui. De cînd îl ajutase la limpezirea îndoielilor, jupîneasa Maruşca 
îi era mai dragă bătrînului. 

Călugărul a socotit că trebuie să puie şi el cuvînt, ca să liniştească 
deplin pe Simion Jder. 

La sfîrşitul prînzării s-a sculat deci şi, binecuvîntînd pe cei iubiţi ai săi, 
a închinat cupa sa de vin astfel: 

— Tătuţă şi cinstite mare comis, mă închin domniei tale cu fîiască 
dragoste şi mă rog lui Hristos Dumnezeu să te ţie în putere încă ani mulţi 
pe pămînt. Şi, scump frate al meu Simioane, mă bucur că ai pe cale 
moştenitor, care să-ţi lungească pomenirea în veac. îţi doresc şi domniei 
tale, jupîneasa Ancă, de la Maica Domnului uşurare de grijă cît stai lingă 
fiica domniei tale, şi să deie Dumnezeu să întinereşti de bucurie văzînd 
nepot. Iar ţie, cumnată Maruşca, nu-ţi pot face alt dar decît îndemnîndu-1 
pe Simion să rămîie lingă muierea sa, care nu mai are mult şi răstoarnă car 
cu povară scumpă. Iar la Domnie, cu harmăsarul şi cu alaiul, s-a duce 
tătuţă. Lîngă tătuţă, sînt doritor să umblu şi eu, ca să-i fiu domniei sale 
tovărăşie. M-oi veseli şi de vederea măriei sale. Şi vă poftesc la toţi sănătate. 

Cu toată ruşinea ce se cuvenea s-o aibă, jupîneasa Maruşca s-a sculat 
şi, fără să se cunoască deloc că-i greoaie, a venit la cumnatul său 
ieromonahul şi l-a sărutat pe amîndoi obrajii. Pe urmă n-a uitat că trebuie 
să cuprindă de după grumaz şi pe soţul său. 

Comisul Simion s-a îmblînzit de istov, a băut pînă la fund cinstea, ş-a 
adus cupa cea mare care se chiamă harap; a umplut-o ş-a deşertat-o 
jumătate, dînd cealaltă jumătate fratelui său monahul. 

— Acuma, cuscre şi ginere, a zis jupîneasa Anca, eu poftesc să vă iau 
mărturie pe domniile voastre. Am poruncit să se fiarbă la cuhnie băutura 
aceea turcească ce se chiamă cafea, şi pe care au adus-o de la Cafa 
neguţători armeni soţului meu. Cuscră-mea Ilisafta zice că nici nu vrea s-o 
vadă, da' de cum s-o guste. Dumneaei zice că asta ar fi numai o linciureală 
străină şi nouă nu ne face trebuinţă. Cum au trăit părinţii noştri fără cafea, 
aşa om trăi şi noi. Zic eu: s-o vadă măcar mai întîi şi mai întîi; nu-s decît 
nişte grăunţe pe care le prăjeşti şi le macini. Nu vrea să vadă. Dar măcar să 
guste! Nu vrea nici să guste. Drept să vă spun, dacă n-am fi cuscre şi dacă 
n-am trăi ca surorile, m-aş supără. Sînt aşa uneori moldovenii noştri 
nătîngi: că li-i greaţă de strai de la alte neamuri, de mîncare străină, de 
băutură străină; dar alte litve vin la noi şi nu se mai satură. 

S-a adus cafeaua în nişte cănăţui tot de la Cafa, dăruite tot de 
neguţători armeni, şi bărbaţii s-au învoit să facă cercare şi să guste. 

Cum au cercat din vîrful buzelor, s-au uitat unii la alţii ş-au făcut: 

Nu le-a plăcut defel asemenea funingine fierbinte. 

înainte de a-şi pierde cumpătul jupîneasa Anca, tot ieromonahul a 
venit, cu duh de blîndeţă şi împăciuire: 

— Jupîneasa Ancă şi cuscră, a zis cuvioşia sa, am gustat eu precum au 
gustat tătuţă şi Simion, şi ce să-ţi spun? Mie mi-a plăcut şi le-a plăcut şi 
domniilor lor. După ce ne-om deprinde, are să ne placă şi mai bine. Iar 
după aceea, ţine minte de la mine, n-are să mai poată trăi nimene în ţara 
asta fără asemenea băutură. Căci mai au moldovenii noştri alt nărav: cînd 
le-a plăcut ceva de la străin, apoi se dau în vînt să dobîndească. Şi cînd li s- 
a lipi de inimă străin, apoi îşi dau de pe ei străinului tot, pînă la cămaşă. 
Acuma, după ce-am cunoscut ce-i aceea cafea, să ne clătim gura c-o leacă 
de băutură de-a noastră. 

Aşa i-au plăcut jupînesei Anca asemenea vorbe, încît s-a învăluit şi 
domnia sa asupra monahului, dorind să-l sărute pe amîndoi obrajii. 

A fost pe urmă un sfat mai la o parte, cu jupîneasa Maruşca. 

Zice părintele Nicodim: 

— Spune-mi şi mie, jupîneasa Maruşca, ce-i cu Ierusalimul? 

— Care Ierusalim? 

— Aşa am auzit c-ar fî fiind îndemnaţi oamenii de aice să purceadă la 
Ierusalim. După cît văd cu adevărat, nici la Vaslui nu li se îngăduie, dar 
încă la Ierusalim? Nu-i cu grijă lumea de aici pentru Ionuţ? 

— Pentru Jder? Ba-i cu grijă; căci nu se ştie nici încotro s-a dus, nici 
cînd se întoarce. 

— Cine-a spus că Ionuţ se va fi dus la Ierusalim? 

— Nu ştiu, cumnate. Dar dumneata ştii unde s-a dus? 

— Nu pot şti. 

— Ei, atuncea poate fi şi la Ierusalim, după cum a visat maică-mea. 
Dacă visurile-s semne, a îngînat jupîneasa cea tînără căzută deodată pe 
gînduri, atuncea bine ar fi să se găsească cineva care să tălmăcească visul 
mamei. Mama a visat război; pîrjoluri care ard şi ape cruşite de sînge. Cine 
ştie unde s-or duce acei care acuma-s pe loc; iar acei care s-au dus, cine 
ştie unde se găsesc, în primejdii şi pe drumuri depărtate! Dacă vă duceţi la 
Domnie, vedeţi şi întrebaţi. Mai ales socrul Manole ştiu că se duce pentru 
asta. Să ştii că şi din pricina asta m-am pus eu împotriva lui Simion. Căci 
socrul Manole nu mai are stare de pace, iar soacră-mea jupîneasa Ilisafta îl 
scoate din casă. Numaidecît, să se ducă şi să afle; numaidecît să se ducă şi 
să afle. Şi fie oare trimes la împăratul nemţesc? 

— Nu cred. 

— Ori la Riga Matiaş, la unguri? 

— Nici asta; de-atuncea s-ar fi întors. Ce-i pînă la Buda? Zvîrli pîn- 
acolo cu căciula. 

— Nu rîde, cumnate Nicodime, s-a tînguit jupîneasa Maruşca. 

Plăcută muiere! Se gîndea în sine mai tîrziu, după aceea, părintele 

Nicodim. Nu-i frumoasă; e numai ca o creangă de salcie şi cu părul de 
păpădie, dar are aşa un dar de te-apucă de inimă şi rîde frumos. Pe cînd 
într-adevăr mîndră e jupîneasa Anca, mama ei. E naltă şi-mplinită şi pare 
încă tînără. S-ar putea oare cîndva s-ajungă acest mugur de muieruşcă să 
fie ca maică-sa? 

N-ar crede. Şi-a scuturat fruntea. Comisul cel mare Manole s-a uitat la 
el din dreapta şi i-a zîmbit numai, fără să-l întrebe de ce flutură din cap. Va 
fi avînd şi monahul gînduri cum au şi alţi oameni cu griji. 

Călăreau cătră Domnie, în trap domol, pe şleahul Romanului. Cinci 
slujitori umblau înainte; după acei slujitori, domniile lor doi; pe urmă doi 
slujitori îl duceau între ei pe Vizir; şi la urmă închideau alaiul alţi cinci 
slujitori. Porniseră la al şaselea ceas; popasul avea să le fie la Cetatea Nouă, 
la Fetion pîrcălab. 

Ieromonahul Nicodim se afla mulţămit de ieşirea sa la lume. Petrecerea 
i se prelungea pînă la Vaslui, unde are a vedea tabăra măriei sale. 

Pînă ce-a ajunge acolo, îşi stăpîneşte nerăbdarea. Drumurile au şi 
popasuri, dar au şi sfîrşit. Pînă la Roman, au oprit lîngă un deal, la şipote, 
subt umbră de plopi. La Cetatea Nouă au mas la odăi, punîndu-se în toate 
părţile străji întărite. Ş-apoi de la Roman s-a sporit alaiul, c-un steag de 
răzăşi de la pîrcălăbie. Neaflîndu-se la Cetate în ziua aceea diacul, jupîn 
Fetion pîrcălab a poftit pe cuviosul Nicodim să scrie cuvioşia sa răvaşul 
cătră preotul de la Avrămeni, o fugă bună de cal departe de Roman: 

«Molifta ta, preute Constandine de la Avrămeni, fericită sănătate şi tot 
binele de folos îţi poftim de la Domnul Dumnezeu. Astăzi duminică, mi-au 
sosit răzăşii de la Tupilaţi, şi de la Miroslăveşti şi de la Miţeşti, pentru 
purcesul la tabăra măriei sale; şi să vii molifta ta îndată, ca să binecuvintezi 
praporul. Deci scoală-te şi vină; sminteală să nu faci, ca să nu fie pentru 
Vodă înttrziere.» 

Dintr-asta au cunoscut călugărul şi comisul cel bătrîn că acolo la 
Vaslui a pornit a fierbe piatra cea scumpă, şi s-au uitat unul la altul cu 
înţeles. Aşa că Ionuţ va fi fiind dus într-o solie de război. 

Cît a slujit părintele Constandin de la Avrămeni, în odăjdii, sfinţirea 
praporului, monahul a stat într-ajutor la cîntare încălărat, scoţîndu-şi din 
cap numai comanacul, iar răzăşii aveau şi ei cuşmele în mînă, după 
cuviinţă, şi se închinau pentru sănătatea şi pentru izbînda măriei sale. A 
sosit în vremea cît a ţinut rugăciunea o căruţă cu doi boi; şi-n acea căruţă 
era încărcată o bute. A tras mai deoparte. Şi după ce s-a sfîrşit slujba cătră 
Dumnezeu, domnia sa Fetion pîrcălab a poftit pe cinstiţii oaspeţi şi pe 
răzăşii săi la închinarea paharului pentru luminăţia sa Ştefan-Vodă. 
Atuncea au chiuit răzăşii şi şi-au fluturat cuşmele. I-a plăcut asta 
părintelui Nicodim. 

Au ajuns la tabără la Vaslui luni înaintea amiezii; şi, fiind măria sa din 
vreme vestit, a ieşit împotriva alaiului coborînd treptele de la cerdacul curţii 

domneşti şi ducîndu-se pînă în mijlocul ogrăzii. Se aflau în cerdac oaspeţi 
străini, pe care nici Nicodim nici Manole Păr-Negru nu i-au cunoscut. Au 
înţeles din vorbele de la unii şi de la alţii, că ar fi fiind între acei oaspeţi doi 
soli de la Cazimir-Crai al Lehiei, şi doi de la Matiaş-Crai din Ţara 
Ungurească, şi este ş-un popă italian de la veneţieni şi se aşteaptă pe a 
doua zi alt popă de la papa de la Rîm. 

Cînd a ajuns măria sa Ştefan-Vodă în mijlocul ogrăzii, avînd în cap 
gugiuman cu pană de cocor şi în mina stingă spada, alaiul de răzăşi s-a 
desfăcut; au păşit înainte, cu Vizir, numai paicii şi comişeii domneşti. 
Harmăsarul era hodinit şi hrănit şi strălucea ca un omăt proaspăt, avîndu- 
şi pe el podoabele de la Timiş. Măria sa a venit aproape şi l-a mîngîiat pe 
frunte şi pe ochi. Vizir şi-a supus botul la subsuoara stingă a măriei sale. 

Cînd Vodă şi-a întors ochii în juru-i, a văzut, descălecat la doi paşi 
aproape de măria sa, pe bătrînul Manole Păr-Negru. S-a dus la el, i-a dat 
mîna să i-o sărute şi l-a bătut pe umăr, cum avea obicei faţă de slujitorii săi 
cei buni. L-a cunoscut numaidecît şi pe părintele Nicodim. Adunînd sub 
dreapta sa pe comis şi pe monah, luminăţia sa le-a făcut cunoscut că se 
bucură de vederea domniilor lor. Atît jupîn Manole cît şi monahul au simţit 
în fiinţa lor o dulceaţă de vechi curteni, cînd, după asemenea cuvinte, Vodă 
le-a arătat numai c-un semn uşor al mînii slobode ş-a ochilor, ce griji, 
sfaturi şi treburi îl aşteaptă cu atîţia oaspeţi şi soli veniţi la curtea măriei 
sale. Căci nu sînt numai aceştia care se văd; sînt şi alţii care nu se văd. 

De jur-împrejurul ogrăzii de la curtea domnească erau înşiraţi panţiri 
cu suliţi şi săbii; şi dincolo de oaspeţi, în cealaltă parte a cerdacului, se 
aflau boieri de credinţă ai măriei sale. Era o vedere cum nu i-i dat omului 

să aibă în multe zile ale vieţii. 

î 

Măria sa a dat poruncă să fie dus Vizir în grajdul cel nou de piatră, cu 
poarta zăbrelită, unde aveau a-i purta de grijă paicii şi comişii care-1 
însoţiseră de la Timiş. 

Intru multe griji se află domniile cele slăvite! I-a fost destul comisului 
Manole să se uite lung la măria sa şi a înţeles că mîhnirile i-s mai 
îmbielşugate decît bucuriile, îmbulzit e măria sa de oaspeţi şi sfaturi. N-are 
să aibă cînd găsi un ceas pentru un slujitor vechi şi credincios; nici nu l-a 
putea pofti la masă; nici nu-i chip şi modru să-i lepede vreo înştiinţare 
despre Ionuţ. 

Cîteodată are comisoaia Ilisafta dreptate cînd întoarce cîte-o 
împunsătură asupra luminăţiei sale, care şi-a crescut pofala ca un împărat 
şi se întinde de nu-şi mai găseşte loc, şi trebuie să împingă pe unii încolo, 
pe alţii încoace, pînă ce-a răzbi la ameninţarea Ismailiteanului. Iaca, acuma 
Antihrist şi-a apropiat la Dunăre oştile sale. 

De la corbii cei străini care se văd în cerdacul domnesc, se poate 
cunoaşte că Ţara Moldovei intră sub greu cumpăt. 

Acuma asta-i alta; va binevoi Domnul Dumnezeu să-i fie întru ajutor 

măriei sale. După semnul care-i zugrăvit pe praporul cel mare domnesc de 
la scările curţii, sub care a stat o clipă Vodă înainte de a coborî în ogradă. 
Pe acel prapor e zugrăvit sfîntul Gheorghe, cel care străpunge gîtlejul 
balaurului. 

Lăsînd toate acestea deocamdată la o parte, ne gîndim ce vorbe anume 
are să scoată asupra noastră jupîneasa Ilisafta, cînd va afla că ne întoarcem 
aşa fără nici o ştire despre Jder cel mezin. Amărîte şi aprige vorbe; ni-i 
lehamite de ele! 

însă părintele Nicodim ne trage de mînică. 

— Ce este? 

— Tătuţă, a venit un om de la Dumnezeu şi de la părintele arhimandrit, 
ca să ne scoată de aici şi să ne ducă într-un loc mai prielnic. Văd că tare 
erai întristat; iar acuma te bucuri. 

Părintele eclesiarh Emilian i-a dus la stareţul său, lîngă paraclis. 

Bună mîncare şi bun pat de hodină. 

Mîncare într-o chilie tihnită, la o măsuţă, unde n-au stat decît trei 
creştini; din care numai doi s-au îndestulat, iar al treilea s-a mulţămit cu 
un păhărel de vin roş ş-o felioară de pită. Hodină în chilia cuviosului 
Emilian, lîngă odăi. 

Prea cuvioşiei sale sfinţitului arhimandrit nu-i place să iasă în adunări 
şi nu se amestecă în vorbele solilor. Are măria sa alţi slujitori pentru asta. 
Părintele Amfilohie priveghează toate din singurătatea sa, află toate vorbele 
şi veştile, se cufundă în sine cerînd de la Dumnezeu luminare a sufletului, 
ş-apoi supune cu ascuţime măriei sale ce crede el că e hotărîre dreaptă şi 
bună. 

Nu ştiu ce s-ar putea scoate de la asemenea om ascuns. Cu toate 
acestea să îndrăznim a-1 cerca pe departe şi să-i dăm măcar a înţelege că 
mare dorinţă am avea să aflăm ce s-a făcut şi unde-i un fecior al nostru cu 
numele Ionuţ Păr-Negru. Cum am putea noi s-aducem vorba mai pe 
departe? 

Bine ar fî făcut părintele Nicodim să înceapă cuvioşia sa într-un fel; dar 
părintele Nicodim tace. 

Sfinţitul Amfilohie şi-a întors dintrodată ochii şi i-a aşezat asupra 
comisului Manole. 

De unde s-a luminat pe acea faţă palidă un zîmbet şters? 

— Bag de samă, comise Manole, că vrei să mă întrebi de-un fecior 
mezin ce-ai avut... 

Fiinţa comisului celui bătrîn se înfloră ca de frig. 

— Am vrut să întreb, sfinţite părinte arhimandrit. 

— Ştiu c-ai vrut; şi te-aş pofti să nu mă-ntrebi. 

— Ar fl vrut muţa lui, jupîneasa Ilisafta, să ştie dacă-i purces la răsărit 
ori la miazăzi, ori la asfinţit. 

— Nu ţi-oi răspunde, comise. 

— Măcar să ştiu dacă-i viu ori dacă-i mort. 

— Nici la asta nu-i răspuns, cinstite comise. Domnia ta eşti bărbat şi 
mă înţelegi. Iar femeii să-i spui aşa, că este un Dumnezeu care priveghează. 

Comisul a oftat cu mare stăpînire de sine. Ce să faci? De la un zgîrcit va 
să te mulţămeşti şi c-o traistă spartă. Totuşi este în vorba asta o fărîmă de 
nădejde, nu numai pentru muierile slabe, ci şi pentru bărbaţi care se socot 
puternici. 

CAPITOLUL IX 

SE ÎNMULŢEŞTE NEAMUL COMISULUI 

ceeaşi moară afumată şi puţintel strîmbată din furci şi cosoroabe 
asupra iazului. Moara veche din siliştea tîrgului. Aicea fac popas 
călători din patru drumuri, pe lingă ţăranii şi răzăşii care aduc la 
măcinat. Aicea se aleg veştile şi prorocirile. Şi morarul cel bătrîn moş Irimie 
nici n-ascultă; ba se dă după covată şi opreşte hadaragul şi teica atunci 
cînd întind mai lung gîturile unii din ascultători, ca s-audă mai bine pe cel 
ce grăieşte; ba sloboade hadaragul ca să toace în teică şi dă ocol pe după 
oaspeţi, ca să se suie la coş, să vadă cum merge mălaiul la rîşniţă; ba, după 
ce-au tăcut vorbele, se duce şi abate apa de la lăptoc, oprind toată huruiala 
morii. Are acest morar meşteşugurile lui şi s-a deprins a se uita pieziş la 
oameni. Se zice că mai bine cunoşti omul şi-ţi aduci aminte de obrazul lui, 
dacă-1 pîndeşti dintr-o parte. Şi chiar vorbeşte din cînd în cînd acest morar, 
dar mai cu samă cînd socoate el că trebuie. Se spune că, atuncea cînd nu-i 
nimeni-nimeni în moara lui, şi nu fîşîie nici vîntul prin stuful acoperişului 
şi numai jarul de la vatra veche se fărîmă şi clipeşte, vine acolo pe furiş cel 
pe care niciodată nu-1 pomenim fără să ne facem cruce, şi sfătuieşte în 
şopot cu moş Irimie. Acel Demon ar fi un fecioraş al lui moş Irimie, pe care 
moş Irimie l-ar fi dobîndit clocind la subsuoara stînga, vreme de nouă 
săptămîni, un ou părăsit. După ce l-a scos, în lumina jarului miezului 
nopţii, l-a stupit să nu-1 deoache şi i-a dat drumul pe gîrlă. L-a hrănit şi l-a 
crescut Tartorul şi din cînd în cînd i-1 trimete morarului, ca să-i facă 
bucurie. Nimene nu-1 vede, nimene nu-1 aude, dar de ştiut se ştie că este. 

S-a ştiut că este de la un iepure. 

Gonit dintr-o pîrloagă de cătră doi copoi ai unor răzăşi de la Spinoasa, 
acel iepure bătrîn şi înţelept a luat-o în lungul hatului răzăşesc, care, la 
Spinoasa, cum se ştie, e de trei mii de stînjeni. Cînd a ajuns în siliştea 
tîrgului, iepuroiul a prins a face minciuni: a cîrnit la vale; apoi a pornit-o în 
lungul iazului şi a ocolit moara. Din fugă, s-a întors asupra sa însuşi făcînd 
o săritură îndărăt şi s-a strecurat în şandrama printr-o spărtură. Mai 
făcuse altă dată aşa un uncheş al său tot de la Spinoasa. în moară, lume ca 
totdeauna, şi roata cu cupe scîrţîia şi rîşniţa umbla harnic. Şi era un fum 
subţire ca o pîclă. S-a tupilat într-un cotlon ş-a stat liniştit; copoii răzăşilor 
au trecut ţăhnind prin preajmă ş-au pierdut urma. Iepurele se tupilează 

mai tare în salteluţa de colb, ometiţă şi cenuşă, amestecate şi adoarme. Cît 
au ţinut vorbele oamenilor şi vuietul morii, iepurilă s-a hodinit fără să aibă 
nici un bai; dar cum s-au potolit toate, a început a-şi juca nările; iar cînd a 
stat dintr-odată moara şi apele au fugit şuguind în bulboană, — a tresărit 
cu spaimă, s-a pălit de două ori cu capul în îngrăditură pînă ce-a găsit 
borta pe unde intrase, şi s-a dus, ca dintr-o puşcă a nemţilor măriei sale. 

Aşa, cînd a stat în amurg moara din silişte, au răsărit din somn jupîn 
Manole şi cuviosul Nicodim. Au fost în picioare şi s-au uitat cu străşnicie în 
juru-le. Morarul a rînjit la ei de pe bolovanul pe care stătea, dincolo de fu- 
megarea tăciunilor. 

— Poftiţi domniile voastre mai aproape, a zis el. De cai să n-aveţi grijă; 
îs după uşă; le-am dat orz precum mi-aţi poruncit. Pentru dumneavoastră 
am copt bine mămăliga, iar plătica e numai bine friptă. Ca să nu vă 
supăraţi după cum v-aţi mai supărat şi să nu mai spuneţi că umblu cu 
minciuni. Cerc eu aşa din vorbă pe unii şi pe alţii, să văd cum merge şi cît 
de strîns le e nodul pungii; dar cu domniile voastre nu mă pun. Domniile 

voastre sînteti boieri mari din Tara-de-Sus. 

» * 

— Fiecare e boier mare peste ale sale... a răspuns posomorit jupîn 
Manole. 

Morarul încuviinţă cu umilinţă. 

î j 

— Aşa este; dar pe boierul cel adevărat eu îl cunosc, că scoate şi 
plăteşte. Iar ceilalţi umblă numai în pleaşcă. Să nu-ţi fie cu supărare, 
cinstite jupîne Manole, eu pentru orzul cailor (frumoşi cai!) şi pentru 
celelalte, ţi-oi cere trei parale şi o vorbă bună. 

— Plătesc cinstit, a răspuns cu semeţie vel-comisul Manole. 

Morarul a tras peştele c-un beţişor lîngă fundul pe care aburea 
mămăliga tăiată în patru cu aţă. S-a mirat: 

— Ce ban pot găsi eu la feciorul domniei tale comisul Jder? De aceea 1- 
am îndulcit dîndu-i dintr-al altora. 

— A trecut şi el pe-aici? 

— Trecut. 

— Spus-a încotro se duce? 

— Cînd a venit, cinstite jupîne Manole, s-a văzut că-1 chiamă măria sa. 
Dar de dus, cum să spuie unde se duce? Asta-i slujba lui Vodă. De atîţia 
ani, de cînd sînt aici, am învăţat rînduiala. 

Manole bătrînul se posomori iar. Morarul clătină din cap, privindu-1 
dintr-o parte şi clipind dintr-o geană cătră Demonul său. 

— Ştii, cinstite jupîne Manole, că eu treaba asta, a Domniei, am prins a 
o învăţa de acuma cinci ani, cînd a început măria sa a-şi întocmi tabăra 
asta de la Vaslui? Mă crezi ori nu mă crezi? 

— Te cred; de ce să nu te cred? 

— Şi vrei să-ţi spun cum au fost toate? 

— Vreau, de ce să nu? 

— Să nu te superi, cinstite jupîne Manole; parcă grăieşti cu gura altuia. 
Ai o supărare; las-o! Cînd ţi-oi spune întîmplarea mea, ai să vezi că a 
dumnitale rămîne ca o nimica. Să blagoslovească asupra mea sfinţitul 
ieromonah, ca să pot istorisi fără a mă tulbura. Cînd îmi aduc aminte de 
toate, începe a fierbe în mine veninul. Aşa că să mă blagosloveşti, cuvioase 
părinte. 

— Dumnezeu să te miluiască, a răspuns ieromonahul înălţînd dreapta 
şi făcînd semnul sfînt. 

— Sărutăm dreapta, părinte. 

Cinstite jupîne Manole şi cuvioase părinte, aflaţi că, acum treizeci şi 
şase de ani, eu mă aflam cu doi fraţi ai mei la Prut, în ţinutul Faldului, într- 
o moşie rămasă nouă după bătrînul nostru Mănăilă. Neamul nostru nu era 
de mult aşezat acolo; trecuseră numai două rînduri de oameni şi noi eram 
al treilea rînd. Tatăl meu Mănăilă încă îşi mai aducea aminte că venise cu 
uncheşii lui de sub munte, aducîndu-şi acolo la Prut oile, asinii şi slugile. 
Fiind aşezaţi noi acolo la Mănăileşti din porunca Domniei, ne bucuram, 
avînd lărgime şi îrnbielşugare. Mai întîi nu vedeam tot păduri şi iar păduri. 
Şi nu ne stricau ogrăzile puhoaie şi iar puhoaie. Unde puneam plugul, la un 
grăunte ieşea spor o mie. Despre mălaiul din acel loc se spune că n-are 
coajă. Schimbam cîşlele ici-colo; aveau oile păşune cît lumea asta. Numai 
atîta spuneau alţi răzăşi trimeşi de Domnie mai de demult acolo, că toate 
cele bune îs şi cu primejdie. La trei ani, secetă; şi la treizeci şi trei de ani, 
tătarii. Dar pentru o secetă aveam două rînduri de bielşuguri; iar dinspre 
tătari primejdia nu era ca altădată. Domnia îşi întinsese stăpînirea pînă 
dincolo de Nistru. Şi noi eram aşezaţi acolo ca să ţinem strajă. Cum eram 
aşezaţi noi la Prut, alţii se aşezau tot mai încolo spre pustie. 

Trăind noi în huzur şi fără grijă, iaca pălesc tătarii. Un ceambul la 
Hotin; un ceambul la Lăpuşna. Cei care au pălit în Lăpuşna au străpuns 
pînă la noi la Mănăileşti. Acuma ştiţi domniile voastre cu cîtă repegiune vin 
şi se duc acei lotri păgîni. Cînd s-a dat şfara în ţară şi am cunoscut fumul 
de primejdie în fundul zării, pe dealul de la Orlat, — tătarii au şi fost la 
cîşle, spîrcuind ca lupii. Nici n-am avut cînd fugi, nici n-am avut cînd le sta 
împotrivă. Cîţi am fost noi neamul lui Mănăilă, pe toţi ne-au luat de grumaz 
şi ne-au dus la Crîm. Eu am fost căzut rob la un mîrzac, Daud. Cum am 
ajuns acolo, într-un loc căruia îi zicea pe limba lor «Valea Grasă», nu făceam 
alta decît că îmi dădeau mie pe mînă mînzărarii şi bacii tătari zerul rămas 
de la caş; ş-apoi acel zer eu îl fierbeam făcînd jintiţă, şi jintiţa o scurgeam în 
sedile, de scoteam urdă. 

în acel ţinut al nohailor care se chiamă Crîm, nu s-a fost ştiut de urdă. 
Ce făceau cu zerul de sub caş acei păgîni, nu ştiu; îl lepădau la cîni. 

Iar cînd a venit acel ceambul al lui Ghirai-Han asupra Mănăileştilor, s-a 
întîmplat să găsească Daud mîrzac la stîna mea urdă dulce. A gustat şi aşa 
de tare i-a plăcut, încît, cînd m-a luat rob, m-a legat la un loc cu strecură- 

toarea de urdă; şi mi s-a poruncit să păzesc acea dulceaţă ca ochii din cap. 

După ce-ajungem cu ceambulul la saraiuri, Daud mîrzac şi-a adus 
aminte de robul cel cu urda şi a chemat pe un credincios al său care mă 
avea în stăpînire şi i-a cerut săculeţul, ca să închine acea dulceaţă lui 
Ghirai-Han. 

Cum a gustat hanul din dulceaţa lui Daud mîrzac numai s-a oţărît ş-a 
stupit într-o parte. 

Rămînînd ruşinat mîrzacul de darul său, a venit la mine la căruţă ş-a 
poruncit să mă scoată şi să mă taie. Căci am făcut ceva de-am stricat urda; 
de unde era dulce, acuma e acră şi înecăcioasă; ba-i şi amară şi n-o poţi 
pune în gură de otrăvită ce-i. 

— Bine, zic eu tâlmaciului, să mă taie dacă mîrzacul vostru e prost şi 
nu ştie că urda dulce nu ţine. Ca orice lucru bun, durează puţin şi se 
zborşeşte. Pofteşte urdă dulce? Să mă ducă la o stînă de-a voastră, să-mi 
puie în mînă ce i-oi porunci, şi-i fac iar dulceaţa care i-a plăcut. 

— Faci aşa, tu ghiaur? a întrebat Daud mîrzac, veselindu-se. 

— Fac şi mai bună; căci aicea, precît văd, iarba-i mai frumoasă decît la 
noi la Mănăileşti. 

— Atuncea dau la tine viaţa, ghiaur. 

— Spune-i aşa, mă-ntorc eu la tîlmaci, că viaţa mea e în mîna lui 
Dumnezeu, nu-i într-a lui; şi el să mă trimeată la stînă, să-mi deie cîte 
poruncesc, şi să nu mai clămpănească din gură. 

Am făcut urdă, dar n-am arătat mînzărarilor tătari cum se face. A 
gustat Daud mîrzac; şi-a lins buzele. Repede încalică Şi se duce într-o fugă, 
s-o închine lui Ghirai-Han. Gustă şi Ghirai-Han şi-şi linge şi el buzele. Cum 
se chiamă dulceaţa asta? întreabă Ghirai. 

— Nu ştiu, răspunde mîrzacul; dar eu îi spun după numele robului. Şi 
de-atuncea urdei îi zic tătarii din acel loc «mănăilă».. 

Aşa că m-au pus meşter la stînă aceea. Şi din răstimp în răstimp 
primeam înştiinţare de la Daud mîrzac, să fac o ocă ori două ocă de 
mănăilă. O ocă îi trebuie lui; una o închină plocon hanului. Aşa se bucură 
de tare hanul de mănăilă dulce, încît îi face lui Daud mîrzac toate voile. 

Atuncea, dacă am văzut eu cum umblă treaba la tătari, m-am semeţit 
ş-am trimes răspuns mîrzacului meu că eu fac mănăilă dulce ş-oi face-o şi 
mai bună, dacă-mi adaogă la tain un pahar de vin de care beau mîrzacii şi 
hanul. Şi aşa l-am purtat eu cu vorbele pe mîrzac pînă ce-a văzut el că un 
pahar de vin îmi da putere; iar eu beam treizeci şi nu mă puteam ţine pe 
picioare. 

— Tu ghiaur, zice Daud mîrzac, tu să mă înveţi pe mine cum se face 
mănăilă dulce. Eu dacă mînînc mănăilă dulce în fiecare zi, nu mor; iar tu 
dacă bei în fiecare zi treizeci de pahare, te prăpădeşti şi nu mai poţi face 
ce-mi place mie. 

— Da' nu mai mor, nici pe dracu! Şi ce ştiu nu spun. 

— Dacă nu mori de vin, mori pentru că-ţi vine vremea, tu ghiaur. 

— Bine, asta-i alta, dar de spus tot nu spun. 

— Ba ar fi bine să spui, Arimi ghiaur. 

Stau eu şi mă gîndesc; stau şi mă gîndesc. 

De cînd fac urdă lui Daud, el a umblat ş-a cumpărat de pe la alţi 
mîrzaci şi tătari cîţi robi a găsit din neamul nostru Mănăilă şi alţii din 
acelaşi ţinut de la Fălciu. După ce i-a cumpărat, i-a dus nu ştiu unde mai 
departe, în nişte locuri goale şi neumblate, ş-am înţeles că i-a lăsat să 
moară, ori i-a dat căpcăunilor de-acolo să-i mănînce, ca să se prăpădească 
cei care cunosc meşteşugul. Să rămîie numai el, ca să fie în mare cinste la 
Ghirai-Han. Şi ca să ştie numai el, trebuie să-l învăţ eu. Iar după ce l-oi 
învăţa, mă omoară şi pe mine. 

Zic: 

— Nu vreau să te-nvăt. Daud mîrzac. 

— Atuncea, dacă nu vrei să mă-nveţi, eu tai pe tine, Arimi ghiaur. 

— Fiinţa mea, zic, e sub sabia ta; dar de-nvăţat nu te-nvăţ. 

— Tu ghiaur, de moarte nu te temi? 

— Nu mă tem de moarte. 

— Atuncea eu pe tine te slobod din robie, Arimi ghiaur. 

— Să vedem, asta se poate; dar ce chezăşie îmi poţi da, Daud mîrzac? 

— îţi dau chezăşie jurămînt; mă jur pe barba mea. Zic: 

— Nu-mi place asemenea jurămînt, şi nici n-ai barbă, Daud mîrzac. 
Asta-i barbă? Ca griul de-secetă: ici un fir. Colo un fir. Să vezi tu, Daud 
mîrzac, barba lui popa Nastasă de la noi; poţi să mături cu ea o arie. 

S-a ruşinat mîrzacul. 

— Atuncea pe ce să mă jur? 

— Să te juri aşa, zic eu. Dacă nu te ţii de legămînt, să deie Dumnezeu 
să n-ajungi luna cu mîna. 

— Tu ghiaur, ce fel de jurămînt e asta? Nu înţeleg. 

— Asta-i jurămînt mare, Daud mîrzac, îi spun eu. E taină şi jurămînt 
cu primejdie. 

— Bine, zice. Am să mă mai gîndesc; am să jur cum spui. 

Am făcut lege pe nouă ani; cu nouă, cît mai stătusem în prinsoare, fac 
optsprezece. Cînd s-or încheia optsprezece ani, să mă sloboadă şi eu să-l 
învăţ. 

j 

Apoi aşa a fost. Mîrzacul s-a ţinut de cuvînt; şi, după ce mi-a dat el 
drumul, am mai rătăcit eu ani unsprezece, pînă ce-am ieşit la lume, la noi 
în Moldova. 

Mă duc în locul unde fusese satul nostru Mănăileşti. Vai de sufletele 
părinţilor noştri! Nu mai era nimic, nu se mai cunoştea nimica. Toate 
risipite şi spulberate: sat, biserică şi ţintirim. Nu-i fîntînă, nu-i şipot. Nu 
mai era nici o pomenire. 

Dau cu calul ocol locurilor. Văd departe, în fundul zării, sat nou. Mă 

duc acolo; era un sat întemeiat de puţină vreme: Cozmeşti. întreb şi înţeleg 
că-i danie nouă de la Ştefan-Vodă, carele se află acuma stăpîn ţării. Am 
oftat ş-am lăcrămat; după aceea mă hotărăsc să mă duc să ridic plîngere la 
măria sa. Atuncea s-a vestit că măria sa Ştefan-Vodă întemeiază tabără 
oştilor sale la Vaslui. 

Am venit aici la Vaslui, ş-am stat în genunchi la trecerea lui Vodă. 

întreabă măria sa: 

— Ce i-i voia acelui sărman? 

Atuncea m-am dus la măria sa, m-am plecat şi i-am spus tot, ş-am 
cerut mărturii vechi a altor sate care or mai fi rămas împrejur de locul 
nostru ce s-a fost chemat Mănăileşti. 

— Nu mai ai nimica? Nu ti-a rămas nimica? 

» 

— Luminăţia ta Doamne, zic, n-am rămas decît cu sufletul. Şi din mila 
lui Dumnezeu, cu un dar, de pot bea patruzeci de pahare de vin fără habar. 
Iar după aceea nu mă culc. După ce le beau acele patruzeci de pahare, pot 
umbla printre ouă pînă la măria ta purtînd o strachină cu zamă şi nu vărs 
din strachină nici o picătură. 

— Lasă asta şi să vedem întîi mărturiile, porunceşte Vodă. Şi cînd a 
grăit măria sa aşa, eu n-am mai zîmbit şi m-am înfricoşat. 

A poruncit măria sa cercetare şi înfăţişare a oamenilor de demult şi a 
aflat că sînt adevărate toate cîte am spus eu. Atuncea mi-a dat luminăţia sa 
alt pămînt în locul celui vechi şi mi-a dăruit şi moara asta din siliştea 
tîrgului. 

După povestirea lui, morarul s-a uitat cum avea obicei dintr-o lăture, 
ca să vadă ce are de spus boierul cel bătrîn, ş-a făcut iar Demonului său cu 
ochiul. Boierul cel bătrîn îl ascultase cu luare-aminte, dar nu spunea nimic. 

— Eu ştiu ce-ai vrea dumneata să cunoşti, jupîne Manole, a grăit el cu 
glas mai coborît; ci de comisul cel tînăr alta nu ţi-oi mai şti spune, decît că 
avea într-o desagă un cucoş negru, ca să-i vestească zorile. 

— Purcedea pe cale depărtată... a îngînat monahul. 

— Aşa m-am dus eu pînă la nohai şi m-am întors, a adaos morarul. 
Dacă vrea Dumnezeu ne întoarcem şi de pe celalalt tărîm. Acuma eu v-aş 
pofti să m-aşteptaţi pînă ce mă duc şi mă întorc numaidecît; am aproape de 
aici un coteţ de peşte. Văd că vă mai face trebuinţă. Spor de plată nu-i, 
rămîne tot trei parale şi vorba cea bună, pe care încă n-am auzit-o, să nu vă 
fie domniilor voastre cu supărare. 

Morarul şi-a luat dintr-un cotlon ghionderul, ca să se ducă în baltă pe 
întuneric. Pentru treaba lui, avea destulă lumină de la stele şi mai ales de la 
drumul robilor, pe care-1 cercetase din Crîm vreme de douăzeci şi nouă de 
ani ş-o lună. S-a dus, mătăhăind. într-o vreme l-au auzit vorbind singur, ori 
poate cu fecioraşul său Demonul. 

Jupîn Manole a oftat, după ce s-a văzut sub streşina morii numai cu 
monahul: 


122 





















Wă 


— Doamne, multe minciuni mai poate spune un om! 

— Cinstite mare comise, a zîmbit cuviosul Nicodim, la acest morar 
minciuna umblă de mina cu adevărul. 

— Poate fî şi asta, s-a înduplecat comisul Manole, dar poate fi şi alta; că 
m-a stîrnit cu minciunile lui să mă duc să-mi văd pămînturile şi 
tamazlîcurile de la apa Jijiei. 

Monahul a răspuns: 

— Ca să ne găsim astîmpăr, om merge, tătuţă, şi pînă la apa Jijiei, şi 
ţi-oi fi tovarăş orişiunde. 

Astfel se vădea încă o dată ştiinţa bobilor, pe care-i cerceta la Timiş 
comisoaia pentru soţul său, şi care arătau drum cotit printre primejdii, 
drum cu întîrziere. 

— Ah! Am ştiut, săraca de mine, că la altceva nu mă puteam aştepta de 
la comisul Manole! Se tînguia dumneaei cătră jupîneasa Candachia. Parc-a 
făcut altă dată altfel, ca să facă ş-acuma? Totdeauna e cu împotrivire 
asupra Ilisaftei. Că se repede numai pînă la Domnie; că în trei zile se duce, 
în trei se întoarce; să n-aibă jupîneasa Ilisafta grijă; aşa de grăbitu-i, încît 
nu mai are cînd coborî pînă devale ca să-i spuie Ilisaftei: - «mîhnită te lăs, 
să te găsesc bucuroasă». Se duce ş-o lasă; ş-are să se mai ducă lăsînd-o; 
căci aşa-i tiran domnia sa de cînd îl ştiu. Dumnitale, dragă noră Candachie, 
pot a-ţi spune, căci îmi eşti ca un copil al meu prea iubit. Ne aflăm acuma 
în acest cerdac la Simion şi ne uităm cum umblă slujitorii; şi vedem toate 
cum sînt la acele grajduri ale măriei sale. A trecut mai nainte comisul 
Simion, cu Lazăr Pitărel şătrar, ş-au stat în preajma grajdurilor ş-a poruncit 
Simion să i se scoată la vedere harmăsarii Domniei, cum a pus el rînduiala 
nouă. Iar slujitorii numaidecît au intrat la grajd ş-au scos harmăsarii. I-ai 
văzut şi dumneata. L-ai văzut şi pe Catalan. L-am văzut şi eu; nu numai 
acuma; l-am văzut de mai multe ori. Draga mea Candachie, miră-te şi-ţi fă 
cruce, cînd ţi-oi spune că eu atîţia ani de zile, cît a fost aicea stăpîn Manole, 
nu l-am văzut pe acel vestit harmăsar cu numele Catalan. S-a făcut din 
pricina lui Catalan tulburare şi s-au tăiat oamenii ca la război; unii au vrut 
să-l fure, alţii l-au apărat; s-au petrecut nişte întîmplări de care s-a auzit în 
toată lumea. Iaca, nici atunci n-a fost îngăduinţă pentru mine să văd pe 
Catalan. Aşa fel a fost opreliştea lui jupîn Manole, încît nici nu mai cutezam 
să aduc vorba despre asta. Acuma ai văzut şi dumneata, Candachie dragă, 
că-i un harmăsar ca toti harmăsarii. 

— După cît ştiu eu, a zîmbit Candachia, cu toate opreliştile, jupîneasa 
Ilisafta tot a văzut ce-a poftit. Deasemenea s-a învrednicit şi Candachia, 
căci s-au aflat şi alţi bărbaţi mai filotimi împrejurul lui jupîn Manole. 
Acuma, cînd nu-i oprelişte, nici nu mai are haz să vezi un cal; şi asupra lui 
Catalan nici nu mai este străşnicie, căci se află şi alţi harmăsari din sîngele 
lui, şi preţul lui s-a împuţinat în ochii comişilor. Nouă ne făcea trebuinţă 
să-l vedem atuncea; acuma nici nu ne uităm la el. 

— într-adevăr, le arăţi toate cum sînt, dragă noră Candachie, şi văd că 
ştii toate cîte am pătimit. Iar de cînd e aici Simion, a înflorit locul; se văd 
chipuri, s-aud glasuri de femei; pe cînd atuncea era ca într-o mănăstire de 
călugări. Jupîn Manole a fost cu inimă tare; pe cînd Simion s-a îmblînzit şi 
s-a îndulcit de dragostea soţiei sale. Nu ştie cu ce să-i steie înainte jupînesei 
Maruşca. 

— Se întîmplă şi s-a întîmplat şi altora asta, dragă jupîneasă Ilisaftă. 

— într-adevăr, Candachie dragă, s-a domolit comisoaia. 

— Căci sita nouă şade în cui, jupîneasă Ilisaftă şi dragă soacră. Mai 
este şi alta la mijloc: Că după cît ai umblat ş-ai stăruit dumneata, ba la 
vraci şi femei cunoscătoare, ba la icoane făcătoare de minuni şi sfinte 
moaşte, cumnata Maruşca aflîndu-se în stare binecuvîntată, cu toţii stăm 
împrejurul ei pînă ce i-a da Maica Domnului uşurare. 

— Aşa-i, a suspinat comisoaia, în asemenea vreme ţi se închină toţi ca 
unei doamne şi împărătese. Se află unele care nu cunosc starea asta. 

— Căci nu le-a venit vremea, dragă jupîneasă Ilisaftă. Ţi s-au 
mărturisit; şi cînd a trebui, ţi-or cere ajutor. 

Jupîneasa Candachia a sărutat rîzînd mîna iubitei sale soacre. S-a 
grăbit s-o sărute ca să nu-i vie s-o muşte — după cît îşi da cu gîndul 
comisoaia, care, fără să pară, cerceta cu multă agerime pe nora sa întru 
toată a ei frumuseţă. «Vai! Suspina dumneaei întru sine; frumuseţa se 
veştezeşte şi frumuseţa nu se taie pe talger...» 

— Ce-o fi făcînd acuma jupîneasa Anca? Se îndreptă cu grăbire 
comisoaia cătră nora sa. A intrat la Maruşca şi n-a mai ieşit. 

— I-a fi dînd să beie o cănătuie de cafea... s-a bucurat subţire 
Candachia. 

— D-apoi că numai de asta-i bună cuscră-mea. Văd că şi nana Chira 
întîrzie. Am uitat undelemnul sfinţit de vlădica Teoctist şi am mînat-o să 
mi-1 aducă. I-am spus unde să-l caute şi nu l-a fi găsind, iar acuma 
răscoleşte prin toate părţile. Ba, slavă Domnului, o văd că vine. D-apoi bine. 
Nană Chiră, de ce-ai întîrziat? 

— N-am întîrziat, stăpînă; m-am dus ş-am venit, alta n-am făcut. Iar de 
căutat am căutat în racla cea de tisă şi n-am găsit nimic. Şi mai aveam eu 
strîns la mine o leacă dintr-acelaşi undelemn şi l-am adus. încă nu s-aude 
că i-ar fi venit durerile de-al doilea.; 

— Nu te teme, căci ai să le-auzi numaidecît, nană Chiră. 

Cele trei femei au rămas ascultînd. Nu răzbătea din lăuntrul casei nici 
un zgomot. Din umbra cămărilor de sus treceau cu grăbire ţigănci desculţe 
la odăile de jos, în ogradă. O clipă numai lucea soarele după-amiezii în 
salbele care li se zbăteau pe piept. Erau îmbrăcate cu pînzeturi răsăritene 
aprig colorate, după moda tătărască; cele mai tinerele fiice ale sălaşului, ca 
şi cum ar fi dorit să se depărteze de robie, părăseau portul nestatornicilor 
nomazi şi îndrăzneau a trece cu catrinţă şi cu năframă pe lîngă moaşa lor 

care purta încă şalvari. Acele slugi negre erau dar al măriei sale, închinat 
jupînesei Maruşca, de casă nouă. Jupîneasa Ilisafta le arătă numai cu 
ochii, înălţînd puţintel fruntea şi coborînd pleoapele; iar Candachia 
înţelegea că acea zestre, cu care părea că se fuduleşte Maruşca, nu era pe 
gustul soacrei. Totuşi plăcut este să ai roabe care să, te slujească, să te 
împresure şi să-ţi steie în genunchi. Nu s-ar putea spune că fiinţa asta cu 
numele de Maruşca, fata ruştei, a fost ocolită de noroc. Candachia deci a 
zîmbit, încuviinţînd părerea comisoaiei despre sălaşul de robi de la curtea 
lui Simion. 

Şi ograda se arăta liniştită. Simion dăduse poruncă părţii bărbăteşti a 
slujitorimii să se tragă la o umbră şi mai bine să doarmă decît să se poarte 
de colo-colo, ridicînd, împingînd, bocănind, răcnind şi chemîndu-se. Este 
vremea pentru aşa treburi zgomotoase în altă zi, cînd va fi şi domnia sa mai 
liniştit. Acuma nu-şi află astîmpăr. într-un răstimp a venit de cătră grajduri 
pînă la portiţa ogrăzii; a văzut pe jupînesele din cerdac, şi din tihna lor a 
înţeles că el însuşi mai are a îndura pedeapsă. De s-ar isprăvi năcazul pînă 
în sară, ori măcar pînă la miezul nopţii! S-a tras de la portiţă şi s-a întors la 
grajduri, privind în neştire ori cătră munţi, ori cătră ceaţa de zăduf a 
cîmpiei. Niţă Negoiţă a scos capul de după o fînărie. îi dă poruncă lui Niţă 
Negoiţă cu glas repezit: 

— Să-mi duci şi-n sara asta poclăzile în chilia mea cea veche; dorm tot 
la grajduri. 

Chilia lui de pe vremuri, cînd fusese holtei şi comis al doilea, îi era şi de 
data asta acoperămînt la năcaz, cum îi mai fusese destul de des, cînd se 
înoura furtună între el şi jupîneasa Maruşca. 

— Am înţeles, jupîne comise, a răspuns Negoiţă, uitîndu-se într-o parte 
cu ochi întunecoşi, ca să afle un duşman. 

Deodată s-a auzit în cămările de sus răcnet subţire, depărtat şi stins. 

Jupînesele din cerdac au fost în picioare, învăluindu-şi fustele cătră 
iatac. Comisul Simion n-a făcut decît un salt înapoi la portiţă. 

Nana Chira urma după stăpîne, pitindu-se şi căutînd o trecere cînd 
prin dreapta cînd prin stingă, scobindu-se în acelaşi timp de jur-împrejur la 
brîu, ca să afle sticluţa cu undelemn sfîntit. 

— Dragele nanei dragi... dragele nanei dragi... ofta şi mormăia ea, 
negăsind nici un chip să răzbească înainte. 

Jupîneasa Maruşca sta întinsă pe spate în crivat, sub pînze albe. Era 
legată la cap cu grimea de matasă roşă, ca să nu se deoache. Maică-sa Anca 
se învîrtea împrejurul ei căutînd ceva. Nu ştia ce caută şi întreba pe fiică- 
sa: 

— Ce-ţi face trebuinţă, draga mamei? 

— Am să mor! Am să mor! Ţipa Maruşca. Lăsaţi-mă în pace, n-am 

nevoie de nimica, duceti-vă de aici. 

* •> 

Un val o izbi în măruntaie, pricinuindu-i o zvîrcolire de vierme. Ţipă 

iarăşi fără samă, cu obrazul chinuit de spasm. 

Simion îşi arătă capul zbîrlit în deschizătura uşii. 

— Nu! Nu! Nu se poate! Au răcnit toate femeile cîte erau înăuntru. 

S-au adunat umăr la umăr, au pus mînile, l-au întors în loc şi l-au 
împins să se ducă. 

— Dar eu ce-am să fac? A întrebat el c-un început de mînie. Vreau s-o 
văd pe Maruşca. 

— Nu se poate! Las' că te chemăm noi. 

— Cît am să stau aşa? 

— N-ai grijă! Te chemăm noi cînd va veni ceasul. Asta i se părea cel mai 
ciudat lui jupîn Simion: că muierile îi porunceau să n-aibă grijă, cînd fiece 
ţipăt al Maruşcăi răspundea în fiinţa lui. Zvîrcolirea ei, pe care el o zărise o 
clipă, îl trudea pe dînsul. îşi simţea trupul îmbrobonat de sudoare. S-a tras 
pînă în cerdac şi s-a rezemat acolo cu fruntea de un stîlp. 

Iar răcnetul! O spintecă răcnetul de moarte... 

Nu mai poate îngădui asemenea urgie. Se smunceşte de la stîlp şi se 
repede spre iatac. în clipa aceea ţipetele Maruşcăi au contenit. 

Femeile din lăuntru au săvîrşit tot ce este de trebuinţă într-o 
împrejurare ca cea de faţă. Au schimbat oleul la candela de la icoana 
Născătoarei de Dumnezeu şi au pus feştilă proaspătă de iască; au înfăţişat 
jupînesei Maruşca un păhărel de vinars amestecat cu undelemn sfinţit şi au 
îndemnat-o să bea măcar cît ar bea o păsărică. I-au adus pe frunte ştergar 
ud, pe care Maruşca îndată l-a zvîrlit de la sine. Moaşa sălaşului de robi a 
îndrăznit să se strecoare pînă la ţîţîna uşii şi, cînd s-a deschis un canat, a 
căutat din ochi pe nana Chira şi i-a făcut semn, chemînd-o. 

— Aţi trimes după popă? întreabă în şopot moaşa sălaşului, vîrîndu-şi 
clontul la Chira în ureche. 

— încă n-am trimes, dar trimet numaidecît. Jupîneasa Ilisafta, care 
aude tot, îşi pocneşte palmele: 

— Cum de s-a uitat asta, cuscră dragă, eu n-oi înţelege! 

— Dar ce-s eu de vină, păcatele mele! răspunde jupîneasa Anca. Mai 
sînt şi alţii în casa asta. 

— Mai sînt, mai ales bărbaţi care nu-şi găsesc astîmpăr, se învoieşte 
comisoaia Ilisafta, ieşind iar împotriva lui Simion. Să încalice careva pe loc! 
Porunceşte ea comisului; şi să ducă răspuns părintelui Dragomir: să lepede 
în pămînt tot şi să vie numaidecît aicea. 

— Ce se întîmplă? 

— Fă cum îţi spun eu şi nu întreba. Nu se întîmplă nimica, şi ce se 
întîmplă e bine. 

Moaşa sălaşului urmează a da sfaturi nanei Chira. 

— Cînd or apuca-o durerile de-al treilea, s-o coborîţi din pat. 

— Da' de ce? se întoarce comisoaia 

— Căci aşa n-i dat nouă, suspină moaşa de laie, aşa ni-i dat după 


126 
























V 


datina din veac, să naştem pruncul pe pămînt. 

— Asta n-oi mai crede-o, se împotriveşte nu cu prea multă hotărîre 
jupîneasa Ilisafta. Eu am făcut patru feciori, slavă Maicii prea curate, ş-am 
stat în aşternut după obiceiul jupîneselor moldovence. Doar dacă n-a fi chip 
altfel şi s-or lungi prea mult durerile. Mai degrabă s-aduci tu, moaşă, o 
lespede bună învălită în ştergar, să i-o punem sub şale. Ai trimes, 
Simioane, după popă? 

— Am trimes. 

— Acu ce-am mai uitat eu, uita-m-ar relele şi năcazurile. Pregătit-ai ce 
ţi-am spus ieri? 

— N-am pregătit, muţă. Parcă am numai atîta grijă? 

— Vai, cum se poate una ca asta? Numaidecît du-te şi pregăteşte. 

— Mă duc, mută. 

— Du-te şi să nu-i dai drumul pînă ce n-oi porunci eu. 

— Aşa am să fac, muţă. 

Simion s-a dus cu aceeaşi privire îngrijorată şi spăriată. Porunca muţei 
şi uitarea lui erau în legătură tot cu uşurarea Maruşcăi. însă era ceva ce i 
se părea lui că n-ar fi cu priinţă unor asemenea răcnete chinuite. Asemenea 
răcnete mai degrabă să le potoleşti cu blîndeţă, decît să le detuni. S-a dus 
totuşi cu grabă spre a îndeplini porunca muţei. Şi dumneaei, după cîte i-a 
mărturisit, numai cu asemenea mijloc s-a putut uşura, cînd a fost să-l 
nască pe Simion însuşi cel de astăzi. Nu s-a întîmplat nimica rău şi l-a 
născut cu bine. însă oamenii erau mai tari în vremea aceea, se gîndeşte cu 
îndoială comisul Simion. Maruşca lui e numai cît o gîgîlice. Of! Multe a avut 
să îndure de la gîgîlicea asta! De-ar vedea-o uşurată! 

Caută pe Lazăr Pitărel şătrar. Porunceşte să-i vie Lazăr Pitărel şătrar. 
Se sfătuieşte cu el cum să dreagă şi cum să facă.. 

Se află la grajdurile domneşti de la Timiş (ştie el că se află) o pivă mică 
pentru vestirea ţinutului, cînd vine Vodă în petrecere aicea. E ca o piuliţă 
de aramă în care pisează gospodinele posmag. Are în fund o bortă, largă 
numai cît poate intra un vîrf de sîrmă. Acea piuliţă stă înţepenită cu cerc pe 
un butucel de fag. îi pui pulbere cîtă pofteşti, astupi cu cîlţi şi baţi bine 
cîlţii. Cînd vrei să pornească, vîri în bortă capătul de sîrmă înroşită în foc. 
De departe, şi cu fereală îl vîri dintr-un şfichi de prăjină. 

Lazăr Pitărel şătrar ascultă cu supunere; după aceea se duce să caute 
pivuşca, ca să facă plăcerea comisului său. 

— Dar nu-i nici o plăcere, creştine al lui Dumnezeu, se întoarce supărat 
comisul Simion. Vai de zilele mele! Mie nu-mi trebuie nimica.; mie îmi 
trebuie numai linişte; mie îmi trebuie să-mi văd soţia alinată. Nu-mi trebuie 
pivuşcă. 

— Atuncea de ce s-o mai caut? 

— S-o cauţi şi s-o încarci, căci aşa-i porunca maicei mele jupîneasa 
Ilisafta. Acuma dumneaei e mai mare aicea şi dumneaei porunceşte. N-o 

auzi? 

Lazăr Pitărel se duce clătinînd din cap. Nici într-o zi întreagă, cînd e zi 
bună lăsată de Dumnezeu, nici într-o zi întreagă nu dă drumul comisul 
Simion la atîtea vorbe la cîte a dat drumul într-o clipă. 

Dar ţigăncii aceleia ce-i mai face trebuinţă? îi face trebuinţă o lespede 
lucie, bine potrivită aşa ca un fundişor, şi să nu fie mai uşoară decît trei 
ocă. Asta tot dumneaei jupîneasa Ilisafta o porunceşte, ca s-o puie sub 
jupîneasa cea tînără, să aibă în ce se opinti. Să se ducă numaidecît cineva, 
să caute asemenea lespede. 

A răsărit ca din pămînt, iarăşi, comisul Simion. Căci au zbucnit iar 
strigătele prelungi şi deznădăjduite ale jupînesei celei tinere. Mare pedeapsă 
de la Dumnezeu are tagma muierilor, se gîndeşte Lazăr Pitărel. 

Iar a contenit. Dar nu trece un sfert de ceas şi acele răcnete se înteţesc 
din nou. 

La un ceas ori două, la a nu ştiu cîtea toană de sfredelituri de glas 
înfricoşat prin bagdadie, jupîneasa Anca năvăleşte în cerdac la parmaclîc. 

Unde-i comisul Simion? Să vie numaidecît comisul Simion. îi 
porunceşte jupîneasa Ilisafta să se înfăţişeze fără întîrziere. 

Dar comisul Simion nu era departe. Era acolo într-un colţ al 
cerdacului, în umbra amurgitului. Stătea acolo neclintit, neavînd în urechi 
altceva decît acel sfredel care-1 străpungea. Se uita fără să înţeleagă ce vede 
lingă porţile ogrăzii pe unde ieşi la grajduri. Lingă acea portiţă, un foc mare. 
Şi mai la o parte de foc un meşteşug ciudat pe care Lazăr Pitărel îl 
cercetează şi pe o parte şi pe alta şi se năcăjeşte asupra lui. 

Ce este? Cine-i porunceşte să se înfăţişeze numaidecît? Unde să se 
înfăţişeze? 

— Vină după mine, îi zice cu blîndeţă jupîneasa Anca. Te doreşte soţia 
dumnitale. 

Inima comisului Simion se zbate cu înfricoşare. Poate se prăpădeşte 
Maruşca? 

— Ferească Dumnezeu, îl mustră jupîneasa Anca, nu bolborosi astfel 
de vorbe necugetate. 

Părintele Dragomir îşi murmură rugăciunile în tinda de la intrarea 
iatacului. Se pleacă din toată rotunzimea lui spre comis. La lumina făcliilor, 
îi străluceşte aurul patrafirului. 

Comisul Simion şovăie. Se împiedică în prag; se cufundă într-un ţipăt 
ascuţit ca-ntr-un şuvoi de munte şi se opreşte cu privirile ca de ghiaţă 
deasupra soţiei sale. Femeile din jur apără şi acopăr vederii soţului trupul 
acela care se zvîrcoleşte. Dar ochii iubitei sale îl aţintesc holbat, cît nişte 
străchini. Cît nişte străchini i se par acei ochi care s-au uitat la el altădată 
cu atîta dulceaţă. Apa lor tulbure fulgeră ca de-o nebunie. Jupîneasa cea 
tînără şi-a repezit în sus braţele şi, cu ghiarele, a cuprins de chică pe soţul 
său. îl trage şi-l scutură. îl lasă şi iar îl înşfacă. Apoi cade istovită în culcuş. 

— Acuma du-te! Acuma du-te! îl împing femeile. Comisul Simion a ieşit 
în cerdac prăpădit cu firea după asemenea întîmplare neaşteptată. Face 
semn lui Lazăr Pitărel. îi face un semn aşa lui Pitărel, că de-acum se poate 
cutremura pămîntul scufundînd în genuni pe oamenii care mai trăiesc în 
lumea asta. 

A izbucnit pivuşca, stupind foc prin înserarea afumată. Nu s-a 
cutremurat pămîntul, dar au zbîrnîit geamurile de la iatacul bolnavei. încă 
un ţipăt — al tuturor femeilor de la iatac. 

Gata. S-a milostivit Maica Domnului. Să poftească iarăşi comisul 
Simion. îi porunceşte jupîneasa Ilisafta, să se înfăţişeze numaidecît. 

— Poftim, cinstite comise, şi-ţi vezi feciorul, se ploconeşte nana Chira; 1- 
a primit bunică-sa cu palmele unse de undelemn binecuvîntat. 

Simion şovăie iar şi-şi simte lacrimi în priviri cînd îl cuprinde de după 
grumaz o Maruşcă istovită şi albă, cu ochi împăcaţi de blîndeţă. 

Copilul a ieşit la lume ţipînd cu mînie. 

— Are să fie bărbat vrednic ca şi bunicul său şi are să-l cheme Manole! 
Porunceşte jupîneasa Ilisafta. 

A ieşit întîi braţul sting şi după aceea capul. 

— Are să fie stîngaci... suspină subţirel Candachia. Vedeţi dacă are 
pata de jder. 

Are şi pata de jder. Bunicii lui şi-au agonisit astfel nepot care să le ducă 
pomenirea într-un veac viitor. 

în vremea asta, comisul cel bătrîn se afla la tamazlîcurile domniei sale 
de la apa Jijiei, împreună cu părintele Nicodim. Amîndoi hodiniseră în 
bordeiul vatamanului bouarilor şi viţelarilor, unul Jurgea Căpăţînă, şi 
stăteau într-o dimineaţă, privind întinderile cătră Prut. Se vedea înaintea 
lor, cît cuprindeau ochii, grind verde într-o parte; iar în altă parte, 
despărţită printr-un hindichi cotit, baltă şi stufuri pînă într-un afund. Cînd 
veneau ape mari, primăvara, de se umfla şi Prutul şi se umfla şi Jijia, — 
apoi acele ape se făceau una pînă în buza hindichiului şi scăpau şi în 
păşuni. Erau înecate toate foltanele de stuf şi nu se mai vedea atuncea decît 
verde de iarbă şi sclipire tulbure de valuri. Se trăgeau puhoaiele cînd 
începeau a sosi toate păserile străine ale bălţii. Unele treceau în cîrduri fără 
număr, umplînd cerul şi înegrind zarea; altele făceau popas aici, cuibînd. 

La acel ceas al dimineţii de august, cînd marele comis şi ieromonahul 
priveau balta, toate sălbătăciunile care aveau în acel cotlon de lume domnie 
se deşteptau deasupra stufurilor şi luciurilor, învăţîndu-şi puiganii la zbor. 
Se arătau vederii, fără frică, fel de fel de dihănii aripate — de la lebede, 
babiţi şi gîşte pînă la cele mai mici zburătoare şi înotătoare. Mai cu samă 
treceau cu şuier de vînt raţe de multe soiuri. Deasemenea erau şi păseri 
fără nume, unele cu plisc lătăuş, altele cu moţ ca de omăt, altele cu pene 
trandafirii. Erau un fel de cocori ori un fel de stîrci — comisul a stat şi s-a 
mirat o vreme întrebînd pe moş Jurgea Căpăţînă. 

însă moş Căpăţînă n-avea grija orătăniilor din baltă. Moş Jurgea avea 
treabă cu tamazlîcurile ce-i erau date pe samă. Le arăta pe fiecare unde se 
află la păşune şi unde li s-au întocmit ocoale şi otacuri. Fiecare fecior cu 
cîte patruzeci de boi ori şaizeci de viţei. Pentru acele tamazlîcuri stătea 
acolo depărtat de lume cîte un an, de-i creştea pînă în ochi şi pînă la brîu 
barba încîlcindu-se cu pletele. Cu sarica lui, cu căciula ascuţită şi cu 
ghioaga ferecată cu ţinte de aramă, părea ieşit de pe alt tărîm, şi nu 
cunoştea nici pe Vodă, nici pe boierii suceveni; el nu ştia decît de-un stăpîn, 
şi acela era jupîn Manole. 

Avea sub mîna sa feciori, pribegi din toată lumea asta, însă vrednici 
bărbaţi cu care ducea războiul său. Bătea război cînd cu apele, cînd cu 
fiarele, cînd cu iarna. Fiecare fecior ţinea lîngă sine un cîne. Jurgea 
Căpăţînă ţinea doi cîni. Simbria lui era parte din vînzarea mărfii. Tainul şi-l 
agonisea singur cu cei nouă feciori pribegi, aducînd mălai de peste Prut. 

— Cum îl aduceţi acel mălai? 

» 

— îl aducem şi noi cum putem, însă cu dreptate. Nu s-a aflat în partea 
asta de lume, stăpîne comise Manole, să suferim pe lotri, după cum ştii de 
cînd ne-am alcătuit noi cu domnia ta. Ce să-ţi spun, stăpîne comise 
Manole, grea e viaţa noastră aici în pustie la Jijia şi la Prut. Mare 
îmbielşugare este în toate; avem nu departe stîni şi prisăci; însă puţini 
oameni, şi aceia tot aşa de năcăjiţi ca şi noi, şi singuri. Domniile voastre la 
munte trăiţi în case deasupra pămîntului; noi, aicea, trăim sub pămînt. 

— însă vă iese cîştig de bani. 

— Ce folos, stăpîne comise Manole, că avem pentru trup, dacă n-avem 
pentru suflet! Aici nu-i nici biserică, nici crîşmă. Cînd şi cînd ne vine în 
popas cîte-un ceteraş, care ne cîntă ce se cîntă în lume; dar pe urmă se 
duce ş-acela cum se duc orătăniile din baltă. Mai greu ni-i cînd vine viforul 
iernii şi stăm alăturea în perdele cu vitele. De lupi şi lotri, n-avem a ne 
teme; dacă au îndrăzneală lotrii să intre aici, apoi nu mai calcă iarbă. După 
a noastră pravilă, unde îl prindem pe hoţ cu furtişagul, acolo îi săpăm 
mormînt. Acuma, stăpîne comise Manole, ne-am fost rugat şi anţărţ 
domniei tale, să pui cuvînt pe lîngă măria sa ca să ne clădească aici între 
Jijia şi Prut, la un loc potrivit, biserică, şi să ne vie preot. Om dura şi noi 
case, om căuta muieri ş-om întemeia sat, ca să trăim ca oamenii din lumea 
cealaltă. 

Cît au călătorit înapoi spre Ţara-de-Sus, comisul se stîrnea din cînd în 
cînd a vorbi cu părintele ieromonah Nicodim, despre rugămintea 
vatamanului de bouari şi viţelari, moş Jurgea Căpăţînă. îi slobozise 
făgăduinţă şi era cu grijă dacă şi-o va putea îndeplini. 

— Să ştii, dragu tatei fecior şi părinte Nicodime, suspina domnia sa vel- 
comisul, că jele mi-i de cîte mi-a vorbit vatamanul nostru. Mi-a mai spus el 
şi altădată aceleaşi lucruri, dar acuma nu mai pot suferi. Toate-s 
trecătoare, părinte Nicodime, şi ne petrecem şi noi ca stolurile acelea pe 

care le-am văzut: iară înapoi nu ne mai întoarcem. Cată s-avem grijă, ca să 
ne rămîie pe lumea asta o pomenire. Ţi-oi mai spune alta: că degeaba m-a 
călcat ursul lui Zailic. Ce-a fost verde s-a uscat. 

Nicodim şi-a scuturat pletele rîzînd: 

— Aşa binevoieşte Domnul Dumnezeu, tătuţă, să deie oamenilor din 
Ţara Moldovei o înştiinţare ca aceea pe care văd c-ai primit-o şi domnia ta. 
Fără asemenea înştiinţări, nu s-ar mai clădi nici fîntîni, nici biserici. 

Ajungînd la Timiş, le-a ieşit înainte comisoaia cu veste mare şi pahar 
dulce. Iar comisul şi-a uitat neliniştile. în acelaşi timp a băgat în samă, fără 
să spuie nimănui altuia decît feciorului său monahul, că jupîneasa Ilisafta 
n-a revărsat asupră-i potopul de mustrări la care se aştepta. A pomenit de 
Ionuţ Jder, fără a se crămălui peste samă, şi i-a închinat pe toţi ai săi cîţi se 
aflau sub soare milosîrdiei lui Dumnezeu. 

— Aşa am căzut eu din preţ, Nicodime, cînd aţi venit voi pe lume; iar 
acuma, înaintea nepotului său, scade din preţ Ionuţ al nostru cel prea iubit. 

Părintele Nicodim a trecut pe la lehuză ducîndu-i rodin binecuvîntarea 
sa şi s-a întors la sfînta mănăstire, ca să găsească iar pe fratele Gherasim. 
Avea în el mîhniri ca totdeauna în asemenea împrejurare, dar mai cu samă 
era mîhnit că de la Jder al său cel cu ochii de castană nu i-a sosit nici o 
veste. 

însă înainte de a intra la sfînta chinovie, Dumnezeu a binevoit să-i 
trimeată şi vestea asta. 

Părintele Nicodim a găsit la poarta din afară a mănăstirii, între 
fînaţurile înflorite a doua oară, un cuvios monah străin, care i s-a închinat 
cu smerenie. Era un om tînăr încă, slab şi subţiratic. Purta un fuioraş de 
bărbuţă rară şi doi ochi mari şi nevinovaţi. Straiul îi era curat, de şi se 
vedea că fusese purtat fără încetare pe drumuri lungi. Părintele Nicodim s-a 
uitat la el şi l-a cunoscut după cuvîntul Scripturii, că e un fericit sărac cu 
duhul. 

— Mă închin cu plecăciune, părinte, şi-ţi sărut dreapta, a cuvîntat cu 
subţire glas acel monah străin. Rogu-mă să-mi spui care-i numele cuvioşiei 
tale, căci eu de cinci zile aştept aici, la sfîntul Neamţu, pe părintele 
Nicodim. 

— Prin voia lui Dumnezeu, eu sînt acela, răspunse ieromonahul. 

— Dacă într-adevăr cuvioşia ta eşti acel pe care-1 caut, atuncea te 
poftesc să-mi spui care-i porecla cuvioşiei tale. 

— Porecla mea e Păr-Negru, părinte; dar asta-i porecla mea din pruncie. 

— Ştiu; asemenea şi pe mine mă chiamă Ioanichie şi porecla mea e 
Veveriţă. Mă închin cuvioşiei tale şi-ţi spun că fiind undeva într-un loc 
departe, în pămînt creştinesc, m-am legat cătră un frate al meu, că, dacă 
fac dram în Ţara Moldovei precum am hotărît, apoi să mă abat numaidecît 
pînă la sfînta mănăstire Neamţu. Şi dacă ajung la sfînta mănăstire Neamţu, 
să caut pe un cuvios ieromonah al nostru cu numele Nicodim. Şi după ce 1- 

oi găsi, să-i spun nişte vorbe pe care m-a învăţat a le rosti. Şi după ce i le-oi 
spune, slobod sînt să mă duc unde mi-i voia. 

Părintele Nicodim a tresărit ş-a descălecat numaidecît. 

— Frate Ioanichie, a zis cuvioşia sa cu tulburare, poftesc să aud acele 
vorbe. Cine ţi le-a spus? 

— Un creştin. Alta nu mă-ntreba. 

— Cum era la înfăţişare? Şi în ce loc te-a învăţat acele vorbe? 

— Dacă nu eşti Satana şi eşti cu adevărat părintele Nicodim din neamul 
lui Păr-Negru, nu mă-ntreba nici asta. 

— Bine, şi-a plecat fruntea ieromonahul, nu mai întreb nimica şi 
aştept. 

Atunci părintele Ioanichie a zîmbit cu bunătate, s-a uitat cu ochii lui 
femeieşti la părintele Nicodim şi a rostit cîntat aceste vorbe: 


Ce mi-i una? 

La Crăciuna. 

Ce mi-i două? 

Cînd începe toamnă nouă, 
La Sîmedru îl văd iară 
Pe bădiţa meu Nicoară. 

f 


După ce-a spus ce avea juruit, cuviosul Ioanichie a rupt un fir de iarbă 
înflorită, purtîndu-1 între degetele lungi ale mînii sale stingi ca pe-o 
făclioară. S-a ridicat, s-a închinat, şi s-a dus. 

CAPITOLUL 


INTIMPLARI DE MIRARE ALE COMISULUI JDER PE DRUMURILE 
ÎMPĂRĂŢIEI 



e cîte ori nu i se întîmpla nimic pe drumurile pe care pornise, 
Jder se gîndea că n-are să aibă ce spune lui Vodă şi părintelui 
arhimandrit şi-i părea rău într-o privinţă. 

La un popas, l-a întrebat pe Gheorghe Tătaru: 

— Tu ce spui, Botezatule? 

— Eu nu spun nimica, stăpîne. 

— Nu ţi se pare ţie că umblăm aşa ca într-o petrecere? Parale avem, 
slavă Domnului, de la părintele Amfilohie; hanuri la drumul mare găsim; 
arme la vedere nu purtăm ca să zădărîm pe alţii; ne porunceşte un slujbaş 
domnesc să ne oprim, ne oprim; ne porunceşte să descălicăm, descălicăm; 
ne porunceşte să ne arătăm îndreptările, arătăm îndreptările; se uită la noi 
şi vede că sîntem aşa un fel de negustoraşi, cu straie nici prea bune, nici 
prea proaste; avem pe ce hodini, avem ce pune pe noi cînd plouă: «Bine, 
duceţi-vă! Da' în ce parte călătoriţi voi?» — «Apoi noi călătorim încolo la 
Dunăre.» — «Aveţi vreo negustorie?» — «Da, avem o negustorie! După cum s- 
arată în îndreptarea pe care ţi-am înfăţişat-o, cinstite slujbaş domnesc, 
slobozi sîntem să ne ducem unde-om vedea cu ochii.»-«Bine, duceti-vă.» 

Botezatu asculta în tăcere, mestecînd pită şi brînză. 

— Acu, tu ce zici? Urmează Jder, pe gînduri; tu zici aşa că atunci cînd 
slujbaşul măriei sale a rostit acele vorbe: «Da 1 în care parte călătoriţi voi?» — 
eu trebuia numaidecît să-l întreb cu blîndeţă unde şi cînd am păscut 
amîndoi viţeii lui tatu-său. Da-i vorba că noi avem poruncă să mergem cu 
supunere, şi ne ducem cu supunere pînă unde ni-i rînduit. După cît se 
vede, oamenii nu-s răi şi ne lasă în plata lui Dumnezeu. Zici tu: dacă nu le 
facem noi nimica lor, nu ne fac nici ei nouă. Ai dreptate. 

Botezatu mormăie ceva neînţeles, încuviintînd. Ionut se scoală, se duce 
şi cercetează murgul, strîngîndu-i chinga. Apoi se întoarce iar cătră 
Gheorghe Tătaru. 

— Dar dacă ne stîrnesc ei pe noi? Dacă sar la noi pentru că le-au 
plăcut caii noştri? Ori bănuiesc că avem la noi parale, văzîndu-ne că 
umblăm ca nişte negustori cinstiţi... Zici tu: dacă n-a sărit nimenea pînă 
acuma, n-aie să sară nici de-acuma înainte; ţara e liniştită; pe unii dintre 

vameşii de drumul mare i-am văzut spînzuraţi în furci, la pîrcălăbia 
Bîrladului. în domnia măriei sale Ştefan-Vodă numai oamenii detreabă 
huzuresc; iar celor răi nu le merg negustoriile. Ai iar dreptate, Botezatule. 

Tătarul mormăie din nou. 

— Acuma te întreb eu, Botezatule, ce are să fie cînd om trece Dunărea 
în împărăţia lui Sultan Mehmet. Ne-a merge ş-acolo tot aşa de bine? După 
cît mi-a dat învăţătură sfinţitul părinte Amfilohie, acolo e aşezat în fiecare 
tîrg cîte-un cadiu. Avem ceva cu cineva, nu sărim la bătaie cum au nărav 
moldovenii; ci ne ducem la cadiu şi ne ploconim şi-i spunem: iaca aşa, iaca 
aşa... Cu umilinţă îi spunem asta, căci sîntem ghiauri; şi-i punem două 
luminări de seu pe covoraşul unde stă el cinchit 

De ce-i punem pe covor două luminări de seu? I le punem ca să vadă 
mai bine dreptatea noastră, zici tu. Dar eu ţi-oi întoarce cuvînt că mai bună 
i s-a părea dreptatea noastră cînd i-a face bucătarul un scrob ori nişte 
baclavale cu asemenea luminări. Fiind deci dreptatea de partea noastră, 
acel cadiu zice: Aferim! Şi ne lasă să ne ducem. Ai să spui tu, Botezatule, că 
şi potrivnicii noştri îi duc două luminări de seu. Am să-ţi răspund că 
întocmai aşa este: şi cadiul le dă drumul şi acelora să se ducă. Asta-i 
dreptatea în împărăţia turcească; şi nu îndrăznesc potrivnicii noştri să se 
mai întoarcă la cadiu; căci dacă se întorc, nu-i bine. Dar zici tu iar, 
Botezatule: dacă pricinaşul tău e ismailitean? Cum faci? Drept să-ţi spun, 
la asta nu ţi-oi putea răspunde, ş-am să mă mai gîndesc. Botezatu a 
isprăvit de mestecat şi ridică fruntea. 

— Dacă pricinaşul nostru e turc, îngînă el, atuncea noi ne uităm întîi şi 
întîi împrejur să vedem dacă nu sînt alţi turci pe aproape ş-apoi ne-om 
pricepe noi ce să-i facem. 

— Am ştiut totdeauna, încuviinţă Jder în sine, că acest slujitor al meu e 
bărbat înţelept. 

Dacă nu i se întîmplă azi nimic şi nu i se întîmplă nici mîni, nici într-o 
săptămînă, se chiamă că asta e o slujbă mai bună decît celelalte slujbe pe 
care le-a avut. Cu asemenea slujbă se află ca subt o aripă a sfinţitului 
părinte Amfilohie — avînd în mintea sa şi toate poveţele arhimandritului, 
însă măria sa Ştefan e măria sa cel care poartă războaiele, iar el, Jder, e 
slujitor cu sabia al măriei sale. 

— Ei, ce să facem? Zice el, oftînd, tătarului; ne-om nevoi şi fără sabie. 

— Ba-i bună slujba, grăieşte Botezatu, mie alta nu-mi face trebuinţă. 

— Spun eu bine, Gheorghe, că tu eşti bărbat înţelept. 

— Da. Şi mie alta nu-mi face trebuinţă; de hodinit mă hodinesc, de 
mîncat mînînc de poţi bate doba pe pîntecele meu; aşa mi-am făcut 
socoteală că, dacă ne şi ducem acolo la mănăstirile acelea de la capătul 
pămîntului ca să ne călugărim, apoi nu mai am ce face cu cuţitul meu pe 
care-1 port ascuns în tureatca ciubotei. Cînd om ajunge la Dunăre, îl zvîrl în 
Dunăre. 

— Ascultă, Gheorghe: nici prea multă înţelepciune nu-i bună. 

Tătarul a rînjit: 

— Ai dreptate, comise Ionuţ. 

— N-aş vrea, a urmat comisul Ionuţ, să ajung iar ca atuncea cînd eram 
un ţînc şi mă aflam la casa starostelui Căliman, de-mi mîncau gîştele pita 
din sîn. 

După ce au sfătuit astfel în popas la fîntînă, stăpînul şi sluga au 
încălecat ş-au mai umblat o bucată de drum pe şleahul Galaţilor. Văzînd 
soarele scăpătat de la chindie în şesul Şiretului, în abur de aur, Jder a 
cercetat împrejurimile, şi zarea munţilor, şi depărtările mării, cunoscînd că 
stihiile vor sta deocamdată în bună cumpănă. Tot după rînduiala părintelui 
Amfilohie socotea că, pentru slujbe ca a lui, e mai bun popasul în 
singurătate decît la hanuri. Au ocolit cătră luncile rîului, căutînd iarbă 
neîncepută pentru cai. 

După ce au trecut nişte scruntare şi au cercetat o margine de luncă, au 
găsit mal înalt al Şiretului. Au urmat malul pînă la o cotitură, subt o perdea 
de plopi bătrîni. După acea perdea de plopi bătrîni, se deschidea o poieniţă. 
Au lăsat lărgimea şi au trecut după plopi, în poieniţă. 

Au priponit caii în iarbă, după ce au scos de pe ei poverile, tarniţile şi 
poclăzile. Au aşezat o tarniţă ici, alta dincolo; şi între ele au alcătuit vatră; 
au purtat acolo un bolovan şi vreascurile pentru foc. Iarbă uscată se 
găseşte; scăpărători sînt, precum ş-un fir subţire de iască, într-o clipă 
tătarul a zbătut amnarul în cremene, a potrivit iasca aprinsă în ghemul de 
iarbă uscată şi a suflat în el, dînd flacără. Caii s-au oprit din păscut ş-au 
întors capetele, să vadă şi ei minunea focului. Tătarul a ridicat fruntea, 
cercetîndu-i cu luare-aminte. N-au întors capetele ca să vadă focul, ci 
pentru că aud, ori simt ceva. A potrivit flacăra în găteje sub bolovani, lăsînd 
vatra în grija stăpînului său; iar el s-a dus să dea ocol împrejurimilor. N-a 
lipsit decît un pătrar de ceas şi s-a întors c-o frunză mare de potbal făcută 
coştei. în acel coştei, a înfăţişat comisului său mure. 

Cum sta întins în culcuş, Jder s-a săltat într-un cot. 

— Este ceva? 

— Nu-i nimica. Poate au simţit alţi cai, de cealaltă parte a apei. Ies 
fecioraşii în prunduri cu caii la păscut; acuma nopţile-s cu lună. 

Au crescut focul şi s-au aşezat pe spate, privind cerul care se umbrea 
în coloarea florilor de toporaş. 

Cînd s-a întunecat bine, au prins a-i supăra ţînţarii. Atuncea şi-au 
schimbat locul sub fum. Adierea venea dinspre miazăzi, de la Dunăre. Abia 
se simţea; iar fumul îi învăluia lin, apoi se încîrjoia într-un vîrtej uşor 
deasupra poieniţii. Cînd s-a arătat luna, aproape întreagă, în răsărit, 
amîndoi au cunoscut-o că avea un tărcălan de abur. 

— Porneşte vînt, a prevestit Botezatu. Cătră ziuă acei nouri ce se văd 
sub zarea amiezii poate să vie pînă aici şi s-aducă ploaie. 

Comisul Jder a încuviinţat, după care şi-a plecat tîmpla pe braţ şi a 
intrat în cea dinţii somnie. Mai simţea încă pe slugă foindu-se; auzea caii 
ronţăind iarbă; zărea printre gene cînd şi cînd, în înălţimea lui Dumnezeu, 
stele pe care le cunoştea. A deschis un ochi ca să cunoasă mai bine şiragul 
Balaurului. Cînd a închis pleoapa, l-a furat somnul şi l-a dus ca pe o apă 
neagră. Acea apă neagră, întinsă cît poate cuprinde privirea, nu-i decît 
Dunărea şi dincolo de Dunăre, pe celalalt mal, stau harapi şi turci, cu ochii 
stecliţi şi cu dinţii rînjiţi. 

Pe apa Dunării s-a ridicat deodată o luncă, închinîndu-se spre el. 

A deschis ochii şi vede perdeaua de plopi din preajmă înclinată lin de 
vîntul nopţii. De pe zarea prundurilor, luna albă s-a ridicat deasupra 
horbotei de frunzişuri în cealaltă parte a poieniţii. Caii stau neclintiţi în 
umbră; ascultă şi ei zvonurile liniştii. Gheorghe Botezatu doarme rezemat 
cu spatele în tarniţă şi cu capul înclinat într-o parte. I-a venit somnul pe 
neaşteptate şi l-a cuprins cu viclenie. Vîntul susură în plopi şi frunzele lor 
se zbat fără nici o clipă de hodină, lucind în două ape. Numai o dată 
comisul Jder a auzit: slom! S-a zbătut o mreană, de la adînc, spre lună. 

însă pe adierea nopţii vine înştiinţare c-a mai pătruns cineva în acele 
singurătăţi unde a făcut el popas. Focul lui abia fumegă. Dar dincolo de 
pînza de plopi, în poiana cea mare, scînteie un jar. La acel jar veghează 
cineva. Ridicîndu-se într-un cot, Jder caută să-şi deie samă ce este. 
Veghează un om la acel jar; însă nu-i un om ci un copilandru somnoros. 
Alţi copilandri trebuie să fie mai departe în prund, unde s-aud din cînd în 
cînd sunînd piedicile de fler ale cailor. Ceilalţi copilandri de departe s- 
apropie vorbind prin întuneric şi s-aşează şi ei la vatra de jar. Sînt trei; şi, 
cu cel care priveghea, patru. S-a trezit ş-acesta, şi bate c-un băţ în foc, 
stîrnind roiuri de scîntei. 

Acei copilandri spun o vreme ceva despre o nuntă de la ei din sat. Pe 
urmă tac un răstimp. Cînd încep iarăşi, rămîne statornic grăind glasul cel 
mai subţirel, al celui mezin dintre dînşii. 

Vorbesc şi ei de ale lor, se gîndeşte Jder şi-şi aduce aminte de demult, 
de cînd umbla şi el în prundul Ozanei, cu caii, noaptea, împreună cu 
feciorii lui Căliman starostele, îl luau sub puterea lor Samoilă şi Onofrei, ş- 
apoi tot aşa stăteau la foc şi spuneau poveşti. 

Ce minuni şi basme vor fi spunînd aceştia patru? Şi ce-o fi scornit 
mezinul, de-1 lasă ceilalţi şi-l ascultă cu luare-aminte? 

Iese din culcuş şi se trage ca şarpele spre marginea pilcului de plopi. 
Copilandrul cel cu glas subţire povesteşte ceva despre curtea măriei sale 
Ştefan-Vodă şi despre tabăra de la Vaslui. Comisul îşi ciuleşte urechea; 
simţeşte la inimă o căldură lină. 

— Mai zice tătuţă, spune acel glas subţire de copilandru, mai zice 
tătuta că s-ar fi aflînd la Domnie unul Jder, carele-i mare viteaz al măriei 
sale... 

— Nici asta nu pot s-o spun lui Vodă, zîmbeşte comisul trăgîndu-se la 
locul său şi lăsîndu-şi iar fruntea pe tarniţă. 

După ce a contenit glasul de la vatra copilandrilor, s-a auzit lătrînd 
departe, înspre caii din prund, un cine. Copiii s-au frămîntat în preajma 
jarului; apoi alt glas decît cel care povestise s-a înălţat în liniştea luncii, 
chemînd cinele. 

— Nea, Tărcuş, nea! Vină aicea, Tărcuş! 

Cînele însă nu tăcea; lătra fără astîmpăr. Şi a strigat din depărtare, 
prin noaptea luminată, fecioraşul care era de rînd cu paza în preajma cailor 
împiedicaţi. Acolo se afla şi cînele. Copilandrii s-au sculat şi s-au dus. 
Comisul Jder a adormit iar şi-i bătea lumina lunii în pleoapele închise. 

După ce au ocolit tîrgul Galaţilor, au apucat-o în lungul Dunării spre 
vadul de la Oblucita. 

Partea asta de drum comisul Jder a petrecut-o în tăcere şi posomorit, 
bîntuit de felurite aduceri-aminte. Căci se află acolo, undeva, între bălţile 
Dunării, un ostrov părăsit pe care nu l-ar mai putea nimeri. Poate l-au 
mistuit pojarurile, ori l-au potmolit viiturile primăverilor. Poate că acuma 
cuibează acolo gîştele sălbatice şi pelicanii. Ori poate mai degrabă să fi venit 
un vîrtej să-l rupă din rădăcinile lui, fărmîndu-1, cufundîndu-1 şi ducîndu-1 
spre Marea. în acel ostrov care nu mai este i s-a întîmplat lui cea dintîi 
nebunie a vieţii, după cea dintîi dragoste. îi pare mult de-atunci şi se 
ruşinează întrucîtva de sine de acea întîmplare, întru care era să se 
prăpădească. Nu s-a prăpădit, căci e un «soi rău», după cum l-a judecat 
odată muţa. Dar ar fi putut să se prăpădească, împreună cu cei iubiţi ai 
săi. Astfel de om a fost el odată; şi-a pus capul pentru o dragoste de trei 
zile. Putea fi acuma pierit şi uitat, şi acei copilandri din prundurile Şiretului 
ar fi vorbit, într-o noapte, despre un om mai vrednic de pe lumea asta. 

însă nu s-a prăpădit, căci a fost lîngă el şi acest slujitor. Pe cît era 
stăpînul de buiac, pe atîta era slujitorul de cuminte. 

— îti mai aduci aminte, Botezatule? 

— De ce să-mi aduc aminte? se miră Gheorghe Tătarul. 

Nu-şi mai aduce aminte; el se socoate umblînd pe nişte drumuri nouă 
în altă parte de pămînt. 

Privindu-1 cu luare-aminte, Ionuţ Jder bagă de samă că tătarul n-a 
uitat nimica. Tace şi se uită cu ochii lui liniştiţi la lumea asta schimbătoare. 

Comisul Jder ar pofti să spună o vorbă bună slugii sale; dar mai bine 
îşi înghite vorba bună şi tace. 

Botezatu crede că a venit vremea să scoată din sinea sa o părere, ca să 
tulbure amintirile urîte şi să le alunge. 

— Comise, înainte de a ajunge noi la Obluciţa, ploaia e asupra noastră. 

într-adevăr vin nouri despletiţi din susul Dunării şi se frămîntă luncile 
de sălcii, parc-ar vrea să se smulgă din rădăcini şi să se mute de-acolo. Trec 
stoluri de raţe cînd în sforul apei, cînd pieziş spre japşe mai adăpostite. 

înainte de a fi ploaia asupra lor, au oprit; şi sluga a tras de lingă tarniţi 
dulamele de sumani. S-au îmbrăcat, au aplecat peste cuşme pînă în ochi 
glugile. Au pornit iar în galop, ca să ajungă undeva la nişte perdele de oieri, 
ori la nişte saraiuri de gospodari. însă n-au găsit nici perdele de oieri, nici 
saraiuri de gospodari. Grindul Dunării era pustiu în acel an, în preajma 
vadului Oblucitei. 

îi vorbise lui Jder despre asta părintele arhimandrit Amfilohie. Căci 
Obluciţa se chiamă în cealaltă parte a Dunării Isaccea; şi la Isaccea acuma- 
i pămînt al lui Mehmet-Sultan. încă din primăvară au prins a trece în sus 
ceamuri turceşti, cu poveri pentru cetăţile Dunării. Duc ba orz şi grîu, ba 
seu şi pas tramă, ba vite pe picioare, ba arme. Oierii şi gospodarii de pe 
malul moldovenesc au înţeles asemenea semne, cu care sînt ei deprinşi de 
lungă vreme şi s-au tras de la Dunăre mai înlăuntru, ca să fie mai departe 
de primejdie şi mai aproape de puterile măriei sale Ştefan-Vodă. Iar puterile 
măriei sale Vodă sînt la Chilia şi Cetatea Albă. Nici locurile unde au stătut 
acei gospodari şi oieri nu se mai cunosc. Aşa-s de grabnice în aceste 
ţinuturi pustiirile şi schimbările. 

Cînd s-a prăvălit asupra lor ploaia cu vifor, cei doi călăreţi ajunseseră 
într-un cot al Dunării, de unde se vedea şi Isaccea mai la vale, în josul 
fluviului. Numai puţine clipe au zărit-o cît a mai fost în partea aceea zarea 
slobodă. A ajuns şi acolo vîrtejul ploii ş-a astupat-o. Toată împrejurimea a 
fost pardosită ca-n pînză cenuşie de sită. 

Abia au ajuns prin freamătul ploii, şi ceamul cu pod pe el era gata să se 
desprindă de la mal. Lopătarii negri stăteau cu lopeţile în sus şi goi pînă la 
brîu în ploaie, iar ceauşul ceamului, învălit în burcă, striga la cei din urmă 
călăreţi ai săi de pe mal să nu întîrzie. Mai coborau în pripă rîpa cîţiva 
călăreţi; şi cei doi oameni domneşti s-au amestecat între ei. 

— Zice că oile-s grămădite toate pe pod şi să nu mai întîrzie nimeni, 
tălmăcea Gheorghe Botezatu cătră stăpînul său. 

Jder a poruncit: 

— împinge calul ca să ne suim şi noi pe pod... Cînd au trecut şi ei pe 
ceam cu caii de căpestre, s-au rupt nourii de trăsnet, apoi tunetul a huruit 
prelung decindea de Dunăre, în lunci şi bălţi. 

Vîntul a contenit în scurt şi ceamul s-a desprins de la sălciile vechi de 
unde parîmele fuseseră încolăcite; şi, hai-hai a început a luneca pe luciu 
spre ţărmul dimpotrivă. 

Toate se petrecuseră repede, sub biciuirea furtunii. Jder nici n-avusese 
vreme să cugete la hotărîrea ce luase. Dar îndată ce se simţi în îmbulzeala 
ceamului, în mirosul aspru al oilor şi în preajma ismailitenilor care 
stăpîneau ciurda, demonul din fundul fiinţii lui a început a-şi sclipi ochii şi 
colţii, arătîndu-i în chip mut dar limpede că ce săvîrşise nu era bine. Plouă 
încă — şi acei prădalnici străini urmează a sta învăliţi în dulame şi 
burnuzuri; încă nu bagă de samă că numărul lor e sporit cu doi oameni 

lepădaţi aşa de vînt, fără să se ştie cum şi de unde; dar fără îndoială că n- 
are să treacă nici un pătrar de ceas şi cîţiva dintr-înşii au să se zgîiască 
spre acei nepoftiţi, dînd de ştire căpiteniei. 

Hotărîrea lui năprasnică, luată subt aţîţarea fulgerului şi a furtunei, 
purcedea fără îndoială din singura grijă pe care o avea de cînd îşi începuse 
călătoria. însuşi părintele Amfilohie, între sfaturile lui, îi arătase că toată 
greutatea e la trecerea Dunării; intrarea în împărăţia lui Mehmet-Sultan 
poate fi o primejdie dacă nu bagă de samă cum o săvîrşeşte. 

Aşa că, fără nici o pricină, iată-1 aşezat cu amîndouă picioarele în acea 
primejdie de care era ţinut să se ferească. Dacă intrarea lui între asemenea 
neprietini ar fi făcut-o pe pămînt, unde şi-ar fi simţit un sprijin dedesubt şi 
lărgime în laturi, — calea-valea! Dar se dăduse prins singur, descălecat şi 
cu apa răzvrătită a Dunării împrejur. Lui însuşi îi venea a rîde de starea 
ciudată în care se pusese; şi în acelaşi timp rîdea în el şi demonul său. Cînd 
se simţi căzut în spaimă, dintrodată, în acelaşi chip, fără de nici o cugetare, 
a sărit în bulboana necunoscutului, ca să iasă pe urmă la o lumină. 

începu a răcni, trăgîndu-şi într-o parte straiele şi gluga, ca şi cum ar fî 
voit să le rupă de pe el şi să le zvîrlă în baltă. 

Fără să înţeleagă bine de ce şi cum, se îndemnă şi Gheorghe Botezatu 
Tătarul să se repeadă asupra stăpînului său cuprinzîndu-1 de după umeri şi 
stăpînindu-1. 

Ce-ar fi putut crede aceşti lotri, judeca în sine Jder pe cînd slobozea 
răcnetele-i înfricoşate; ce-ar fi putut crede aceşti lotri dacă l-ar fi descoperit 
ei şi nu s-ar fî descoperit el singur? 

N-ar fî fost îndreptăţiţi să creadă nimica; dar totuşi doi pămînteni de la 
saraiuri şi cîşle părăsite pot fi slujitori ai oilor, ori stăpîni ai ciurdei. 

Dacă lotrii au trecut pe furiş Dunărea şi s-au dus în pradă pe socoteala 
lor, atuncea slujitorii ori stăpînii ciurdei îi pot da de gol la mai-marii 
Sultanului, care ţin pace şi linişte la acel ţărm dunărean. Atuncea împotriva 
unor asemenea oaspeţi, cea mai bună măsură este să-i împingă cu lopeţile 
în baltă. 

Dacă prădalnicii nu-s lotri, ci slujitori de la o cetate, ori de la un buluc- 
baş al străjilor de hotar, şi au făcut această ieşire la malul moldovenesc 
după legea războiului, atunci dacă nu i-i primejduită lui Jder viaţa, îi poate 
fî oprit drumul, într-un fund de închisoare, după gratii. 

Dă strigăte ca să cheme asupra sa nu numai pe Botezatu. îi chiamă 
asupra sa pe toţi cei din juru-i, ca să-i vadă şi să-i înţeleagă ce sînt. 

Nu trag hamgerele, căci drept-credincioşii lui Mahomet au milosîrdie 
cătră cei rătăciţi cu mintea. 

Vin numai cu palmele întinse, ca să-l aline, îi spun felurite vorbe în 
limba lor şi Gheorghe Botezatu răspunde cu grăbire, bătîndu-se şi el peste 
cap cu desnădejde. 

— Ba să tacă măcar unul, îi povăţuieşte căpitanul ceamului, făcîndu-şi 

loc între ei. Taci tu! îi strigă el lui Botezatu, căci tu încă n-ai nebunit; iar 
aceluia astupaţi-i gura; altfel se sparie oile şi se aruncă de pe pod. Numai 
una să se arunce şi se duc toate celelalte după dînsa în baltă. Ţineţi-1 bine, 
legaţi-i gura c-un brîu. Cînd ajungem la Isaccea, îl ducem la cadiu! 

înţelege şi nebunul într-o privinţă că răcnetele lui ar spăria oi şi cai, de 
aceea, înainte de a veni cei cu brîul ca să-l cetluiască îşi astupă el singur 
gura cu comanacul; iar pe lingă cuşmă, ochii lui ca vîrfuri de jungher nu 
contenesc de a urmări toate cîte se petrec şi se pot petrece în juru-i. Cei 
cărora li s-a poruncit să vie să-i astupe gura îşi înţeleg întru totul porunca, 
îşi dau la o parte burnuzurile prin ploaia subţiată, îşi descopăr obrazurile 
negre şi rase şi dinţii ca de fildeş şi, cu braţele în grabă suflecate pînă la 
coate, încep să-l pipăie şi să-l caute din tălpi înspre piept; îl scotocesc în 
turetcile ciubotelor, în nădragi şi mai cu samă în chimir. Jder îşi răstigneşte 
în laturi braţele, înţelegîndu-i ce caută şi Gheorghe Botezatu Tătaru 
primeşte în mină comanacul care nu mai face trebuinţă nimănuia, căci 
nebunul acuma tace. Cînd cei doi au cercetat pe Jder şi-n sîn, fără nici un 
folos, s-au oprit şi s-au întors cătră Botezatu. Atunci acel ieşit din minte a 
scheunat iarăşi o dată şi numaidecît a apucat comanacul din mina soţului 
său, astupîndu-şi gura. Cei doi harapi au rîs de smintit scuturîndu-şi 
capetele creţe şi urechile cu cercei şi s-au pus să cerceteze pe tătar cu 
aceeaşi amănunţime. Cînd au strigat cătră ceauş că n-au găsit nimica, 
ceauşul s-a supărat: 

— Cum umblaţi, bre, aşa, fără să aveţi nimica la sufletul vostru? 

— Oi, cinstite ceauş, răspunde Gheorghe Botezatu cu întristare, am 
avut cîţiva galbini venetici, dar ne-am mai întîlnit astăzi cu nişte slujitori ai 
strălucitului întocmai ca soarele Sultan Mehmet. 

— Atunci vor fi fost oamenii lui Giafar, a fost de părere ceauşul. Cine 
era mai mare peste ei? Nu era cumva unul cu barbă neagră şi cîş de mina 
stingă? 

— Ba era unul cu barba albă ca năgara, cinstite ceauş. Bărbat cu frica 

lui Dumnezeu, căci ne-a lăsat vieţile. 

* •> 

— Ce era să facă cu vieţile voastre? s-a veselit ceauşul. 

Ploaia pornise iar, potop, însă fără vînt. Şi ceauş şi harapi s-au 
grămădit intr-un cotlon, subt o streşină. Cei care trăgeau la lopeţi au silit 
din răsputeri ca să scape mai degrabă de atîta apă din cer şi de pe pămînt, 
şi ceamul cu pod s-a lipit de ţărm la Isaccea; cei cu parîmele au aruncat 
parîmele la pripoane; alţii de-acolo au tîrît o poclişcă pînă la ceam şi oile au 
fost bîrîite şi minate la uscat, peste care curgeau ape. 

Pe neaşteptate, nourii s-au rupt; o pală de nouri s-a dat într-o parte, 
altă pală de nouri în altă parte şi sfîntul soare s-a arătat, ca să vadă ce se 
petrece la Isaccea. 

La Isaccea se grăbeau slujitorii ca să mîie ciurdişoara la cîşla cea mare 
de curînd întocmită pe grindul de la vale, dincoace de Pădurea Lupului — 

sau, cum i se zicea în limba stăpînitorilor noi, Curtorman. Acolo aşteptau 
mînzărari cu turban, ca să mulgă mînzările. Era cu bună socoteală 
întocmită treaba la Isaccea. 

Mai era vreme pînă în sară. Din minarea, hogea amintea bine- 
credincioşilor osmanlîi, că nu se află alt Dumnezeu decît Alah şi alt proroc 
decît Mahomet. îşi cînta vorbele prelung şi îngînat, parcă-i venea a plînge. 
Jder se uita la el de jos, cu gura căscată, fără a pierde însă din coada 
ochiului toate cîte se petreceau în preajmă. Gheorghe Tătaru punea în 
rînduială tarniţile cailor. Ceauşul a păşit, sărind peste bălţile ploii, pînă la 
un tîrnaţ deschis unde stătea pe covoraş, cu picioarele încrucişate subt el, 
cadiul Isaccei. Era un cadiu cărunt, cu barba tuşinată rotund. Purta halat 
de matasă albastră cu dungi albe şi turban ca gălbenuşul de ou. Avea lingă 
el, la îndemînă, rezemat de păretele de ceamur, un toiag. Acel toiag nu era 
numai semn al slujbei lui, ci şi meşteşug de pedeapsă al pravilei. 

— Cum e treaba în pămîntul ghiaurului, Iscander ceauş? A întrebat 
cadiul. Stăi, nu răspunde, a adăugat el îndată şi a bătut de trei ori din 
palme. 

A scos îndată capul pe uşă un harap buzat. 

— Adă două filigene de cafe, a poruncit cadiul; cu caimac şi dulci, a 
adăugit el, căci îi plăcea să nu se oprească numai la o singură poruncă. Ai 
auzit, bre Aii? taatlî! caimaaclî! 

— Am auzit, stăpîne, a răspuns harapul, pălindu-se cu laba peste 
ureche. 

Cît ai număra pînă la zece, cafelele taatlî-caimaaclî au fost aduse şi 
aşezate pe covor. 

— Acuma spune, cum e treaba în pămîntul ghiaurului, Iscander ceauş? 
Leapădă-ţi imineii, Iscander ceauş, şi te aşează pe covor; după aceea 
vorbeşte. 

— Treaba-i bună, s-a închinat ceauşul. 

— Întîi leapădă imineii, Iscander ceauş, şi după aceea spune. 

— Fac precum porunceşti, cadiule, s-a supus ceauşul. Treaba-i bună 
ş-am mai găsit o turmă, din care am rupt cincizeci de oi. 

— Întîi aşează-te jos şi soarbe din cafe, Iscander ceauş, a poruncit 
cadiul, şi pe urmă arată cum a fost. 

— Mă supun poruncii, Soliman cădi, şi pentru asemenea băutură 
scumpă îţi mulţămesc şi mă închin cu plecăciune. Am rupt cincizeci de oi, 
le-am abătut la ceam şi le-am adus. Dar ne-a plouat, Soliman cădi; era să 
ne înece. Cum ai poruncit, cădi, n-am făcut oamenilor stricăciune, căci 
sîntem în vreme de pace, şi noi avem ce avem cu oile, nu cu oamenii. Pe 
acei oameni necredincioşi i-am alungat cu harapnicele, iar pe oi le-am adus 
cu blîndeţă. Oi mulgătoare; din soiul cel bun. Oaia de soi se cunoaşte şi 
după lînă, dar mai ales după dulceaţa seului. Şi s-a mai suit cu noi în ceam 
un nebun. A căzut ca din cer. 

— Ce-aţi făcut cu el, Iscander ceauş? Aş fi poftit să-l văd şi eu. 

— N-am făcut nimica alta, decît l-am adus aici, ca să-l înfăţişez la 
judeţul său. Noi, fiind oşteni, nu ne pricepem la judeţe. Ori îl tăiem, ori îl 
lăsăm. De tăiat nu l-am tăiat, căci nu ne-a făcut nici un rău. De lăsat nu 1- 
am lăsat, ca să-l aduc la cadiul nostru. A ţipat şi a crîşnit toată vremea cît 
am trecut Dunărea. După aceea s-a liniştit. Acuma văd că-i aici, în medean. 

— Care-i? 

Ceauşul a arătat cu degetul: 

— Iată-1, dinaintea cinstitei case a cinstitului cădi. 

— Cel care tine caii? 

» 

— Nu; acela-i sluga. 

— Atuncea va fi fiind cel cu capul gol. Om tînăr. Nu-i urît. Şi nici nu 
pare smintit. 

— într-adevăr, acuma stă cuminte şi se uită la noi. Soliman cădi a dat 
cu dosul palmei la o parte tablaua cu filigenele şi a pus mîna pe toiag. 

— Porunceşte-le să vie aici, a zis el lui Iscander ceauş. Ceauşul a făcut 
semn cu palma cătră cei doi străini, 

Îndemnîndu-i să se apropie. 

Chiar atunci nebunul a ridicat ochii în sus, ca să privească, între 
Dunăre şi soare, un stol de lari albi cu aripi negre, care se jucau în lumină 
rotindu-se cu sprinteneală şi dînd ţipete ascuţite ca de muieri; după ţipete, 
rîdeau prelung şi gîdilat aşa cum au obicei să rîdă unele fiinţi din această 
tagmă. Acele păseri de apă, moldovenii, după obiceiul lor rău, le-au poreclit 
«curvulice». 

Cel cu caii a împins de la spate pe nebun înspre tîrnaţ. A lăsat apoi caii 
slobozi şi a venit alăturea, ca să fie tălmaci pentru orice întrebare şi 
răspuns. 

— Bre, cine sînteti voi? 

Cel ce ţinuse caii a şoptit ceva cu tovarăşul său. 

— Cinstite cădi, s-a întors el spre judecător, eu nu ştiu nimica despre 
acest om decît că l-am găsit la numărătoarea oilor. împărţea oile la ciobani, 
poruncindu-le să se ducă fiecare unde-a vedea cu ochii cît mai degrabă. 

— Nu-i nebun? 

— Nu-i nebun, cinstite cădi; e stăpîn de oi. Şi oile lui au semn o 
crestătură de foarfece la urechea stingă. Cînd, din voia lui Dumnezeu, am 
nimerit pe ceamul acestui vrednic ceauş, el şi-a cunoscut oile după semn, şi 
l-a cuprins mare scîrbă, încît a voit să sară în Dunăre. 

— Aşa? S-a mirat cadiul. Şi tu, zici că nu eşti sluga lui? 

— Nu-s sluga lui; numaicît mi-i milă de dînsul. 

— Şi ce-ai căutat la numărătoarea oilor? 

— Cinstite cădi, eu m-am înfăţişat acolo ca să cumpăr cinci oi, care-mi 
făceau trebuinţă pentru o cumătrie în sat la noi, la Mînzăteşti. Mi-am ales 
cinci oi şi i le-am plătit un galbăn venetic. Am încălicat pe cai şi ne-am dus 

la Fîntîna lui Filip, ca s-aducem pe socru-meu cu carul, să încarce oile în 
car. Cînd am ajuns noi la Fîntîna lui Filip, socru-meu înjugase şi fugea 
peste cîmp; a dat într-o dumbravă şi nu l-am mai văzut. Numai răcnind 
l-am auzit, c-ar fi dat turcii.. întîi ne-am tupilat într-o rîpă, să vedem ce 
este. Am ieşit apoi la un drum ş-au dat peste noi nişte luptători viteji ai lui 
Giafar buluc-baş; ori a, tatălui lui Giafar. Le-am plătit toată vama, ca să ne 
lese slobozi. 

Pe urmă am ieşit la Dunăre; şi Dumnezeu a vrut ca să cădem între oile 
acestui om. însă eu, altfel, nu-1 cunosc. 

— Ş-acum ce vreţi voi, bre? 

— D-apoi ce să vrem, cinstite cădi? Omul acesta e bucuros... 

— Cum îl chiamă? 

— Jder. 

— Am înţeles. De ce-i bucuros acest ghiaur pe care-1 chiamă Ijder? C-a 
scăpat cu viaţă? 

Cadiul a rîs cu nişte dinţi lungi, însă cu duhul bunătăţii în sine, şi s-a 
uitat întîi la ceauş, pe urmă la Jder, şi după aceea s-a întors iar cătră 
Botezatu. 

— Nu atîta c-a scăpat cu viaţă, cinstite jude, cît că i s-a întors mintea la 
loc. Era să-şi facă o samă! 

— Asta-i bun; să se închine cu fruntea în ţărînă şi să mulţămească 
Dumnezeului său. Stăi, nu-i spune înainte de a arăta ce pofteşti tu. 

— D-apoi eu ce să poftesc, cinstite cădi? Eu i-am dat un galbăn venetic 
ş-am rămas păgubaş şi de oi şi de banul meu. 

Cadiul s-a sprijinit cu umărul stîng în toiag, ţinînd cu mîna de măciulie 
şi rezemîndu-şi fruntea de braţ. A stat şi s-a gîndit cum să facă dreptate; 
căci dinaintea judeţului său se aflau în acea clipă doi împricinaţi; unul 
vînduse şi altul cumpărase; şi cumpărătorul se afla cel mai păgubit. 

— Vra să zică i-ai dat galbănul? 

— I l-am dat. 

— Atuncea întreabă-1: unde-i veneticul de aur? îi poruncesc să-mi spuie 
numaidecît. 

Tătarul s-a întors spre soţul său şi l-a întrebat din partea cadiului. 

Soţul său a încuviinţat din cap şi a scos din gură un ban de aur. 

Atuncea s-a dumirit şi Iscander ceauş de ce nu găsise, la cercetarea 
harapilor, măcar acel ban. Şi i-a spus cu glas încet cadiului, ca să se mire 
şi cadiul cum poate rămînea un ban de aur necredincioşilor, după ce au 
trecut prin mînile unor pricepuţi vameşi. 

Cadiul şi-a rezemat fruntea de braţul stîng, cugetînd iar. 

— Ijder ghiaur, a poruncit el. Ţi se cuvine să dai cumpărătorului banul; 
pentru că ai primit banul şi nu i-ai dat oile. 

Auzind hotărîrea, ghiaurul cu numele Ijder s-a închinat după rînduiala 
drept-credincioşilor moslemi, şi a pus pe covor, dinaintea dreptului judeţ, 

galbănul venetic. 

Cadiul l-a luat între degetele sale, l-a ridicat pînă sub sprîncene, şi l-a 
cercetat cu luare-aminte. 

— Ban bun, a încuviinţat el. 

A pus banul de aur pe covor dinaintea sa. 

— însă lui Ijder ghiaur nu-i pot da oile, şi-a umflat el glasul; căci oile 
sînt ale luminăţiei sale Sultanul Mehmet. 

î 

După ce a ascultat tălmăcirea, Jder a mormăit ceva. 

— Zice, a dat lămurire tatarul, că el dăruieşte oile sale fericitului 
Mehmet-Sultan, şi mă îndeamnă pe mine să lăs galbănul venetic cadiului, 
pentru că am fost judecaţi cu dreptate. Parcă, am fi fost înaintea 
înţeleptului Solomon. 

— într-adevăr, aşa mă chiamă şi eu sînt Soliman cădi, a încuviinţat 
judecătorul; şi, în clipa care a urmat, Iscander ceauş n-a mai văzut pe covor 
galbănul venetic. Toate cele de pe pămînt vor trece, a încheiat cadiul; toate 
cele de pe pămînt vor trece, numai faţa Domnului Dumnezeului tău va sta 
întru măreţie şi slavă! 

După acest verset sfînt din Coran, a plecat toiagul şi a zis: 

— Duceţi-vă din faţa mea! Ghiaurii pot să se ducă, a adăogit el îndată 
cătră ceauş; iar drept-credincioşilor să le aducă Aii harapul încă o «cafe 
taatlî-caimaaclî». 

După ce a scăpat de Dunăre şi de Isaccea, comisul Ionuţ Jder n-a mai 
făcut popas în toată curgerea nopţii care a urmat; şi n-a stat decît cîte 
puţin, la ciuşmele, în toată ziua de a doua zi. îi mai făcea trebuinţă să 
descalece numai cît or apuca grăunţe de cîteva ori cu gura caii; El şi cu 
soţul său îşi potoleau setea şi se strîngeau mai tare în curelele chimirului. 

Tătarul, după socotinţi ale lui vechi şi moştenite, mai bucuros ar fi 
abătut calea pe poteci ferite. însă Jder, privind în jurul său cu luare- 
aminte, vedea şleahul cel mare cătră poarta împărăţiei aşa de purtat de 
podvezi, şi pilcuri de oşti, şi olăcari cărora li se deschideau poştele ca sub 
bătaie de vînt, şi beilicari creştini care veneau la cetăţile Dunării, şi alţii 
care se duceau în robie cătră Rumelia, încît i s-a părut că nu poate avea o 
trecere mai bună decît pe-acolo. A pus pe Botezatu înainte, ca să deie glas 
ori răspuns în limba stăpînitorilor osmanlîi; iar el urma îndată după 
slujitorul său. Nu-şi vorbeau şi nu-şi făceau semne, cînd treceau prin 
îmbulzeli. Şi popasurile începură a le face la hanuri unde era mai mult 
tract. Numai mulţimea nu te bagă în samă, dacă umbli cuviincios la port şi 
înfăţişare; şi numai cei care vorbesc nu te ascultă, dacă nu te sui pe zaplaz 
strigînd vorbe deşănţate. 

Întîmplarea Dunării, Jder o purta în sine ca într-o răcliţă, ca s-o scoată 
la lumină pentru iubiţii săi, cînd va veni timpul. Nu-i petrecere mai bună la 
vreme de iarnă, decît s-auzi asemenea istorisiri lîngă focul din sobă. Muţa 
se bucură şi-şi pocneşte palmele, iar comisul cel bătrîn tace şi numai cît îi 

lucesc ochii. Stă şi Maruşca la un colţ de masă, în picioare, cu ochii aţintiţi. 
Candachia îşi sfecleşte inelele cerceilor şi Cristea, în jilţ larg, tot pufneşte şi- 
şi aşteaptă rînd, să spuie şi el una, mai cu moţ decît toate întîmplările ce se 
pot spune. 

«Mai cu samă să nu te dai în privelişte...» îl povăţuise, la sfatul de sară, 
părintele arhimandrit şi uncheş, Amfilohie. încolo, bine este să mergi 
înainte cu îndrăzneală, fără să te temi de oameni. Cum te sfieşti, — ei te 
cunosc şi sînt asupra ta. Cum păşeşti asupra lor, ei se dau în laturi. 

Bune sfaturi, şi Jder se ţinea cu dinţii ca să le urmeze. Chiar mintea lui 
îi spunea că mai bună învăţătură decît asta nu poate fi. 

Dar răsăreau în el încrederi şi puteri nouă. între acele flori înflorite ale 
încrederii şi puterilor nouă, demonul său iar ieşea din afund sclipind. Asta 
era rămăşiţa lui de nebunie de pe cînd nu era decît un prunc; şi era hotărît 
în sine s-o lepede, cum îşi leapădă mormolocul coada. 

într-un rînd îşi căuta han, într-o margine de tîrg care se chiamă Sofia. 
Nu găseau loc; toate caravanseraiurile neguţătorilor creştini erau înţesate 
de lume, de cai şi de căruţe. Era într-o zi de vineri; slujbele la geamii se 
isprăviseră; hogii strigaseră din minarele vestirea legii adevărate şi 
credincioşii îşi spălaseră vîrfurile degetelor şi fruntea cu colb; de la acel 
ceas al strigării a doua, neguţătorii greci şi armeni erau slobozi să purceadă 
la drum deşertînd odăile. Deci îndată după acel ceas Jder şi Botezatu se 
puteau înfăţişa undeva, ca să apuce loc pentru cai. După asta pentru om e 
mai uşor decît pentru dobitoc. Omul se îngrămădeşte între alţi oameni sub 
bolta cea mare a hanului; s-aşează pe rogojină la rînd cu alţii şi se uită cum 
ospătarul învîrte într-o ţiglă mare sculată în picioare şi împresurată de jar 
acea friptură de berbece care-i fără păreche pe lumea asta. Are nume urît, 
că-i zice «chebap»; dar gustul i-i ca o rouă pe limbă şi ca un bold de plăcere 
în fundul împărătuşului. N-avem noi la Moldova asemenea bunătate. O oaie 
întreagă e cenătuită, tăiată felii şi aşchii şi clădită pe acea ţiglă; o cuprinde 
pojar de mangal; tot dă asupra ei meşterul ospătar c-o pleaftură tăvălită 
prin seu şi printr-o leacă de alifie de ai, căruia i se zice şi usturoi; ş-apoi, 
cînd s-a rumenit faţa chebapului, te înfăţişezi la meşter cu talgerul tău; iar 
meşterul, c-un cuţit ia aşa de mare şi ascuţit ca un brici, taie de ici un rînd 
de bucăţele, trage şi prin cealaltă parte şi scoate alt rînd de bucăţele; şi 
unde a rămas bălan chebapul, dă iar cu pleaftură, şi frigarea se învîrte 
singură, căci are scripţ, de umblă cînd într-o parte, cînd în alta. Mînînci, 
de-ţi uiţi părinţii. 

Numai după această gîndire şi după asemenea icoană care se înfăţişa 
ochilor săi înainte de a-şi fi făcut gazdă, putea cunoaşte comisul Jder cît i-i 
de foame. în acea dimineaţă nu luase în gură decît apă. Deasemenea şi 
tătarului i se lungiseră urechile de foame. 

— Hai, Botezatule, să căutăm han. 

Cînd a spus vorba asta s-a oprit. în medeanul cel mare din acea 

margine de tîrg, soseau călăreţi la halca. O mulţime mare de lume de toate 
neamurile era adunată într-o lăture. într-o altă lăture, se suiseră bărbaţi, 
femei şi copii pe zăplazuri şi pe acoperişurile caselor, în privelişte, în fund, 
pe pajişte, sosise Hrana-Beg, după cum i se auzea numele rostit din gură în 
gură, şi-şi oprise deodată calul împodobit cu zorzoane şi mărgeanuri; îşi 
înălţase barba şi se uita fudul; în juru-i se îmbulzeau alţi slujitori 
împărăteşti, care se aflau în acel tîrg sub mîna şi subt ascultarea lui Hrana- 
Beg. Prin laturea deschisă, intrau, la halcă, navrapi tătari şi spahii de la 
Anatolia, care de care în straie mai împodobite, cu lanţuguri la gît şi cu 
pene la gugiumanuri. Erau slujitori de rînd ai împărăţiei şi erau învoiţi 
pentru acea zi să puie pe ei unele din dobînzile lor de război, straie, 
juvaeruri şi arme ale celor biruiţi şi tăiaţi de dînşii. 

Intrarea lor s-a făcut cu atîta grăbire şi tumult, încît, din locul unde se 
afla, Jder a fost smuls şi luat ca de-un val. Murgul lui cuminte a făcut 
cîteva copce, ca să-şi simtă laturile slobode şi apoi a prins a păşi domol 
între ceilalţi cai. Botezatu a rămas despărţit cu calul lui; Ionuţ nu l-a mai 
văzut. 

A umblat aşa între navrapi şi spahii pînă ce-a ajuns în apropierea lui 
Hrana-Beg. Atuncea a păşit înainte un crainic pedestru de lîngă scara 
stîngă a lui Hrana-Beg şi a strigat poruncile. 

Călăreţii să descalece! Să facă zid împotriva norodului! Ca să rămîie 
rotundul medeanului slobod pentru halca! Nimene să nu mai steie călare 
decît Hrana-Beg şi ciorbagiii, chihăile şi ceauşii care se află în jurul măriei 
sale! Iar înainte de halca, măria sa Hrana-Beg vrea să vadă trînta grecească. 
Pentru asta se şi află adus acolo de faţă un hadîmb cu numele Uzun, vestit 
luptător, care pofteşte să se măsoare în trei rînduri cu trei bărbaţi luptători. 

După ce a rostit aceste porunci, crainicul s-a tras înapoi şi un surlaş de 
după călăreţii ce-1 împresurau pe măria sa a sunat din surlă. 

Navrapii şi spahii au descălecat. Şi-a ţinut fiecare calul său de dîrlogi. 
Iar din pajişte a ieşit o negreaţă a pămîntului — un lungan gol pînă la 
mijloc, uns cu undelemn. Strălucea în soare şi se uita împrejuru-i pe sub 
nişte sprîncene dese de subt o frunte îngustă. Şi-a încrucişat întîi braţele pe 
piept şi şi-a jucat muşchii braţelor; apoi şi-a pus palmele în şolduri şi s-a 
crăcănat întru toată puterea lui, poftind potrivnic. 

Descălecase şi Jder. Navrapii care erau de o parte şi de alta se uitau la 
dînsul şi nu-1 cunoşteau a fi dintre ai lor. S-au privit, şi-au dat coate şi s-au 
hlizit, necutezînd a-1 scoate şi lăsîndu-1 deocamdată în plata Domnului. Se 
aplecau numai unii cătră alţii, şoptindu-şi la ureche felurite socoteli. 

Aşteptînd să vadă luptător pentru Uzun hadîmb, Jder a băgat deodată 
de samă că omul său Gheorghe Botezatu şi-a făcut loc călare în pajişte. Nu 
era domn şi stăpîn; se ţinea cuviincios ca o slugă a domnilor şi stăpînilor. 

Crainicul a ieşit iar: 

— Măria sa aşteaptă să vadă luptători împotriva lui Uzun! E învoit să se 

înfăţişeze oricine pofteşte, drept-credincios ori ghiaur, căci azi e zi de 
bucurie închinată măriei sale Mehmet, împărat al împăraţilor. Hrana-Beg 
făgăduieşte douăzeci şi cinci de piaştri celor dinţii trei bărbaţi care vor 
îndrăzni să se măsoare cu Uzun. 

S-a făcut între navrapi mişcare. Tătarii se îndîrjeau ca să-şi arate 
luptătorii lor. Au ieşit doi oşteni scunzi şi spătoşi. Au păşit înainte şi s-au 
închinat lui Hrana-Beg, apoi şi-au lepădat cuşmele şi straiul în pajişte, 
dinaintea cailor domneşti. S-au auzit glasuri întărîtate de încuviinţare în 
laturea lui Jder. Abia a apucat a lepăda de pe el straiul dezgolindu-se pînă 
la cingătoare unul din acei doi navrapi, şi Uzun hadîmbul a şi sărit asupra, 
lui, cercînd a-i cuprinde mijlocul. 

— Balaican, Balaican! strigau unii dintre navrapi; ilcove baranîm! 

îl îndeamnă să nu se lese, cugeta Jder. Furnicat de nerăbdare. 

într-adevăr, Balaican nu se lăsa. S-a răsucit, a pus o mină în pieptul 
lui Uzun şi l-a repezit îndărăt. însă de acea mină întinsă s-a agăţat; 
numaidecît hadîmbul, şi trăgînd năprasnic pe Balaican spre el, l-a lovit în 
piept cu pieptul său; făcîndu-şi apoi cleşte din cotul drept, i-a pus lui 
Balaican acel cleşte în jurul gîtului. Cînd a sucit din cleşte, Balaican a fost 
la pămînt. Ionuţ n-a avut nici cînd, se şterge la ochi: Uzun a fost călare pe 
pieptul lui Balaican; pe urmă, de cum era călare, s-a întors şi s-a aşezat 
îndesat ca pe un scaun! 

— Să i se numere lui Balaican douăzeci şi cinci de piaştri, a poruncit 
Hrana-Beg. 

Uzun a ridicat de jos lingă sine pe navrap şi l-a bătut pe spate, rînjind. 
Întorcîndu-se în loc, pe neaşteptate, a sărit ca un pardos asupra celuilalt 
tătar, cuprinzîndu-i mijlocul. 

Toată lumea aceea strînsă acolo nici n-avusese vreme cînd să deie 
strigăt la biruinţa întîia a lui Uzun. Nici n-avusese vreme cînd să-şi tragă 
sufletul. Se făcuse o tăcere încremenită în tot medeanul. Biruinţa a doua a 
hadîmbului s-a înfăţişat altfel. Întîi l-a strîns pe al doilea năvrap cătră sine, 
cercuindu-1, pînă ce i-a avut în stăpînire toată coarda mijlocului, apoi a 
prins a se învîrti cu repejune în loc pînă ce i-au scăpat navrapului tălpile de 
pe pămînt. Atuncea l-a răsucit şi l-a prăbuşit ca pe un sac. 

S-a stîrnit murmur dintrodată. Nu din pricina acestei isprăvi de-al 
doilea a hadîmbului; ci pentru că, din laturea navrapilor, mai ieşise cu 
repeziciune un luptător, doritor să cîştige douăzeci şi cinci de piaştri. Halai- 
halai! Strigau navrapii, nu-i de la noi! — Au fost destui de la voi! întorceau 
cuvînt spahiii. Crainicul a ieşit iar să-şi dea înştiinţarea. 

Păşind sprinten cu trupul puţin aplecat înainte, luptătorul nou lepăda 
de pe el straiul. Dintre călăreţii domneşti, Gheorghe Botezatu Tătarul 
slobozise şi el strigăt, căci cunoscuse pe cel care se năpustise în marginea 
pajiştei. 

— Domnul Dumnezeu să-l aibă în sfînta lui pază! a suspinat el, 

neîndrăznind să-şi facă cruce. 

Hadîmbul se repezise asupra lui Jder, cu fruntea înclinată. Jder îi dădu 
ocol. Luptătorul negru veni iar asupră-i; Ionuţ se opri crescîndu-şi pieptul. 
Atunci au cunoscut cei care priveau un om nalt, frumos încheiat întru toate 
mădulările lui. Unii l-au privit cu plăcere şi cu nădejde. Dar nici de data 
asta Jder n-a primit pe harap. S-a îndepărtat legănîndu-se din şolduri; pe 
cînd Uzun îl urmărea pas cu pas, potolindu-şi deplin răsuflările. Deodată 
şi-a făcut săritura de tigru. Ionuţ a făcut un pas în lături, lăsîndu-1 să 
treacă. S-a plecat ş-a luat de jos un pumn de colb şi, dîndu-se în laturea 
hadîmbului, l-a stropit pe umeri, pe braţe şi grumaz; apoi şi-a frecat el 
însuşi palmele cu colbul rămas. Cu două sărituri sprintene a fost în dreapta 
lui Uzun; l-a pălit peste braţ; cu a treia săritură, i-a venit în stingă şi a vrut 
să-l pălească iar. Dar Uzun a dat strigăt mînios şi s-a prăpăstuit pieziş 
asupra potrivnicului său. Deodată l-a încleştat de amîndouă braţele. Jder s- 
a lăsat în aceeaşi clipă pe spate, aducînd după el pe Uzun; şi, cum îl aducea 
în jos asupra sa, i-a pus pe dedesubt tălpile în pîntece şi l-a zvîrlit ca dintr- 
o catapultă peste capul său. Zvîrlindu-se în acelaşi timp în călcîie, a fost 
asupra lui Uzun cînd acesta nici n-ajunsese cu grumazul în ţărîna 
medeanului. 

Ce zvon şi ce chiote au fost, şi ce învălmăşeli, şi cum se căscau urlînd 
pe garduri şi jucau pe case ridicînd braţele pînă la cer, nu se poate spune, 
dragă tuţă şi dragă muţă. 

Ce să mai strige crainicul! Degeaba a strigat crainicul. S-au învălmăşit 
şi caii. Aşa că Jder şi-a adunat cu grăbire straiul şi cuşma şi nu ştia cum 
să iasă din acele talazuri care începeau a porni asupră-i. Aşa de tare i s-a 
aprins firea pentru acea izbîndă, incit i-a venit să facă lui Hrana-Beg altă 
privelişte. A vîrît în gură, cîrligat, degetul cel mic de la mina stingă şi a 
slobozit trei şuierături ascuţite. S-a văzut ieşind dintre navrapi murgul şi 
sosind la stăpînul său. La porunca lui Jder s-a lăsat în genunchi şi Jder a 
trecut în şa ca-n zbor. L-a întors spre Hrana-Beg şi i l-a închinat, ş-atuncea 
Hrana-Beg a spus acele vorbe: 

— Halahal pehlivan! Tam behadîr place la mine! 

S-ar fi cuvenit să-şi smulgă punga de la oblînc şi s-o arunce în pajişte, 
dar asemenea lucruri nu se întîmplă decît în poveşti. 

































CAPITOLUL XI 

ALTE ÎNTÎMPLĂRI ŞI MAI DE MIRARE 

Ei, ce fac eu acuma, calare, într-atîta adunătură de norod şi oaste? 
atîtea părechi de ochi se uită la mine; atîtea glasuri mă strigă, fără să ştie 
cine sînt. înaintea mea, Hrana-Beg care a rostit acele vorbe. Rînjeşte şi-mi 
face semn cu mina. Nu mă chiamă; ci numai îi place ce-am făcut eu şi dă 
aşa ca dintr-o aripă. Nu mă chiamă, dar nici nu mă pot duce de dinaintea 
lui. Atîta umilinţă am pentru trebuşoara pe care am săvîrşit-o, incit îmi vine 
să intru în pămînt. Ce m-a povăţuit uncheşul meu arhimandritul — să nu 
ies ca păduchele în frunte — şi ce-am săvîrşit eu! Acu, după ce-am făcut cu 
mînile şi cu picioarele şi am stricat, bine ar fi să găsesc cu mintea ceva, ca 
să dreg. 

Cum era încă oarecare învălmăşeală şi lumea din laturi năboise prin 
unele spărturi ale gardului de oaste, călăreţii navrapi şi spahii au fost într-o 
clipeală în scări şi, cu piepturile cailor, au împins pe îndrăzneţi înapoi. A 
avut cum să iasă şi Gheorghe Botezatu dintre slujitorimea ciorbagiilor şi, 
venind în grabă pînă la mine, m-a luat dintr-o coastă ş-a călăuzit pe murg 
în locul unde stătuse el, şi, din locul unde stătuse el, pînă în dosul lui 
Hrana-Beg. Dar asemenea lucrare nu s-a putut face fără să fie băgată în 
samă, şi Hrana-Beg m-a pîndit pieziş, apoi şi-a aplecat barba spre unul de 
lîngă sine şi i-a şoptit ceva. Acela a şoptit altuia la ureche. 

— Ai văzut, Botezatule? 

— Ce să văd? 

— Ce-am făcut eu, Botezatule. 

— Am văzut... a oftat cu mare mîhnire slujitorul meu. Dar nici eu nu-1 
întrebasem din bucurie ci din scîrbă. A ieşit iar crainicul ş-a strigat nişte 
vorbe care nu mi-a mai făcut trebuinţă să-mi fie tălmăcite; ş-a pornit jocul 
cu halcaua şi cu geridul între unii călăreţi spahii şi alţii navrapi. Din 
repejunea cea mare a cailor, unii aruncau prin halca suliţa care se chiamă 
gerid şi alţii, tot din goană, se sileau s-o prindă din cealaltă parte de cerc. 
Poate m-aş fi îndemnat să m-amestec şi eu în asemenea întrecere, dar mi se 
ofilise sufletul. Mă întreabă Botezatu: 

— Nu ti-i foame, comise? 

•> * 

Iaca, de asta uitasem. Cum m-a întrebat el, am văzut numaidecît 

dinaintea ochilor mei un sarai care se chiamă Ghiul-hane, ş-un ospătar 
care taie c-un cuţit lung dintr-un chebap rumenit. «Ticălos om de lut!» ar fi 
zis părintele arhimandrit. Asupra mea era paloş spînzurat numai într-un fir 
de păr, şi eu mă desfătam, cu gîndul la Ghiul-hane şi la chebap. 

Uşurel, mă trage de mînecă Gheorghe Botezatu. Descalică el, descalic şi 
eu. Cu caii a mină, ne ferim mai deoparte. Cînd să ieşim în uliţa tîrgului, 
iaca privitori de pe garduri încep să strige la mine. Eu îs omul care m-am 
dat dumnealor în privelişte şi se bucură că mă văd. Şi mie nu-mi trebuie să 
se bucure; mie îmi trebuie să mă lese în pace. Şi cîtu-s de amărît pentru 
toată fiinţa, dar în cerul gurii simţesc o dulceaţă de friptură şi de lipie 
caldă. Mi-i foame, de nu-1 văd pe Botezatu cu ochii. Nu înţeleg de ce-s 
blăstămat eu aşa: cînd nu trebuie să-mi fie foame atuncea m-apucă pofte 
mai îndrăcite. Se găseşte la asemenea sarai, unde mă duc eu, şi vin din 
ostroavele greceşti; deasemenea fructe dulci, care se chiamă harbuz şi 
zamuz. 

Botezatu îmi aruncă în cap o desagă de orz deşartă. Acuma parc-aş fi o 
cadînă. Lumea tot îmi face petrecere cît mă ştie că-s cel din pajişte şi cască 
la mine gurile pînă la urechi. Pun piciorul în scară, mă salt în şa cu desaga 
în cap, văd înaintea mea ca printr-un voloc des, şi cotesc într-o ulicioară. 
Din ulicioară, după ce umblăm o vreme, cîrmim într-o hudiţă. Botezatu-i 
lîngă mine, calare şi el. îşi ia ce-i al său, adică traista de orz, şi mă priveşte 
cu aceeaşi întristare. Zic eu: 

— Acuma să căutăm gazda. Mie îmi trebuie să mă duc la Hanul 
Trandafirilor. 

— Bine, să mergem la Ghiul-hane, oftează Gheorghe Botezatu. Unde-i? 

— Nu ştiu; să-l căutăm. într-un tîrg ca acesta,: supus strălucirii sale 
Sultan Mehmet, nu se poate să nu se găsească un han cu asemenea nume. 

— L-om căuta, comise, dar cum? 

—Bine, răspund ea; l-om căuta umblînd şi întrebînd, căci avem picioare 
de umblat şi gură de întrebat. 

Cum stăteam noi şi ne sfătuiam subt un castan bătrîn, în hudicioara 
aceea în care intrasem, iată se deschide o fereastră cu zăbrea. Acea 
fereastră cu zăbrea era de la un foişor de la rîndul al doilea. Şi la fereastra 
cu zăbrea văd o fiinţă care se uita la mine. Numai o clipă mi s-a arătat. 
Avea strai subţire alb şi comanac cu mărgăritare; buze roşii, ochi negri. 
Cînd să întreb ce aveam de întrebat, i s-a lăsat pe obraz iaşmacul. Şi s-a 
dus. 


— Am dat peste casă de drept-credincios osmanlîu, zic eu; foişorul e 
vopsit cu galben; după cum m-a învăţat părintele Amfilohie, sub vopseaua 
asta nu se pot hodini decît turcii. 

întreb cătră acea fereastră rămasă deschisă: 

— Mă rog, pe unde să apucăm noi, ca să ieşim la Ghiul-hane? 

— D-apoi cine te înţelege moldoveneşte în tîrgul acesta? Mă mustră 


150 



















Gheorghe Botezatu. Hai să ieşim de-aicea ca să găsim un bărbat; căci 
numai cu asemenea dobitoace ni-i îngăduit nouă a sta de vorbă în 
împărăţia lui Sultan Mehmet. 

Eu întreb iar: 

— Ghiul-hane? Ghiul-hane? 

îmi umbla aşa limba în gură; uitasem de chebap şi zamuz; şi nu 
doream decît să mai văd o dată în viaţa asta pe fata de la zăbrea. Căci, după 
cîte judecasem, era o copilă. Se uitase o clipă la mine şi-mi fusese destul. 
Vorba pe care o spuneam eu am înţeles-o tot atunci eu singur, — că acolo 
se află hanul meu, al trandafirilor. într-adevăr, poate acolo se afla. Şi ce ar 
fi să mă aşez o vreme în acest tîrg şi să tot dau tîrcoale prin hudicioara 
asta, la o casă tihnită cu foişor galben? Să se trezească într-o zi muţa cu 
mine, că-i aduc o turcoaică şi i-o sui pe cuptor! Nu rîde, muţă; aşa-s 
gărgăunii mei cînd mă aflu la mai mare strîmtoare. Mai întreb o dată — şi 
văd copila iar la zăbrea. E tot cu iaşmacul pe obraz. Pe urmă ridică mînuţa 
şi dă la o parte iaşmacul ca s-o văd rîzînd. 

Cînd să-mi spuie ce avea de spus şi eu mă pregăteam s-ascult pe 
Botezatu tălmăcindu-mi, iaca se deschide poarta de la uliţă şi ies doi harapi 
cu iuţeală, şi sar la capetele cailor noştri ca să ni-i apuce de căpestre. Şi s- 
aud de după poartă răcnind glasuri bolborosite. Alt harap buzat iese în 
pragul porţii c-un toiag mai gros decît cele cu care umblă de obicei oamenii; 
şi după acesta, altul. Am împins murgul înainte şi, cu piciorul în scară, am 
pălit sub bărbie pe feciorul cel negru care năvălise asupra mea. Botezatu a 
smuncit frîul ridicînd calul său în două picioare, ca să-l prăvale peste 
celalalt fecior. Avînd calea slobodă, am dat pinteni şi ne-am dus; dar din 
hudicioară s-a luat mare laie după noi, cu chiote şi cu ciomege. 

Aşa fel am găsit noi Hanul Trandafirilor. în capătul hudiţii ne-au aţinut 
calea oameni şi călăreţi. Ce caută aceşti oameni şi aceşti călăreţi împotriva 
noastră, cînd noi îi ştim că trebuie să steie în priveală la halcă? Vor să ne 
prindă, se înşiră grabnic, ca să ne strîngă din laturi şi din faţă; iar din urmă 
vin harapii cu nunta lor. Vîr mîna în sîn, ca să trag jungherul dăruit de 
postelnic. Botezatu mă păleşte peste braţ. Atuncea dau răsuceală murgului, 
ca să-mi vie îndămînă să apuc o sabie de la cei care mi se pun împotrivă. 
Botezatu se prăvale asupra mea, mă apucă cu un braţ de după umăr şi cu 
celalalt îmi încleştează mîna stîngă. La mine, mai ales mîna stîngă-i 
primejdioasă. Atuncea am priceput că-mi pun capul dacă mai fac o mişcare; 
şi încremenesc în braţele lui Botezatu. Mă uit furiş în jur; mă închin în gînd 
după povaţa ce mi s-a dat în pruncie. Şi iată că Botezatu începe a striga şi a 
cere sprijin la călăreţii ce ne ieşiseră înainte. Călăreţii trag hamgerele şi 
ameninţă pe harapii cei cu ciomegele. Grăiesc învălmăşit unii şi alţii. Unul 
din călăreţi se apropie cu calul şi-şi aşează palma pe umărul meu, punînd 
stăpînire pe mine. Cei din hudicioară se domolesc şi leapădă armele. 

Cînd călăreţul a pus mîna pe umărul meu, l-am cunoscut. Era cel cătră 

care îşi aplecase barba Hrana-Beg, şoptindu-i ceva. Şi Botezatu mi-a şi 
strecurat cîteva vorbe de linişte: 

— Acest slujitor are poruncă să te ducă şi să te înfăţişeze domnului 
său. Cînd ne-am furişat de la halcă, el s-a ţinut de departe după noi, ca să 
vadă unde ni-i gazda şi să ne găsească. 

— Apoi gazda noastră-i la Ghiul-hane, zic eu. 

— S-a şi văzut că-i la Hanul Trandafirilor; şi hangiilor de acolo li s-a 
spus că asemenea oaspeţi ca domnia ta îşi vor primi osînda; chiar acuma 
au să ne înfăţişeze la Hrana-Beg. Dacă om fi vinovaţi, măria sa Hrana-Beg a 
da poruncă gealatului să ne taie. 

M-am liniştit. 

— Bine, zic, să mă duc la Hrana-Beg. 

Ne-am dus destul de departe pînă la o casă mare împresurată cu zid de 
piatră. Am intrat pe-o poartă, am descălicat; au venit argaţi şi ne-au luat 
caii, ca să-i hrănească şi să-i adape; iar eu şi Botezatu ne-am aşezat la 
umbră de copac, lingă un cerdac. Din locul unde stăm, vedeam grădina 
prăvălatic pînă la o apă. Umblau slujitori forfota. Numai într-un colţ la o 
portiţă era linişte, şi acolo sta de strajă un oştean bătrîn, cu două iatagane 
încrucişate în seleaf. 

— Acolo-s cămările muierilor... m-a încredinţat Botezatu. 

» 

Pe la ceasul al şaptelea, a venit şi Hrana-Beg. Ştiu; lui îi dă mina să vie 
agale, umblînd la pas între ceilalţi slujitori mai mici decît el ai Sultanului. 
Din cînd în cînd chiar strînge frîul şi-şi opreşte calul, arătînd celor din juru- 
i, cu mina, ba colo, ba dincolo. Aşa s-a oprit în poartă, şi, înainte de a intra, 
a arătat, după cît îmi spunea omul meu, că la deal ar fi fiind loc de-o 
moschee, iar la vale de han pentru ieniceri. Mahalaua aceea e a creştinilor, 
şi cîte case se află la deal şi la vale le dărîmă şi le dă foc. După aceea, ridică 
moschee, han şi grădini. Din asta am văzut ce fel de putere are Hrana-Beg. 

Zice Botezatu: 

— Pe cît înţeleg, e cel mai mare peste toată ţara asta. 

— Aşa se pare, răspund eu. Şi lui îi dă mina să vie agale, vorbind şi 
poruncind, căci el a mîncat şi s-a îndestulat cu de toate înainte de a ieşi la 
medean. 

— Se vede, îngînă Botezatu, că, pe lingă putere, are şi minte acest 
Hrana-Beg. 

A intrat în ogradă stăpînul casei ş-a descălicat; cei din juru-i s-au 
grăbit să descalice înaintea lui; unii i-au ţinut scara, alţii l-au sprijinit de 
subsuori. însă Hrana-Beg era bărbat în putere şi n-avea nevoie de ajutorul 
nimănuia. Dar aşa-i rînduiala turcilor; cu cît eşti mai în putere, cu atîta te 
împresură şi te sprijină toţi. Şi numai un deget să mişte Mehmet-Sultan, şi 
toată puterea lui Hrana-Beg e la pămînt şi nu mai îndrăzneşte nimene să-l 
tie de subsuori. 

Ne-am ridicat din locurile noastre şi ne-am închinat. 

— Ghiuzel-ghiuzel! zice stăpînul venind asupra mea Se opreşte şi mă 
priveşte din cap pînă în picioare. Mă întreabă: 

— Al cui fecior eşti şi din care parte de lume vii? 

Răspunde pentru mine Botezatu: 

— Numele lui, puternice stăpîne, e Jder. Şi vine dintr-o ţară depărtată, 
de dincolo de Dunăre. 

— Ghiuzel-ghiuzel! zice beiul, şi acolo e tot stăpînire a strălucitului 
nostru întocmai ca soarele Mehmet-Sultan. 

Eu clatin, din cap şi sînt în îndoială pentru o vorbă ca asta; nu mă pun 
împotrivă, ca să-mi păstrez capul pe umeri, dar sînt întrucîtva în îndoială. 

Beiul întreabă pe Botezatu: 

— Ce spune? am uitat cum îl chiamă, asemenea nume nici nu putem 
noi rosti. E mai bun numele pe care i l-am dat noi, cînd a pus piciorul pe 
grumazul lui Uzun hadîmb. Ce spune Pehlivan? 

— Spune, puternice stăpîne, că ţara noastră se chiamă Ac-Iflac. 

— Se poate; pînă la iarnă se aşează şi acolo stăpînirea lui Mehmet-El- 
Fatih. 

Eu am plecat fruntea ş-am oftat, închinîndu-mă cu gîndul împăratului 
nostru Hristos, carele întăreşte dreapta lui Ştefan-Vodă. 

— Şi ce-i eşti tu acestui june? îi eşti frate mai mare? 

— Da. Puternice stăpîne, îi sînt povăţuitor. 

— Unde vă duceţi? 

* 

— Ne ducem la părintele nostru Varlaam, la o mănăstire de la Aton, cu 
numele Zografu. Ne ducem şi-i cerem binecuvîntare, cît se mai află în 

această viată. 

» 

— E părintele vostru? 

— E părintele nostru, puternice stăpîne. 

— Bine, duceţi-vă cu pace. Dar eu aş fi poftit să-i spun acestui Jder- 
Pehlivan că mi-a plăcut ce iuţeală şi putere are, şi, cînd am văzut cum l-a 
pus la pămînt pe Uzun hadîmb, m-am bucurat. Asemenea bărbaţi îi fac 
trebuinţă strălucitului El-Fatîh, împăratul împăraţilor. Aflaţi şi cunoaşteţi şi 
voi că la Mehmet-Sultan e altă rînduiala decît la împăraţii frîncilor. Acolo 
beii îs după rubedenie; aicea, după vrednicie. Părintele meu a fost barcagiu 
sărac în Boaz; iar eu sînt Hrana-Beg şi stau la dreapta strălucirii sale 
Sultan Mehmet. Cine slujeşte pe Sultan Mehmet cîntăreşte în braţul său nu 
paloş, ci măririle şi bogăţiile care-1 aşteaptă, după vrednicia sa. 

— Ne ducem la părintele nostru Varlaam, la Zografu, în Sfîntu Munte. 

Atuncea slujitorul care ne găsise şi ne adusese acolo a păşit în laturea 
beiului şi i-a spus că mai este cu noi o pricină; că am fi stîrnit o bătălie 
într-o mahala: şi este împotriva noastră mare plîngere de la un cinstit 
neguţător moslem; că am cutezat să ne uităm pe fereastră la copila acelui 
neguţător drept-credincios. 

Hrana-Beg se uită la slujitor şi face: hîm! 

A păşit înainte ş-un fel de hoge, cu anteriu şi turban. Zice acela: 

— Cînd un ghiaur a privit faţa unei copile a drept-credincioşilor 
otomani, deasupra lui s-a boltit curcubeu de moarte. 

Beiul se uită la hogea cel urît şi face iar: hahîm! 

Se întoarce la mine: 

— Cînd ai avut vreme, Jder-Pehlivan, şi pentru asta? 

— Puternice stăpîne, mă sprijină Botezatu; asemenea bucluc l-am avut 
într-o hudiţă nu departe de medean, unde am nimerit din întîmplare, 
căutînd o gazdă cu numele Ghiul-hane. Ne-am oprit lîngă o casă, ca să ne 
întoarcem în loc şi să ne ducem în altă parte. Au sărit asupra noastră cu 
război nişte harapi. Ia-ne subt aripa ta, puternice stăpîne, şi ne izbăveşte de 
urgie; căci noi nu ne-am uitat la acea copilă, ci s-a uitat ea la noi, şi după 
aceea ne-a pîrît slugilor. 

Hrana-Beg a zîmbit la mine: 

— Bre Pehlivan, dacă intri în slujba stăpînului meu, intri subt 
acoperişul lui Alah. Căci stăpînul meu e umbră a Prea Puternicului şi 
adăpost al tuturor noroadelor lumii. 

Atuncea l-am privit şi eu nu cu îndrăzneală, ci cu supunere; şi am cătat 
în ochii lui Hrana-Beg lumina cu care se uitase la mine în pajişte, cînd i-am 
închinat murgul, ca un nebun ce am fost. Dacă nu-i închinam murgul şi nu 
făceam toate celelalte, acuma nu mă aflam subt asemenea cumpăt. 
Rînduiala mea este să mă întorc la Vaslui, nu să rămîn în Rumelia, sacagiu 
şi ciorbagiu la ieniceri! 

— Puternice Hrana-Beg, zic eu cu dulceaţă, noi ne ducem la părintele 
nostru Varlaam. 

— Aferim! răspunde beiul; întîi duceţi-vă la părintele vostru, Varlaam. 
Iar neguţătorul să vie la mine, să vorbesc eu cu dînsul. Du-te cu pace, 
adaugă el bătîndu-mă pe umăr, şi să-ţi dau carte cu turaua mea, ca să nu 
ai pe cale nici o sminteală. Şi să-ţi aduci aminte de mine. 

— Am să-mi aduc aminte de Hrana-Beg, am zis eu cu acelaşi glas. 

Şi beiul s-a bucurat auzind acel glas al meu. 

Popa cel urît a scris cartea; beiul a pus turaua; slujitorii au adus caii 
noştri. Am primit cartea şi am mulţămit iarăşi, m-am închinat de trei ori 
pînă la pămînt; am încălicat împreună cu Botezatu şi m-am dus, tot 
flămînd, ca să caut han. Pe urmă m-am răzgîndit; nu mi-a mai trebuit nici 
han cu trandafiri nici fără trandafiri; am ieşit din tîrgul Sofiei mai ticălos şi 

mai umilit decît oricînd în viata mea. 

î 

Pînă la o poştă depărtare dincolo de tîrgul Sofiei nu ne-am oprit, şi mă 
gîndeam eu cum să scap nu atîta de neprietini, cît de mine însumi cu 
blăstămătiile mele. 

î 

— Nu te mai gîndi atîta, comise, zice Botezatu; mai bine să intrăm 
undeva, să ne punem vintrea la cale. 

Zic: 

— Mînîncă tu, Botezatule, chebapurile si baclavalele, căci cu nimica 
n-ai păcătuit; dar eu am să-mi orînduiesc post şi rugăciune, după aceleaşi 
poveţe ale sfinţitului Amfîlohie. Pînă mîne-sară la asfinţitul soarelui, eu nu 
mai pun în gură decît apă. 

Aşa că, intrînd la un han, m-am dus de-a dreptul să mă întind într-un 
cotlon, cu palmele împreunate sub ceafă. Şi aşa am stat gîndindu-mă şi 
mîncîndu-mă cum se mînîncă singur racul, pînă ce mi-a venit o alinare ş- 
am adormit. în vremea asta Botezatu şi-a văzut de treburile lui, a pus în 
rînduiala caii, a avut bună grijă şi de fiinţa sa, şi s-a culcat într-un cot mai 
la o parte. Cînd am deschis ochii într-un tîrziu, era aproape de înserat. în 
mînile lui Botezatu dormind, am văzut o felie de pită ş-o bucată de balîc 
afumat. M-am sculat cu fereală şi le-am zvîrlit printre gratiile ferestrei afară. 
Şi iar m-am întins pe spate, cu palmele sub ceafă. 

Cum s-a trezit Botezatu, s-a uitat in jur şi n-a mai văzut nici pînea, nici 
peştele afumat, şi a zîmbit în sine, mulţămit că-s şi eu sătul. Iar sufletul 
meu aşa se îmblînzise şi mi se ascuţise mintea, cum nu se poate spune. 

Zice tătarul: 

— De-acuma, cu cartea şi cu turaua lui Hrana-Beg, ne ducem într-o 
întinsoare pînă la Sfîntu Munte. 

Răspund: 

— Botezatule, socoteala mea e alta. E alta şi decît a ta şi decît a 
sfinţitului Amfîlohie. Ţie ţi-oi porunci să faci cum spun eu, iar pe sfinţitul 
Amfilohie tare l-oi ruga să mă ierte că păşesc peste poveţele sale. Dacă am 
eu în palmă asemenea carte a lui Hrana-Beg, care-i mîna dreaptă a lui 
Sultan Mehmet, atuncea de ce m-aş duce de năprasnă să mă închid în 
pustie, în acel sfînt munte, cînd eu mai bine pot petrece aici văzînd şi 
băgînd de samă toate cîte sînt la o împărăţie aşa de mare şi de tare. 

Astfel ne-am dus noi în Rumelia, pînă la un tîrg mai mare decît tîrgul 
Sofiei. în acel tîrg mare ar fi stătut cîndva în scaun şi Alexandru Machedon- 
împărat. Dar acuma nu se mai afla acolo decît pomenirea măriei sale, şi din 
scaunul său nişte lemne putrede şi aurite pe care nu mai putea să şadă 
nimeni. S-a fost vestit că vine în petrecere acolo Mehmet-Sultan. Iar 
Mehmet-Sultan nu şede pe scaun. întru toată strălucirea sa cu aur şi 
matasă, el tot la pămînt şede, ca lăieţii. 

M-am oprit eu acolo ca să văd, ş-am văzut cum intră întîi ienicerii, cu 
ciubote ferecate şi calpace nalte albe, podobite cu pene de paserea-raiului, 
şi cu ghebe vinete în spate. Şi aşa duceau în rînd cu ei cazanele de ciorbă şi 
polonicele. Iar în locuri mai la vedere şi mai în cinste se aflau bucătarii lor. 
Apoi după ieniceri, am văzut în preajma lui Sultan Mehmet pe delii, 
îmbrăcaţi în piei de pardos. Era şi altă oaste, de s-a revărsat într-un şes 
pînă la o apă, şi pe coasta dealului se îmbulzeau căruţe fel de fel cu toate 
merindele oştii pe trei zile şi cu cuhniile lui Sultan Mehmet. Tot ce mişca s- 
a oprit deodată; şi deasupra cazanelor ienicerilor s-a ridicat mula ş-a rostit 

strigarea pentru Alah şi proroc. Cînd a spus vorbele acelea şi a ridicat mina 
dreaptă, toată urdia, c-o mişcare singură, a căzut la pămînt rezemîndu-şi 
fruntea şi buzele în colb. Cînd s-a aşternut jos toată urdia, eu am văzut de 
la căruţă, unde stăteam ferit, pe Sultan Mehmet; mi l-au arătat podvodarii 
creştini şi ei l-au cunoscut după surguciul de la turban cu trei pene albe. 
Toată oastea a crescut iar din ţărînă ca un val, şi nu l-am mai văzut. 

Iar cînd i-au înălţat saivan, oastea a făcut de jur împrejur golişte, ca să 
aibă loc unde se aşeza atîţia slujitori ai curţii. Duce cu el şi pe cel care-i taie 
unghiile, şi pe cel care-i stropeşte straiele cu miresme, şi pe cel care-i aduce 
papuci roşii, şi patruzeci de calfe de bucătari cu baş-bucătarul, şi şaizeci de 
calfe de baclavagii cu meşterul de baclavale; şi numai treizeci de cafegii şi 
rahatgii. Şi toţi vizirii, vracii şi cetitorii în stele. 

Sara, după rugăciune, a strigat mula cătră oaste: 

— Candelele noastre ard cu seu şi oleu de la ghiauri — dobîndă cu 
sabia. 

Am auzit că oastea asta merge la Dunăre ca să se întîlnească cu altele. 
Sultan Mehmet rămîne în urmă şi oastea se duce înainte. 

Spuneau podvodarii aşa că s-aude să treacă urdiile dincolo de Dunărea 
şi să meargă pînă la marginea pămîntului. Ca s-ajungă la marginea 
pămîntului, ar fi avînd a păşi o prăpastie afundă peste care nu se poate 
trece fără pod. Acea prăpastie s-ar fi chemînd Ac-Iflac. 

Eu am rîs şi am spus: 

— Aflaţi, creştinilor dragi; că eu vin de la Ac-Iflac, adică de la Ţara 
Moldovei. 

Au rîs şi ei şi nu m-au crezut. 

Se tînguia un moş care stătea acolo cu fruntea plecată şi-i curgeau 
pletele în ochi : 

— Iată şi eu sînt tocmai din Ţara Românească; şi m-au scos din sat cu 
carul cu boi de m-au trecut Dunărea în postul Sînpetrului şi m-au tot 
purtat, cu oştile cine ştie pînă unde, iar acuma sîntem în postul 
Sîntămăriei, şi nu cred că m-oi mai întoarce în sat la noi pe Argeş. 

— Apoi, uncheşule, zic, după cît văd că spun unii şi alţii, împărăţia 
umblă spre Dunăre, căci peste Dunăre se află Ac-Iflac; iar dacă umblă spre 
Dunăre, apoi ai să te întorci la Argeş. Am fost şi eu acolo. 

— Unde? La Argeş? 

— Da; m-am dus pe un mal frumos pînă ce acea apă a Argeşului dă în 
Dunăre. 

— Va fi fiind şi asta... a îngînat moşul scuturîndu-şi pletele. 

S-a uitat la mine, a rînjit şi nu m-a crezut. 

Pe urmă zice iar acel moş: 

— Eu n-aş crede să se ducă însăşi împărăţia pînă acolo. Că împărăţiile 
umblă aşa ici-colo, de zburdăciune. Eu l-am mai văzut pe Mehmet în două 
rînduri; s-a arătat şi s-a dus. Are el vizirii lui, şi credincioşii lui; numai le 


156 






















spune: du-te colo, du-te dincolo. Ei se duc asupra creştinătăţii ş-o pun sub 
sabie. împărăţia stă, ş-apoi vin vizirii lui şi credincioşii lui de-i închină 
dobînda şi robii. Şi pe urmă iar ţin sfat sub săivan, la pămînt în şatră, şi 
împărăţia bate în palme şi vin harapii cu rahat şi cu cafele. N-or bea ei ca 
creştinul un pahar de vin, ferească Dumnezeu; aşa-s blestemaţi. La urmă 
împărăţia se trage la hodină şi se face tăcere peste tabără de s-aud bîzîind 
goangele. Şi la poarta săivanului s-aşează nişte urieşi strajă. Au cu ei ş-un 
leu îmblînzit, care-i căţelul Sultanului. Cînd şi cînd, noaptea, acel leu s- 
aude mormăind. Adicătele, acel leu e semnul puterii lui Mehmet; de aceea 
nu-1 pot birui împăraţii şi craii creştinilor pe Sultan Mehmet. 

Zic eu: 

— Ba, moşule şi creştinilor dragi, cînd am venit eu cu oastea din sus, 
de la Ac-Iflac, am găsit la Cetatea Dîmboviţii şi la Dunăre ismailiteni, şi, cu 
ajutorul Domnului nostru Hristos, i-am biruit. 

— Care oaste din sus, de la Ac-Iflac? 

— Oaste de la Moldova, a măriei sale Ştefan-Vodă. 

— Aha! Am auzit eu de asta; eram fugit la codru, cu toate satele de pe 
Argeş. De aceea se învîrteşte acuma împărăţia şi ameninţă într-acolo. Vai de 
creştini, n-a mai rămînea piatră pe piatră, nici om trăitor subt soare. 

— Moşule, nu huli, îl mustru eu, crede în puterea lui Hristos împărat 
Dumnezeu. 

Moşul a mormăit, şi-a făcut cruce, dar n-a crezut nimica din ce-i 
povesteam eu. 

Se aflau acolo, pe acea costişă lină, sute şi sute de cară în podvoadă, 
din toate părţile împărăţiei. înţelegeam că unii ar fi fiind greci, alţii sîrbi; cei 
care stăteau în jurul moşului, la foc, erau din Ţara Românească. Saracă şi 
năcăjită lume! Şedeau la pămînt, cu genunchii pînă la urechi, şi cu fruntea 
plecată. Vorbeau despre cîte urgii toate; unii oftau şi ridicau ochii la stele, 
alţii stupeau în foc. Mă bătea gînd împieliţat, să fac iar mare poznă, oameni 
buni, să strig de-acolo o sudalmă asupra împărăţiei şi pe urmă să mă caute 
harapii şi ienicerii. Dar Botezatu, care îmi ştie toate ale mele, pînă în fundul 
fundului, băga de samă şi se uita la mine cu nişte ochi jalnici, ca de bunic, 
şi clătea din cap şi mă tot împingea cu cotul în deşert, sub coaste. 

—Lasă-mă, Botezatule, zic; ai să-mi dai maţele afară. El s-a închinat în gînd 
lui sfîntu Gheorghe, ocrotitorul său. 

Zice: 

— Tare aş vrea, comise, să te văd întors la Timiş, ca să mă pot hodini. 

La hanul meu de la Filip-Cetate nu m-au mîncat mult puricii. M-am 
mutat în alt tîrg şi de-acolo în altul, pînă ce am dat pe calea Atonului. Am 
văzut că-i cale sfîntă, căci nu mai umblau podvodari, şi oşti, şi robi 
lucrători la cetăţi. Am înţeles că robii, podvodării şi urdiile se duc tot spre 
asfinţit, şi mai ales spre miazănoapte. 

La cîte-o poştă, mă opreau privighetorii, ca să-mi vadă îndreptările. 

Cum vedeau cartea şi turaua lui Hrana-Beg, se închinau şi mă lăsau să 
trec. După ce n-am mai fost departe de Aton, nu m-a mai oprit nimeni. 
Peste tîrguri n-am mai dat, satele s-au rărit, şi de la o vreme n-am mai 
văzut nici case. 

Cînd şi cînd întîlneam călugări, călărind între desagi pe asini. Am 
început a urca poteci trăgănate printre dumbrăvi. La cîte-o dumbravă de 
acestea se afla clădită o colibă şi lingă colibă era culcat un bărbos îmbrăcat 
cu flenduri. Avea în paza lui o livadă de măslini ori de smochini. Cînd 
treceam noi, ridica bărboiul, şi după aceea iar îl lăsa în jos, măturînd 
bătătura. 

Pe-alocurea, găseam mangalagii, care se năcăjeau la cuptoarele lor 
înăbuşite cu pămînt. Erau creştini sărăci de prin văi, şi petreceau acolo cîte 
zece-douăsprezece săptămîni, ca să scoată cărbuni, marfă pentru tîrgul 
Salonicului. La aceşti sărmani făceam popas, şi am aflat că plătesc dijmă la 
Sfîntu Munte. Deci calea noastră se scurtase mult. 

Nu ştiu cînd şi cum s-a făcut de-am intrat pe-o potecă cu păreţi de st- 
încă oablă la dreapta şi la stingă. Deasupra era cerul ca o apă albastră, în 
care înota un şoim. Cînd şi cînd plutea neclintit. 

Zic lui Botezatu: 

— De-acuma nu mai avem mult pînă la Sfîntu Munte. 

Răspunde el: 

— Mira-m-aş, comise, căci n-am dat nici peste străji, nici peste vreun 
schit, nici peste privighetori ai ţinutului. 

— Botezatule, zic eu, înţeleg de ieri că noi am rătăcit drumul. 

— Atuncea să ne întoarcem înapoi, stăpîne. 

— Ba mergem înainte, să vedem ce găsim. 

Am mers înainte pînă ce a fost soarele în crucea amiezii şi vedeam într- 
o vale, departe, marea strălucind şi alungindu-şi la ţărm talazurile. Caii 
păcăneau pe piatră; locul de sus se lumina într-o poiană largă, însă părea 
tot pustiu. îmi tot întindeam gîtul cercetînd, doar oi descoperi o odaie, ori 
macar o colibă, şi mai ales un om pămîntean, cu care să stau de vorbă şi să 
mă îndrepte pe cale bună. Cînd iată, de după o stîncă de deasupra noastră, 
ies patru barbaţi cu mustăţile şi bărbile fîlfîite de vînt. Purtau comanace şi 
rantii sure. Şi mai cu samă purtau nişte săbii mari, de m-am înfricoşat. 
Acele săbii le ţineau în mina dreaptă şi mînicile de la rantii le erau lunecate 
pînă la cot, aşa că vedeam, de la străjile săbiilor, în jos, braţe păroase şi 
vînjoase. 

Viteji îndrăzneţi, mă gîndesc eu, care poftesc să ne ieie viaţa şi punga. 

Au poruncit ceva într-o limbă pe care n-o înţelegeam. Dar nu puteau să 
ne poruncească decît să stăm 

Dacă nu-mi poruncesc în limba mea, zic, eu nu stau. Şi chiar dacă mi- 
ar porunci ca să înţeleg, nu stau nici atîta. 

Au strigat în altă limbă. A înţeles Botezatu! 

— Zice că să stăm. Ce să le răspund? 

— Răspunde şi tu vorbele pe care le-am auzit de la Hrana-Beg. 

Atuncea tatarul a grăit cătră ei, liniştit , 

— Ghiuzel-ghiuzel, bre! 

Nu ne-am oprit; am dat pinteni cailor, ca s-ajungem şi noi deasupra şi 
la lărgime. Atuncea aşa guri au cascat acei barbaţi cu săbii, incit le-am 
văzut toţi dinţii; şi aşa ne-au ameninţat că se prăpăstuiesc de sus asupra 
noastră, incit m-am uitat la ei cu mirare, dar fără a opri; şi aşa au vrut să 
repeadă asupra noastră săbiile, incit eu m-am gîndit că, dac-or arunca 
asupra noastră săbiile, apoi au să rămîie fără săbii. 

Zic lui Botezatu: 

— Pregăteşte-ţi arcanul: îl pregătesc şi eu pe-al meu. Cînd am ajuns 
sus pe-un tapşan, am descălicat în pripă şi eu şi Botezatu. Am lasat caii şi 
ne-am dus asupra acelor barbaţi. Veneau la noi cu mare îndîrjire şi mare 
glas. Am scos din sîn jungherul talienesc; Gheorghe Botezatu şi-a tras din 

tureatca ciubotei cutitul. 

» 

— Halai! halai! strigau bărbaţii cu rantii, îndemnîndu-se ca să vie 
asupra noastră, să ne taie întăi în patru şi pe urmă în opt. 

Am aruncat arcanele şi i-am prins pe doi. Cînd i-am smuncit spre noi, 
au scăpat din mină săbiile. Botezatu îndată a încurcat pe unul în nişte 
ciritei. Eu l-am tras pe-al meu pînă la un prăvăliş, de s-a dus de-a 
rostogolul în pripor; am priponit de-un ienuper capătul de la mine al 
arcanului. Şi m-am întors cătră ceilalţi doi. Tatarul apucase a zvîrli asupra 
unuia din ei cuţitul şi-l străpunsese. Cînd m-a văzut cel care mai rămăsese 
în picioare că vin la el, întăi a vrut s-o împungă la fugă într-o parte ori în 
alta; dar, băgînd de samă în mîna mea jungher care-1 poate ajunge, s-a 
închinat în genunchi şi a cerut iertare. 

— Du-te la el, Botezatule, şi-i ia sabia, am poruncit eu. Atuncea acela a 
zvîrlit de la sine sabia şi s-a înseninat înţelegînd ce spuneam eu 
slujitorului. 

— Milostiveşte-te, jupîne, nu-mi ridica viaţa! 

îi zic lui Gheorghe Botezatu: 

— Adună-i pe ceilalţi şi-i leagă. 

Mă duc la cel care mi se închinase: 

— Cine eşti tu cel ce grăieşti moldoveneşte? 

— Aman, jupîne; sînt un păcătos care m-am pripăşit în astă 
străinătate. 

— Ce faci şi unde slujeşti? 

— Făgăduieşte-mi, jupîne, că nu-mi iei viaţa şi-ţi mărturisesc, cu toată 
ruşinea. 

— Nu-ţi făgăduiesc nimica şi-ţi poruncesc să-mi răspunzi la ceea ce te- 
am întrebat. 

— Vai, ticălosul de mine, bat metanie, sărut ţărna şi mărturisesc că 

sînt frate în Sfîntu Munte, la mănăstirea Kiliandari. 

— Nu vei fi fiind chiar monah? 

— Din mila lui Dumnezeu încă nu sînt, ca să nu-mi prăpădesc de istov 
sufletul. Mă aflu aicea cu aceşti trei fraţi şi avem slujbă să păzim catîrii 
strîjnici, la păşune. Sîntem rînduiţi la treaba asta în toată vremea verii. în 
fiecare săptămînă se duce unul din noi peste munte, de aduce tain. Şi trăim 
aicea, nevoindu-ne întru mare amărăciune a singurătăţii. 

— Şi cum de v-aţi luat rînduială ca să ieşiţi la potecă? 

— Păcatele noastre, jupîne, se tînguie el. Se află, într-o parte a 
pădurilor, mangalagii; şi vin la ei de-a dreptul, pe poteca asta, negustori de 
la Salonic şi din alte părţi, de le plătesc lucrarea ori le cumpără mangalul. 
Ne-am învăţat să oprim cînd şi cînd pe unii din aceşti negustori. 

L-am lăsat un răstimp să se tînguie cu fruntea plecată, pentru păcatele 
lui, şi am întors capul să văd ce lucrează Gheorghe Botezatu. Mă uitam la 
Gheorghe Botezatu, dar vedeam şi pe cuviosul frate de la Kiliandari ce face. 
Tot fura spre mine cu coada ochiului, parcă fulgera. 

Tatarul adunase pe ceilalţi trei. Pe doi îi legase cot lingă cot, cu mînile 
din laturi aduse pe după grumaz şi înapoi, cetluite şi ele. Celui de-al treilea 
îi stăpînise mina stingă la spate într-un juvăţ şi acuma îi cerceta rana de la 
umărul din dreapta, străpuns de cuţit. Caii umblau liniştit, căutînd iarbă 
bună, cîte-un pilc de iarbă nepîrjolită de soare ici şi colo. 

Mă întorc la omul meu: 

— Cum te chiamă? 

— Numele meu de-acasă e Ilie, jupîne. Iar porecla, îngăduie-mi să nu ţi- 
o spun, fiind de mare ruşine fapta mea cînd s-a afla în ţinutul nostru. Tata 
şi uncheşii mei se trag din neamuri. 

M-am uitat la el tintă: 

î 

— Să nu cutezi a crede că de fapta ta n-ai să dai samă. Răspunde la ce 
te întreb. 

— Răspund. Porecla părintelui meu e Cozmuţă, de la ţinutul 
Neamţului, Pipirig, în Ţara Moldovei. 

— Ah! fecior de haită, crîşnesc eu, cum de ruşinezi tu omenirea de la 
noi! Căci în ţara noastră s-a auzit de lotri care s-au făcut monahi pentru 
ispăşirea păcatelor, dar greu pacat şi ruşine peste fire este să iasă în pradă 
şi la omor o faţă bisericească. Şi încă şi din neamuri. 

— în numele Domnului Dumnezeului nostru Isus, iartă-mă, jupîne. Nu 
mă da pe mina epistaţilor de la Sfîntu Munte, căci mă spînzură. Pentru 
păcatele răposaţilor strămoşi ai domniei tale, iartă-mă, căci n-oi mai face. 

— Cum pot îndrăzni să iert fapta asta — zic — cînd nici Domnul 
Dumnezeu n-o iartă? 

— Dă-mi canon, crută-mi viata, cum o cruţi celorlalţi, 

îl întreb iar: 

— Cine sînt soţiile tale? 

— îs greci din ostrovul Critului. 

— Să fie, zic; poate seminţia lor se trage din lotri. Dar părinţii noştri, la 
ţinutul Neamţu, nu fac slujba asta. Iar care se leapădă de lege ş-o face, îl 
suie gîdea în furci: asta-i pravila. îngăduit poate fi într-o privinţă mişelului 
şi ţiganului să săvîrşească asemenea fapte ca acele pe care le săvîrşeşti tu, 
căci prostimea e alăturea de dobitoace; dară răzăşii au altă rînduială; dintr- 
înşii se aleg cnejii şi boierii. Fost-au şi uncheşii tăi în slujba Domniei? 

— Au fost. 

— Atuncea nu mai nădăjdui la mine milă. Gheorghe Botezatu se uită la 
mine iarăşi cu grijă; deoarece mă făceam judeţ într-o ţară străină şi mă 
încîlceam iar în faptele mele. Căci eu mă duceam la Sfîntu Munte pentru 
altele: să stau de vorbă cu sfinţii părinţi de la Vatopedi şi Zografu şi să 
găsesc pe părintele Stratonic, monahul nostru de la Suceava. 

Mă uit eu la fratele meu Ilie. Macar de-aş fi un popă să-i cetesc cazanie. 
Dar nu-s popă. De-aş fi cadiu ca cel de la Isaccea, ca să poruncesc 
pedeapsa ştreangului. Dar nu sînt cadiu. De-aş fi Hrana-Beg, să pun pe un 
harap să-l spintece prin creştet cu paloşul. Dar nu sînt Hrana-Beg; nici 
Botezatu nu-i harap. Şi nici Ilie Cozmuţă de la Pipirig de la noi nu s-arată a 
fi un haramin ca Atanasie Alvanit, să se zvîrlă el singur în ascuţişul săbiei 
lui. 


Ce să fac? Oricît m-aş zbirii eu la Ilie, rămîn deocamdată ruşinat. Nu-i 
alt chip decît să-l dau pe mina epistaţilor, alături cu soţiile sale, grecii din 
ostrovul Critului. 

îi poruncesc iar: 

— Spune, mişele, unde-s catîrii pe care-i aveţi la păscut? 

— Mai la vale, jupîne, în nişte poieni unde avem colibă. 

— Cîţi catîri păziţi? 

— Patruzeci şi patru; pe patru încălicăm noi. 

— Bine; acuma veţi merge pe jos. Lung e drumul pînă la Sfîntu Munte? 

— Nu-i lung, milostive stăpîne; noi îl facem în două zile. Iar dacă nu ne 
hodinim, numai într-o zi ş-o noapte. Apucăm de-a dreptul pe potecă peste 
munte. Ş-apoi după ce trecem peste munte, dăm de sfintele schituri şi 
chinovii. 

îi zic eu: 

— Iar cuvioşiei tale ţi-ar plăcea să locuieşti mai degrabă într-o sihăstrie. 

El şi-a plecat fruntea. 

îi poruncesc: 

— Scoală. 

S-a sculat. îi hotărăsc aşa: 

— Du-te şi ia în circă pe cel străpuns de cuţit. Deocamdată acesta-i 
canonul tău: să-l porţi pe cale. Şi ceilalţi doi or umbla legaţi după tine; şi 
după aceea catîrii, ca să se bucure de vederea voastră. Şi să-mi fiţi astfel 
călăuze pînă peste munte. Vă duc la Kiliandari; şi după aceea mi-oi găsi eu 

singur drumul la Vatopedi şi la Zogtafu. Botezatule, să nu uităm săbiile, ca 
să le punem dinaintea sfinţiilor lor epistaţii. Ne mai trebuiesc acele săbii şi 
pentru alta: dacă nu merg aceşti lotri pe drum bun şi încearcă a ne înşela, 
să avem leac la viclenia lor. 

Robii mei s-au supus fără murmur, iar eu m-am semeţit de dreptatea 
pe care o făceam. Am coborît în poienile de mai la vale, unde am găsit 
colibă, tainuri, poclăzi şi straie, precum şi cuvioase cărţi de rugăciune. 

Am adunat patruzeci de catîri strîjnici şi patru catîri bătrîni. Pe catîrii 
bătrîni am închingat samare şi am încărcat tot acel calabalîc. La noi la 
Moldova se chiamă tarhat; dar ei acolo spun «calabalîc». 

Am pornit înainte, cu rînduiala pe care o făcusem eu; şi, pe poteca de ei 
ştiută, am trecut rîpa. Cînd am suit în coasta rîpii, am făcut popasul întăi. 
Fratele Ilie Cozmuţă a pus jos rănitul, pe frunzare, şi s-a apucat să 
clădească şi să aprindă foc. A scos din desagi cele de trebuinţă; am mîncat 
pastramă de batal cu pită şi ne-am potolit setea la şipot. Fratele Ilie a adus 
şi soţiilor sale apă de la şipot în comanacul său. Am dormit eu, — a 
privegheat Botezatu. A dormit Botezatu, — am privegheat eu. La ceasurile 
poruncite de Dumnezeu, cînta cucoşul cel negru din desaga tătarului, si 
toate se săvîrşeau cu socoteală. 

La cel dintâi popas, am stat puţin de vorbă. Dar la al doilea popas 
mare, aproape de culmea cealaltă, robii mei au prins a-mi spune ba de una, 
ba de alta, şi Botezatu îmi tălmăcea toate. 

De la cuvioşiile lor am aflat povestea sfintei mănăstiri Vatopedi. Şi cînd 
mi-au spus-o fraţii greci de la Crit, am poruncit lui Botezatu să le deslege 
cîte-o mînă, ca să poată lua şi ei din pastramă, şi din pită, şi din smochine 
uscate. 

Zice că în vederea acelui ţărm de mare de sub Sfîntu Munte, ar fi fost 
prinsă de furtună o corabie. Asta s-a întîmplat în vremea veche. împărat era 
Teodosie; şi împărăteasa lui Teodosie se afla în acea corabie cu fiii săi 
Arcadie şi Onorie. Înecîndu-se corabia, împărăteasa cu Arcadie ar fi scăpat 
într-o barcă şi cu acea barcă ar fi ajuns în altă parte, iar Onorie a fost luat 
de talazuri şi purtat pînă la mal. Acolo, cel din urmă val l-a pus lin sub 
nişte tufe de zmeură. Pe scîndura lui, pe care scăpase, pruncul împărătesc 
şi-a venit în fire; apoi, de trudă, a adormit. Cunoscînd sfinţii părinţi de la 
Aton, după semne şi chip, că acel copil scăpat la ţărmul lor ar fi prunc 
împărătesc, l-au dus la Bizanţ. Ş-apoi, întru lauda lui Hristos care săvîrşise 
minunea, împăratul Arcadie a pus de s-a zidit la acel ţărm mănăstire. 

— Frumoasă poveste, zic eu; Botezatule, desleagă fraţilor de la Crit şi 
mîna cealaltă, ca să poată apuca şi mînca după foamea lor. 

Fraţii de la Crit au mîncat şi s-au săturat. Iar în tarhatul lor au găsit 
un ulcior de vin dulce din care au dat celui rănit, ca să-i crească puterile. 
După aceea mi-au închinat mie ulciorul. Iar ei s-au pus în genunchi şi şi-au 
făcut cu mare smerenie rugăciunea. 

— Cinstite şi milostive jupîne, zice atuncea fratele Ilie Cozmuţă, vad că 
de poveştile noastre ţi se îmblînzeşte căutătura. îngăduie să-ţi spun şi eu 
că, la Zografu, unde înţeleg că vrei, să te duci, am stat eu la ascultare trei 
ani. Şi am văzut acolo o minune mai mare decît aceea care s-a spus. 

La noi la Zografu a fost ctitor marele Leu-împărat. Şi luminăţia sa Leu- 
împărat, după ce a văzut sfînta mănăstire gata, a pus pe un zugrav al sau, 
ca să zugrăvească zidurile după tipic. Toţi sfinţii i-a zugrăvit acel zugrav cu 
numele Macarie. Numai pe Sfîntul Gheorghie nu-1 putea zugrăvi. Tot îşi 
aducea aminte acel cuvios zugrav părintele Macarie de o icoană prea 
frumoasă a Sfîntului Gheorghie pe care o văzuse la muntele Sinai. Şi n-o 
putea face la fel aicea la noi, aşa cum o văzuse acolo. Se mîhnea foarte din 
pricina asta şi tot sta pe gînduri ceasuri după ceasuri dinaintea ocniţei 
goale, unde dorea să zugrăvească pe marele mucenic Gheorghie. Iar într-o 
dimineaţă, venind cuviosul Macarie la biserică, a văzut în ocnită icoana de 
la muntele Sinai şi, de mare uimire, a căzut cu faţa la pămînt. Pe urmă a 
îndrăznit să se scoale şi să se închine minunii. într-adevăr se săvîrşise 
minune, după cum s-a aflat nu mult după aceea, că icoana de la Sinai nu 
mai este unde era. Şi venind un monah negru de la Sinai. A cunoscut la 
Zografu acea icoană a sfîntului Gheorghie. S-a rănit în sufletul lui de 
asemenea uneltire a sfîntului, şi s-a dus asupra icoanei, mustrînd-o cu 
glas: «Cum poţi tu, slăvite sfinte Gheorghie, i-a zis, să părăseşti o mănăstire 
veche ca mănăstirea noastră de la Sinai şi să te muţi aici la Aton, la nişte 
greci puchinoşi? Nu ţi-a fost milă de noi? Nu ţi-a fost ruşine de aşa faptă?» 
A dat cu pumnul în obrazul icoanei, de mare mînie ce avea acel monah 
negru pentru fapta sfîntului; iar sfîntul Gheorghie l-a muşcat de degetul cel 
mic. 

— într-adevăr, am zis eu, de mare mirare este asemenea minune. 

Am mai vorbit eu cu dînşii de multe; si am aflat toate cîte sînt la Sfîntul 
Aton; si am înţeles că Dumnezeu pune înţelepciune în unele fapte de pe 
pămînt, care nouă ni se par nelegiuite. Căci acei fraţi din singurătate au 
socotit cînd au ieşit cu săbiile asupra noastră că am fi ismailiteni. într- 
adevăr, aveam asupra noastră cartea de la Hrana-Beg, însă noi eram 
creştini buni. 

Aşa că după ce-am ieşit, în ziua următoare, iarăşi la priveliştea Mării şi 
am văzut mănăstirile, şi schiturile, şi sihăstriile, şi livezile de la Sfîntul 
Aton, am poruncit lui Botezatu să desfacă toate legăturile robilor mei şi să 
puie jos săbiile. Am încălicat şi i-am slobozit, ca să se întoarcă la poienile 
lor. 

Am zis: 

— Domnul Dumnezeu va cîntări faptele voastre la judeţul său din veac. 
Mulţămesc unuia Isus Domn si împărat pentru minunea sa, că, fiind eu 
rătăcit în pustie, mi-a scos în cale călăuze bune, care să-mi arate fără 
sminteală calea. 

Ei s-au întors spre poieni, iar eu am coborît la sfintele mănăstiri, ca să 
caut pe părintele nostru Stratonic. 

CAPITOLUL XII 


W /V 


CIND A FOST BOTEZAT UN PAGIN LA VASLUI ŞI A SOSIT UN BĂRBOS LA 
CETATEA CRĂCIUNA 


^ÎC a grajdurile domneşti, a sosit acum cinci zile părintele Nicodim de 
dl la Neamţu, căutînd pe Simion şi pe jupîn Manole. 

Zice: 

— Aţi băgat de samă, alaltăsară, cît de limpede s-a văzut Ceahlăul la 
asfinţitul soarelui? 

— Am văzut; frumos ca niciodată, răspunde Simion. 

— Nu-i de frumos, tătuţă şi comise. L-aţi văzut, pe urmă, ieri? Nu l-aţi 
mai putut vedea, căci în locul unde fusese văzut alaltăieri erau nouri negri 
ca de furtună. Ieri a şi pornit vînt dinspre miazănoapte. Astăzi, nourii s-au 
făcut alburii şi vîntul s-a răcit deodată. Să ştiţi, tătuţă şi Simioane, că are 
să ningă. 

— Cum să ningă, frate şi părinte Nicodime, înainte de Sîmedru? Se 
poate una ca asta? 

— Se poate şi s-a mai văzut; am eu scris în ceaslovul meu, de nişte 
monahi de demult. 

încuviinţează şi comisul cel bătrîn: 

— Am apucat şi eu ninsoare şi îngheţ îndată după Ziua Crucii. Cum 
spuneau şi bătrînii noştri că, în Ţara Moldovei, stihiile îs cu toane. 

— Cu toane îs şi stihiile şi oamenii, rîde monahul. Iaca, dacă ninge, eu 
am de gînd să-mi fac pregătire să mă duc în jos pînă la apa Trotuşului. 
Numai pentru atîta am venit, ca să vă spun. 

Toţi cîţi erau de faţă s-au uitat ţintă la monah. Poate vorbeşte în şagă. 

— Atuncea să ştii că nu mai ninge, a zîmbit comisul Manole. 

— Avem să vedem, a adaos vorbă de încheiere părintele Nicodim. 

în aceeaşi zi cînd s-au schimbat asemenea cuvinte, la ceasul al şaselea, 
s-au stins deodată zările de deasupra asfinţitului şi vîntul de miazănoapte a 
prins a şuşui cu întărîtare. Cînd s-au trezit oamenii luni dimineaţa, 
sclipeau săgeţi de ploaie pe volburile furtunii. Pe urmă a prins a juca puf de 
ninsoare. A nins pînă în sară. Sara, a stat furtuna ş-a rămas numai vînt 
subţirel, tăind ca un brici. în noaptea de după aceea s-a înseninat şi a 
îngheţat. Cînd s-a făcut iar ziuă, s-au văzut nourii suri ai iernii învăluindu- 

se fără încetare din pustietăţile moarte ale schiţilor. Peste îngheţ s-a pus alt 
omăt. 

Joi, a sosit părintele Nicodim, după cuvîntul dat. Avea după el şi pe 
fratele Gherasim, tot călare. Părintele Nicodim purta dulamă; fratele 
Gherasim chiar cojoc în lege. Fratele Gherasim ducea de frîu al treilea cal, 
împovărat nu atît cu desagi de merinde, cît cu straie groase şi poclăzi. 

Bătrînul şi cu Simion au ieşit întru întîmpinare. Au stătut şi au 
aşteptat ca cei trei cai să facă ocolul pînă la cerdac; au venit să se uite şi 
Lazăr Pitărel şi Niţă Negoiţă. La urmă, a ieşit din casă şi a trecut mai 
înainte decît toţi, cu capul gol, starostele Nechifor Căliman. 

— Mare poznă, oameni buni! Zice el. Miratu-m-am de iarnă; da' de una 
ca asta mă mir şi mai tare. încotro, părinte Nicodim.? La rai nu te duci, că 
acolo îi cald şi cîntă privighetorile. Doar la iad! 

— Se poate, staroste Nechifor, a răspuns călugărul; căci nu trece mult 
şi în Ţara-de-Jos or veni demonii ismailiteni. 

— Aha! D-apoi ce să faci cuvioşia ta acolo, la iad? 

— Să răscumpăr suflete de creştini, cinstite staroste. 

Jupîn Manole şi comisul Simion ascultau în tăcere asemenea vorbe, 
înţelegeau ceva; erau totuşi nedumeriţi că poate şti părintele Nicodim ce nu 
ştiu ei. 

Să fi venit înştiinţare călugărului? — De ce nu le-a spus lor nimic? 

Privind pe rînd la comis şi la feciorii lui, starostele Nechifor s-a luminat 
şi el de o înţelegere şi s-a pălit cu palma peste fruntea pleşuvă. 

— Descălicati, a îndemnat Simion. 

— Descălicăm, a încuviinţat părintele Nicodim. Grăbit nu-s, căci am a 
vorbi cu domniile voastre. 

— Ei, atuncea-i bine, s-a bucurat starostele. 

Comisul Simion n-a răspuns nimica. 

Fratele Gherasim s-a dus la odăile slujitorilor subt oblăduirea lui Niţă 
Negoiţă. 

Ceilalţi cinci bărbaţi au umblat întîi împrejurul ogrăzii, ca să privească 
acea iarnă grăbită, albă şi curată ca o fată mare. 

Cerul era verde ca piatra de chiclaz şi luminat spre miazăzi; însă din 
fund de miazănoapte izvorau alte piele cenuşii; şi vîntul neostoit urma să 
vie dintr-acolo cîntînd abia auzit pe o strună subţire. Era albă poala 
pădurii. Albe fineţurile prăvălatice. Ninsoarea prinsese, în livadă, mere roşii 
uitate neculesc în pomi. 

Părea o glumă şi, totuşi, era şi asta o înştiinţare de la Dumnezeu. 

Comisul Manole oftă şi intră cel dinţii în casă. Se aflau, în acea 
dimineaţă, numai bărbaţi la curtea comisului Simion. Jupîneasa Maruşca 
şi dădacele cu pruncul se grăbiseră să coboare devale, la jupîneasa soacră 
Ilisafta. Multe-s de vorbit, de aflat şi învăţat într-o asemenea zi de iarnă 
timpurie. 

Acolo, devale, sînt numai muieri, se gîndea comisul. Nelipsită e 
jupîneasa Candachia. A sosit de o zi şi Teodora, malorosianca, muierea lui 
Dămian neguţătorul. 

— Unde rostim noi nouă, zice în sine comisul, ele rostesc de nouă ori 
nouă sute nouăzeci şi nouă. într-o privinţă, au şi ele dreptate. Căci zice 
Ilisafta: Dacă n-om vorbi deasupra, pe pămînt, apoi unde să vorbim? 
Dedesubt? Acolo stau singură. 

Fără a conteni să se gîndească şi mai adînc la plecarea năprasnică a 
monahului Nicodim, comisul cel bătrîn mai adaugă în socotinţile lui şi 
altele. Toamna asta, s-au înteţit veştile cum se înteţesc tăunii asupra cailor. 
Şi numai veşti rele, ba de furtuni şi grindeni, ba de pojaruri. Au venit şi de 
Ia Ardeal cărţi despre războiul păgînilor. Or fi avînd alţii din alte părţi 
îndoieli, dar neguţătorii de la Ţara Ungurească nu mai au nici una. La 
tîrgurile şi schelele de cătră miazăzi au crescut preţurile la grîu şi la oi. 

Deasemenea prostimea asta din Ţara Moldovei, fără a primi carte şi 
înştiinţări de la nimeni, s-a grăbit să strîngă toate mai din vreme şi să puie 
unele la adăpost, ca în aşteptarea primejdiei. Gropile de grîu şi orz le-au 
săpat mai adînc şi le-au ars mai bine. Oile şi vitele le ţin cătră preajma 
muntelui. Gospodarii de la cîmp îşi şinuiesc roţile carălor. Podgorenii au 
mai săpat un rînd de borte guzgăneşti în hrubele cele mari, zidindu-le, 
după ce-au ascuns acolo buţi vechi. Iar răzăşimile nu mai au astîmpăr; cînd 
îs în sate, cînd îs în tabără la măria sa. 

A fost poftit de cătră stăpînii săi la sfat şi Lazăr Pitărel şătrar. 

Zice comisul cel bătrîn: 

— După a mea socotinţă, părintele Nicodim va fi oblicit ceva despre 
Ionut. 

— Tătuţă, răspunde monahul, mezinul nostru se află subt 
acoperămîntul Dumnezeului nostru Isus. Nu ştiu unde-i; n-am aflat despre 
el nimica. Dar a trecut pe aicea un suflet călător, cum trec gîştele sălbatice 
toamna. Dintr-o vorbă, m-am îndemnat să încep a coborî la vale. 

Cu ochii umbriţi, comisul a şoptit o întrebare: 

— Te temi de ceva, Nicodime? 

— Nu ştiu, tătuţă. Dacă Dumnezeu a binevoit a-i închina fruntea la 
hodina veşnică, să-i fac rînduielile creştineşti, după cuviinţă. Dacă-i în 
prinsoare cumva, să aflu şi să vă chem. Dar asta-i pe urmă; oi vedea cum 
mi se îndeamnă cugetul, după rugăciunile mele. Nu vă mai gîndiţi la asta 
cu întristare. Eu zic aşa, tătuţă, că iarna asta ne-a venit nouă pentru 
altceva. Se înţelege că-i iarnă trecătoare, ca toate iernile care cad înainte de 
sorocul lor. Dar pînă ce s-a pişcă luna plină tot are să ţie. Avem răgaz o 
săptămînă, ca să ducem pruncul cel nou la Domnie, pentru botez. Măria sa 
a poruncit ca să-l duceţi cînd veţi putea. Alt drum mai lesne şi mai repede 
decît cu săniile nu putem avea. S-a pus destul omăt şi gheaţa-i tare. 
Purcedem fără întîrziere. Asta-i porunca de sus, pe care o văd eu scrisă alb. 




167 





















Bătrînul şi Simion s-au foit, uitîndu-se unul la altul. 

— S-ar putea să amînaţi; dar eu am nevoie acuma, tătuţă şi Simioane. 
Ne ducem acolo după o poruncă a măriei sale; ne ducem pentru un botez şi 
un prunc de ţîţă; dar eu am de cercetat din nou pentru alt prunc al nostru. 
Fără poruncă, n-am ce căuta acolo. Iar cu porunca asta aflîndu-mă şi eu, 
nădăjduiesc să lovesc cu toiagul ca Aron şi să scot apă din stîncă. 

Sfatul bărbaţilor a ţinut puţină vreme, pe cînd al muierilor, la Timiş 
devale, era în toi. 

Comisoaia Ilisafta dăduse poruncă să se facă foc în sobe, ca să nu-i fie 
frig lui Manoluţ, de şi Manoluţ era gros înfăşat în scutece şi perini de cătră 
dadele lui. în căldura cămării erau strînse asupra pruncului două ţigănci de 
la deal, una mai tînără şi alta mai în vîrstă, deasemenea nana Chira 
cămărăşiţa, şi o slugă de la Liov a Teodorei. Iar în cămara de alături stăteau 
cap lîngă cap jupîneasa Maruşca, şi jupîneasa Candachia, şi jupîneasa 
Teodora, iar comisoaia se aşezase în fundul divanului. 

Cîte s-au spus în trei ceasuri pot cunoaşte numai îngerii condicari cei 
nevăzuţi, care stau cu penele după ureche la orice adunare a oamenilor pe 
pămînt. Cum încep a grăi oamenii, acei îngeri trag penele şi scriu în condici. 
Cred c-au scris — îşi făcea socoteală jupîn Manole comisul — pînă ce-au 
început a le amorţi degetele. 

Iaca, s-aude zarvă afară, pe urmă glasurile bărbaţilor. 

— Să ştiţi că s-au coborît toţi devale! Strigă jupîneasa Ilisafta. Nană 
Chiră! Nană Chiră! Dă fuga şi deschide cămara, că vin şi eu într-o clipeală. 

S-aude cum bat în pridvor cu ciubotele în podele, scuturîndu-se de 
omăt. Întîi intră comisul: 

— Unde eşti, Ilisaftă? Aicea eşti? 

— Aicea, comise Manole; da' ce s-a întîmplat de te uiţi cu asemenea 
străşnicie? 

— Nu s-a întîmplat nimica. Să spuie Simion ce s-a întîmplat, căci el e 
stăpînul pruncului. 

Jupîneasa Maruşca a tresărit şi a ridicat fruntea: 

— Ce-i cu pruncul? 

întrebarea asta a pus-o şi lui Simion, care a intrat după bătrîn. 

— Stăpîn al pruncului sînt eu şi nu prea, zîmbeşte comisul Simion. Mă 
tem că, dac-oi porunci eu acuma, rămîne pruncul nebotezat. De aceea 
jupînesei mele Maruşca eu nu-i poruncesc. 

Comisul Simion Păr-Negru avea un glas plăcut, după vinul pe care îl 
băuse cu tot soborul bărbătesc, înainte de a coborî la vale. 

— Ba porunceşte-mi! A zis Maruşca venindu-i împotrivă. 

— Ce să-ţi poruncească, Doamne fereşte! S-a tînguit jupîneasa Ilisafta, 
fluturîndu-şi degetele asupra celor doi bărbaţi: ce să-ţi poruncească? 
Despre ce botez e vorba? Nu cumva aţi trimes şi după popa Dragomir? 

Intrau în cămară încă doi: starostele Nechifor şi părintele Nicodim. 

— Nu mai sînteţi? Aţi adus şi pe popă? Uitat-aţi pesemne hotărîrea 
măriei sale, că pe acest prunc îl ţine măria sa în braţe la sfîntul botez? De 
cînd tot întîrziem — ba cu treburile, ba cu ploile... 

— Asta zice şi comisul Simion, s-amestecă jupîn Manole; ca să nu mai 
fie întîrziere. 

— Eu vreau să-mi poruncească domnul meu... suspină Maruşca a doua 
oară. 

— îţi poruncesc, jupîneasă Maruşcă, zice Simion apucînd mînuţa soţiei 
sale, să-ţi pui caţaveică şi broboadă şi să iei în braţe pruncul şi dădacele 
alături şi să te sui în sanie. în altă sanie s-or sui muţa şi cumnatele. Şi noi 
om fi călări în jurul domniilor, voastre, ca să vă facem alai la Domnie, 
pentru botez. 

Jupîneasa Ilisafta iar se pregătea să se crămăluiască şi-şi înălţa braţele. 
Dar Maruşca s-a plecat cătră comisul Simion: 

— Bine. Dacă-s gata săniile, purcedem numaidecît. 

— Mare poznă, oameni buni! A mormăit în sine starostele Nechifor. 

A înălţat glas şi comisul Manole: 

— Pentru sănii am dat eu poruncă. Şi încolo, toate să fie gata într-o 
mică de ceas, jupîneasă Ilisaftă! 

— Purcedem numaidecît, se îndeamnă rîzînd jupîneasa Maruşca, 
numai să-mi împrumute cumnată-mea Candachia cercei. 

Jupîneasa Ilisafta se uită la ea cum s-ar uita, noaptea, pe geam, la un 
demon. 

— Dragă noră, ai vreme să te duci pînă în deal şi să te-ntorci. 

— Nu; purcedem într-o mică de ceas; numai să-mi împrumute 
Candachia şi suliman. 

Candachia nu ştie ce să facă cu sprîncenele-i subţiri: să le-ncrunte ori 
să le însenineze. 

— îţi dau ce pofteşti, sufleţele, răspunde ea cu cel mai îndulcit glas; 
trecem pe la mine pe-acasă şi-ţi deschid sunducurile şi răcliţile. Numaidecît 
să-l luăm cu noi şi pe Cristea; fără el nu m-aş putea duce. Cînd l-am lăsat 
as' dimineaţă, îl bărbierea Dănăilă Ţiganu; cred că l-a fi isprăvit pînă 
acuma. 

Comisul cel bătrîn se îndreaptă, ca lovit de un val din afundul tinereţii. 

— Dacă nu l-a fi isprăvit, cuvintează domnia sa, clipind clin ochi cătră 
jupîneasa Ilisafta şi cătră Maruşca, atunci îl luăm aşa cum îl găsim. îl 
aburcăm pe cal ş-apoi om pune pe dumnealui din fugă straie şi cuşmă. Că 
noi n-avem cînd aştepta! Noi ne ducem la Domnie, ca să creştinăm pe cel 
dintîi nepot al nostru, jupîneasă Ilisaftă! 

Cu asemenea glas, ca cel de altădată, a rostit comisul Manole aceste 
din urmă cuvinte, încît comisoaia s-a uitat înapoi, în anii săi, cum se uită 
înapoi soarele, din asfinţit, asupra primăverii. Pe neaşteptate, i s-au aprins 
obrajii şi privirile ş-a sărutat pe Maruşca. 

— M-aţineam şi eu, Ilisaftă, s-a semeţit jupîn Manole. Comisoaia l-a 
sărutat şi pe domnia sa. îndată după aceea au prins a suna uşile cămărilor 
ca purtate de vînt. Toate cotloanele erau răscolite şi căutate de mînile jupî- 
nesei Ilisafta. Iar nana Chira abia se putea ţine după dumneaei, gîfîind, ca 
să puie toate iar în rînduială. în acelaşi timp, pe cînd scotea toate cele de 
trebuinţă şi pentru sine şi pentru comis, şi pentru toţi ceilalţi cîţi or binevoi 
să fie se silea să afle, prin nana Chira, cum au fost rînduite slujbele la deal. 

— Dacă rămîne la grajduri starostele Nechifor cu Lazăr Pitărel şătrar, 
putem pleca, nană Chiră, fără grijă. Iar aicea, la noi, nu ştiu: putea-vom 
avea încredere în Calomfir al tău, nană Chiră? Bine, bine, dacă spui tu, 
atuncea mă-nduplec, să rămîie Calomfir. Pune deoparte şuba cu jderi a 
comisului Manole: cu asta se fuduleşte dumnealui mai tare. îmi face şi mie 
trebuinţă caţaveica asta aşijderea: să nu se fudulească numai domnia sa. 
Pune şi gugiumanul, şi broboada de borangic, ca să fim ca atuncea cînd am 
fost. Ziua asta, nană Chiră, e poruncită de Vodă, dar şi de prea curata şi 
luminata Maică a Domnului. Nu ştiu dacă l-om găsi gata pe Cristea; după 
cheful pe care îl are comisul Manole, îl ia aşa cum se găseşte. A mai făcut 
dumnealui de aceste, în vremea sa! Grăbeşte-te, nană Chiră, grăbeşte-te, 
nană Chiră, căci cînd a striga comisul a treia oară, vreau să fiu cea dintîi cu 
nepotul lîngă dumnealui, şi cu jupîneasa Maruşca, noră-mea, alături. Dar 
dumneaei ce face? Unde-i? Se învîrte împrejurul comisului Simion şi-l 
împresură cu vorbele şi cu braţele. Să ştii că noră-mea asta îi cam lunatică, 
nană Chiră, dar mie mi-i dragă, căci pentru orice lucrare vine să se 
sfătuiască cu mine. Repede, Chiră; grăbeşte-te, nană Chiră, şi spune-mi ce 
faci cu cheile de la cămări? Le dai Olăriţei? Parcă n-aş crede că-i bună 
Olăriţa de aşa slujbă. Ca să le Ieşi în mîna Trandafirei, văd că strîmbi tu din 
nas şi nu-ţi place. Atuncea mai bine scoate în fugă doi saci de mălai ş-o 
putinică de brînză, ca să fie toţi de-aicea mulţămiţi pe-o săptămînă, şi ia 
cheile cu tine; numai bagă de samă să nu le prăpădeşti. 

Cînd s-au urnit săniile grele şi cu tălpile late neşinuite, era strînsă în 
priveală toată argăţimea. La fiecare sanie mîna cîte un surugiu de-a călare, 
cu puha în mîna. Comişii şi călugărul, cu Negoiţă şi fratele Gherasim, 
umblau călări. La o sută de stînjeni s-au oprit, ca să li se aducă din urmă 
cele uitate; fără adaosuri şi uitări n-are haz nici o porneală. Cît s-au oprit, 
şi-a repezit Niţă Negoiţă fugarul, ca să ajungă mai înainte şi să stîrnească 
pe jupîn Cristea. 

După toate cîte au fost, ar fi poftit jupîneasa Ilisafta să trimeată carte la 
Bîrlad, maicii şi surorilor sale, scriindu-le şi povestindu-le de acea călătorie, 
însă dumneaei nu ştia să scrie, iar maica şi surorile dumnisale nu se mai 
aflau în această lume. 

— Vai dragele mele, eu de doisprezece ani n-am mai fost ieşit de la 
Timiş; şi într-aşa petrecere n-oi mai ieşi mulţi ani. Am trecut tocmai la 
Tupilaţi podul umblător şi abia acolo ne-a ajuns Cristea din urmă. Cînd a 

răcnit dumnealui comisul la podari, ia aşa s-au ridicat toţi, ca în catalige, 
să vadă ce este. După ce ne-am suit pe pod şi ne-au trecut, strigă comisul 
la ei: 

— Ce vreţi, măi feciori? Vreţi brudina? întinde cuşma tu, care eşti 
vatamanul podului. 

Acela a întins cuşma şi comisul Manole i-a stupit într-însa un galbăn. 

Apoi după ce am ieşit la şleahul Romanului, comisul Manole s-a pus în 
frunte şi noi după dumnealui. Simion umbla în laturea Maruşcăi şi a 
pruncului, aşa că la sania ei nu s-a întîmplat nimica; dar noi celelalte 
jupînese ne-am răsturnat într-o cotitură. N-a fost nimica; ne-am scuturat 
de omăt, ne-am suit şi ne-am dus înainte. în ţara asta a noastră — adică în 
Ţara-de-Sus — îs rare hanurile, şi acele hanuri sînt umblate mai ales de 
cărăuşi şi de lume de rînd. Cînd umblăm la drum noi boierii şi ne trebuie 
popas, apoi nu căutăm hanuri. Aşa că, la asfinţitul soarelui, comisul 
Manole a cîrnit din şleah pe la podul lui Veţea şi a apucat la Boureni, unde 
avem noi un cunoscut bun şi cumătru, pe Lupu Boldiş medelnicer. 

Cînd a bătut dumnealui comisul cu coada harapnicului în poartă şi 
ne-am îmbulzit în urma dumnisale toţi ceilalţi, cu săniile şi caii, s-a stîrnit 
în curtea lui Boldiş zarvă, parcă s-ar fi vestit un ceambul al lui Kalha- 
Sultan. A ieşit Lupu Boldiş cu capul gol; şi după dînsul jupîneasa Irina 
cumătră mea; şi după dînsa toţi cîţi mai erau în casă; şi nici nu mi-am 
cunoscut fina pe care am fost ţinut-o în braţe. Vină să te sărut, puica 
nînaşei; uită-te dumneata cît de repede cresc şi se zburătăcesc aceste 

tinereţi! 

» 

Bucurie ca la un ospăţ de sară. A doua zi dimineaţa, cînd am făcut 
ochi, masa întinsă iar. Lupu Boldiş nu ne lasă să plecăm. Binecuvîntează 
masa, cuvioase părinte Nicodime, şi pe urmă om mai vedea noi ce-a mai fi. 
Dar comişii noştri — cel bătrîn şi cel tînăr — au slujbă domnească. Au 
gustat din bucate; au închinat cîte o cupă de vin în sănătatea gazdelor şi 
ne-au poruncit să ne gătim de drum. 

— D-apoi şi mîni e zi de călătorie, strigă Lupu Boldiş. Deasemenea şi 
poimîni e altă zi de călătorie. Dacă vă ridicaţi împotriva mea şi vi-i greaţă de 
bucatele noastre, şi de vinul nostru şi de saltele şi perini moi, atuncea eu oi 
bate cu domniile voastre război ş-oi porunci la argaţii noştri şî puie 
stăpînire pe caii dumneavoastră şi pe sănii! 

S-a îndîrjit atuncea comisul cel bătrîn: 

— Ba dacă-i vorba pe război, cumătre Lupuşor, strigă domnia sa rîzînd, 
atuncea nici în săbii nu ne-om tăia, nici cu buzduganele nu ne-om păli; da' 
noi vă ridicăm aşa cum sînteţi şi mergeţi cu noi la botezul lui Manoluţ. 

Cît în şagă, cît în silă, am adaos şi pe Boldiş, şi pe jupîneasa Irina, la 
alaiul pruncului, şi ne-am dus cu mare repeziciune spre Domnie. 

Era o vreme albă; şi nu frig. Vreme poruncită, dragele mele, ca-n 
povestea buniţei Mădălina. 

La tabăra de la Vaslui, toată oastea măriei sale îngropată în bordeie. 

Cît ai scapăra, popii lui Vodă şi slujitorii lui Vodă sînt acolo, la uşa 
măriei sale. Intrăm în paraclis şi creştinăm pruncul. Măria sa are sfaturi 
felurite, ba cu boierii măriei sale, ba cu soli de la domnii şi împărăţii; a lăsat 
toate în pămînt şi a stat cu noi; şi la lepădări eu am fost moaşa şi am dat 
măriei sale să ţie pruncul, iar măria sa a zîmbit cătră mine şi m-a întrebat: 

— Cum ti-i habarul, comisoaie Ilisaftă? 

— Mulţămesc lui Dumnezeu precum şi Domnului nostru măria sa 
Ştefan, am zis eu. Dacă n-aş avea o durere din partea unui mezin al meu 
despre care n-am ştire nici unde-i dus, nici cînd se-ntoarce, bucuria mea ar 
fi deplină. 

Vodă a zîmbit iar şi m-a mîngîiat cu ochii, care nu se mai află pe lumea 
asta alt domn şi stăpîn mai milostiv decît luminăţia sa Ştefan-Vodă. 

Numai, de la acel botez şi de la acea masă de cumătrie, n-am ştiinţă ce 
s-a făcut fiul nostru părintele Nicodim. S-a tras mai la o parte cu părintele 
arhimandrit Amfilohie; pe urmă au ieşit la cămara arhimandritului 
pesemne. Nu l-am mai văzut de-atuncea. 

Nu mi-au plăcut ochii arhimandritului. De ce-aş spune, dragele mele, 
că mi-au plăcut? Mărturisesc că nu mi-au plăcut. Aşa iscodesc, aşa 
pătrund prin om... îi spun şi comisului Manole: 

— Mie nu mi-au plăcut ochii arhimandritului. 

— Nu ţi-au plăcut acuma, dar ţi-or plăcea pe urmă, Ilisaftă. 

Ce vorbă să fie asta, dragele mele ? M-am gîndit eu mult la vorba asta; 
pe urmă am avut un vis şi l-am visat pe Ionuţ. 

în vremea cît se întorcea alaiul creştinului la Timiş şi se aşezau iarăşi 
comisii la slujbele lor, părintele ieromonah Nicodim călătorea pe drumul 
Bîrladului, de-a dreptul cătră miazăzi, avînd cu sine doi slujitori domneşti 
şi carte tare la mînă. 

Luni, în 17 a lui octomvrie, cuvioşia sa a fost la Lieşti; iar marţi după 
amiază a pălit în cornul hotarului vechi, la Adjud, unde se varsă Trotuşul în 
Şiret. 

După războiul cu Radu-Vodă Basarab, măria sa Ştefan mutase hotarul 
de la apa Trotuşului cu mult mai la vale, pînă la apa Milcovului şi, c-o irugă 
a Milcovului, prinsese şi jumătate din tîrgul Focşanilor la ţinutul Putnei. 
Căpitanii de margine ai măriei sale puseseră stăpînire pe-un ţinut întreg, 
pînă în opcinile Vrancei. îndată măria sa năimise meşteri şi slobozise 
porunci mărginenilor să trimeată pîrcălabilor săi, în Măgura Odobeştilor, 
beilicari şi podvodari, pentru cetatea cea nouă de cătră hotarul muntenesc, 
pe care o întemeia măria sa. într-o sfîntă zi a Naşterii Mîntuitorului, anul 
1473, măria sa Ştefan îşi oprise calul într-un pisc şi pusese semn; şi 
numele cetăţii a rămas Crăciuna. Au lucrat meşterii, podvodării şi beilicarii 
toată iarna; iar în primăvară era înălţată cetăţuia din pămînt, cu parcane şi 
metereze de lemn, cu căsoaie umplute cu piatră la colţuri, şi cu toate odăile 

slujitorimii înlăuntru. Avea două porţi cu turnuri şi canaturi ferecate. 

Stăteau acolo pîrcălabi Oancea si Ivan. 

De la Adjud, ieromonahul Nicodim s-a dus tot la vale pe şleahul 
Şiretului; a cotit la Panciu şi, prin Jariştea, a ajuns în drumul Crăciunei. în 
ziua de joi 20 octomvrie, cînd era soarele la chindie, s-a înfăţişat la poarta 
Cetăţii. A aşteptat cu îngrijorare să deie surlaşul semn din turnul de la 
miazănoapte, sub care se oprise, şi s-a uitat cătră munţii încă ninşi; după 
aceea a văzut cîmpiile depărtate de la miazăzi înegrind sub piele străvezii. 
Starostele porţii l-a întrebat prin zăbrea . 

— Cine şi de unde sînteţi? 

— Sîntem slujitori ai măriei sale, a răspuns ieromonahul; avem carte de 
la Domnie. Te poftesc, cinstite staroste, să cunoşti pecetea măriei sale şi să 
ne Ieşi să intrăm. 

— Intraţi şi bine aţi venit sănătoşi, părinte, i s-a închinat starostele 
porţii. 

După ce au intrat şi li s-a rînduit gazdă şi grajd, părintele Nicodim şi-a 
greblat în grabă pletele cu degetele şi a poftit să vadă pe boierii pîrcălabi. 

Domnia sa Ivan, unul dintre boieri, nu-i în Cetate; însă al doilea boier, 
Oancea pîrcălab, e la chilia sa şi a fost înştiinţat că au sosit oaspeţi cu carte 
domnească. 

Părintele Nicodim a intrat singur şi, după ce a trecut pragul, s-a 
închinat şi a ridicat ochii. A trebuit îndată să şi-i plece, căci în faţa cuvioşiei 
sale stătea un bărbat mărunţel care-i ajungea numai pînă la umăr. Era 
subţiratic şi oacheş, cu ochi negri ca păcura. Aşa se mişca şi aşa privea cu 
agerime, încît monahul a cunoscut numaidecît, în acel boier, un oştean 
vrednic ca acei pe care cîteodată îi nimereşte bine măria sa. Să tot fî avut 
cincizeci de ani; şi-i erau cărunte pletele. Purta pieptar de piele, ciubote şi 
sabie, ca şi cum ar fi fost gata să încalece. Gugiumanul şi burca îi erau 
lepădate pe divan. 

Monahul s-a închinat şi şi-a spus numele. A tras de la chimir cartea şi 
a întins-o boierului pîrcălab. 

Jupîn Oancea Mihăiţă a primit cartea Domniei ca pe o anaforă, a 
desfăcut-o şi s-a apropiat cu ea de fereastră, ca să se găsească pentru 
cetirea ei lumina cea mai bună. 

Iată cuprinsul acelei cărţi: 

«Noi Ştefan-Voievod, jupînilor noştri pîrcălabi Oancea şi Ivan de la 
Crăciuna, sănătate; şi să ştiţi că vă trimet pe cuvioşia sa părintele Nicodim 
Păr-Negru, ca să-i staţi într'u ajutor cu sfatul au cu slujba, avînd cuvioşia sa a 
săvîrşi o treabă a domniei mele, după cum are să vă arate însuşi cuvioşia sa; 
şi să-i daţi gazdă şi slujitori şi toate cîte îi fac trebuinţă; altfel să nu faceţi.» 

După ce a cetit şi a doua oară, jupîn Oancea pîrcălab s-a întors cătră 
monah: 

— Aştept, părinte Nicodime, să-mi spui şi să-mi porunceşti. 

— Unui boier ca domnia ta n-am a porunci eu, s-a umilit monahul; ne 
porunceşte la amîndoi luminăţia sa. 

— Atuncea să-mi spui ce crezi că trebuie să ştiu, părinte. în Cetate nu 
mă aflu acuma decît eu; dumnealui Ivan, care-i alăturea cu mine la slujba 
Cetăţii, se află dus în Vrancea. S-au iscat acolo nelinişti şi l-au poftit la ei 
nişte staroşti de sate, ca să le facă rînduială. Căci noi amîndoi sîntem puşi 
şi vornici peste ţinutul Vrancei. Domnia sa Ivan se întoarce pe la o poimîni; 
dar, dacă-ţi trebuie, am destui slujitori să-i pun la îndămîna cuvioşiei tale. 
Pot repezi răspuns şi la răzăşii de dincolo de Şiret, în care am toată 
încrederea. în toamna asta, văd că trebuie să stăm deauna cu piciorul în 
scară; hojma calcă hotarul roşiori de la Ţara Românească. Iar în dosul lor 
ştiu că stau turcii. De aceea ne vezi şi cuvioşia ta gata să ne suim la 
meterezuri, ori mai degrabă să încălicăm şi să ieşim. 

Părintele Nicodim a ascultat cuviincios, după aceea a părut că se 
gîndeşte. 

— Cinstite jupîne pîrcalabe, a zis sfinţia sa, aş pofti să cunosc dacă n- 
aţi avut pînă acuma ştire, ori n-aţi primit vreo veste de la un frate al meu 
mezin, cu numele Ionut Jder. 

Pîrcălabul a strîns nedumerit din umeri: 

— Cuvioase părinte, n-am primit nici ştiri despre el, nici veste de la 
dînsul. 

— Nici nu s-a înfăţişat el singur? 

— Nici. 


— Atuncea am să mai aştept aici. 

— Fă cum binevoieşti, părinte, s-a închinat jupîn Mihăiţă pîrcalab. Am 
auzit de numele acestui frate al cuvioşiei tale. L-ai prăpădit cumva şi-l 
cauţi? 

— N-aş putea spune asta, jupîne pîrcălab; mai degrabă poate mă caută 
el pe mine. 

Jupînul pîrcălab a privit în tăcere pe monah şi a dat cu îndoială din 
cap. A poftit pe oaspetele său să se aşeze într-un jilţ, iar domnia sa şi-a 
căutat puţintel loc pe divan, atîta cît îi făcea trebuinţă. Lumina zilei începea 
să se împuţineze. Călugărul părea căzut pe gînduri, cu barba rezemată în 
piept. 

— Atuncea cum crezi să facem, părinte? A întrebat cu glas moale jupîn 
Oancea, privind în acelaşi timp cu luare-aminte pe acel oaspete al său, care 
avea şi n-avea trebuinţă de sfat şi slujbă. 

Monahul a părut că n-aude, cufundat adînc în sine, ori trudit de cale. 

— Cum îi de făcut, cuvioase părinte, a stăruit pîrcalabul, cu oarecare 
nelinişte. Căuta în chimirul său cartea ca s-o mai cerceteze o dată. 

— Dumnezeu ştie... a răspuns părintele Nicodim, venit ca de departe. 
Am înţeles că m-ar fî aşteptînd el. Dacă se mai află în această viaţă, 

atuncea are să vie, şi-l aştept eu. 

în lumina din ce în ce mai scăzută a asfinţitului sur de octomvrie, 
pîrcălabul simţi asupra sa privirea grea a monahului. 

— îl aştept eu pînă la Sîmedru. 

Acest părinte nu pare în toate minţile, cugeta în sine cu uimire 
pîrcălabul Oancea. Vine cu grabă şi caută. Pe urmă stă şi aşteaptă. Ce 
caută el, nu se află. Ce aşteaptă, nu se ştie ce va fi. Cu toate acestea cartea 
sa e bună, cu pecetea adevărată a măriei sale, pe care pîrcălabii o ştiu. Ce- 
ar putea să fie la mijloc decît o întunecare a minţii, cum se întîmplă 
cîteodată unor oameni, de parcă s-ar cufunda într-o bulboană şi pe urmă 
ies iar la lumină? 

Cu ochii o clipă închişi, părintele Nicodim păru că ascultă ceva, ca o 
chemare de departe. Pătrunse şi în urechea pîrcălabului Mihăiţă zvon de 
surlă. De două ori: tu-tuuu... 

Monahul a întrebat ridicînd fruntea: 

— Se întoarce jupînul pîrcălab Ivan? 

— Nu, părinte; pentru noi surlaşul are alt viers. 

— Să fie om străin? 

— Aşa socot; un călător ca şi cuvioşia ta. 

— Atuncea, jupîne pîrcalabe, eu cred că-i cel pe care-1 aştept. 

Ca să se smulgă din neliniştea care-1 pătrunsese ca un fior al acelei 
ierni pripite de-afară, jupîn Oancea pîrcălab a tras din punga de sub chimir 
scăpărătorile, a aprins iască, apoi de la iască a dat foc la pucioasa din vîrful 
unui lemnuş.; însfîrşit cu flăcăruia verde de la lemnuş a aprins o făclie de 
ceară. De la întîia făclie a aprins şi pe a doua. A potrivit luminile pe masă 
una lîngă alta. 

Cînd s-au auzit paşi, monahul nu s-a ridicat în picioare. Părea doborît 
de trudă. Dar nu era truda trupului, ci a sufletului său. Un slujitor a 
deschis uşa. 

— Cinstite jupîne pîrcalabe, au căzut chiar acuma alţi oaspeţi. 

— Cine-s? 

— Nu spun cine-s; cer intrare; au a da samă pîrcălăbiei. 

Monahul s-a amestecat deodată în vorbă: 

— Jupîne pîrcalabe, porunceşte să fie aduşi acei oaspeţi în faţa domniei 

tale. 

Auzindu-i glasul, slujitorul a tăcut şi şi-a aţintit privirea în ochii mai- 
marelui său. Deşănţat i se părea să audă asemenea poruncă din gura unui 
străin. Şi mai ciudat i s-a părut răspunsul jupînului pîrcălab. 

— Bine; aduceti-i aici la mine. Cîti sînt? 

— Doi, cinstite jupîne. 

— Adă-i fără întîrzicre. 

Gazda şi oaspetele au stat aşteptînd, fără a mai rosti nici un cuvînt, la 
lumina tremurată a făcliilor. Apoi s-au auzit paşi amestecaţi şi ei au întors 

capetele într-aceeaşi parte dintrodată. 

Cînd s-a dat uşa de părete şi lumina din chilie a pătruns în tindă, 
monahul a fost izbit de o vedenie străină aşteptării lui. Se înfăţişa la prag 
un om cuviincios îmbrăcat în straie mohorîte; parcă era mirean, parcă era 
cleric. Cingătoarea-i de piele nu purta arme. Avea o barbă castanie, care-i 
îmbrăca tot obrazul. 

— Buna vremea, a rostit un glas răguşit de trudă. Sărut dreapta, bădiţă 
Nicoară. 

Călugărul îl cunoscuse dintrodată, înainte de a-1 fi auzit rostind aceste 
din urmă cuvinte. îl cunoscuse mai ales după ochi. Era mezinul său, uscat 
şi ars de soarele copleşitor din ţinuturile de la miazăzi. 

Sînt în viaţa asta întîmplări cu totul neobişnuite, care se înşiră unele 
după altele ca metaniile; par fără noimă şi totuşi au o orînduire ascunsă. 
Dacă ar fi cunoscut toate, domnia sa pîrcălabul ar fi înţeles că întîlnirea 
acelor fraţi era scrisă de mai nainte, de împrejurări, de voinţa oamenilor şi 
de ceea ce numim destin, adică de înţelepciunea în veci nepătrunsă a lui 
Dumnezeu, aşezată pururi în zidirea sa. Mai degrabă trebuia să se întîmple 
o asemenea întîlnire, decît să nu se întîmple. Aşa îşi făceau socoteală 
Nicoară si Jder, pe cînd pârcălabului i se umbrea în priviri teama genunelor. 
Totuşi, îndată ce i-a auzit vorbind pe cei doi fraţi, a început să-şi deie samă 
că erau între dînşii lucruri puse la cale. 

— Bădiţă Nicoară, a zis Jder, eu am îndeplinit ce mi s-a poruncit şi am 
ajuns cu bine la Sfîntu Munte. Acolo, la sfînta mănăstire Vatopedi, am găsit 
pe părintele Stratonic. După ce am luat cu mine pe părintele Stratonic, am 
umblat pînă ce-am găsit iar unele din urdiile care vin la Dunăre; de asta am 
să dau samă numaidecît părintelui arhimandrit. Acuma am a-ţi spune 
cuvioşiei tale alta, părinte Nicodim şi bădiţă Nicoară. Eu am avut nevoie de 
părintele Stratonic pentru o treabă de la Brăila. Precum ştii, trăiesc acolo, 
la schela Brăilei ori în raia, subt ocrotirea ismailitenilor, nişte boieri de-ai 
Radului-Vodă şi, pe lîngă aceştia, şi doi boieri de la Moldova. Astă-vară, pe 
la Sîntilie, au mai intrat în raia doi fugari de la noi, nişte haidamaci viteji de 
loc din Ucraina, care s-au fost oploşit în slujbă la curtea lui Vodă Ştefan. 
Eu nu cunoşteam dacă aceşti haidamaci au intrat la Brăila; de aceea am 
rugat pe părintele Stratonic să păşească în raia şi să umble cercetînd 
nesimţit, să înţeleagă dacă între slujitorii boierilor pribegi se află ucrainienii 
mei. Cît a întîrziat părintele Stratonic, eu m-am ţinut întîi pe Şiret, la 
Cotulung, pe urmă la Năneşti; apoi m-am întors la Cotulung şi acolo m-am 
întîlnit cu părintele Stratonic, întors de la Brăila. Oamenii mei se află acolo 
în slujba unuia din boierii noştri pribegi. Mai mult n-am avut nevoie să ştiu 
deocamdată. Părintele Stratonic nu s-a dat pe faţă şi n-a vorbit cu 
ucrainienii. Numai a venit la Cotulung pe Şiret după înţelegere şi mi-a făcut 
cunoscut. îndată ce-am aflat asta, l-am trimes înapoi; iar eu m-am grăbit să 
vin aicea la Crăciuna, ştiind c-am să te întîlnesc. Acuma, după ce s-a 

întoarce a doua oară părintele Stratonic ş-a veni aicea la cetate precum 


i-am poruncit, vom vedea cum facem ca să aducem caii fugari la herghelia 
lor. 

Dar ce lucruri anume erau puse la cale între cei doi fraţi, jupînul 
pîrcălab tot n-a putut înţelege desluşit, aşa că s-a dus la hodina nopţii c-o 
nemulţumire pe care a avut-o înoită în toate visurile sale. Ba se visa fără 
sabie într-o bătălie, la Cetatea Brăilei; ba îi era, căzută o scară de la şa la 
jumătate de cale, într-o pustie; ba voia să pălească ceva cu buzduganul şi-i 
lipsea buzduganul cu tot cu mina dreaptă. După toate acestea — se gîndea 
domnia sa pîrcălabul, stînd treaz în aşternut la miezul nopţii — aş putea 
crede că monahul acesta Nicodim ar avea o înţelegere acoperită cu necurate 
puteri.; de aceea a şi putut aduce pe mezinul său tocmai de la Cotulung. 
însă fiind, după înfăţişarea lui, bărbat cuvios, înţelepciunea de la miezul 
nopţii, mă îndeamnă să nu cred nimica din ce ne îndeamnă a crede frica şi 
neştiinţa. Aşa că să ne apropiem mai bine urechile ca să auzim mai desluşit 
şi să deschidem ochii mai tare ca să vedem mai bine, şi, ajutînd şi 
Dumnezeu, toate s-or lămuri pentru folosul şi slava măriei sale Ştefan- 
Vodă. 

— Bădiţă Niroară, a zis mezinul cătră fratele său mai mare, ca să-ti 
spun toate, mi-ar trebui o mie şi una de nopţi; iar eu cad din picioare şi nu 
mai ştiu ce spun din gură; aşa de trudit sînt încît aş dormi şi învălit cu 
urzici, cu capul pe-o ragilă. 

în dimineaţa următoare, soarele era ridicat la creasta turnului Jariştei 
şi Jder tot dormea. Părintele Nicodim de mult se sculase, căutînd pe jupîn 
Oancea pîrcălab; acum umbla după el pe podişca meterezelor de cătră 
miazăzi. Privea de sus depărtările nedesluşite; venea dintr-acolo un vîntişor 
domol şi vremea era a moină. Totuşi îndărăt, spre Ţara Vrancei, muntele 
sta posomorit cu cadrul lui de brad, închizînd în prăpăstii iarna. 

în cerdac, dinaintea uşii unde Jder dormea urmîndu-şi călătoria lui la 
împărăţia neliniştii, Gheorghe Botezatu stătea de vorbă în şopot cu fratele 
Gherasim. Tătarul purta între umeri cojocul pe care-1 primise de la omul 
mănăstiresc ş-acuma nici nu-i mai păsa de vreme. îşi scosese de la desagă 
custura lui de brici şi o trăgea cu grijă pe arcer. în gîndul lui se lumina o zi 
în care stăpînul său avea să-şi lepede barba. însă — cugeta el în sine — mai 
va pînă atunci ! 

Fratele Gherasim îl privea eu o înfăţişare de supunere, ca pe un om 
înoit. 

— Pe cit înţeleg, frate creştine, ai fost chiar la Sfîntu Munte ş-ai stat 
acolo? 

— Am fost, suspină Botezatu, fără a-şi conteni lucrarea; a binevoit 
Dumnezeu să mă fac hagiu. 

— Frumosu-i într-acele locuri? 

— Care nu se mai află, frate Gherasime. Şed sfinţii părinţi ia aşa cu 

ochii la cer. Nu le trebuie mîncare, nu le trebuie băutură. Se tin sătui 


numai din cuvioasele rugăciuni. 

— Oare aşa să fie? 

— D-apoi cum? 

— Şi nu-i, ca în alte părţi a omenirii, şi zavistie şi răutate? 

Tătarul şi-a ridicat ochii: 

— Aceste ne-au purtat pe noi, frate Gherasime, atîta depărtată cale. 
Dar la Sfîntu Munte e pace şi între monahi bunăvoire. 

— Aşa am dorit eu totdeauna, a oftat fratele Gherasim, mîngîindu-şi 
părul cărunt, să mă duc acolo, într-acel liman sfînt. Să nu mai ascut fier; 
să nu mai aud de răzmeriţă şi harţuri. Asta ştiu că nu se poate decît cînd s- 
or îmblînzi oamenii, după povaţa Domnului nostru Hristos. Cînd a veni 
asemenea ceas, nu ştiu. 

— Cred că-i depărtat ceas, a mormăit tătarul. Am văzut cu ochii mei 
urdiile venind într-acoace asupra creştinătăţii. Spuneau părinţii de la sfînta 
mănăstire Vatopedi că vine ceasul să fie oborîtă fiara şi închisă o mie de ani 
în fundul mării. 

— Ai văzut urdiile venind? 

— Le-am văzut. 

— Şi fiara are să steie închisă o mie de ani în fundul mării? 

— Precum am auzit, frate Gherasime. 

— Ehe! cît a fi pînă atunci! 

— Dumnezeu ştie, frate Gherasime. Nu ţinea săbiile acelea în mină 
degeaba. Iaca piatra ici: trage-le şi fă-le gură ageră. 

— Of-of! Aşa este şi bine spui, a suspinat omul mănăstiresc. Pînă ce n- 
a fi un război mare, nu s-aşează pace. 

— Aşa-i, frate Gherasime, ş-apoi, după pacea aceea, alt război. 

— Aşa ai auzit la Sfîntu Munte? 

— Ba, frate Gherasime, aşa am învăţat din năcazurile mele. 

în după-amiaza aceleiaşi zile s-a întors din satele vrîncene de cătră 
Slam-Rîmnic pîrcălabul celălalt, Ivan. Era un bărbat mare şi lung în spete, 
c-un cap de leu, cu ochi blînzi albaştri. Era în el o putere liniştită, pe cît era 
în celălalt pîrcălab frămîntare fără istov. Măria sa Ştefan îi împărechease 
bine şi-i rînduise celui cu ochi albaştri judeţele; iar celui cu ochi negri 
privegherea războiului cătră Ismailitean. 

Părintele Nicodim şi Jder au fost poftiţi la cina lor s-au sfătuit pînă la al 
patrulea ceas al nopţii, întrebîndu-se despre cele văzute şi zvonite. într- 
acelaşi timp Jder lumina asupra Brăilei, socotind că poate să se işte în-tr- 
aceea parte, pentru slujba măriei sale, o treabă grăbită, ca în clocot. Acea 
treabă nu poate fî cu întîrziere şi se va vădi într-o zi, două cînd soseşte din 
acea parte un monah cu numele Stratonic. 

— îl cunosc, s-a veselit jupîn Ivan Tudor pîrcălab; e un călugăr puţintel 
şchiop. Să nu se supere cuvioşia sa părintele Nicodim, aici de faţă; nu te 

supără nici domnia ta; călugărul acela e un nebun. 

— Părintele Nicodim nu se poate supără, a lămurit Jder, căci în fiecare 
tagmă de oameni se găsesc şi nebuni şi înţelepţi. Dacă n-ar fi nebunii, nu 
s-ar şti care-s înţelepţii. Dar cu părintele Stratonic a fost altfel. Cuvioşia sa 
a avut canon nebunia de la stareţul său, cum alţii au canon muţenia. Iar 
nebunia sa a fost folositoare, căci a putut sta alăturea de înţelepciune; ca 
să poată băga de samă nebuniile înţelepciunii. Cînd i-a trecut vremea 
canonului, cuvioşia sa Stratonic n-a mai fost nici nebun, nici şchiop şi a 
primit poruncă să se ducă la Sfîntu Munte. Acuma ai să-l cunoşti, cinstite 
pîrcalabe Ivan, că nu-i mai nebun decît oamenii cuminţi. 

— Lămuririle domniei tale, comise Jder, le-am înţeles prea puţin, a 
zîmbit pîrcălabul cel mare cu ochi albaştri; însă îmi plac. Dac-a veni 
Stratonic, apoi poate aflu şi eu cele ce-mi fac trebuinţă aici. în satele din 
hotarul Slam-Rîmnicului, am găsit urma brăilenilor. Trimet îndemnuri în 
Vrancea; le e lesne să trimeată asemenea îndemnuri, prin păcurarii care-şi 
poartă oile la păşunile bălţilor. 

Dumnealui Oancea pîrcălab a turnat vin în cupă: 

— Eu închin paharul, a zis domnia sa cu ascuţime în priviri, eu închin 
paharul pentru socotinţile dumneavoastră politiceşti. Şi-n vremea asta am 
trimes carte la răzăşii noştri tecuceni, ca să s-apropie numaidecît de cetate. 
Pe slujitorii de aici îi ţin gata. Am înţeles că urdiile vin asupra noastră şi 
trebuie să facem fată. 

— Atuncea eu oi închina pentru domnia ta, a răspuns pîrcălabul Ivan. 
Primind paharul. 

Comisul Jder îi privea cu luare-aminte şi în acelaşi timp îşi făcea 
socoteală pe degete. 

— Mîni, cuvioşia sa părintele Stratonic e aici, a zis el. într-adevăr, 
părintele Stratonic a intrat în cetate la Crăciuna în ziua socotită de Ionuţ. 

Neagra lui uscăciune era geamănă cu a lui Jder. Mai slăbise din ce era 
odinioară; avea o purtare cumpănită, cu mişcări line. în toată înfăţişarea 
cuvioşiei sale era dorinţa de a şterge imaginea lui Stratonic de odinioară, 
însă ochii luminaţi i se vedeau rar; căci îi rămăsese, din canon, năravul de 
a privi furiş dintr-o parte şi răsucit, — parcă voia să ridice de jos în sus 
lucrul ori fiinţa cătră care se uita. S-a închinat cuviincios la boierii pîrcălabi 
şi nu şi-a adus aminte să-l fi văzut vreodată pe dumnealui Ivan Tudor 
pîrcălab. 

— Poate într-altă lume şi într-altă viaţă, a zis cuvioşia sa, strecurînd 
spre boier privirea-i furişată. Vă poftesc, boieri dumneavoastră, să mă 
iertaţi; şi cu umilinţă mă rog să-mi îngăduiţi ceas de rugăciune şi de 
hodină. 

Cuvioşia sa părintele Stratonic s-a dus la chilia care-i era orînduită, şi 
Jder a fost şi el îndată după dînsul. 

Monahul îşi scosese din desagă ceaslovul. Cînd a văzut pe Jder intrînd, 

a pus bucoavna deoparte. A aşteptat pînă ce comisul s-a aşezat pe 
marginea vetrei, iar cuvioşia sa a rămas pe pardoseala lipită cu lut, lingă 
desagă, cu picioarele încrucişate sub şezut — după feleşagul sihaştrilor de 
la Tevaida, pe care îl deprinsese la Aton. 

— L-ai întîlnit părinte? 

— L-am întîlnit. Am făcut întocmai cum mi-ai poruncit şi m-ai povăţuit 
domnia ta. M-am dus ca un sărman monah pribeag, cerşind merinde de 
drum. Ocoleam casele turcilor; mă opream la fraţii mei creştini. Am stat în 
preajma porţii, la casa unde ştiam că-şi are gazda jupîn Mihu. Cînd am 
văzut pe Grigorie Gogolea ieşind, m-am luat de departe după el. Cînd se 
oprea el, mă opream şi eu. însă nu mă apropiam de dînsul; nici nu m- 
arătam că l-aş cunoaşte. Dacă bagă el de samă, atuncea să vie el la mine; 
să vorbească şi să aflu tot ce poftesc a afla. Am umblat aşa cît au fost case; 
pe urmă, la un medean, am stat şi m-am uitat cum curge Dunărea. Curgea 
lin şi se aflau în schelă corăbii turceşti. Au trecut prin medean călăreţi 
păgîni; m-am plecat pînă la pămînt şi ei nu s-au uitat la mine; iar eu nu-1 
prăpădeam din coada ochiului pe acel căpitan Grigorie. După ce au trecut 
călăreţii, m-am dus de-a dreptul la o hudiţă. Am văzut o ciuşmea care 
curgea într-o cupă de piatră. Căpitanul Grigorie părea însetat şi m-am dus 
şi eu lîngă el, aşteptînd rînd. 

Zice el: 

— Sărut mîna, cuvioase părinte; văd că umbli după milostenie. 

— Mă cunoşti? îl întreb eu. 

— Nu — zice Gogolea — dar creştinul îşi cunoaşte datoria sa faţă de un 
cuvios monah pribeag. Nu te-am mai văzut prin acest tîrg.! 

— Nu m-ai văzut, căci am venit acuma şi nu stau mult. 

— Ai treabă cu cineva? 

— Am treabă cu cineva; caut pe un slujitor aşa cum ai fi domnia ta. 
Dar nu cred să-l găsesc. 

— Ce slujitor? 

— Un slujitor domnesc; nu mi-i îngăduit să spun cum îl chiamă. Am de 
cătră stăpînul meu rînduit să-l caut pînă în ziua de Sîmedru. Iar dacă nu 
l-oi găsi pînă în ziua de Sîmedru, să nu-1 mai caut. 

Mă ispiteşte Gogolea: 

— Poţi să-mi spui numele stăpînului care te trimete? 

— N-oi putea. 

— Nici unde se află nu-mi poţi spune? 

— Nici unde se află. 

— Atuncea cum să facem, părinte, ca să-i dau înştiinţare că omul pe 
care-1 caută se află aicea în Brăila.? Şi cum aş face să afle acel stăpîn al 
cuvioşiei tale că vorbele care s-au rostit rămîn în picioare şi că tocmelile 
care s-au tocmit se află neclătite? 

— Eu aş zice aşa — am răspuns — că să te duci să te-ntîlneşti cu acel 

slujitor care-mi face trebuinţă şi să te sfătueşti cu el şi pe urmă să-mi dai 


răspunsul lui îndată; eu mai mult n-oi putea întîrzia în Cetatea Brăilei. 
Căpitănia nu mi-a dat învoire decît azi, ca să-mi strîng merinde pentru 
păcătos trupul meu. 

— Apoi, cuvioase părinte, se întoarce Gogolea, acel slujitor sînt eu. Şi 
eu ţi-oi spune de la început că să nu te fereşti de mine. înţeleg că ai dat 
tîrcol împrejurul meu cu sfială. Aşa ţi-a poruncit acel ce te trimete, fiind 
bărbat înţelept. Să-i dai răspuns aşa că Grigorie Pogonat Gogolea are numai 
un suflet; şi acel suflet l-a închinat lui Dumnezeu Hristos. Pentru atîtea 
pacate cîte a săvîrşit acel Grigorie Pogonat Gogolea. Cum m-ai găsit? 

I-am răspuns: 

— Am căutat şi am aflat, căpitane Grigorie. 

— Mă gîndesc — zice el — că aşa-i voia lui Dumnezeu. Cum ai intrat în 
cetate, cum m-ai găsit. 

— Ba am mai cotit, ca un orb ce mă aflu: dar Dumnezeu m-a călăuzit; 
te-am găsit şi te-am cunoscut. De găsit a fost mai greu; căci de cunoscut 
mi-a fost uşor să cunosc asemenea bărbat cu asemenea mustăţi şi cu chica 
împletită. 

— Aşa vrea Dumnezeu şi aşa mi-i rînduit părinte, oftează el. Parcă te-aş 
cunoaşte, dar cred că nu te-am văzut niciodată. Aşa mi-i rînduit ş-am să 
fac cum mi-i rînduit. Să-i spui stăpînului nostru ce-ţi spun eu. 

Jder s-a aşezat mai bine în locul său, lîngă vatra caldă; şi-a sprijinit de 
un genunchi cotul, iar bărbia şi-a rezemat-o în pumn. Cuviosul Stratonic 
s-a oprit, privindu-1 cu căutătura-i înţeleaptă. 

— Spune, părinte Stratonic. 

Monahul şi-a coborît glasul: 

— Să-i spui stăpînului nostru aşa: că am ajuns în raia ca un fugar de 
la Moldova, împreună cu bătrînul meu moş Ilia, şi ne-am tocmit în leafă la 
boierii brăileni, care au hălăduit aicea după războiul Radului-Vodă. Aşa, ca 
din întîmplare, a dat peste mine dumnealui jupîn Mihu şi, după ce m-a 
privegheat o vreme, s-a arătat că mă cunoaşte şi m-a cerut boierilor 
brăileni. Am intrat în slujba lui, împreună cu moş Ilia. După ce am intrat în 
slujba lui, eu n-am uitat vadeaua pe care am fost legat-o cu stăpînul 
nostru. M-am uitat împrejurul meu ş-am cunoscut toate; ş-am văzut că-i 
greu să scoatem din cetate doi boieri şi să-i ducem ca pe nişte berbeci, 
atîrnati la oblînc. Acestea-s semeţii de om ametit de băutură. Bune sînt 

semeţiile la timp şi loc anumit; dar aicea se cere mai mult minte decît 
putere. Am văzut că boierii brăileni fac gătire şi strîng slujitori, flecare după 
puterea sa. în acelaşi timp văd că încep a intra, în astă Cetate a Brăilei, 
călărimi ismailitene. După ce intră aceste călărimi şi se aşează în Cetate — 
le văd că ies, ca să cunoască locurile şi mai cu samă drumurile cătră 
hotarul Moldovei. Atuncea am înţeles că-s adevărate zvonurile ce se înteţesc 

şi nu-s departe urdiile lui Mehmet-Sultan. Mai au o săptămînă, mult două 

săptămîni, şi-s la Dunăre. Pînă atuncea, aceste călărimi de la Brăila şi de 


aiurea însărcina drumurile, poştele şi popasurile oştilor, şi încep a pipăi ba 
la ţinutul Covurluiului, ba la Putna, ba în Ţara Vrancei. Am ieşit şi eu cu 
slujitorii lui jupîn Mihu. Ş-am avut poruncă să mergem pînă la Corbu pe 
apa Şiretului, ca să găsim acolo pe un fiastru al lui jupîn Agapie Ciornohut 
— tovarăş de pribegie al lui jupîn Mihu. Am fost de trei ori pînă acuma 
acolo. Am găsit pe Iancu Migdală, fost jitnicer, fîastrul lui Ciornohut: şi cînd 
l-am găsit a doua oară, acum o săptămînă, am adus de la el răspuns, pe 
care l-am scos eu din închipuirea mea: că, în zece zile, să se afle boierii 
brăileni acolo, la Corbu, cu slujitorii lor. Acolo se află adunaţi starostele de 
Putna, şi pîrcălabul Galaţilor şi alţi boieri moldoveni: ori i-or prinde şi i-or 
tăia, ori s-or alcătui cu ei; ş-or putea trece hotarul la Moldova atît jupîn 
Mihu cît şi Agapie Ciornohut. 

Fii cu luare-aminte şi înţelege, părinte, că am avut poruncă în două 
rînduri să purcedem, dar oamenii şi caii n-au fost gata, înţelegi cuvioşia ta, 
ş-am amînat de două ori. Acuma, pînă săptămînă viitoare, stau lucrurile 
neschimbate. Căci Agapie Ciornohut, fiind un om mai bătrîn şi mai greoi, 
cînd să descalice ieri, şi-a răsucit piciorul sting din gleznă; şi pînă ce i l-a 
trage vraciul şi i l-a unge cu ir, mai stăm pe loc, precum spun. Dar îndată 
ce încalică Ciornohut, noi ne ducem la Corbu, pe Şiret. Acolo este o 
dumbravă; şi după acea dumbravă duce drumul drept la apă. La malul 
Şiretului, luncă. Dacă stăpînul nostru chibzuieşte bine cum să facă, apoi eu 
şi cu moş Ilia om putea trece sub mina sa cu boierii despre care am vorbit. 

Am venit numai într-o fugă — a încheiat istorisirea sa părintele 
Stratonic; am schimbat trei cai, la poştele pe care mi le-ai orînduit domnia 
ta. 

— Am înţeles cuvioase părinte, a răspuns Jder. Acuma după ce ai spus 
toate cîte ai avut de spus, ospătează şi te hodineşte. Domnul Dumnezeu te- 
a călăuzit pînă într-acest liman şi toate încercările ţi s-au isprăvit. Numai 
eu am să mă mai întorc la apa Şiretului. Am acolo încă o toană. Dacă m- 
ajută ş-acolo Dumnezeu, la vremea poruncită ajungem la Vaslui şi stăm cu 
umilinţă sub scara măriei sale, iar măria sa, de pe Vizir, se uită la noi. Cată 
să mă grăbesc, căci din urmă ne-ajung ismailitenii. 

Monahul Stratonic a deschis ceaslovul, s-a închinat ş-a cetit 
rugăciunea lui de umilinţă, — înaintea cinei, înaintea somnului şi înaintea 
tuturor celorlalte zădărnicii trupeşti. 

Comisul Jder s-a dus să găsească pe bădiţa Nicodim şi pe cei doi boieri 
pîrcălabi, ca să ţie cu domniile lor mare sfat de război. Hotărîrea acestui 
mare sfat de război era de mai nainte scrisă în mintea lui Jder, cum stă 
cîte-odată scris un tighel de aur pe nourii de la asfinţit. Aşa că jupîn 
Oancea pîrcălab a luat asupra domniei sale grija să întocmească stolul de 
apărare a acelei slujbe domneşti. 

Răzăşii tecuceni, pe măsură ce se înfăţişează la Cetatea Crăciunei, 

primesc poruncă să puie potcoave la copitele de dinainte ale cailor. Cînd 


numărul răzăşilor ajunge o sută, socoteala e încheiată. Ca oameni 
cunoscători ai locurilor, aceşti răzăşi tecuceni se ţin feriţi, ca şi cum ar fi în 
păşune, în zăvoaiele din stînga Şiretului, pe aproape de Vadul lui Crăişor. 
Toţi aceştia stau la porunca domniei sale pîrcălabului Oancea, care nu se 
ştie unde se află; iar la ceas anumit se va arăta la vedere şi atuncea va 
vorbi. Cît va grăi domnia sa, răzăşii stau cu mîna pe săbii. După ce va 
isprăvi de grăit, răzăşii trag săbiile şi se duc după domnia sa. 

în dreapta Şiretului, se va afla, trecut cătră Corbu, comisul Ionuţ cu 
părintele Nicodim, cu slujitorii lor şi cu călăraşii domneşti. Sînt şase în 
totul. Mai au nevoie de alţi doi oameni, la malurile vadului, care să steie 
cuminţi şi fără arme, ca şi cum n-ar avea nici o treabă. Aceştia trebuie să 
fie cei mai ageri oameni pe care-i are Cetatea Crăciuna. Se găsesc şi aceştia; 
căci în marginea asta de ţară localnicii sînt rubedenie cu vulpea din Esopie. 

Vineri, în 27 octomvrie, a doua zi de Sîmedru, slujitorii domniilor sale 
Mihu şi Ciornohut au ajuns cătră Corbu. Popasul şi masul le fusese la 
jumătate de cale; căpitanul Gogolea îi pornise înainte de a se face ziuă. 
După rînduiala călăreţilor osmanlîi care se chiamă akingii, slujitorii 
domniilor lor Mihu şi Ciornohut nu umblau buluc, ci aveau pîlc de zece 
înainte, care să lumineze calea, la o sută de stînjeni în urmă, veneau boierii 
cu ceilalţi lefegii ai lor, în număr de şaptezeci. S-ar fi cuvenit să fie păzite şi 
aripele; dar de ce pază mai este nevoie pe drumuri aşa de cunoscute, pe 
unde mai bătuseră potcoavele acelor cai, de li se vedeau şi urmele vechi; şi 
pe unde mai priviseră ochii aceloraşi slujitori? Cînd ajung la un loc ştiut, în 
singurătate, căpitanul Gogolea dă glas, şi de la celălalt ţărm îi răspund 
numaidecît străjile jitnicerului Iancu Migdală. 

Aşa a fost; dar nu tocmai aşa. înainte de a ajunge cei zece călăreţi la 
apă, Gogolea le-a dat semn de oprire. După aceea s-a dus la ei călare şi i-a 
călăuzit pe o potecă în rîpa Şiretului. Le-a poruncit să aştepte acolo. S-a 
întors cu repejune şi a făcut semn boierilor şi pilcului rămas, să vie după el. 
Astfel a trecut între dumbrava de stejari şi lunca Şiretului. 

Atuncea, dintrodată, jupîn Agapie Ciornohut a cunoscut în vad pe 
fiastrul său, cu zece ori doisprezece slujitori. Venea cu grăbire, ca şi cum ar 
fi fost alungat. Copitele cailor fărîmau apa în stropi, — cînd, din laturea 
malului, au năvălit cu săbiile asupra lor alţi călăreţi. 

— Scăpaţi-vă capetele, tătucă! A strigat Iancu Migdală cătră părintele 
său scuturînd cuşma cu braţul drept. Apoi şi-a pus în cap cuşma şi a tras 
sabia. 

Cu porunci pripite, căpitanul Gogolea a împins bulucul celor şaptezeci 
în sprijinul fîastrului lui Ciornohut. Iar el, cu cazacul cel bătrîn moş Ilia, a 
întors pe boieri în loc şi i-a îndrumat spre dumbrava de stejari. Nevăzînd 
într-acolo nici o mişcare, i-a sucit iarăşi spre rîu, ducîndu-i la lunca de 
sălcii. Atuncea s-au arătat şase călăreţi, de la deal, dinspre vad. 

Boierii cei bătrîni au strîns cu străşnicie frîiele şi au oprit caii 
năprasnic, ridicîndu-i în două picioare. 

Cunoscut-au în acei şase călăreţi pe nişte neprietini? Ori a ajuns mai 
desluşit la urechea lor strigătul de-al doilea şi de-al treilea al jitnicerului? 

Cînd căpitanul Gogolea şi moş Ilia Alapin au pus mina pe frîiele 
boiereşti şi au vrut să împingă caii tot înainte spre acei călăreţi care veneau 
întins ca din săgeată, drept împotriva lor, domniile lor Mihu şi Ciornohut au 
înţeles că se află în capcană şi în primejdie. Au smuls de sub cingătoare 
buzduganele cu ghioagă de plumb şi au smuncit deodată zăbalele cailor. 
Cînd au sărit caii bătînd în vînt cu copitele, Gogolea a tras jungherul şi a 
strigat o poruncă scurtă uncheşului său. Caii loviţi au căzut rînchezînd, dar 
în aceeaşi clipă boierii au pălit cu buzduganele în căpăţînile slujitorilor lor. 

Călărimea răzăşilor din laturea jitnicerului a venit cu putere asupra sa, 
prăvălindu-1 la adîncime; a trecut în prund luînd din coastă pe slujitorii 
boiereşti şi risipindu-i. După ce i-au risipit, răzăşii au prins a-i alunga şi a-i 
ajunge — pe unii tăindu-i, pe alţii supunîndu-i. 

Jder şi monahul Nicodim au venit cu săbiile goale asupra boierilor 
pribegi. Slujitorii lor şi călăreţii domneşti le-au dat şi ei ocol, stăpînindu-i 
din toate părţile. La porunca lui Ionuţ, Gheorghe Botezatu i-a înfăşurat în 
acelaşi juvăţ, doborîndu-i unul peste altul; iar călăraşii le-au apucat 

braţele. 

» 

— Ne dăm prinşi... nu ne omorîţi!... gîfîia bătrînul Agapie Ciornohut. 

Jder a poruncit : 

— Aburcaţi-i pe cai şi treceţi-i vadul dincolo. 

Atuncea a sosit la faţa locului ca să puie stăpînire pe toate jupîn 
Oancea pîrcălab. Caii şi călăreţii brăileni erau dobîndă a pîrcălăblei de la 
Crăciuna. Numai cei doi boieri umflaţi de pohfala şi grăsimea lor erau ai 
comisului şi monahului şi nu aveau a face la cetate decît popas de trecere. 

Descălecînd, comisul Jder s-a apropiat ca să vadă pe Gogolea şi pe 
uncheşul Ilia. Erau căzuţi, cel întîi pe-o coastă, al doilea cu faţa în jos. Le 
erau ţestele zdrobite şi sîngerate; dar nu pieriseră. Se tînguiau, gemînd. 
Comisul a poruncit şi pentru ei cai. Unii din slujitori le-au legat frunţile cu 
ştergare, iar alţii i-au încălărat; i-au sprijinit din cîte două laturi şi au 
purces toţi cu mare hărnicie cătră cetate. Pe cale i-au întîmpinat alţi răzăşi, 
trimeşi din Crăciuna de cătră pîrcălabul Ivan. Cu toţii au făcut alai izbîndei. 

Bătrînul hultan de pustie, Ilia Alapin, şi-a dat sufletul pe drum, calare, 
şi aşa mort l-au dus răzăşii pînă în Cetatea Crăciunei. Iar căpitanul 
Grigorie şi-a păstrat în el cunoştinţa acestei lumi, pînă ce l-au descălecat în 
cerdacul pîrcălăbiei, lîngă paraclis. Privea ţintă înaintea lui, cu ochii 
înfîerbîntaţi, şi nu putea rosti nici un cuvînt. 

I-au întins poclăzi, pe urmă l-au aşezat cu faţa în sus, pe dulamă. Era o 
amiază aurie şi cîntau cucoşii pe parmaclîcurile de la cerdacuri. Au venit la 
el părintele Nicodim şi comisul. Au stat un timp aşa, privindu-1 de sus, în 

tăcere. Pe urmă lui Jder i s-a părut ca acei ochi fîerbinte-aţintiţi îl cheamă. 

S-a aplecat deasupra rănitului. 

— Pofteşti ceva, căpitane Grigorie? 

Căpitanul Grigorie nu putea da răspuns. îi era aproape ceasul alinării. 
Lingă fruntea lui legată cu ştergar scorţoşat de sînge, s-a aplecat şi 
părintele Stratonic; s-a alăturat şi fratele Gherasim. 

Jder a întrebat iar: 

— Pofteşti să-ţi facem slujbele şi pomenirile? Stratonic şi-a plecat 
urechea cu luare-aminte: 

— Nu răspunde. 

— Cum să înţeleg, căpitane Grigorie, ce dorinţă ai ? 

Căpitanul Grigorie a rămas cu ochii aţintiţi şi îngheţaţi. Fratele 
Gherasim, slujitorul părintelui Nicodim, a oftat şi a îngînat cu lacrimi: 

— Acuma acest om vede pe Dumnezeu. 

CAPITOLUL XIII 


AVEM HODINA VÎNTULUI ŞI TIHNA APELOR 


Avem hodina vîntului şi tihna apelor. 
Statornici întru nestatornicie, 

Ne bucurăm numai de moarte, 
Căci atunci vedem faţa lui Dumnezeu. 


C 


uvioase părinte Amfilohie, să nu te tulburi mai mult decît se 
cuvine de întîmplarea asta... 


S — Mă tulbur, postelnice, deoarece pînă acuma toate le-a 
făcut bine acest Jder; a umblat cuviincios la Aton, a venit fără supărare de 
acolo; însă iată că aicea s-a apucat să aţîţe pe ismailiteni. După acel harţ la 
Corbu, în vadul Şiretului, încep şi păgînii a strica hotarul nostru. Primesc 
veşti din multe părţi; are să se scîrbească măria sa. 

Postelnicul Ştefan s-a răsucit în jilţul său, rîzînd: 

— Iată, deci, că Ionuţ Păr-Negru face începătura războiului cu 
necredincioşii! Chiar dacă n-aş fi retor, cuvioase părinte Amfilohie, aş putea 
să-ţi fac dovadă că asta e numai o părere şi adevărul e altul. 

— Dovedeşte-mi şi te-ascult bucuros; dar măria sa e iute la mînie şi 
nici n-are cînd asculta. 

— Pe măria sa îmbunează-1 cu darul pe care i l-a adus Jder. 

— Acel dar e bun; totuşi vederea lui Ciornohut şi Mihu nu va însenina 
pe Vodă; mai curînd îl va întuneca, răscolindu-i veninurile vechi. 

— Întîi de toate, pune în slujbă didahia mea. Lucrarea acestui război e 
de mai nainte pornită de Mehmet-Sultan, prin voinţa sa neînfrînată. Ştiind 
că asemenea război nu poate fi înlăturat, măria sa Vodă Ştefan îşi 
pregăteşte apărarea; de aceea ne şi aflăm în această tabără. Cum ar putea 
fi retezat un cap înfierbîntat ca al lui Jder pentru jucăria lui de la apa 
Şiretului, pe pricina că el ar fi vinovat de războiul Ismailiteanului? Cel ce se 
socoate trimes al lui Alah pe pămînt (ascultă şi nu zîmbi), cel ce se socoate 
domn al domnilor lumii, stăpîn al tidvelor omeneşti, rigă al rigilor, împărat 
de Apus şi de Răsărit, clironom şi şah-hanilor. Cel ce binevoieşte a da tihnă 
au război lumii, — mai poate avea oare oprire a biruinţilor sale? La anul de 

la Hristos 1453 a detunat Constantinopole, cum ştii; la 1459 a călcat în 


picioarele oştilor sale Grecia şi Sîrbia; după doi ani Trapezuntul, unde m- 
am aflat şi eu cu kezarii Comneni; după un an, Lesbos; după alt an Ţara 
Românească şi Bosnia; la un an după aceea, Caramănia. La 1470 a fost 
stăpîn în ostrovul Negroponte; la 1472 a biruit pe Uzun, Şah al 
turcomanilor. Acum doi ani apărînd scaunul lui Radu-Vodă, oştile lui 
Mehmet-Sultan au suferit de la Ştefan-Vodă nişte înfrîngeri prea aspre; deci 
în ce chip ar primi strălucirea sa Mehmet-Sultan să amîne năvala asupra 
Moldovei? Cum se ştie, simţindu-se prea ruşinat, chiar de astă-vară şi-a 
mişcat urdiile spre miazănoapte, cătră acest cuib de Viespi ce se chiamă Ac- 
Iflac. De trei luni aşteptăm şi ţi-a dat şi comisul Jder înştiinţarea sa că 
Soliman-Beg hadîmbul a primit din partea lui Belzebut semnele puterii 
asupra tuturor oştilor ce s-au alcătuit pentru Moldova. Cum poate rămînea 
Jder vinovat de acest război? Te poftesc, sfinţite părinte Amfllohie, îngăduie- 
mi să rîd iar, ca să mi se răcorească rînza. 

— Toate-s bune, postelnice, şi le ştim şi noi: dar cum facem cînd i-oi 
supune măriei sale veştile de care-ţi vorbesc? 

Postelnicul îşi potoli rîsul şi privi cu pătrundere pe arhimandrit: 

— Mi-e şi mie drag comisul, îngînă domnia sa aţintind gînditor fereastra 
paraclisului; altora însă se pare că le e şi mai drag. Eu zic să-l pui pe Jder 
chiar acuma dinaintea măriei sale. 

— Sfatul domniei tale mi se pare bun... încuviinţă părintele Amfilohie. 

Bătu de trei ori din palme şi numaidecît se înfăţişă cuviosul Emilian, 
eclesiarhul. 

— Ce face Vodă? 

— Luminăţia sa a trimes la copiii de casă poruncă să-i aducă straiele. 

— Atuncea e tocmai vremea potrivită. Să-mi mai spui, părinte Emilian, 
ce face comisul. 

— Comisul Jder, prea sfinţite, doarme în chilie la mine. Domnia sa pe 
laiţă; slujitorul jos. Poţi să tai pe dînşii lemne. Socot c-au să doarmă pînă la 
o amiază. 

— Ba să nu mai doarmă nici un pic, părinte Emilian. Scoală-1 pe comis 
şi spune-i aşa că să fie aici într-un pătrar de oeas. Prinşii pe care i-a adus 
domnia sa astă-noapte i-aţi coborît la loc bun? 

— I-am coborît aicea dedesubt... suspină cu privirile plecate părintele 
Emilian. 

— Aşa, urmă arhimandritul; să vie comisul numaidecît; dobînda pe 
care a adus-o s-o înfăţişeze dumnealui singur măriei sale. 

Părintele eclesiarh, a ieşit de la chilia stareţului-său şi s-a strecurat cu 
grăbire pe dinaintea paraclisului, cătră odăile din laturea palatului. în 
lumina posomorită de afară, vîntul de miazănoapte purta vîrtejuri de 
ninsoare. Vremea se ţinuse bună o săptămînă încheiată; numai în acea 
noapte, pe la ceasul al patrulea, cînd sosise Jder cu bădiţa său Nicodim, cu 

slujitorii domneşti şi cu boierii prinşi, deodată se prefăcuse văzduhul: 
schimbare a vremii după lumina lunii. Şi-n două ceasuri, pînă la miezul 
nopţii, cît a stat comisul cel tînăr la ascultarea arhimandritului, ca să-i 
spuie în pripă ce era mai de folos să se ştie, iarna a fost iarăşi asupra 
taberei. Acuma viscolul îi spulbera barba părintelui eclesiarh şi pulpanele 
straiului negru. 

Cînd a deschis uşa chiliei şi s-a uitat înlăuntru, a văzut aţintite asupra 
sa două părechi de ochi: ai lui Jder de pe laiţă, de sub pocladă, şi ai 
tătarului de pe tarniţa de jos, unde-şi hodinea capul. 

Comisul Jder a mormăit: 

— Ce facem noi cu vremea asta? Măria sa nu mai iese în tabără calare, 
ca să m-aşez şi eu la loc potrivit cu robii... 

Spune-mi, părinte Eniilian, ce face fratele nostru. Vreau să mă 
sfătuiesc şi cu sfinţia sa. 

— Lasă asta, comise, l-a luat cu grăbire eclesiarhul; fii harnic, ca să te 
duci la alt sfat, unde te aşteaptă Vodă. 

— Cum ai spus? 

— Am spus bine; scoală-te degrabă, stropeşte-ţi obrazul cu apă şi dă 
fuga la sfinţitul Amfilohie. Scoatem din tainiţi pe boierii pe care i-ai adus şi- 
i înfăţişezi domnia ta singur măriei sale. 

Jder a sărit din locul său. 

— Te-ai dus, Botezatule, să-l chemi şi pe bădiţa Nicoară? Te-ai întors? 
Mi-ai dat cu briciul pe obraz?... 

— Nu-i vreme, nu-i vreme de asta, se tînguia eclesiarhul. Abia ai vreme 
să tragi straiul pe mînici şi să te înfăţişezi la Domnie. Hai mai repede, 
cinstite comise. Părintele arhimandrit era supărat. 

— Da' ce i s-a întîmplat? 

— Nu ştiu; stătea de vorbă cu dumnealui postelnicul; dar dumnealui 
postelnicul rîdea. 

— Ei, atuncea numaidecît îs şi eu acolo, părinte Emilian, ca să-i împac. 
Vîr degetul în apa pe care mi-o aduce Botezatu, ca să-mi luminez ochii; mai 
stau oleacă cu fruntea în viscol şi-s răcorit. Coborîm douăzeci şi două de 
trepte sub paraclis ca să ne găsim marfa; ne suim iar douăzeci şi două de 
trepete şi sîntem la uşa părintelui arhimandrit. Botezatule, să vesteşti pe 
bădiţa Nicodim; să se afle şi cuvioşia sa numaidecît acolo. 

Jder trăgea pe el repezit straiele. Şi-a aşezat l-a cingătoare numai 
stiletul italienesc. 

Părintele Amfilohie şi postelnicul Ştefan l-au văzut sosind c-o înfăţişare 
umilită şi păroasă în sala de la cămările Domniei, cu boierii prinşi după el. 
Domniile lor Mihu şi Agapie se aflau într-o stare de decădere a trupurilor lor 
şi de ofilire a obrajilor, totuşi aveau cuviinţă în felul cum umblau, fără 
grabă şi fără teamă; nu mai purtau chimir, nu mai aveau arme — nu ştiau 
în ce să-şi sprijine mînile. Nu priveau nici în dreapta, nici în stînga; n-au 

vrut să cunoască pe sfinţitul Amfilohie; se uitau numai înlăuntrul lor, la 
ceasul negru de izbăvire ce li se apropia. Buzele lor şopteau abia văzut şi 
abia auzit rugăciunea cătră Hristos Dumnezeu. Doi slujitori îi împingeau 
din cînd în cînd înainte, punîndu-le străjile săbiilor între umerii împovăraţi 
de trudă şi suferinţă. 

Paşii celor care intrau s-au auzit un timp pe pardoseala de lemn, apoi 
au contenit. Arhimandritul a făcut un semn aprozilor de la uşa iatacului 
domnesc, şi aceştia s-au grăbit să se întoarcă în loc, pătrunzînd la măria 
sa. O clipă, cei dimprejurul robilor s-au privit în lumina zilei de iarnă. La 
cele trei ferestre nalte se zbăteau fulgii în roiuri neostenite. S-au mai simţit 
din urmă paşi furişaţi. Intră, cel din urmă şi părintele Nicodim. Cu toţii 
deci, împreună cu eclesiarhul, se aftau şapte împrejurul boierilor robi. 

Atuncea s-au dat în laturi canaturile uşii şi a intrat cu pas liniştit 
măria sa Vodă Ştefan. 

După trei paşi de la prag, s-a oprit ş-a îndreptat asupra prinşilor o 
privire tare, de coloarea vremii de afară, în care nu se putea ceti nici 
blîndetă, nici mînîe. 

Acea privire a cercetat pe celelalte fiinţi care erau de faţă. Măria sa a 
vrut să puie o întrebare, apoi a făcut încă un pas spre comisul Jder, 
cunoscîndu-1 însfîrşit. Se aştepta să vadă în faţa sa un oştean falnic, şi 
vedea un biet schivnic. I-a zîmbit; a primit şi părintele Nicodim pînă în 
inima sa acel zîmbet. 

— Domniile voastre sînteţi? a rostit domol măria sa întorcîndu-se spre 
robi. Ca într-un fulger zîmbetul i se stinsese. 

Boierii n-au răspuns cu glas; şi-au plecat numai frunţile. 

— Dumnezeu binevoieşte să v-aducă la judeţul meu, aici pe pămînt, în 
această viaţă... a urmat măria sa; apoi s-a oprit o clipă. Domnul Dumnezeu 
binevoieşte să vă aducă la judeţul nostru, pentru greşale ce nu putem ierta. 
Domnia ta, jupîne Agapie, te-ai arătat prietin al părintelui nostru măria sa 
Bogdan-Vodă, şi, împreună cu alţii, l-ai ademenit; între petrecerile şi 
danţurile domniilor voastre, măria sa Bogdan-Vodă şi-a cunoscut pieirea. 
Pe cel care a fost cap răutăţilor, unchiul nostru Petru Aron-Vodă, l-am făcut 
să-şi primească osînda. Nu cu bucurie ci cu întristare i-am dat-o, luîndu-ne 
şi noi canon de ispăşire. Aşijderea acuma cu mîhnire te cunoaştem, o, 
Agapie Ciornohut, în faţa noastră; şi-ţi vei lua osînda cuvenită, ca să ai 
parte de linişte pe ceea lume. Iar pe domnia ta, Mihu logofăt, care ai uneltit 
vreme de douăzeci de ani împotriva noastră cu neprietinii noştri, 
deasemenea te va judeca divanul boierilor noştri şi-ţi va hotărî ispăşire 
după faptă. Pînă acuma am stat cu nelinişte în locul unde ne-a pus 
împăratul nostru Hristos; de acuma, putem găsi fără frică pe părintele 
nostru Bogdan-Voievod, în viaţa cea fără de amurg... 

Ochii măriei sale s-au aprins de lacrimi. Cu acelaşi posomorit amar, în 
care stăteau cufundaţi fără încetare de cînd fuseseră prinşi, cei doi boieri 

s-au închinat spre măria sa, apoi s-au supus în genunchi. 


— Să se facă rînduielile cuviincioase acestor boieri, a hotărît după 
aceea măria sa.; trupurile să fie îngropate cu cinste în bisericile unde sînt 
ctitori; şi neamurile domniilor lor să se înfăţişeze la mila noastră. 

Sala a încremenit în tăcere; numai vîntul de iarnă fîlfîia şi zvonea afară. 
Măria sa a poruncit: 

— Duceti-i. 

— Cei doi slujitori cu săbii i-au răsucit pe robi cătră alţi slujitori care 
aşteptau în tindă. 

— Să rămîie comisul Jder în faţa noastră, a poruncit măria sa Ştefan, 
cu glas schimbat, ca după o trudă. 

— Aicea sînt, luminate Doamne, s-a întors Jder în loc, făcînd faţă 
măriei sale. 

— Vină dinaintea noastră, comise, şi ne spune cît de lungă şi de grea ţi- 
a fost călătoria. 

Jder a răspuns cu îndrăzneală, dar cu glasul lui dulce: 

— Luminate stăpîne, mi-a fost bună călătoria. Am umblat şi am văzut 
lucruri folositoare pe care, după cît m-a poruncit sfinţitul Amfilohie, am să 
le arăt măriei, tale. Am umblat printre noroade şi am fost şi în pustie. 
Numai în pustie am suferit de foame, măria ta, de-a trebuit să-mi mănînc 
ceasornicul. 

— Ce spui domnia ta, comise? 

S-a amestecat numaidecît părintele Amfilohie, care stătea la pîndă lingă 
măria sa: 

— Luminate Doamne, comisul vorbeşte de un cucaş, pe care îl purta 
pe cale, ca să-l deştepte în toate dimineţile, cînd se îngînă ziua cu noaptea. 
Toate le-a făcut, bune acest comis tînăr, măria ta; l-am mustrat numai 
pentru prinderea acestor boieri în hotarul Ţării Româneşti, stîrnind războiul 
cu ismailitenii. 

— Crezi, părinte Amfilohie, că acest credincios al meu s-a făcut vinovat 
de asta? 

— Nu cred, slăvite stăpîne, dar mustrare i-am făcut. 

— Atuncea se cuvine, părinte Amfilohie, să facem noi bună cumpănă 
acelei mustrări. Să dea cuvioşia ta înştiinţare marelui nostru logofăt Toma 
să poruncească unui diac al său să scrie hrisov, danie de la Domnia 
noastră lui Onu Păr-Negru, comis, un pămînt al nostru Bolboceni, ce se află 
în ţinutul Neamţu între Iezerul lui Modrea şi Braniştea Popii Nandu; să-i fie 
ocină lui şi urmaşilor săi în veci, cu tot cu casa noastră de vînătoare ce se 
află pe acea moşie. 

La vorbele: «urmaşii săi în veci», Jder a văzut dinaintea ochilor săi pe 
comisoaia Ilisafta încuviinţînd. Stătea aşa de uimit la aceste porunci, încît 
nici nu băga de samă semnele ce-i făcea părintele arhimandrit, ca să 
îngenuncheze şi să mulţămească măriei sale. I-au dat numai lacrimile ş-a 

sărutat dreapta pe care Voievodul i-o întindea cu bunăvoinţă. Aceeaşi mină 
l-a bătut pe umăr. 

Tot în clipa aceea, măria sa a întrebat pe postelnic, care se apropiase cu 
doi paşi. 

— Postelnice Ştefane, văd scrisă pe obrazul domniei tale veste... 

—Veste bună, luminate stăpîne, s-a închinat boierul muntean. 
Doamnele mele sînt sănătoase. 

Obrazul lui Vodă s-a luminat deplin şi s-a întors iar spre Jder şi spre 
sfinţitul Amfîlohie. 

— Părinte arhimandrit, să mi-1 aduci pe acest comis la sfatul nostru... 

— Voi fi următor poruncii măriei tale, s-a închinat arhimandritul. 

Cînd Voievodul a făcut faţă şi ieromonahului Nicodim, mezinul s-a 
bucurat pentru bădiţa său. 

— Cuvioase părinte, ce fac pîrcălabii noştri de la Crăciuna? 

— Fac bine, luminate stăpîne; îşi ţin ascuţite săbiile. 

— Da, da... a îngînat măria sa; căci s-apropie fiara care s-a arătat şi în 
vedenia sfîntului evanghelist. Stihurile acelea mi le-ai spus odată cuvioşia 

ta la mănăstire la Neamtu. 

* 

A stat un timp cugetînd, cu bărbia rezemată în piept şi cu sprîncenele 
aplecate. îşi bătea domol cu palma stîngă paftalele de aur ale cingătorii. 

— Părinte Amfilohie, a întrebat măria sa ridicînd fruntea, care-i cea din 
urmă veste despre solii veneţieni? 

— Luminate Doamne, solii au trecut vama Oituzului, precum luminăţia 
ta cunoşti, şi se află găzduiţi la stărostia Tîrgului Ocnei. Aşteaptă să-i 
ajungă din urmă şi solul sfinţiei sale papa. Fiind acuma în munte vreme 
tare, solul sfinţiei sale papa are să mai întîrzie la Gheorgheni, unde sta 
acuma. După aceea, trece la Tîrgul Ocnei. De-acolo tustrei dau la Bacău şi-i 
primeşte Alexandru-Vodă. Mai fac o zi pînă la Roman şi acolo i-or aştepta 
boierii pe care-i porunceşti luminăţia ta, ca să-i aducă aici la tabără. 

— Atuncea, într-o săptămînă, să-i aştepte oamenii mei la Roman. 

S-a uitat în juru-i; şi-a oprit privirea asupra postelnicului, însă 
postelnicul şi arhimandritul ştiau că porunca ce avea să urmeze, şi care 
privea pe postelnicul Ştefan, era de mai nainte cugetată. Totuşi Vodă părea 
să mai caute un adaos poruncii sale. 

— Rog pe domnia sa postelnicul Ştefan să binevoiască a fi la Roman 
într-o săptămînă, împreună cu postelnicul nostru Iuga. Postelnicul Ştefan 
are a fi limba noastră în faţa acelor soli, căci italienii nu ştiu moldoveneşte. 

— Ştiu, însă nu bine, a zîmbit postelnicul. 

Asta era o glumă veche a lui cu măria sa; şi măria sa a răspuns cu-n 
surîs. Vodă a urmat: 

— Pe cine mai trimet cu cele două steaguri de răzăşi? Cu cele două 
steaguri de răzăşi poruncim să se ducă boierul nostru Onu Păr-Negru. 

A privit ţintă la comis. Jder de data asta şi-a pus genunchiul drept în 

pămînt — căci şi aceasta el n-o făcea ca alţi oameni, fiind stîngaci. 

— Luminate Doamne, a cutezat el să se alinte, cum ies de sub porunca 
măriei tale, mă şi duc la Botezatu, slujitorul meu, să-mi deie jos sălbătăcia 
asta de barbă. Şi dacă îngădui măria ta... 

Comisul Jder s-a oprit, căci îi făcea semn părintele Amfîlohie să 
contenească asemenea îndrăzneală — încă nepomenită în faţa măritului 
stăpîn. 

— Ce este? Ce să îngădui, comise Onu? Jder nu mai cuteza. 

— Dacă ai o dorinţă, mărturiseşte-o, căci astăzi e ziua ta, comise Onu. 

Cu aşa glas a rostit Vodă aceste cuvinte, încît toţi au înţeles că asupra 
acestui mezin al lui Manole Păr-Negru stă mai mult decît mila măriei sale. 
Se aflau împrejurul Domnului numai puţini credincioşi ai săi: 
arhimandritul, postelnicul şi monahul de la Neamţ. Avea drept şi măria sa, 
între puţini, să coboare o clipă din nourul în care îl vedeau curtenii şi 
noroadele. 

— Mărite stăpîne, şi-a încîlcit Jder vorbirea, acuma nu mai am glas, 
căci se uită supărat la mine părintele arhimandrit. Socoteam că să-mi dai 
măria ta acuma steagurile acelea de călărime pe mină, ca să le iau din 
vreme la purtat şi la învăţat. Să umble numai după semnele mele; să suie 
în clipă un pripor, să pogoare în clipă o rîpă; să descalice cu uşurinţă ca să 
lupte pe jos, să se încălăreze tot aşa de uşor. Eu am învăţat toate de la 
părintele meu comisul cel mare şi de la bădiţa Simion, şi de la bădiţa 
Nicoară care-i acuma părintele Nicodim. Mai cu samă domniile lor ar putea, 
împreună cu un alt frate al nostru Cristea, să deie învăţătură tare de călărie 
răzăşimilor măriei tale. Căci oamenii de rînd au învăţat numai a sta pe cal; 
dar meşteşugul adevărat nu-1 cunosc. Să le arătăm noi, măria ta, asemenea 
meşteşug; de asemenea meşteşug s-au mirat şi ismailitenii... 

— Ei, de ce te-ai oprit, comise Onu? Vorbeşte... 

— Asta-i altă poveste, măria ta. Cînd vei pofti măria ta, am s-o spun şi 
pe asta. 

— Bine. îţi poruncesc, comise Onu, să iei în mînă cele două steaguri de 
răzăşi care se duc la Roman. 

Glasul lui Vodă se schimbase iar. Cînd s-a ridicat Jder din genunchi, 
măria sa nu mai era de fată. 

Comisul Onu Păr-Negru — cum îi spusese măria sa şi cum fusese scris 
în porunca ce ieşise de la logofeţie — a luat într-adevăr, chiar de a doua zi, 
în stăpînire două steaguri de răzăşi, de la Neamţu şi Suceava. A dat 
deoparte caii slabi şi oamenii ce i s-au părut becisnici. Pe cei rămaşi i-a 
rînduit în stoluri de cîte douăzeci şi i-a luat cu sine la purtat în nişte locuri 
potrivite, dincolo de Rediurile lui Vodă. 

Noi răzăşii, mai ales noi răzăşii din Ţara-de-Sus, sîntem bărbaţi care nu 
ne spăriem cu uşurinţă de unii şi de alţii. Nouă ne-au dat Domniile ocini şi 
ne-au aşezat spre golişti, ca să facem ţară şi să ţinem rînduială, aşa că noi 

de lungă vreme, din strămoşi, cunoaştem ce-i aceea siujba Domniei; şi noi 
cu cloncanii cei mari boiereşti n-avem nimica; dumnealor or fi avînd slujbe, 
dar şi noi sîntem neamuri, adică tot boieri; şi afară de Dumnezeu şi de 
Vodă, noi nu cunoaştem: pe cineva mai mare. 

Ei, iaca, acuma am cunoscut. Nu pentru că ni l-a trimes luminăţia sa; 
dacă ni-1 trimete luminăţia sa noi n-avem ce face şi-l ascultăm; nu pentru, 
că ni l-a trimes luminăţia sa, dar pentru că acest comis Jder e vrednic 
bărbat Domnia sa singur zice: «eu sînt un răzăş şi jumătate». Despre 
domnia sa, umblă faimă în ţară de cîte-a săvîrşit. S-a dus numai cu puţin 
sprijin în raiana Brăilei ş-a luat de-acolo, de sub mîna turcilor, doi boieri 
neprietini ai măriei sale, şi i-a adus de grumaz în tabără şi i-a lepădat la 
picioarele măriei sale. A mai făcut şi altele. A fost şi la Sfîntu Munte. 

Pe acei doi boieri i-a tăiat gîdea alaltăieri. După aceea au venit 
neamurile şi au ridicat trupurile, spălîndu-le şi aşezîndu-le cuviincios în 
racle. Le-au pus în biserică la Sfîntu-Ion şi preoţii le-au cetit molitvele. Li s- 
a rînduit pomenire şi praznice. Neamurile s-au dus să îngenuncheze la 
măria sa; şi măria sa le-a vorbit cu blîndeţă şi cu părere de rău de păcatele 
acelor boieri. Iar de tăiat, nu se putea să nu-i taie. 

Aşa că noi stăm sub mîna acestui comis Jder şi domnia sa ne învaţă 
lucruri de-a mirare, care nouă ne plac. Ştiţi s-apucaţi tarniţa şi să vă faceţi 
vînt de-a dreptul în tarniţă fără a mai pune piciorul în scară? Asta o ştiţi cu 
toţii. Dar să săriţi de ceea parte de tarniţă nu ştiţi. Dar să culegi de la 
pămînt suliţa în goana cea mare? Dar să te culci în lungul spinării calului, 
de la coamă la coadă? Dar să te dai după tarniţă şi să luneci sub pîntecele 
calului şi pe urmă iar să te nalţi la loc? Dar să sai pe cal din goana lui? Dar 
să te cobori din goană? Toate acestea-s nişte jucării de oameni sprinteni, 
zice comisul; are să ne înveţe domnia sa şi altele, ca să nu se mai afle pe 
lume călăreţi care să ne steie împotrivă. Un călăreţ n-are numai calul; are şi 
suliţă şi arc, şi sabie. Apoi trebuie să cunoască cînd şi cum să lucreze cu 
toate acestea. Astfel îl cunoaştem noi pe comisul Onu mai mare şi ne 
fudulim cu dînsul. Altora nu le-ajungi cu prăjina la nas; domnia sa stă între 
noi ca frate, şi, cînd ne întoarcem sara la gazde, găsim un polobocel de vin 
ca să ne răcorim. Zice domnia sa Onu: dacă n-or bea răzăşii mei vinul, 
atuncea cine să-l beie? 

Să ştiţi, zice comisul, că ce s-aude cu turcii şi cu Sultan Mehmet e 
adevărat. Cu ochii mei am văzut urdiile viind într-acoace. Şi Sultan Mehmet 
a dat poruncă lui Soliman-Beg hadîmbul. Şi i-a spus aşa: Bre Soliman-Beg, 
să te duci să baţi şi să cuprinzi Ţara Moldovei. Iar Soliman-Beg s-a aşezat 
pe covor cu picioarele sub dînsul; i-au înşirat slujitorii săi, la dreapta, 
iatagan şi buzdugan; iar la stînga scut, arc şi cucură. A poruncit şi el: Să 
vie ciorbagiii şi sacagiii ienicerilor! Au venit mai-marii ienicerilor. Zice 
Soliman-Beg: Să mergem să batem Moldova! Ciorbagiii şi sacagiii s-au 
închinat şi s-au dus la ieniceri: Voi ienicerilor, zic ei, să mergem să batem 

Moldova! 

Pe cînd se pregăteau ei să meargă înainte spre Ţara Moldovei, iaca se 
scoală un popă de-al lor care se chiamă imam şi spune: 

— Dar voi, bre, aţi auzit de unul Ştefan-Vodă? 

— N-am auzit. 

— Dar de slujitorii în leafă ai lui Ştefan-Vodă auzit-aţi? 

— N-am auzit. 

— Dar mai cu samă de răzăşii lui Ştefan-Vodă aţi auzit? 

— Ioc, bre imam, n-am auzit nici de aceia... 

— Ei, apoi întîi să vă duceţi şi să-i cunoaşteţi pe aceia; şi să veniţi pe 
urmă la mine să-mi spuneţi dacă mai puteţi bate şi cuprinde Ţara Moldovei. 

Vorbele acestea ale comisului nostru Onu sînt mai mult decît un pahar 
de vin bun. 

într-acele zile de început de noemvrie, vremea a fost schimbătoare o 
săptămînă. Pe urmă iar s-a limpezit cerul şi stătea soarele în senin ziua 
întreagă. Vreme răcoroasă, cu îngheţ uşor, cum e mai bună pentru călători. 

Postelnicul Ştefan şi comisul Onu Păr-Negru s-au dus la Roman cu cele 
două steaguri de răzăşi, ca să primească pe solii papii şi veneţienilor. I-au 
primit la sfîntă episcopie; şi a stat înaintea domniilor lor, în odăjdii, prea 
sfinţitul vlădică Tarasie. După prea sfinţitul Tarasie, au stat înaintea solilor 
dumnealor postelnicii Iuga şi Ştefan. Şi postelnicul Ştefan a rostit cuvînt de 
bun-sosit din partea Domniei. Cînd l-au auzit solii grăind în limba lor, 
foarte s-au bucurat; ş-au prins a sfătui cu domnia sa, aflîndu-1 din ce neam 
este şi unde a stat la învăţătură. Cunoscînd toate, i s-au arătat îndată 
prietini şi le erau luminate feţele de bucurie. 

Solii veneţieni erau doi seniori mari, unul mai în vîrstă şi unul mai 
tînăr; cînd îşi dădeau la o parte mantiile, le străluceau straiele cu podoabe. 
Solul papii era un cleric cu barbă căruntă şi strai cernit, călugăr după 
rînduiala sfîntului Dominic. 

Dumnealui postelnicul Ştefan Meşter, cunoscător al italienilor, ştia că, 
dintre soli, cel cu înfăţişare mai umilită, adică părintele Geronimo 
dominicanul, are mai multă înţelepciune şi putere. 

Ceilalţi doi, patricieni ai Republicii, — îi lămurea domnia sa lui Jder — 
sînt numai bărbaţi cu înfăţişare falnică, cărora sfatul cel tainic de zece al 
Veneţiei nu le-a putut încredinţa decît îndatorirea de a duce o carte şi cîteva 
cuvinte alese, de îndemn, lui Ştefan-Voievod. 

— Veneţienii lucrează prea ascuns în treburile lor politiceşti. îndeamnă 
pe alţii la război şi ei nu prea trag sabia. Căci rigii şi împăraţii au oşti, iar 
veneţienii au corăbii de negoţ. Cu toate acestea mie îmi plac aceşti doi 
seniori; îmi place cum se poartă, şi ei vin cu dragoste cătră Domnul nostru 
Ştefan-Vodă, despre care se vorbeşte cu mare laudă în ţara lor. Iar părintele 
Geronimo aduce cu sine mai mult folos, căci Sixt papa, luptător aprig 
împotriva lui Mehmet, îi dă scrisoare de bani cătră orice neguţător mare 

papistaş din lume, şi împuternicire la crai şi împăraţi pentru ajutor de oşti. 


De aceea a venit mai tîrziu, căci s-a oprit la Buda. Şi înainte de a se duce la 
Matiaş-Crai, a fost şi la Craiul Lehiei Cazimir. Bucuros sînt că măriei sale îi 
mai vine un rînd de soli. Mai bucuros aş fi să ştiu că ies oşti împotriva 
turcilor. 

Cînd domnii soli au ieşit de le episcopie şi s-au pregătit, cu slujitorii lor, 
să încalece, au văzut stînd ca un zid călărimea de răzăşi. Fără ca să fi băgat 
cineva de samă semnul lui Jder, pe care numai răzăşii săi îl ştiau, acel zid 
s-a mişcat şi, dintr-un salt, călăreţii au fost în tarniţi. Praporele s-au înălţat 
şi s-au închinat lin spre soli, pe cînd stolurile stăteau iarăşi ca de piatră. 

Au întrebat venetienii cu mirare: 

î 

— Ce oşteni sînt aceştia? 

— Sono gli uomini di Suo Onore... a răspuns postelnicul Ştefan. 

— Oamenii măriei sale? s-au mirat iar veneţienii. Aş dori să cunosc, a 
adaos unul, din ce ţară i-a ales şi i-a năimit măria sa. 

— Sînt oameni ai pămîntului, a lămurit postelnicul. Pe lîngă curtea 
măriei sale, pe care aveţi s-o vedeţi, cu multe mii de slujitori în leafă, se 
adaogă de bună-voie şi aceşti oameni de ţară. 

Italienii ascultau cu luare-aminte — căci aceasta era treaba lor — 
observînd mişcarea şi rînduiala fără cusur a călăreţilor. Erau oameni 
îmbrăcaţi cu şiac sur, în cap cu cuşme brumării de oaie. Purtau sabie şi 
suliţă. N-aveau za de sîrmă, ci numai găitane de păr la coapse, la piept şi 
umeri. — E călărime uşoară, după rînduiala veche a schiţilor, despre care 
vorbeşte şi Herodot... îşi făcea socoteală părintele dominican Geronimo della 
Rovere, nepotul papii Sixt. Aceştia au biruit pe Darie, Riga persienilor. 

— Cine-i călăuzeşte? întrebă cuvioşia sa pe postelnicul Ştefan. 

— E un senior tînăr, cu numele Jder, cuvioase părinte Geronimo. 

— A, mi se pare că am auzit ceva în legătură cu numele ce rosteşti 
domnia ta. 

— Se poate. 

— Dacă nu mă înşel, la masa înălţimii sale Voievodului Alexandru, la 
Bacău, s-au aflat boieri care au vorbit cu căldură înălţimii sale despre felul 
cum s-a început războiul cu necredincioşii, la sfîrşitul lunii octomvrie, 
acum trei săptămîni. Acest Jder ar fî călcat hotarul şi a atacat pe 
necredincioşi, prinzînd doi nobili, inamici vechi ai măriei sale. 

— Aşa doresc să fie soarta tuturor duşmanilor lui Vodă, a suspinat 
postelnicul; căci măria sa nu luptă pentru dobîndă, ci pentru credinţă. 

— Deci acesta este? Şi a făcut el singur asemenea ispravă? 

— Mai mult sau mai puţin singur. Te încredinţez, cuvioase părinte, că 
acest tînăr are minte cît şi vitejie. 

— Oricum, am înţeles că trupa ce avea era mică faţă de duşmanii pe 
care i-a înfruntat. 

— Poate să fi fost aşa. Spunea ceva, cumva, despre asta, înălţimea sa 

Voievodul Alexandru? 

— Nu spunea; am văzut pe faţa sa puţină ceaţă — ţi-o spun numai 
domniei tale — deci fapta m-a interesat tocmai prin asta şi am păstrat-o în 
amintire. Am înţeles că Voievodul Alexandru ar fi fiind un tînăr prinţ doritor 
să iasă la isprăvi şi izbînzi, aşa ca să se povestească despre înălţimea sa 
ceea ce auzea povestindu-se despre altul. Mi-a plăcut însufleţirea aceasta şi 
am lăudat-o cătră seniorii venetieni. 

Postelnicul a încuviinţat: 

» 

— E adevărat că se găseşte la Voievodul Alexandru dorinţa aceasta. 

— Numai dorinţa? 

— Deocamdată atît, părinte Geronimo; cînd va fi în vîrsta părintelui 
său va săvîrşi poate şi Voievodul cel tînăr măcar unele din cele pe care 
stăpînul nostru le săvîrşeşte aşa cum se vede. 

— Am auzit şi despre alte lucruri ciudate... ispiti cu voce blîndă 
părintele Geronimo pe postelnic. 

— Cuvioase părinte, răspunse grăbit boierul muntean; nobilii din ţara 
asta nu-şi prea stăpînesc limbile. E bine să nu crezi nimic din ce-ai auzit. 

— Aşa am să fac, postelnice. Observ că nu ţi-s prea dragi boierii 
moldoveni. 

— Unii îmi sînt dragi; alţii nu. Dacă i-aş judeca după felul cum poartă 
şi mînuiesc sabia, s-ar cuveni să-mi placă toţi; dar eu îi judec după lipsa de 
statornicie, după duşmănia cu care privesc pe străini, după trufia lor; după 
dorinţa necurmată de a trage de limbă pe oaspeţi, ca să afle toate cîte sînt 
pe pămînt. 

Dominicanul zîmbi, privind ţintă pe postelnic. 

— Deci nu-ţi place, postelnice, dorinţa asta a unora de a afla? 

— Nu-mi place la semenii mei; o găsesc firească la părintele Geronimo 
della Rovere. 

Călugărul se veseli o clipă; îşi conteni întrebările şi începu a fi cu luare- 
aminte la priveliştile ce se desfăşurau în juru-i, în soarele luminos al 
amiezii. De la plecarea din Roman nu întîlniseră pe cale nici o fiinţă 
omenească. Tropotul monoton al escortei şi întinderile goale se prelungiră 
îndelungă-vreme. 

într-un tîrziu iar se întoarse, c-o înfăţişare de prietinie, cătră postelnic. 

— E frumoasă ţara asta, grăi el; nu înţeleg de ce-mi apare aşa de tristă. 

—E frumoasă, căci e lucrarea mînilor lui Dumnezeu, răspunse 
postelnicul Ştefan; însă oamenii care o locuiesc n-au avut cînd aşeza pe ea 
semnele bucuriei. I-au înecat necontenite valuri în veac. I-au lovit şi i-au 
stropşit hoardele mongolilor: N-au putut agonisi nimic statornic. Locuinţile 
nu şi le-au putut dura decît din lemn şi glod; mulţi au urmat pilda fiarelor, 
care se ascund în pămînt, în fiecare dimineaţă acest popor a mulţămit 
Domnului Dumnezeu nu atît pentru pîne, căci asta are cu îmbielşugare, cît 
pentru viaţă, care-i ca floarea din rîpa Nistrului: o arde vîntul stepei. Pe 

cînd ei mulţămeau, dimineaţa, pentru lumina ce le-o îngăduie Dumnezeu, 


adesea hoardele se şi învîrtejeau cătră hotarul lor. Se învîlvorau zările de 
pîrjol şi aceşti pămînteni nu puteau hălădui decît în codru şi în munte. 
Numai în partea asta de lume meşterii lemnari s-au îndemnat a pune două 
proţapuri la car, unul în faţă, altul îndărăt: ca să-şi poată oamenii schimba 
calea cu uşurinţă în strîmtori, aducînd numai boii din partea cealaltă în 
partea de dincoace. Meşteşug de război n-au avut, căci n-au rîvnit la 
bunurile altora; au deprins numai să se apere ca de furtuni, pojar şi 
înecuri. De la aceste stihii au învăţat să se mişte: repede lovesc; cu repejune 
se retrag. 

După harţuri se întorc să-şi caute morţii, ca să le dea, în pămînt hodina 
poruncită de datină. Pe urmă nu uită pomenirile, săpînd fîntîni pentru 
drumeţii însetaţi şi făcînd praznic din holda fiecărui an; astfel un rînd de 
oameni se leagă de alt rînd de oameni, aşteptînd în viitorime un veac de 
pace pentru copiii strănepoţilor lor. Această lume neliniştită încearcă 
Voievodul s-o aşeze în hotarele ei; unui asemenea loc al negurii vrea să-i 
dea măria sa lumină. Cea dinţii putere ce aşează din stîncă sînt sfintele 
lăcaşuri închinate lui Dumnezeu Hristos. A doua putere ce vrea să aşeze 
măria sa e dintr-un material mai tare decît piatra: e rînduiala sufletească 
sub lumina credinţii. De aceea acuma ţara se ridică împotriva valului 
ismailitenilor. 

Călugărul dominican asculta, privind gînditor zarea satelor şi 
cumpenele fîntînilor ici-colo, în şesuri. Departe umbla o turmă de oi pe 
malul unei ape, printre dumbrăvi pustii şi ogoare acoperite de zăpezi nouă. 

— Sfîntul nostru părinte papa, vorbi dominicanul, a mai avut soli care 
au ajuns în aceste părţi de lume. Nu ştiu dacă au cunoscut pe Voievodul 
Ştefan. Unii poate l-au cunoscut, alţii au adus ştiri despre măria sa de la 
curţile regilor noştri binecredincioşi care sînt vecini Moldovei. M-am 
învrednicit şi eu a cunoaşte aceste feţe auguste. De la nobilii maghiari şi 
Ieşi am ascultat cele mai frumoase vorbe cu putinţă despre Riga Matiaş şi 
Cazimir-Crai. Aşteptam şi de la domnia ta o apologie într-aceeaşi măsură a 
acestui Voievod; iar domnia ta nu-mi dai decît lămuriri istorice. E un om 
simplu? E un bărbat cultivat? E un aventurier inspirat? Ce este? 

— E un prinţ adevărat, cuvioase părinte, ieşit din suferinţa lumii de 

aici. 

Dominicanul întoarse o privire cercetătoare, aşteptînd. Postelnicul 
muntean avu un surîs răutăcios. 

— Statele din Apus, zise el, se bucură de huzur, au moştenit cetăţi şi 
bunuri şi pînă la ele n-ajung loviturile hoardelor — pentru că stau aicea 
asemenea voievozi puţin cunoscuţi, cum este Domnul meu. Au mai fost şi 
alţii: Castriotul şi Iancu de la Hunedoara, cărora le-au venit în ajutor 
vorbele diplomaţilor sfîntului scaun ori ai măritei Republici veneţiene. Să 
nu vă supăraţi dacă socot că soliile de astăzi au acelaşi scop. Totuşi 

Domnul meu are nevoie nu de vorbe şi epistole. 

— Iubite domnule postelnic, se amestecă în vorbire unul dintre 
veneţieni, care ascultase cu luare-aminte pînă atunci; te rog stăruitor să 
binevoieşti a-ţi schimba părerea în privinţa noastră. 

— Mi-o schimb cu plăcere, domnilor mei, dacă împrejurările şi faptele 
îmi îngăduie. 

— Te încredinţez că sîntem gata să tragem şi noi spada pentru Hristos. 

Postelnicul avu iar zîmbetul lui strîmb. 

— Strălucite seniore, se înclină el cătră veneţian, îmi îngădui să atrag 
luarea-aminte a domniei tale asupra oştenilor liberi care ne întovărăşesc şi 
asupra comisului Onu Păr Negru care-i călăuzeşte. Vă poftesc să credeţi că 
săbiile lor sînt bune şi ascuţite. Voievodul nostru are şi castele, după 
putinţa vistieriei sale. Dar n-aş cuteza să spun că toate aceste săbii, 
adăugind şi pe ale domniilor voastre, fac un sfert din numărul oştenilor lui 
Antihrist. Vine asupra Moldovei o oştire pe care Ismailiteanul o socoteşte 
nebiruită. 

Călugărul dominican suspină: 

— Cele trei sferturi care lipsesc vor fi împlinite de ocrotirea lui 
Dumnezeu. 

— Amin, se închinară seniorii veneţieni. Postelnicul îi privi pe rînd în 
tăcere şi nu rosti nici un cuvînt de răspuns. 

Solul de la Rîm păru a-şi scutura fruntea ca de o umbră şi se întoarse 
iar cătră postelnic, cerîndu-i cu ochii îngăduinţă să-şi urmeze amîndoi 
sfatul început. 

— Sînt doritor, începu iar el cu voie-bună, să ascult toate laudele ce se 
pot aduce prinţului domniei tale. 

— Unii prinţi şi regi au nevoie de laude, zîmbi postelnicul Ştefan, după 
cum are nevoie de laude un vin îndoielnic. Vinul de preţ mare m-am 
obişnuit a-1 bea în tăcere. îl veţi cunoaşte şi domniile voastre în acelaşi 
chip.. 

— Vorba asta îmi place, încuviinţă dominicanul. Sînt de părerea 
domniei tale în ce priveşte vinul. Mă îndoiesc că oamenii pot ajunge la 
asemenea desăvîrşire. Aş dori să aflu unde şi-a deprins ştiinţa diplomatică 
şi meşteşugul armelor Voievodul domniei tale. 

— Pe cît înţeleg, cuvioase părinte, se ascuţi iar postelnicul Ştefan, ştirile 
ce aveţi de la curţile crailor despre Ştefan-Vodă îl socotesc înrudit pe măria 
sa cu urşii şi cu bourii mai mult decît cu doctorii filosofiei. Vei avea 
plăcerea, părinte, să cunoşti că măria sa a băut apa înţelepciunii din 
aceeaşi fîntînă răsăriteană din care s-a adăpat Apusul. în tinereţa sa, 
Ştefan-Vodă, a stat la învăţătură între monahi şi dascăli ai Bizanţului. 

— Voi avea deci plăcerea să mă înţeleg cu măria sa în limba elină? 

— Vei avea plăcerea asta, cuvioase părinte, şi plăcerea va fi şi de partea 
Domnului meu. Socot că te vei îndemna deasemenea, cuvioase părinte, să 

cunoşti şi bisericile pe care le-a înălţat, măria sa lui Hristos. Ca să le ridice 
măria sa, a adus meşteri din ţara Italiei. Zugravii i-a chemat din Răsărit, 
însă şi unora şi altora măria sa le este călăuz, cerîndu-le să-şi supuie 
meşteşugul lor gusturilor şi gîndurilor măriei sale. 

— Atunci cheia sufletului său e cu totul alta decît ne-am putut-o 
închipui. 

— Dacă nu e supărare, e cu totul alta. 

— Mă bucur nespus, aflînd asta. 

— Bucură-te, părinte, şi-ţi spune bucuria şi-n limba latină; măria sa te 
va înţelege deasemeni. 

— Mă aflu plin de uimire, mărturisi, mişcat, părintele dominican. După 
ce m-am mirat de asta, îmi dai voie, cinstite postelnice, ca să mă mai mir de 
alta şi să mă întreb: Cum poate şi cu ce poate sta asemenea Domn într-un 
război ca cel ce se pregăteşte şi-n războaie ca cele pe care le-a avut? 

— în ce priveşte oamenii, cuvioase părinte Geronimo, Domnul s-a 
îngrijit ca să aibă pe unii ca cei pe care i-ai văzut. 

— Am văzut pe aceşti călăreţi din cartea lui Herodot. 

— Mai vechi, cuvioase părinte Geronimo. Şi legaţi de acest pămînt în 
care dorm părinţii lor din milenii. Veniturile trebuitoare oştilor curg în 
vistieria măriei sale de la vămile drumurilor de negoţ. De cînd Ismailiteanul 
a tăiat calea mării din mijloc prietinilor noştri veneţieni, s-au întocmit căi de 
negoţ continentale. Iar drumul cătră Cafa şi cătră aromatele răsăritene 
trece prin Moldova. Este o vorbă în ţara asta: 

Decît domniile, 

Mai grase-s neguţătoriile... 

Venitul acestor vămi măria sa Ştefan îl jertfeşte lui Hristos. După ce a 
apucat domnia, ani şi ani s-a pregătit pentru acest sfîrşit. 

— După cît am aflat, postelnice, şi domnia ta ai avut a suferi de ieşirea 
acestui prinţ în arenă. Căci domnia ta ai fost nobil al lui Basarab. 

— Am fost boier al lui Radu-Vodă Basarab; dar inima mea era alături 
cu luptătorul pentru credinţă. Am sfătuit pe Basarab-Vodă să se întoarcă 
de cătră ismailiteni; măria sa nu m-a înţeles şi a căzut între necredincioşi. 
Destinul meu este să cad între ostaşii creştini. 

— Deci te îndoieşti de biruinţa prinţului Moldovei? 

— Poate se îndoieşte şi măria sa, dar nu pregetă nici o clipă. Să nu 
zîmbeşti, părinte Geronimo, cînd îţi voi spune că sîntem aici în slujbă 
sfîntă. 

Dominicanul a întors spre boierul muntean ochi care străluceau de 
lacrimi. 

Urcau în acel ceas al sfatului lor o colină deasupra văii Şiretului. 
Depărtate întinderi se vedeau în soarele amiezii cătră sate, care nu se 
deosebeau decît prin stîlpi luminoşi de fum de priveliştile înconjurătoare. în 
fund erau păduri; în alt fund, codri; mai în fund, un munte mare, cu pisc 

de omăt trandafiriu. 

Cît au stat în popas, au avut această privelişte măreaţă a Ceahlăului în 
urma lor. După aceea au coborît pe o colină domoală într-o vale ascunsă. 
La un corn de dumbravă au ieşit de pe o potecă nevăzută doi călăreţi, cu 
dulame şi cuşme la fel ca ale răzăşilor lui Jder. Şi-au împins caii cătră 
comis, i s-au închinat şi i-au spus cîteva cuvinte, apoi s-au desfăcut de pîlc 
şi s-au dus înainte cătră alte dumbrăvi, pe alte poteci tăinuite Comisul Onu 
a venit spre postelnic. 

— Cinstite postelnice, a zis el, trebuie să grăbim; măria sa ne aşteaptă 
înainte de asfinţitul soarelui. 

j 

— Bine, să silim caii, s-a învoit postelnicul Ştefan. Să ştii, comise Onu, 
că aceşti boieri venetici şi acest popă rîmlean se ţin pe cai tot aşa de bine ca 
şi răzăşii domniei tale. 

— Asta n-oi crede-o, cinstite postelnice, se fuduli Jder. 

— Ba s-o crezi, comise Onu. Şi ce alta ţi-au mai spus acei doi călăreţi? 

— Mi-au mai spus că unii brăileni s-au arătat în preajma Cetăţii 
Crăciuna. Mă gîndesc că mai degrabă m-aş afla acolo decît cu aceşti 
papistaşi. 

— Totuşi, dacă măria sa ne-a trimes să-i aducem, să ştii că măria sa îşi 
are ale sale socoteli. Nici noi, nici aceşti străini nu le cunoaştem; dar voia 
măriei sale trebuie s-o împlinim. Să ştii, comise Onu, că veacul său nu-1 
preţuieşte îndeajuns pe măria sa. Şi mai află că mi s-a arătat vedenie de 
izbîndă la asfinţit, cînd s-au dat la o parte pîclele Ceahlăului. Toată partea 
asta de ţară a văzut minunea; unii vor fi înţeles şi s-au veselit. 

Jder a părut că se înfricoşează la început de aceste vorbe. După asta i 
s-au luminat privirile, şi îndată bună-vestirea postelnicului Ştefan a trecut 
între răzăşi. Cînd şi-au pus caii la umblet, grăbind mersul solilor la 
Domnie, ceva din bucuria feţelor lor a părut a se răsfrînge şi asupra 
priveliştii. Cuviosul părinte Geronimo della Rovere a văzut deodată o turmă 
mare de oi poposită în vale, cu tot tarhatul coborît de pe asini. Ieşise hora 
în marginea satului, ca să fie păstorilor petrecere. Bacii cei bătrîni cu 
saricile miţoase pînă la pămînt stăteau rezemaţi în bîte privind tineretul. 
Doi dintre ciobanii tineri îşi lepădaseră miţele grele la pămînt şi păşiseră 
cătră feciorii din partea locului. Erau doi juni înalţi şi mlădioşi. Dăduseră 
drumul de sub căciuli pletelor. Cît sînt în slujba oilor, — dădea lămurire 
italienilor postelnicul Ştefan — aceşti păcurari îşi ţin părul sub cuşmă. La 
sărbători ale tinereţii, cum e hora de azi, îşi lasă valurile de păr să le bată 
şalele, pînă la chimir. Unul avea plete bălai, altul negre-corb. Avîntul cu 
care jucau împreună cu feciorii satului danţul voinicesc, la sunetul 
cimpoaielor, avea ceva înaripat şi sălbatic în acelaşi timp. Ţara părea 
dintrodată veselă şi fericită părintelui Geronimo. 

— însă asta nu-i decît o înşelare, îşi tălmăci postelnicul gîndul său. 
Adevărat este că hora nu îmbătrîneşte şi nu se întristează niciodată; dar în 

dosul bucuriilor celor mai aprige stă la pîndă aceeaşi grijă crîncenă de care 
vorbeşte un poet vechi. 

— într-adevăr, priveliştea nu mi se mai pare veselă, mărturisi, cu ochii 
umbriţi, părintele dominican. 

Cînd au trecut în cealaltă parte a satului, printre căsuţe albe şi uiliţi 
înguste, au văzut alt popor adunat la o înmormîntare, lingă bisericuţa de 
lemn. Bătea un clopot sfios, risipindu-şi sunetele spre păduricea de stejari 
de-aproape, şi mortul, în sicriu deschis, era purtat într-un car cu boi 
porumbi, întovărăşit de neamuri: bărbaţii cu capetele goale, muierile cu 
broboade cernite. Preotul, în odăjdii, călăuzea alaiul; două bătrîne 
desfăşurau din cînd în cînd poduri de pînză, ca să poată trece călătorul 
spre veşnicie, în lumea umbrelor. Alte babe, bocitoare, cîntau cu jale după 
sicriu. Pilcul de răzăşi al lui Jder s-a oprit, salutînd cuviincios pe 
necunoscutul care se ducea spre o lume mai fericită. Totuşi bocitoarele 
jeleau mîhnirea neamurilor. 

Cu fruntea descoperită, părintele dominican privea şi asculta cu 
încremenire. 

— Am vedenia unui rit pe care îl credeam scufundat, a zis cuvioşia sa 
cătră postelnic. Credeam că asemenea voceratrice n-au mai rămas decît în 
munţii sălbatici ai Sardiniei. 

j 

— Se află şi la noi, la Vaslui, pe tărîmul celălalt, a zîmbit strîmb cătră 
dominican dumnealui postelnicul. 

CAPITOLUL XIV 


IN CARE SE ARATA CE SPUN SOLII, IAR LA URMA NE INTILNIM CU 
HRANA-BEG 


a 22 a lunii noemvrie, părintele dominican Geronimo della Rovere 
'jl dădea papii Sixt cea dinţii înştiinţare despre solia sa la curtea 
/^'Voievodului Ştefan. 

«Această curte, sfinte părinte şi stăpîne, scria dominicanul în cartea sa, 
se află improvizată într-un tîrg primitiv cu numele Vaslui. Oraşul de scaun 
al Domnului e în miazănoaptea ţării, la Suceava. Acolo îşi ţine Doamna şi 
averile, într-o cetate întărită ca şi cetăţile noastre, cu garnizoană bună. însă 
prevăzînd de mai multă vreme războiul cu Sultanul Mehmet, Voievodul şi-a 
întocmit tabără aici într-o regiune aleasă cu îngrijire, unde condiţiile 
naturale îi dau putinţă de bună apărare faţă de orice invazie. După asta am 
cunoscut că acest prinţ are, între alte însuşiri, o chibzuinţă strategică puţin 
obişnuită frunţilor încoronate. Un prietin al meu de aici, bărbat întru totul 
deosebit şi cultivat la şcolile veneţienilor, pe care îl voi numi signor 
postelnic, îmi spunea într-o sară, cu privire la coroanele Regilor, că ele sînt 
trebuitoare ca să puie strălucire materială acolo unde s-ar cuveni să fie 
strălucirea spiritului. 

N-aş putea susţine că Voievodul Moldovei nu mi s-a arătat şi mie, în 
primul ceas, întru toată măreţia unei curţi orientale, căci aşa cere rînduiala 
cînd vin solii. Se afla învestmîntat în strai bizantin de brocart şi aur şi 
spătarul său, jupîn Mihail Vrînceanu, îi purta cununa, buzduganul şi 
spada, iar în jurul său toţi boierii se înşirau în haine grele şi lungi. Obiceiul 
acesta l-au primit moldovenii de la curţile principilor bulgari şi sîrbi, odată 
cu limba slavă a cultului lor şi a cancelariei; şi unii şi alţii încearcă a imita 
Bizanţul; dar sub ceremonial am cunoscut un bărbat asupra căruia 
Domnul Dumnezeu a binevoit a-şi coborî harul. 

Se aflau în faţa palatului puţine trupe, cu zale şi suliţi. însă în toată 
împrejurimea observam tabără mare de corturi şi bărătci de lemn c-o 
rînduiala strictă. Signor Onu, comandantul cortegiului nostru alcătuit din 
oameni ai ţării, a oprit printr-un semn al mînii coloana, şi atunci toată 
răzăşimea — cum se spune acestei călărimi — şi-a descoperit capetele şi, 

printr-un singur gest, oamenii au pus cuşmele între urechile cailor. 

— Să trăieşti, măria ta, am adus solia, a zis singur Onu. 

După cît am înţeles de la signor postelnic, aceste vorbe nu erau în 
protocol; totuşi Voievodul a zîmbit şi i-a plăcut ţinuta oamenilor săi. Atunci 
răzăşii s-au desfăcut în dreapta şi-n stînga, deschizînd trecere; Domnul a 
făcut doi paşi împotriva noastră; noi am descălecat şi ne-am dus cu grabă 
spre el închinîndu-ne. Cînd ne-am ridicat fruntea, am băgat de samă că 
Voievodul ne cercetează cu luare-aminte. N-aş înţelege de ce privirea măriei 
sale s-a aţintit asupra mea îndelung. M-am simţit tulburat şi mişcat. 

— Bine-aţi venit, domnilor, la curtea noastră şi în ţara părinţilor mei... 
a zis măria sa. 

Signor postelnic mă prevenise că Domnul vorbeşte italiana. Totuşi 
surprinderea nu mi-a fost mai mică decît plăcerea, în acelaşi timp căutam 
un anumit sens cuvintelor: „în ţara părinţilor mei..." 

Cată să mărturisesc, sfinte părinte şi stăpîne, că de mai multe ori, în 
acest loc unde am ajuns, am avut îndemn lăuntric a mă socoti într-o 
regiune misterioasă şi între oameni pe care încă nu-i pot descifra. Religia 
acestor ţinuturi e grecească, totuşi datinile ce observ au în ele ceva cu totul 
particular. Limba ce se vorbeşte obişnuit în popor ori între nobili e alta decît 
arhaica slavonă a cancelariei, aşa cum la noi, în Apus, limba vulgului e una 
şi vechea noastră latină alta. Fără să vreau am băgat de samă unele ecouri 
asemănătoare între muzica limbii de aici şi dialectele italiene. Am auzit 
desluşit chiar vocabule sarde şi spaniole. Multe alte lucruri misterioase 
m-au tulburat în felul de a fî al oamenilor, în chipul cum privesc ei moartea 
şi viaţa. Mă aflam departe, la hotarul lumii barbarilor, şi totuşi nu mă 
simţeam străin. E fără îndoială o iluzie, datorită înclinării mele cătră poezie; 
totuşi trebuie s-o mărturisesc părintelui şi domnului meu. 

După ce ne-am spus numele şi calităţile, Voievodul s-a închinat spre 
noi cu voie-bună şi ne-a spus: 

— Domnilor, binevoiţi a îngădui să tacă puştile şi pivele ce trebuiau să 
sune în onoarea domniilor voastre. Mai potrivit e să păstrăm pulberea 
pentru alt scop. Vă rog să mă urmaţi în casa lui Hristos, ca să ne închinăm 
lui şi să-l rugăm să dea bună lumină sfatului nostru. 

L-am urmat în tăcere, în paraclisul curţii domneşti. Acolo au slujit trei 
preoţi întru lauda lui Dumnezeu Hristos. După ce-am ieşit de-acolo, 
Domnul ne-a îndemnat să trecem în camerele pregătite pentru noi; slujitorii 
noştri ne-au adus sacii de piele cu lucrurile şi ne-am schimbat hainele de 
drum. Nu mult după asta aprozii ne-au poftit la cină. Nu m-au interesat 
mîncările, cît oamenii. Şi în afară de cei pe care-i ştiam, am cunoscut la 
masa domnească pe un cleric cu înfăţişare ascetică de care m-am legat 
numaidecît. Duhul său nu e neliniştit şi caustic ca al domnului postelnic, ci 
paşnic şi blînd, însă cu destulă ascuţime. Are numele Amfilohie 
arhimandrit; pare sfătuitor de orice clipă şi secretar intim al Voievodului. în 

stînga îl aveam pe cuvioşia sa; în faţă pe Domn. în urechea mea stîngă a 
pătruns destulă dulceaţă de vorbe în limba zeilor Olimpului; iar în faţă 
aveam figura energică şi luminată a Voievodului. Cătră sfîrşitul cinei, cînd 
paharnicul său i-a înfăţişat cupa de vin cu toate formele consacrate, 
gustînd din ea şi apoi înghenunchind şi prezentîndu-i-o, am ascultat şi din 
gura măriei sale cîteva cuvinte pe care nu mă obişnuisem a le auzi la curţile 
altor prinţi. A închinat cupa în cinstea stăpînilor noştri. A adăogit: 

— Cinstiţi oaspeţi, bănuiesc că prinţii care v-au trimes la mine ca să 
cunoaşteţi ce fac şi ce pregătesc au o îndoială în privinţa acestui război. Eu 
socotesc că puterea lui Sultan Mehmet e mare, însă n-o cred nebiruită. N- 
aş fî în stare singur s-o înfrîng şi nădăjduiesc în ajutorul Domnului Hristos. 
Potrivit ar fi, pe lingă ajutorul lui Dumnezeu, să am şi ajutorul fraţilor mei 
creştini. Să ne înarmăm pe dinlăuntru cu credinţă tare, dar pe dinafară să 
nu uităm a pune zale şi a ţinea în mină sabie ascuţită. înainte de acest 
război am căutat să aşez de partea mea şi alte împrejurări: de aceea am 
înarmat cu oşteni buni cetăţile mării şi am împins pe ismailiteni din Ţara 
Românească peste Dunăre. Socotinţa mea este că Mehmet-Sultan e bine să 
rămîie dincolo de fluviu. Şi mai bine decît atît este să nu poată intra în 
cetăţile Moldovei: atunci căderii noastre ar urma căderea neopriţi de nimic a 
fraţilor noştri care stăpînesc pe Ieşi şi unguri. Ori stăpînii domniilor voastre, 
ori fraţii noştri craii ar putea spune, dacă încă n-au spus, şi mi se pare că 
au spus, că ajutorul ce cred eu folositor pentru creştinătatea întreagă ar fi 
în rîndul întîi folositor intereselor mele şi de aceea îl cer. Iar eu am să 
răspund în puţine cuvinte. Cunoscînd bine puterea lui Mehmet-Sultan, 
m-aş putea alcătui lesne cu înălţimea sa, ca să-mi fie mie bine şi să aibă 
această ţară tihnă. Dacă pun eu la pămînt sabia, măria sa Mehmet se 
îmblînzeşte îndată. Dar eu nu pun la pămînt sabia, eu sînt oştean al 
credinţă mele, şi războiul ce pregătesc e un război pentru suflet, după 
cuvîntul sfînt că omul nu se hrăneşte numai cu pine. 

Taina acestor mărturisiri s-o cunoască Dumnezeu; eu am primit 
lovitura lor pînă în fundul sufletului; am cuprins mina părintelui 
arhimandrit Amfilohie şi am strîns-o. M-am cufundat după aceea în sine- 
mi, am închis o clipă ochii şi m-am rugat pentru izbînda Voievodului. 

Se aflau la cina domnească cei mai mulţi dintre nobilii măriei sale, unii 
ocîrmuitori de ţinuturi, alţii împlinind anume slujbe la curte, după 
rînduiala împărăţiei ruinate a Răsăritului. Mai erau, în afară de aceştia, şi 
alţii, stăpînitori bogaţi de pămînturi, care aduceau Domniei contingentele 
lor de oaste. îi observam şi, în acelaşi timp, ceream lămuriri părintelui 
arhimandrit. înfăţişarea lor bărboasă şi violentă îmi îngăduise de la cea 
dinţii privire să-i aşez în categoria anumită a oamenilor necultivaţi care dau 
fiinţii lor cu îmbielşugare din seul şi laptele pămîntului. în ce priveşte 
preocupările spirituale, fără îndoială că între ei şi supuşii lor nu e mare 
deosebire. Cu toată cultura de care se bucură patria noastră, avem şi noi 

destui de-aceştia. înainte de a veni Ştefan-Vodă-la cîrma Moldovei, toţi 
aceşti boieri nu se îndeletniceau decît cu intrigile politice şi împărecherile în 
jurul pretendenţilor la tron. Ţara n-are un statut anumit al succesiunii 
voievozilor. Nu se cere Domnului decît să fie din stirpea stăpînitorilor vechi 
şi legitimi; nobilii au datoria să aleagă pe cel mai vrednic. Cum s-a 
îndeplinit această sfîntă dorinţă a întemeietorilor, care au ţinut să aşeze ca 
lege suverană a domniei virtutea, îşi va putea da sama sfîntul meu părinte 
şi stăpîn cînd îi voi spune că Voievodul Ştefan a apucat dreptul său de 
moştenire după ce, un sfert de veac, ţara a fost frămîntată de lupte 
lăuntrice, trădări, omoruri între fraţi şi neamuri. însuşi părintele său 
Bogdan-Vodă fusese tăiat de un frate în aceste amestecuri. Dumnezeu a 
trimes ţării la timp pe bărbatul dorit de morţi şi aşteptat de vii. Braţul 
măriei sale a lovit, a stăpînit şi a călăuzit. Mă întrebam în acea oră, cînd îi 
priveam pe toţi, bătrîni şi tineri, prin ce meşteşug iscusit izbîndise 
Voievodul Ştefan să facă a fermenta în asemenea amfore primitive vinul nou 
al unui ideal? Simţeam în cei mai mulţi o comunicare caldă cu prinţul lor şi 
o iluminare sufletească, şi socoteam asta încă una din tainele pe care le 
întîlnesc la fiecare pas în acest colţ de pămînt. 

Părintele Amfilohie arhimandritul, cercetător mai rece al oamenilor de 
care mă interesam, îmi dădea a înţelege că s-ar putea tălmăci asemenea 
prefacere nu numai printr-o înrîurire mistică, ci mai ales prin puterea 
Voievodului de a-şi impune autoritatea. Cum judeţul său e totdeauna drept 
şi neînduplecat, măria sa ar socoti că păcătuieşte faţă de Dumnezeu dacă 
nu l-ar sprijini cu sabia. De la început Domnul Moldovei a adus în jurul său 
oşteni buni pe care a ştiut să-i aleagă şi să şi-i facă devotaţi. Cu o curte 
care numără zece ori douăsprezece mii de săbii, dacă ai însuşirile necesare 
stăpînitorilor, poţi pune rînduială acolo unde a fost anarhie. 

— însă nu e numai asta, a adaos zîmbind părintele arhimandrit; cred şi 
eu, cum cred toţi moldovenii, că Domnul Dumnezeu a ales şi a trimes la 
vreme Domn acestui pămînt, în acest veac de restrişte. 

Rog pe sfîntul meu părinte şi stăpîn să binevoiască a nu zîmbi de toate 
aceste reflecţii ale mele, făcute într-o atmosferă de furtună apropiată. Să 
binevoiască părintele şi stăpînul meu să aştepte cele nouăzeci şi nouă de 
zile de care vorbesc astrologii naivi de aici, şi, dacă Ismailiteanul va fi 
înfrînt, stăpînul şi părintele meu să-mi dea dreptate. 

Mărturisesc că şi eu cred în izbîndă ca şi toţi cei din jurul meu. E 
destul şi asta pentru a înţelege în parte puterea acestui om de la marginea 
lumii.» 

Cam în aceeaşi vreme îndrepta o carte de taină unul din solii veneţieni, 
signor Giuseppe Vanini, vărului şi ocrotitorului său gran signor Andrea 
Vanini. Membru în consiliul de zece al Republicii. 

«Prea strălucite domn şi iubite vere, scria signor Giuseppe, niciodată nu 
mi-aş fî închipuit că de la somptuosul nostru San-Marc, şi de la Palazzo 

Dogale şi de la Garfa şi Osteria Nera, şi de la palatele noastre de marmoră 
în afară şi aur înăuntru, voi ajunge într-un loc de pedeapsă ca acesta întru 
care mă aflu. De aici de la Vaslui, pînă la Pontul Euxin nu-i departe. Acolo 
a suferit Ovidiu; aicea sufăr eu. N-am găsit nimic din obiceiurile noastre, 
din mîncărurile noastre, din petrecerile noastre. Doamnele frumoase cu 
care sîntem prietini au rămas la Veneţia; aicea aşteptăm să ne covîrşească 
în curînd armiile nenumărate ale necredincioşilor. Cine poate fi atît de lipsit 
de logică incit să-şi închipuie că Voievodul Ştefan, cu mijloacele lui destul 
de sărace, ar putea săvîrşi mai mult decît Veneţia şi decît regi mari 
împotriva Păgînului? 

Trebuie să recunosc Voievodului multe însuşiri; e un prinţ adevărat şi 
m-am bucurat de bunăvoinţa măriei sale; mi-a pus întrebări în limba 
noastră şi a părut atins de complimentele ce i-am făcut; are oaste în leafă 
dintre cele mai bine întocmite; are în sprijinul său şi pe autohtoni, ceea ce 
mi s-a părut interesant; are încredere în sprijinul divin şi-i dau dreptate să 
creadă că-1 va avea, deşi e schismatic: nu văd însă cum toate acestea la un 
loc, adăogind şi îndemnurile noastre cele mai energice, ar putea opri valul 
care înaintează. Se spune că Soliman-Beg a şi atacat hotarul Moldovei. 

Mărturisesc că în minuni nu cred. Aşa că nu aştept decît întoarcerea 
mea la Veneţia, unde am lăsat toate cele iubite şi plăcute... Vei deschide 
ochii cu uimire cînd îţi voi face cunoscut că aici e iarnă de patru săptămîni. 
Unele zile sînt frumoase, de şi reci, soarele străluceşte în cer senin peste 
cîmpii şi colibe, alte zile umplute de ceaţă îmi închid şi modesta privelişte a 
sus-ziselor cîmpii şi colibe. Muzici şi baluri n-avem; cărţi şi şah nu joacă 
nimeni; nu-mi rămîne decît o singură îndeletnicire: mărturisesc că e 
plăcută şi am la ea buni tovarăşi. Ca să beau vinul foarte bun al ţării, am 
nevoie numai de cupă; tovarăşii pe care întîmplarea mi-i pune la îndămînă 
mă înţeleg fără cuvinte. Gestul braţului drept e singura noastră elocvenţă. 
Am auzit că şi măria sa Voievodul iubeşte asemenea îndeletnicire, însă pînă 
acuma n-am avut onoarea să-i fiu adversar. Ai fi spunînd unii şi alţii că 
măria sa, de cînd se află cu ostile în această tabără, duce viaţă aspră, 
ajunează des şi înlătură întrucîtva de la mesele sale îmbielşugarea acestui 
rod dumnezeiesc. Măria sa gustă numai o dată din cupă; după aceea se 
întoarce la grijile, poruncile, cercetările sale, c-o stăruinţă pe care o admir, 
însă o socot o zădărnicie a zădărniciilor. Bineînţeles nu spun asta în gura 
mare, dar o cred desăvîrşit înlăuntrul meu. 

Iată care-i părerea curentă a unora dintre boierii moldoveni. Mi-a 
împărtăşit-o singurul bărbat cultivat din ţară — afară de Voievod, în faţa 
căruia sînt obligat să mă închin după protocol şi să accept că are toate 
însuşirile prinţilor. Acest singur bărbat cultivat din ţară se numeşte. 
Postelnicul Ştefan Meşter. Nu-ţi voi face portretul său fizic; să ştii că nu e 
un Adonis; dar spiritul lui îmi place. 

— Turcii, argumentează domnia sa pentru alţii, sînt pedeapsa lui 




206 




















Dumnezeu pentru păcatele noastre. Fiind de la Dumnezeu pedeapsă, nu se 
cuvine să ne împotrivim, ci cată să ne supunem lor. 

E o logică neînduplecată pe care, dealtminteri, o cunoaşte şi Mehmet- 
Sultan. Sprijinind-o c-un pahar de vin vechi, domnia sa postelnicul Ştefan îi 
îndoieşte valoarea. 

De la domnia sa am cunoscut şi nişte versuri celebre în Orient, ale unui 
poet mahomedan cu numele Hafiz. Mi le-a rostit chiar în limba originală. I- 
am făcut observarea că nu înţeleg nimic şi domnia sa mi le-a tălmăcit. Iată- 
le: 

Beţia e maică stricăciunilor, 

Dar această maică a stricăciunilor 
Are sărutare mai dulce decît o fecioară. 

După ce am descoperit că orientalii au poeţi aşa de înţelepţi, m-am 
putut încredinţa cu ochii mei că moldovenii au prea frumoase muieri. într-o 
călătorie pe care am făcut-o la Suceava, ca să vedem cetatea de scaun, am 
cunoscut pe o doamnă care are numele neobişnuit de Candachia şi o 
frumuseţă cu mult mai puţin obişnuită decît numele. E vrednică de penelul 
pictorilor noştri, nu ca să înfăţişeze madone, ci o Salomee prezentînd lui 
Herod capul sfîntului Ioan Botezătorul. Pentru o sărutare a ei mi-aş da şi eu 
căpăţîna, de şi mă numesc Giuseppe. 

Se spune că tînărul moştenitor al tronului Moldovei, Alexandru- 
Voievod, care se afla în clipa aceea la Cetatea Sucevii, venit pentru noi solii 
din porunca părintelui său, ar fi fost cuprins de o patimă subită pentru 
această frumoasă doamnă Candachia. Urmarea a fost, ca la orice curte de 
prinţ, că soţul, domnia sa boierul Cristea Păr-Negru, a fost poftit la 
Alexandru-Vodă, ca să se bucure de cuvintele amicale şi preţuirea 
neaşteptată a tînărului său prinţ. Alexandru-Vodă i-a şi spus că-1 va cere 
părintelui său pentru curtea sa particulară, pe care o ţine la Bacău, cătră 
hotarul Ţării Ungureşti. Signor Cristea Păr-Negru, tînăr nobil plin de 
vanitate, nu mai cunoaşte margini mîndriei sale pentru asemenea alegere. 
Doamna Candachia mi s-a părut cu mult mai puţin încîntată. Cu spaimă 
am aflat că practică virtutea şi iubeşte cu adevărat pe soţul său. Iată unde 
a trebuit să vin ca să descopăr îndeplinite poruncile ce se dau femeii în 
textele sfintei noastre religii creştine. 

îţi voi mai spune în puţine cuvinte că ne-am înfăţişat Doamnei 
Voievodului Ştefan, principesă din neamul împărătesc al Comnenilor. Mi 
s-a părut palidă şi înfricoşată de evenimente. Gurile rele spun, şi agenţii 
noştri n-au întîrziat să-mi comunice, că mîhnirea împărătesei Maria s-ar fi 
datorînd mai cu samă unei tinere domniţe, fiică a lui Radu Basarab. 
Voievodul căzut al Ţării Româneşti. Această tînără roabă n-are ochi decît 
pentru Domnul şi stăpînul care a cucerit-o: ceea ce ar arăta că prinţii şi 
prinţesele de aici sînt oameni, ca pretutindeni pe lumea aceasta. 

Mai folositoare mi-a fost la Suceava cunoştinţa unui oarecare stolnic 
Gavriluţă, boier şi el al lui Basarab ca şi amicul meu postelnicul şi oploşit 
aici cu jupîneasa lui. Altă frumuseţă, ceva mai îmbielşugată decît a 
jupînesei Candachia. Nu înţeleg cum pot ajunge pînă aici bărbaţi cu soţiile 
lor, pe cînd eu mă aflu singur şi văduvit de toate, îmi vine a crede că cei 
care ajung aici cu soţiile lor tind a deveni binefăcători ai celor singuri, cum 
sînt eu. 

Doamna aceasta, cu numele Dafina, e foarte sprîncenată şi m-a privit 
îndelung cu ochii ei negri. Am aflat că n-ar fi admiratoarea soţului său, ceea 
ce m-a bucurat; şi al doilea zîmbet al său l-am primit pînă în fundul fiinţii 
mele. Cea din urmă anecdotă a iubirilor acestei doamne mi-a fost 
comunicată tot de domnia sa postelnicul. 

Se zice că soţul a intrat în camera soţiei tocmai cînd prietinul păşea 
peste fereastră. Cine-i acel prietin, Gavriluţă stolnicul n-a putut şti. S-a 
întors cu gesturi semnificative cătră frumoasa jupîneasa Dafina, cerînd 
lămurire. Dar frumoasa jupîneasa căzuse pe şapte şi se făcea moartă pe 
pardoseala camerei. Iubind-o profund, după duhul său simplu, stolnicul 
Gavriluţă a socotit-o pierdută pentru totdeauna şi a început a plînge şi a se 
tîngui. După un pătrar de oră jupîneasa Dafina n-a mai putut suferi 
lacrimile lui care-i pătau obrazul sulemenit şi a deschis un ochi. El se 
opreşte din plîns şi întreabă grăbit, ca să n-o vadă murind iar: 

— Ce s-a întîmplat? Spune, sufletul meu, ce este? 

— Era să mor de spaima ta... suspină ea. 

— Şi acuma te simţeşti mai bine? 

— Nu ştiu, dragul meu soţ; tot mă simţesc înfricoşată; m-aş face bine şi 
aş învia deplin dacă mi-ai jura ceva... 

— Jur! Jur! se leagă numaidecît Gavriluţă. 

— Atunci jură, iubitul meu soţ, că n-ai văzut nimic. 

— Amin! se grăbeşte să încheie Gavriluţă drama. Şi jupîneasa Dafina a 
înviat cu desăvîrşire. 

Am binecuvîntat această înviere. O socotesc preludiu la mîngîierea unui 
biet nobil venetian în exil.» 

Aceluiaşi mare domn şi membru în consiliul secret de zece, i-a adresat 
carte şi al doilea sol veneţian, signor Guido Solari. 

«Nobilului meu protector, strălucitul domn Andrea Vanini, cele mai 
respectuoase şi recunoscătoare salutări trimete Guido Solari, sol în 
Moldova. Şi să ştii, nobilul meu domn şi protector, că am ajuns cu bine la 
această curte depărtată şi aşteptăm aici războiul cu necredinciosul Is- 
mailitean. 

Despre lucrurile cele mai de căpetenie fără îndoială a scris înălţimii tale 
soţul meu de solie prea onoratul domn Giuseppe, ca unul ce se află mai 
vîrstnic decît mine, mai cu experienţă şi mai cunoscător al lumii. Aşa că eu 
n-aş cuteza să atac ca domnia sa problemele de strategie şi diplomaţie. Am 

socotit însă că ar putea interesa pe înălţimea voastră unele împrejurări şi 
fapte de la această curte care mie mi s-au înfăţişat într-o lumină deosebită, 
între cele văzute, pe mine m-au interesat mai ales trupele de nobilime mică 
rurală a ţării, cărora aici li se spune răzăşi. Întîia oară i-am văzut pe răzăşi 
la Roman; şi un prietin al meu de aici, bărbat în vîrstă şi instruit la noi la 
Veneţia, ne-a informat că acele contingente remarcabile prin înfăţişarea şi 
ţinuta lor servesc pe Voievod fără simbrie. Sînt oamenii măriei sale, spunea 
acest prietin de care vorbesc, domnul postelnic Ştefan Meşter, văr al lui 
Basarab-Vodă, fost principe al Ţării Româneşti. Cum destinaţia mea, din 
mila marilor domni care mă ocrotesc, este să servesc Veneţia cu sabia, fie la 
hotarele noastre continentale, fie în ostroavele pe care le avem în stăpînire, 
am fost cu luare-aminte faţă de trupele Voievodului Moldovei. Am văzut 
zece pînă la douăsprezece mii de curteni în leafă, trupe de mîna întîia, cu 
armură uşoară, cu care măria sa Ştefan a făcut acum trei ani războiul cu 
Basarab-Vodă. De fapt războiul a fost cu ismailitenii, sub mîna cărora 
domnea Basarab-Vodă. însuşi Basarab avea oaste puţină; iar războiul a fost 
purtat mai cu samă de necredincioşi, cu oşti din cetăţile Dunării. în acel 
război lefegiii lui Ştefan-Vodă şi boierii Moldovei cu oamenii lor au dovedit 
vitejie şi disciplină. De atuncea măria sa, Voievodul a întărit şi mai mult 
disciplina şi meşteşugul trupelor sale, ţinîndu-le mai ales în tabăra de aici. 
Pe o înălţime ce se chiamă Cetăţuia, măria sa are şi artilerie destul de 
bună, care aicea se chiama „puşti"'. Unele puşti uşoare pot fi trase cu 
uşurinţă de două părechi de boi; însă altele care se chiamă „pive", turnate 
în bronz, sînt foarte grele şi stau pe căruţe mari cu roate joase, şi trebuiesc 
douăzeci şi treizeci de părechi de boi ca să le mişte. Se zice că turcii aduc 
pive de acestea şi mai mari decît ale Voievodului. Nu ştiu cum le vor purta 
pe drumurile ţării, căci aceste drumuri pur şi simplu nu există: aşa încît 
aud că, pe lîngă şaizeci de boi de flecare pivă, mai au şi cîte cincizeci ori 
şaizeci robi creştini, care le împing şi le saltă în locuri grele. 

Pe lîngă puşti şi curteni, Voievodul mai are şi contingente auxiliare: 
unele care se chiamă „gloate" — adică mişeii de rînd care vin cu arme 
primitive şi care se dovedesc înfricoşători cînd duşmanul e biruit; altele care 
servesc în schimbul unor foloase, privilegii şi moşii, şi care nu primesc de la 
Voievod nici soldă, nici hrană. Aceştia sînt răzăşii, care m-au interesat pe 
mine. 

Cu sprijinul prietinului nostru, domnul postelnic Ştefan Meşter, am 
intrat în legătură cu unul din cei care îi conduc. E un boier tînăr cu numele 
Onu Păr-Negru, prea devotat stăpînului său. Se află aici şi alţi tineri 
devotaţi măriei sale; însă domnul Onu Păr-Negru e un june care adaogă 
devotamentului o valoare personală puţin obişnuită. 

Mi s-a dat învoirea să comunic cu domnia sa şi să-l întovărăşesc în 
unele expediţii. Signor Ştefan Meşter vine şi domnia sa cu mine, ca să-mi fie 
interpret: şi astfel am ajuns să înţeleg pînă la un punct sufletul acestor 

oşteni care, lucru curios pentru noi, servesc fără simbrie. Pare că se găsesc 
şi în alte ţări asemenea participări ale autohtonilor; totdeauna însă 
asemenea participări se află legate mai mult de interese venale. 
Particularitatea oamenilor acestora de aici e că ei socotesc războiul cu 
Păgînul ca o afacere personală, şi nu văd atît dobîndă după biruinţă pe cît 
datoria sacră, pe care o vor depune în cumpăna Domnului luminii, la 
judecata ultimă. 

Signor Giuseppe mi-a făcut o mustrare amicală pentru amestecul meu 
între răzăşi. Cum ismailitenii au început a înţepa cu trupele lor de pradă 
hotarul Moldovei, răzăşii se pregătesc să intre şi ei în acţiune, cu porunca şi 
învoirea Voievodului. Ţin să fiu şi eu de faţă la ce se petrece; signor 
Giuseppe înţelege să fac asta pe răspunderea mea proprie. Cu toată 
nemulţămirea, ce-i pot produce, mă duc pe răspunderea mea, ca să nu se 
spuie cîndva că Veneţia n-a dat sprijin cu sabia în acest război cu 
necredincioşii.» 

La începutul lunii dechemvrie, domnia sa comisul Manole Păr-Negru se 
afla ieşit la oaste cu feciorii săi. Numai jupîn Dămian lipsea, fiind neguţător 
în ţară străină. Părintele ieromonah Nicodim îşi lăsase iar singurătatea de 
la Neamţu şi ţinuse să stea alături de tatăl şi fraţii săi după trup. 
îndrăznise a încinge şi sabie, fără a lepăda crucea de chiparos în care se 
afla dăltuit chipul lui Hristos şi pe care o purta la piept, pe straiul 
monahicesc de dedesubt. Iar pe deasupra purta dulamă de oştean după 
cuviinţă. 

Uneori steagurile de răzăşi se aflau bulucite toate în preajma Domniei, 
şi atuncea stăteau la porunca lui jupîn Manole, comisul cel mare, pentru 
rînduiala învăţăturilor de război. Cîteodată unele steaguri se desfăceau într- 
o parte spre Ţara-de-Jos, altele prin cotiturile munţilor în hotarul ţinutului 
Putnei; dar aveau unele de altele ştire şi se răspundeau cu bătrînul Manole 
Păr-Negru. 

în ajunul Sfintei Naşteri, Soliman-Beg hadîmbul, aflîndu-se la Cetatea 
Brăilei, a slobozit poruncă navrapilor să spargă hotarul înspre Crăciuna. 
Cînd i-a venit ştire că hotărîrea s-a împlinit, a purces şi el cu grosul oştilor 
ca să intre în valea Şiretului şi de-acolo, ţinînd laturile cît spre munte, cît 
spre şes, să împingă înspre miazănoapte orice i-ar sta în cale, pînă ce va 
găsi grosul oştilor lui Ştefan-Vodă. 

înainte de a călca Focşanii, hadîmbul şi-a oprit tabăra în popas de o zi. 
Ulemalele au strigat asupra urdiei lauda lui Mahomet proroc şi crainicii au 
adăogit porunca marelui Sultan. 

— Poruncit este lui Soliman-Beg, de cătră Domnul şi împăratul lumii 
Mehmet, să vă ducă asupra beiului de la Ac-Iflac, să-i găsiţi oştile, să-i 
sfărmaţi oştile şi Soliman-Beg să apuce de barbă pe beiul de la Ac-Iflac şi 
să-l tîrîie la picioarele împăratului lumii Mehmet-Sultan. 

Jder, cu patru steaguri de cîte cinci sute de răzăşi, se afla în laturea 

Cetăţii Crăciuna sub munte. Şi aştepta acolo veşti de la comisul cel bătrîn, 
care se ţinea dincolo de Trotuş cu celelalte douăsprezece steaguri, grosul 
răzăşimii ce avea sub mina sa. Era sară de iarnă cu moloşag şi pîclă. Sub 
brădet, roatele de răzăşi aprinseseră focuri. 

Lui Jder şi soţilor săi, obraze subţiri, Gheorghe Tătaru le aşternuse 
cetină groasă în preajma flăcărilor. Obrazele subţiri erau talianul Guido si 
domnia sa postelnicul Ştefan Meşter. 

Veneţianul îşi lepădase straiele lui scumpe cu înflorituri de matasă şi 
pusese pe el şiac şi dulamă de oştean, în cap căciulă. în această parte de 
lume, îl încredinţase postelnicul Ştefan, iarna şi nu gustul oamenilor 
hotărăşte straiul. Deci signor Guido se simţea foarte bine în preajma unui 
pojar clădit din trunchiuri întregi şi socotea căldura aceea care-i intra în 
toate mădulările drept cel mai mare bun al vieţii. însă răzăşii cît şi comisul 
lor cel tînăr Onu aveau altă socotinţă şi ţineau să întrebuinţeze focul şi 
pentru alte nevoi ale trupului. înaintea lui Signor Guido Solari apăruse un 
hartan de berbece străpuns de o ţiglă de lemn şi acel hartan fusese aşa 
potrivit în preajma jarului, încît nu mai putea ieşi din cîmpul de cercetare al 
oaspetelui veneţian. Gheorghe Tătaru dintr-o parte, un răzăş din altă parte 
începură a-1 stropi cu salamură şi atunci o mireasmă plăcută de friptură 
dădu înştiinţare veneţianului că sînt pe lumea asta şi alte plăceri decît un 
pat de cetină în preajma focului. îndată ce hartanul a început a se rumeni, 
Gheorghe Botezatu găsi în desagii lui o ploscă cu vinars de afine. 

— Asemenea lucruri uşurează suferinţele războiului, a zîmbit jupîn 
Ştefan Meşter 

— Pînă acum n-am a mă plînge de nimic, a dat răspuns signor Guido. 

— Nădăjduiesc că nu vei avea a te plînge nici de acuma înainte, domnul 
meu, a urmat a grăi postelnicul, de şi de ieri oştile ismailitenilor au pătruns 
dincoace de hotar. 

— Ştiu asta; mi-au lămurit răzăşii cu semne, şi mi-a confirmat şi signor 

Onu cu alte semne însoţite de vorbe. 

î 

— însă comisul Onu nu ţi-a putut tălmăci discursul crainicilor. 

— Despre ce-i vorba? se amestecă Jder. 

— Despre ce-au spus crainicii urdiei. 

— Atuncea lămureşte-i talianului aşa, că măria sa Ştefan-Vodă are 
bărbieri iscusiţi şi nu poartă barbă. 

— Ce zice comisul, signor postelnic? Şi de ce rîzi domnia ta? 

Postelnicul Ştefan Meşter a dat lămuririle trebuitoare şi italianul s-a 
simţit îndemnat să se veselească zgomotos. Jder şi-a adunat luarea-aminte 
asupra fripturii şi a scos la lumină un cuţit potrivit pentru împrejurare. 
Domnul Guido Solari îi admirase stiletul, însă, pentru a scoate felii din-tr- 
un hartan de berbece, e mai bun un cuţit lat şi bine ascuţit pe piatră, făurit 
dintr-o bucată de fier vechi de un meşter oacheş al răzăşilor, care-şi poartă 
cu el în desagi mangalul, ciocanele şi foiul. 

— După ce mi-am îndestulat trupul, a grăit într-un tîrziu veneţianul, 
urmează să-mi hrănesc şi curiozitatea. Sînt doritor să aflu, signor postelnic, 
în ce chip îşi fac aprovizionările răzăşii domniilor voastre. Desagii pe care-i 
poartă nu sînt nici prea mari, nici prea pîntecoşi; totuşi la popasuri îi văd 
că scot din ei tot ce le trebuie. Nici nu i-am observat că ar fi făcînd război 
împotriva localnicilor ca să-şi adune hrana, cum e în obiceiul oştilor de la 
noi. Atunci cum fac? 

— Fac bine, signor Guido; nu se duc răzăşii după merinde, ci vin 
merindele după răzăşi. N-aş putea afirma că ţara asta e bogată, însă are cu 
îndestulare de toate. Dar iată că, mini, toţi cei care se află în calea oştilor 
păgîne nu vor mai avea nimic. îşi încarcă în cară atît cît pot; îşi părăsesc 
satele şi se trag sub munte, ori subt adăpostul pădurilor. Umblînd şi noi în 
această regiune de invazie, pămîntenii ne pun la îndămînă o parte cel puţin 
din ce nu pot lua cu ei: vite, brînză şi pită. Apa bună o găsim la fîntîni pe 
care le cunoaştem numai noi; celelalte, rămase în fiinţă, au fost otrăvite cu 
măselariţă şi cucută. în poieni depărtate, aflăm vite care pasc slobod. La 
vaduri de mori, ştim unde să aflăm mălaiul. Dacă se suie cîţiva oameni în 
munte, dau peste păstori, care ne dăruiesc burdufuri de brînză. Toată ţara 
ia astfel parte la război în toate formele. Vrei să mă întrebi cum se plătesc 
toate? Mulţămim pentru apă cinstiţilor întemeietori ai fîntînilor, închinînd 
un strop pentru sufletele morţilor, cărora aceste fîntîni au fost consacrate. 
Deasemenea aceloraşi suflete ale morţilor sînt jertfite toate celelalte provizii 
ce găsim, ori daruri ce ne vin. După cum ai băgat de samă şi domnia ta, ne 
ies întru întîmpinare oameni, mai ales femei, care aduc blide cu mîncare 
oştenilor măriei sale. 

— Am văzut asta. Dar credeam că se plătesc. 

— Asemenea lucruri nu se plătesc, signor Guido, şi au în ochii celor ce 
le dăruiesc un preţ cu mult mai înalt. Aceşti oameni nu sînt departe de noi, 
dar stau foarte departe de duşmani, căci drumurile cotite şi tainiţile codrilor 
numai lor şi nouă ne sînt cunoscute. După ce se vor potoli sfaturile de la 
focuri şi se va face linişte împrejurul nostru, la anumit ceas al nopţii, dacă 
asculţi cu luare-aminte, ai s-auzi în depărtare cucoşi cîntînd. Acolo de unde 
vin aceste semnale, se află poposiţi bejănari cu puţinul ce au încărcat de la 
vetrele părăsite. Sînt mulţumiţi că şi-au scăpat sufletele şi aşteaptă să 
treacă vijelia cum aşteaptă să treacă iarna şi să revie o primăvară nouă. De- 
asemeni. Nu vor trece două ceasuri de la înserat şi ai să vezi singur cum vin 
la comisul Onu pămînteni care, din bună-voia lor, au băgat de seamă 
popasul oştilor lui Soliman şi locurile unde se ţin stolurile de pradă ale 
navrapilor. înştiinţează pe slujitorii măriei sale, ca să le înlesnească 
războiul. 

Veneţianul asculta cu luare-aminte asemenea lămuriri şi privea în juru-i 
aşteptînd întîmplări cu totul deosebite, în măsura acestor oameni 
necunoscuţi încă lumii civilizate. Răzăşii se aşezau la hodină pe cetini. La 

flecare foc rămînea strajă, ca să ţie flăcările necontenit vii. Pădurea şi-a 
cîştigat încet-încet tăcerea şi, cînd mişcările s-au împuţinat cu totul, s-a 
auzit fiorul vîntului în vîrfurile brădetului. Din altă poiană, de la conoveţele 
cailor, tresăreau din cînd în cînd vuietele înăbuşite pe care le făceau 
animalele scuturîndu-se. Şi acolo răzăşii ţineau din loc în loc vetre de foc. 

La al treilea ceas al nopţii s-a auzit undeva, spre străjile de la margine, 
lătrături. Nu mult după asta răzăşii de veghe au adus doi oameni străini cu 
cojocele, glugi şi toiege. Purtau plete sub căciuli mari. Un dulău alb 
ciobănesc venea după ei. 

— Spun că vor să vorbească cu comisul nostru, a grăit unul dintre 
răzăşi cătră Botezatu. 

Jder s-a ridicat numaidecît din culcuş ş-a venit lîngă flăcări. A cercetat 
fără cuvinte pe cei doi ciobani. Cînd s-a aşezat el, s-au lăsat şi ei pe vine, cu 
cînele alb între dînşii. 

— De unde sînteti? 

— De la Caşin, cinstite comise, a răspuns cel mai bătrîn. Oile noastre 
au trecut înainte acu o săptămînă cu mari greutăţi, fiind o vreme ca asta. 
Dar ce să facem? Ne plecăm la voia lui Dumnezeu. Socoate baciul nostru cel 
bătrîn Andonie, care a împlinit optzeci de ani la Sfinţii-Arhangheli, cum că 
n-a mai fost asemenea iarnă grăbită de cînd ţine el minte. Şi în loc să se- 
ntărească, e tot mai moale şi mai-mai să dea în ploaie. Apoi, zice el, că asta 
ar fi de la Dumnezeu, pentru păgîni, ca să umble greu şi să se înglodeze. 

— Fiţi cu băgare de samă, feciori, ne porunceşte el, rămîneţi cîţiva în 
urmă şi priveghiaţi cum umblă navrapii; daţi-ne de ştire nouă ca să ştim ce 
poteci să apucăm în munte, unde numai capra neagră umblă; c-apoi şi de 
asta îi vreme de moină, ca să putem noi hălădui la loc tare; nu uitaţi cumva 
să înştiinţaţi şi pe oştenii măriei sale, ca să ştie oştenii măriei sale ce au de 
făcut. Am stat noi, comise, în locuri pe care le cunoaştem, unde am vărat 
cu oile noastre; bune locuri şi rău ne pare că le lăsăm. Şi ieri am văzut pe 
navrapi venind. Umblau unii ca copoii amirosind vîntul; iar bulucurile şi-au 
încurat dintrodată caii în zvoană şi-au pălit în sat la Motoceni. S-au 
supărat că n-au găsit ţipenie de om ş-au dat foc Motocenilor. Pe urmă au 
descălicat într-o branişte ş-au făcut prînzarea. Noi ne uitam de pe un runc 
şi vedeam toate. Au încălicat iar şi au ţinut numai o fugă pînă la Voineasa. 
Au găsit ş-acolo gol. N-au mai dat foc ş-am înţeles că au de gînd să facă la 
Voineasa popas. Am stat noi pe-o jidovină la marginea pădurii, să vedem 
dacă se duc ori într-adevăr rămîn pe loc. Şi-au adăpat caii în Trotuş, şi au 
stat pe loc. Au băut şi navrapii tot din Trotuş, căci din fîntîni au înţeles că 
nu-i sănătos să beie. Apoi şi-au aşezat străji şi s-au liniştit. Noi, la asfinţitul 
soarelui, am purces într-acoace. Am dat pe la moara lui Costiţă şi pe la 
mitocul lui Belciug. Acolo am aflat încotro puteţi fi domniile voastre. La 
Mohorîţii de sub pădure. Oamenii ne-au spus anume că aţi fi fiind aicea la 
Cornu-Pietrii, sub Dealul Cucului. Să fii sănătos, cinstite comise, domnia ta 

vei face cum vei crede de cuviinţă. Am aflat cum că i-ai mai pălit o dată pe 


navrapi la Domneşti. 

— într-adevăr, răspunse comisul, dar nu le-am putut pricinui multă 
stricăciune. 

— Apoi a da Dumnezeu şi i-i păli acuma mai bine. 

Comisul Onu a tăcut: oamenii au oftat şi au rămas privind flăcările 
albastre ale jarului. 

Ciobanul cel bătrîn s-a ridicat, şi după el şi cel tînăr. Cinele însă a 
rămas tupilat pe pîntece, cu botul pe labe. 

— Apoi noi ne-om duce, a grăit cel mai vîrstnic. Jder l-a oprit numai cu 
privirea ochilor. 

— Cum îl chiamă pe dulău? A întrebat el. 

— Boltu, cinstite comise. 

— Bun; faceţi şi dumneavoastră ca Bolţu, care înţelege că mai are de 
aşteptat. Dar dumnitale cum îţi zice? 

— Mie îmi zice Pintilie, cinstite comise. 

— Şi istuilalt mai tînăr? 

— Acestuia tot Pintilie îi spune: mi-i nepot. 

— Sînteti cumva flămînzi? 

— Nu; am mîncat pe drum, venind într-acoace. 

— A călări ştiţi? 

— Ştim, cinstite comise. 

— Drumul îl cunoaşteţi bine, noaptea? 

— Pot umbla pînă la Voineasa cu ochii închişi, cinstite comise.. 

— Altă treabă n-aveţi? De hodinit nu poftiţi a vă hodini? 

— Cinstite comise, nu ne socoti vicleni, răspunse Pintilie cel vîrstnic, 
ridicîndu-se iar. Creştini sîntem ş-un suflet avem, şi de el dăm samă cînd 
vine vremea. Nu ne trebuie mîncare, nu ne trebuie hodină. Dacă încălicăm, 
sîntem la Voineasa înainte de miezul nopţii. 

— Stăi liniştit lîngă Bolţu, cumetre Pintilie, porunci Jder, cu glas 
potolit. 

întoarse fruntea spre Gheorghe Tătaru: 

— Botezatule, du-te şi-mi adă aici pe căpitanii de steaguri. 

Gheorghe Botezatu se depărtă. 

— Cumetre Pintilie, o treabă ca asta se face cu socoteală, vorbi el iar, 
c-un glas mai moale decît cel de pînă atunci. Eu nu cunosc bine satul acela 
Voineasa despre care îmi vorbeşti domnia ta. Spune-mi cum e aşezarea, 
unde-i biserica, unde-i rîpa pîrăului. 

— Toate le ştii, cinstite comise, căci ai trecut alaltăieri pe-acolo. 

Jder începu a rîde. Dar îndărătul rîsului care îi sfeclea la lumina 
jarului, cugetul său lucra cu învierşunare. 

Cînd s-au înfăţişat la ascultare căpitanii de steaguri, signor Guido s-a 
sprijinit într-un cot, ascultînd fără a pricepe, dar înţelegînd totuşi că 

răzăşimea din jurul lui se pregăteşte de plecare. într-adevăr, oamenii de la 
vetre se sculau în capul oaselor şi întindeau capetele înspre partea unde 
comisul îşi întocmea rînduielile sale de război. Toată mişcarea celor două 
mii de călăreţi s-a făcut cu linişte şi fără grabă. 

Postelnicul Ştefan Meşter a poruncit şi domnia sa lui Gore Doda să-i 
gătească cele de cuviinţă şi mai ales să-i închinge strîns calul. 

— Avem vreme destulă, nu vă pripiţi... îi îndemna pe toţi comisul Onu, 
c-un glas leneş. Dar toată lumea încet-încet se înflora de grabă. 

Jder pofti în sfîrşit la sfat pe jupînul postelnic. 

— Cinstite jupîne, vorbi el cu grijă, eu n-aş vrea să intru într-o capcană 
şi într-o primejdie la vreme de noapte. Aşa că socotinţa mea este să reped 
chiar acum pe loc vestire la Ioneşti, unde stă părintele meu cu putere mai 
multă. Să se găsească degrabă răzăşii care îmi trebuiesc, care să umble fără 
oprire şi fără înconjur drept în locul unde-i tabăra comisului celui mare, 
să-i spuie de la mine numai două vorbe. Ş-apoi ne luăm şi noi domol şi cu 
fereală şi ne ducem să ne aţinem în preajma Voinesei. Nu-i grabă, şi am eu 
o socoteală. Cred că la revărsarea zilei plouă; dumneata ce zici, cumetre 
Pintilie? 

— Cinstite comise, după cît arată nourii şi moloşagul, şi fiind şi 
pişcatul luminii, socotinţa mea ar fi că în zori-de-ziuă plouă. 

— însă poate nu plouă, cumetre Pintilie. 

— Şi asta se poate, cinstite comise. Bine-i şi dacă plouă şi dacă nu 
plouă, numai să-i apucăm în somn. 

— Dulce-i somnul în zori, pe vreme de ploaie, cumetre Pintilie. Eu aş 
pofti pe căpitanii noştri să-şi ridice oamenii în scări şi să mergem cu 
priveghere pînă sub pădurile de cătră Voineasa. Umblăm călări o vreme şi 
după asta poposim; apoi ne ducem caii de căpestre; şi după asta lăsăm şi 
caii în sama unora dintre călăreţi. Cînd lăsăm caii, dau eu poruncă de ce 
este de săvîrşit. Să vie acuma împrejurul meu cei şase călăreţi pe care mi 
i-au ales căpitanii, şi să afle de la domnia mea aceşti şase călăreţi că 
trebuie să treacă înainte cu repeziciunea cea mai mare, dau prin vad, suie 
celălalt mal al Trotuşului la Ioneşti şi-i spun părintelui meu Manole Păr- 
Negru să-şi aţie steagurile cătră Motoceni şi în jos de Motoceni. Noi avem 
să-i abatem într-acolo oile la strungă. 

Signor Guido a băgat de samă că glasul comisului Onu se schimbă. 

— Avem să-i abatem într-acolo, dacă ne stă într-ajutor Dumnezeu. Şi 
mai cu samă dacă flecare om îşi ţine bine sabia în mînă, şi dacă din fiecare 
roată se duc doi oameni la o casă, fără amestec de la unii la alţii, şi stau 
roatele în preajmă. Şi dacă toţi tac pînă ce s-a auzi cornul meu. Iar dacă nu 
s-a face aşa, cu straşnică luare-aminte, apoi mai bine să mă pun jos aici şi 
să mor. 

Unii din răzăşii din preajmă au ascultat aceste vorbe fără mirare şi le- 
au spus altora din apropiere, pînă ce s-au împrăştiat la patru steaguri. 




215 
























După asta oamenii au încălecat şi au coborît dealul în şes, ca umbre sub 
lumina stelelor. Fără îndoială — îşi făcea o socotinţă şi signor Guido — fără 
îndoială că aceşti răzăşi sînt dintr-o rasă anumită de oameni, ori s-au 
deprins din pruncie a umbla noaptea fără făclii şi fînare; căci se mişcă fără 
greş prin locuri grele, ocolesc gropi şi mlaştini, urcă în colnice şi coboară în 
văi, fără a se îmbulzi şi fără a vorbi. S-ar putea spune mai curînd că în 
aceste locuri de vechi invazii au ieşit din morminte necunoscute luptători 
din veacurile stinse şi-i duce amintirea mută în priveliştile unde au pierit. 
Oricum, îşi făcea închipuire veneţianul, sufletele morţilor trăiesc în cei vii 
şi-i călăuzesc în locurile unde s-au mai dat multe bătălii crîncene. 

Sub stele se adunau din cînd în cînd nouri care treceau mînati de 
vînturile înălţimilor. Cînd Pintilie cel bătrîn, ciobanul, a cunoscut că 
vremea-i trecută de crucea miezului nopţii, căpitanii celor patru steaguri au 
văzut scăpărînd în pripor amnarul lui Jder; atunci au poprit pe oameni şi 
s-a făcut fără nici un zgomot descălecarea. Cu caii de frîu, răzăşii şi-au 
urmat drumul pînă în lunca unui pîrău. Acolo, la fiecare cinci oameni, unul 
a rămas cu caii; iar ceilalţi, pedestriţi, numai cu săbiile goale în pumn, au 
întîrziat un timp, ca să se puie în rînduială, să se despartă, să se aleagă şi 
să-şi deie sama fiecare grămadă unde are a se aşeza. 

— înţeleg de ce te miri, îi zicea postelnicul Ştefan lui signor Guido. Dar 
nu te mira. Oamenii aceştia nu sînt mercenari; au fost aleşi cu grijă; fiecare 
cunoaşte bine ce are de făcut, n-are nevoie să fie călăuzit, căci fiecare ar 
putea fi căpitanul celorlalţi, iar căpitanii lor sînt numai căpitani de vîrstă. 
Din pricina asta n-ai auzit din partea comisului Onu lămuriri prea multe. 
Aceşti oameni mai cunosc că duşmanii lor sînt oameni de miazăzi, care, în 
noaptea asta umedă, au căutat cu plăcere adăpost acoperit şi închis. Cît 
sînt ei afară şi duşmanii lor închişi în case, se socotesc ei mai tari. Ajutînd 
şi împrejurările, se poate să izbîndească; deoarece ei bănuiesc la comisul lor 
o pătrundere mai adîncă a lucrurilor. Nu s-ar porunci atîta grijă dacă ar fi 
să dea numai spaimă acestor navrapi. 

Desfăşurarea împrejurărilor părea a da dreptate postelnicului. Caii 
oştenilor lui Soliman-Beg erau legaţi la stîlpii caselor din Voineasa şi 
stăteau neclintiţi, aşteptînd dimineaţa apropiată cu tainul ei de orz. Cîteva 
focuri ale străjilor se stingeau, la acea margine dinspre pădure; cei care 
privegheaseră pînă la o vreme tîrzie lîngă vetre îşi căutaseră adăposturi mai 
prielnice în girezi de paie ori poduri cu fin. Cînii lipseau din sat, duşi cu 
stăpînii în bejenie. 

Vîntul înălţimii scăzuse, nourii se îmbulziseră şi se apropiau de pămînt 
cernind bură rece. La acest ceas dinaintea zorilor, Jder se afla sub ferestrele 
casei părintelui Bucium. Era un loc unde poposise cu două săptămîni în 
urmă; găsise bună primire şi găzduire şi socoteala lui era că în cea mai 
bună casă a satului fără îndoială îşi va fi căutat loc de hodină şi căpitenia 
navrapilor. Ar fi dorit să ştie cine e şi să-l cunoască. Nu era alt mijloc 

pentru împlinirea unei asemenea dorinţi decît să sune din corn sfîrşitul 
lumii. 

Aşa de cumplit a sunat şi în aşa chip i-au răspuns cornurile căpitanilor 
de steag, iar urletele răzăşimii din sute de piepturi, din cotloanele satului, 
s-au învîrtejit în ploaie cu atîta putere, incit signor Guido a simţit că părul 
din cap i s-a făcut arici. A strîns spada în pumn cu tărie şi l-a fulgerat 
înfiorarea năprasnică a atacului. Oamenii urdiei, buimăciţi de somn, au 
pus mina pe arme ş-au dat să iasă pe uşi. îndată au fost loviţi şi împinşi 
îndărăt. Au încercat în clipă cu mai multă putere altă ieşire, lăsîndu-se 
sîngeraţi. Unii au răzbit cu vrednicie, luptîndu-se; însă nici noaptea, nici 
locul nu le erau prielnice. Unii au lepădat armele, alţii straiele, printre caii 
cu pripoanele rupte, şi au apucat-o în fugă la vale, chemîndu-se unii pe alţii 
în limba lor străină. Uliţile mai îndepărtate şi cotloanele mai ferite ale acelui 
sat întins, răzăşii n-avuseseră încă vreme a le cuprinde, cînd sunase cornul 
comisului; din acea parte navrapii roiau cu grăbire, pălindu-se cu 
năvălitorii în săbii. 

La casa popii Bucium lucrurile nu s-au petrecut altfel decît se aştepta 
Jder. Au dat slujitorii să iasă, au fost loviţi. Au încercat încă o dată şi iarăşi; 
Botezatu şi Gore Doda i-au ciocnit cu fierul, dărîmîndu-i. începea să se 
zărească nedesluşit prin bură, cînd bărbatul de căpetenie al navrapilor şi-a 
făcut loc cu iuţime printre slujitorii săi, purtînd în amîndouă mînile 
hamgere sprintene. Atunci asupră-i s-a abătut spada lui signor Guido; acea 
căpitenie a ferit-o cu hamgerul din dreapta, spada a lunecat pînă la strajă, 
fără a lovi. Postelnicul şi comisul au păşit în sprijinul veneţianului şi şi-au 
încrucişat săbiile deasupra căpitanului de navrapi, cînd Botezatu a dat un 
strigăt. Jder a răspuns fulgerîndu-şi îndărăt sabia. Botezatu a mai adaos 
un cuvînt în limba străină a acelui ameninţat de pieire, şi acela a lepădat 
hamgerele. 

— Lăsaţi-1, e robul meu, a ţipat Jder, cu voce răguşită de tulburare. E 
Hrana-Beg, omul meu de care v-am vorbit. 

Jder s-a dus asupra lui, ţinînd în stingă fierul. I-a pus dreapta pe 
umăr. A zis: 

— Botezatule, spune-i! 

— Dacă te supui, stăpînul meu îţi dă viaţa, a lămurit Gheorghe Tătaru. 

Hrana-Beg gîfîia încă. 

— Mă supun... a răspuns el. Halahal behadîr! 

încerca să zîmbească şi rînjea în barba-i neagră, sub lucirea cenuşie 
care se deschidea din răsărit. Tătarul şi Gore Doda au păşit asupra lui şi 
l-au luat în stăpînire. 

împrejur, satul se deşertase cu grăbire de navrapi. Unii căzuseră sub 
săbii. Cei care totuşi răzbiseră cu puterea desnădejdei şi se prăpăstuiau în 
lungul văii chemîndu-se, nu puteau să-şi apere capetele decît întorcîndu-se 
cu armele asupra celor ce-i prigoneau. Cît s-a înşirat şi s-a înteţit bătălia 

asta, alţi năvrapi au izbutit să apuce caii şi să încalece, învălmăşeala a 
crescut; călăreţii au răzbit spre Motoceni, dar acolo i-au prins în voloc unul 
din steagurile înşirate de cătră comisul cel bătrîn. 

în ceasul cel dintâi al dimineţii cei mai mulţi dintre navrapi erau la 
pămînt. Asupra celor prinşi venea cu privire crîncenă Simion Păr-Negru, 
stăpînul de la Timiş. Steagurile lui au tras săbiile, pentru a secera şi a cosi, 
cu ură grămădită în ei din îndelungate spaime şi dureri trecute. 

Atunci a venit călare, spre părintele său, comisul Onu. 

— Tătuţă, a grăit ei cu hotărîre, noi lucrăm toţi sub mîna şi la porunca 
domniei tale. Porunceşte lui bădiţa Simion să cruţe măcar pe unii dintre 
prinşi, ca să-i ducem de Sfîntu-Ştefan plocon măriei sale. Limba lor are mai 
mult preţ decît moartea şi pot fi de folos lui Vodă. 

Cînd şi-a umflat glasul bătrînul Manole, poruncind, comisul Simion s-a 
oprit, cu uimire şi şi-a plecat paloşul. Apoi a înţeles îndată şi a zîmbit cătră 
mezinul său. 

— Bădiţă Simioane, a zis cu supunere comisul Onu. Aceştia sînt toţi ai 
domniei tale, iar eu mă mulţămesc numai cu un prietin al meu care l-am 
prins în sat şi pe care îl chiamă Hrana-Beg. 

CAPITOLUL XV 

GENUNEA PE GENUNE O CHIAMĂ... 


«Genunea pe genune o chiamă 
Cu glasul viitorilor. 

Toate şuvoaiele şi valurile tale 
Peste mine au trecut...» 


$ 


e cînd comisii Simion şi Onu duceau limbă măriei sale la Vaslui, 
plocon de Sfîntu-Ştefan, armiile lui Soliman-Beg hadîmbul 
acopereau pe rînd ţinuturile Putnei, Tecuciului şi Bacăului, 
înaintînd spre miazănoapte. Steagurile de răzăşi de sub stăpînirea 
comisului celui mare Manole păleau necontenit această înaintare şi, în 
acelaşi timp, după poruncile lui Vodă, cu asemenea harţuri o călăuzeau 
încet-încet cătră locurile Vasluiului, unde îşi făcuse pregătirile şi-şi luase 
măsurile măria sa. 

Cu toată sprinteneala acestor mişcări, steagurile răzăşimii aveau 
destulă pagubă de oameni. După vechea rînduială a acestor oşteni ai 
pămîntului, răniţii nu erau părăsiţi în sama necredincioşilor, ci aburcaţi pe 
cai şi duşi în retragere de soţii lor, apoi lăsaţi ori în adăposturile muntelui, 
ori în satele depărtate de dincolo de Şiret, unde pipăirile oştilor hadîmbului 
nu mai puteau ajunge. Deasemenea, nu se cuvenea să-şi lese morţii. Numai 
cînd nu era chip să-i ridice îi părăseau sub grija lui Dumnezeu, însemnînd 
locul, pentru fîntînile de ispăşire şi pomenire ce aveau să se dureze mai 
tîrziu. Altfel îi luau cu ei, ca să-i îngroape în pămînt sfinţit, la un ţintirim de 
sat, unde puteau veni după aceea neamurile, ca să le poarte grijile cele de 
cuviinţă, după legea noastră răsăriteană şi după datina din veac. 

Cei doi fraţi Jderi au ajuns la vreme în Vaslui cu robii lor. Cu domniile 
lor, se întorsese şi signor Guido, cu postelnicul. Se simţea şi postelnicul faţă 
de sine însuşi dator să-şi sărbătorească onomastica, de şi nu adăogea cu 
bucurie încă un an vieţii sale de zbucium. Iar signor Guido Solari se socotea 
ţinut să nu lipsească de la sărbătorirea domnească. Totdeauna, după cît i 
se spusese, această a treia zi a Crăciunului se petrecea la Suceava cu 
muzici, bencheturi şi danţ. în acelaşi timp, obiceiurile străvechi ale 
tineretului de a umbla cu pluguşorul ori cu capra, ori cu căluţul şi ursul, 

ori cu nunta, în preajma Sfîntului Vasile, porneau chiar în ziua asta a 
sărbătoririi Voievodului. Atunci feciorii boiereşti şi slujitorii curţii întocmeau 
bulucurile de urători cu mare zvoană de clopot, buhai şi fluiere, ori roatele 
de nuntaşi cu capra şi ursul, cu cimpoaie şi cetere, iar măria sa îi primea 
pe toţi în pridvor mulţămindu-le şi împărţindu-le colaci şi bani. 

De data asta cei ce soseau au fost miraţi de tăcerea palatului. 

Era o vreme de moină. Cînd ningea, cînd curgeau ape. Cînd se 
îmbulzeau nouri din miazăzi, cînd se arăta soarele în senin puţine ceasuri 
în acele scurte zile de dechemvrie, în ziua aceea de Sfîntu-Ştefan cumpăna 
stihiilor a stătut cu linişte; nu ploua şi nu ningea, dar nici nu se arăta rază 
de soare. Vîntul de la amiază urma să sune cu întristare în pomii şi copacii 
desfrunziţi din preajma curţii domneşti. La casele, bordeile şi bărătcile 
oştimii era odihnă, dar nici o mişcare de veselie. La palat, deasemeni, o 
înfăţişare posomorită a lucrurilor şi oamenilor. 

Comisii au trecut la odăi, ca să dea pe prinşii lor în sama oştenilor ce 
erau de rînd la paza curţii. Aveau de gînd după aceea să se spele şi să se 
schimbe, ca să se poată înfăţişa cuviincios la Vodă.. însă abia au pus un 
picior în pămînt aflîndu-se cu celălalt în scară, şi doi aprozi s-au înfăţişat 
din partea măriei sale. Măria sa a văzut pe fereastră steagul de răzăşi şi 
robii ismailiteni şi a dat poruncă să steie toate pe loc, căci măria sa iese 
numaidecît afară. 

— Măria sa e singur? a întrebat cu mirare comisul Onu. 

— Măria sa e singur, a dat răspuns unul din aprozi. S-au înfăţişat 
boierii dimineaţă şi măria sa i-a primit pe rînd, cîte trei şi cîte patru, 
mulţămindu-le pentru urări. Care cum intrau rămîneau în jurul măriei 
sale. Cînd s-au adunat toţi, luminăţia sa le-a urat bună petrecere pentru 
această zi şi le-a mai spus şi altele. După asta le-a dat drumul să se ducă. 

Comisul Onu a îndreptat o întrebare şoptită cătră Simion şi postelnic: 

— Ce-o fi asta? Simion a strîns din umeri. 

— Să vedem, a îngînat postelnicul. Jder a zîmbit a rîde: 

— Mie mi-i mai mult de talianul nostru, care n-a mîncat de-asară şi se 
aştepta la masă întinsă. 

Apoi s-a înturnat spre aprozi. 

— Deci măria sa porunceşte să-i înfăţişăm robii? 

— De asta nu ştim, cinstite comise Onu; măria sa a poruncit să vă 
înfăţişaţi aşa cum sînteţi. 

— Dar de masă avem cînd să ne gătim? 

— Care masă, cinstite comise? 

— Masa care se dă întru cinstirea măriei sale. 

— Pentru curte se găteşte puţină masă, cinstite comise; dar la cuhnia 
luminăţiei sale bucătarii stau cu braţele subpuse. Măria sa ajunează. 
Părintele arhimandrit spune că pentru măria sa ziua de azi e zi neagră de 
scîrbă, căci ţara e în prada păgînilor, şi sufletul măriei sale nu-i la benchet, 

ci la rugăciune. Asemenea vorbe le-am auzit cu toţii. în alţi ani era altfel, 
cinstite comise Onu. 

Pe cînd se schimbau aceste vorbe, comisii se ridicaseră iar în scări. 
Steagul de răzăşi trecu în ogradă, înşirîndu-se ca un zid dinaintea 
Cerdacului. Prinşii de rînd au rămas în laturea stingă, călări şi fără arme. 
Hrana-Beg a fost poftit alăturea de stăpînul său comisul Onu. Lingă Hrana- 
Beg şi-a oprit calul postelnicul Ştefan. Comisul Simion şi solul veneţian au 
trecut mai departe. Şi în aceeaşi clipă canaturile uşii celei mari de la intrare 
s-au desfăcut şi Vodă Ştefan a ieşit singur, fără nici o ţeremonie, în straiul 
lui de toate zilele, cu care umbla la tabără şi la rugăciune. 

Era cu capul gol; s-a oprit, sprijinindu-se cu amîndouă mînile de 
parmaclîc. Comisul Simion s-a descoperit şi i s-a închinat: 

— Să trăieşti întru mulţi ani, măria ta. 

Răzăşii şi-au tras cu stînga cuşmele rezemîndu-le pe capetele cailor 
după învăţătura lui Jder, şi au strigat şi ei într-un glas: 

— Să trăieşti, măria ta ! 

— Mulţămescu-ţi domniei tale, iubite al meu comise, a răspuns Vodă. 
Vă mulţămesc tuturor. Inima mea primeşte cu plăcere urarea şi darul ce 
văd că-mi aduceţi. 

Măria sa părea înseninat şi zîmbea cu blîndeţă. Obrazul său încununat 
de cărunteţă răzăşii l-au văzut ca într-o lumină de sfinţenie şi s-au bucurat 
în inimile lor, bănuind că măria sa are de la Dumnezeu nădejde de biruinţă. 

Voievodul a avut o înclinare a frunţii cătră signor Guido şi l-a poftit 
c-un semn al mînii să vie lîngă măria sa. Signor Guido a descălecat în 
pripă, a aruncat slujitorului său frîul, şi a trecut cătră Domn. 

— Apropie-te, comise Simioane, a urmat Vodă Ştefan. După cît înţeleg, 
aceştia sînt prinşii de la Voineasa, de care mi-a trimes înştiinţare jupîn 
Manole Păr-Negru. 

— Da, luminate Doamne. 

— Se află cu ei şi Hrana-Beg? 

— Pe Hrana-Beg, măria ta, îl înfăţişează fratele meu, comisul Onu. 

— Porunceşte să mi se înfăţişeze toţi. Vorbirea măriei sale se asprise o 
clipită. 

Comisul Simion şi-a întors calul spre aripa stîngă a răzăşilor. Trăgînd 
săbiile, o roată de călăreţi i-a împins pe năvrapi cătră Domnie. Călăreţii 
ismailiteni erau în număr de cincisprezece duzini, după socoteala lui 
Simion şi a lui Onu, înşiraţi în cincisprezece rînduri. Potrivit cu poruncile 
date şi rînduiala ştiută, navrapii au făcut călări cîţiva paşi, după asta au 
descălecat cu grăbire şi au venit buluc să se supuie în genunchi măriei 
sale, dinaintea cerdacului. 

Hrana-Beg a coborît din şa domol, a păşit pînă la scara palatului şi 
acolo, pe cea dintîi treaptă, şi-a plecat un genunchi. Comisul Onu şi 
Botezatu au descălecat şi ei, venind şi aşezîndu-se îndărătul lui Hrana-Beg. 

— Pînă ce Dumnezeu va hotărî dreptatea noastră, a rostit cu blîndeţă 
măria sa cătră bei, te ţin oaspete al meu, Hrana-Beg, şi te dau în sama 
slujitorului meu, comisul Onu Păr-Negru. 

Gheorghe Botezatu a tălmăcit beiului ismailitean vorbele bune ale 
măriei sale. Hrana-Beg şi-a ridicat fruntea şi a făcut salutarea răsăritenilor, 
ducîndu-şi mina la inimă, la buze şi la frunte, după care a înclinat iar nasul 
spre treptele pe care sta. 

— Acest mare căpitan de răufăcători, a suspinat postelnicul Ştefan 
cătră comisul Simion, nu se mai poate întoarce la Domnul său, căci acolo îl 
aşteaptă poate ştreangul muţilor, însă aici, la măria sa, se bucură de milă, 
căci măria sa îşi sărbătoreşte în felul său ziua numelui. 

— Robii de rînd să fie întîi cercetaţi, apoi duşi la Suceava, a poruncit 
măria sa. Rînduiala lor are s-o facă în chip anumit părintele Amfilohie. Iar 
pe Hrana-Beg, comise Onu, să-l trimeţi la Timiş. 

După ce Vodă s-a dus, iar comisul Simion a trecut căpitanului din acea 
zi al curţii atît poruncile măriei sale cit şi robii aduşi, a venit înştiinţare de 
la părintele Amfilohie pentru găzduire şi masă. Solul veneţian s-a dus să 
găsească pe signor Giuseppe; postelnicul şi comisii au fost poftiţi la prînz la 
palat, în cămările Domnului. După ce şi-au schimbat straiele şi s-au 
odihnit şi au ospătat, au trecut la sfinţitul arhimandrit. 

L-au găsit cu obrazul pălit de veghere şi îngrijorare. 

— Am primit toate înştiinţările de la comisul Manole, a zis cuvioşia sa, 
şi toate le-am lămurit măriei sale. Faptele răzăşilor săi şi isprăvile domniilor 
voastre i-au adus măriei sale oarecare bucurie. Nădăjduim pînă la sfîrşit în 
ajutorul lui Dumnezeu. 

La aceste vorbe comisul Simion a tăcut, cum îi era obiceiul. Jder n-a 
cutezat să ridice cuvînt înaintea fratelui său mai mare, Aşa că i-a fost 
tălmaci postelnicul. Şi a spus domnia sa Ştefan Meşter unele lucruri pe 
care le socotea mai vrednice de amintit, lăudînd cu vorbe iscusite pe 
prietinii săi şi mai ales pe comisul cel bătrîn. 

— Măria sa e prea mulţămit de slujba lui Păr-Negru şi a feciorilor săi, a 
zis iar părintele arhimandrit. Dacă treburile se aşează după dorinţa şi 
nădejdea noastră, apoi toţi aceştia — spune însuşi măria sa, cu chiar aceste 
vorbe ale măriei sale — apoi toţi aceşti vrednici slujitori ai noştri vor sta 
lingă noi ca nişte prietini iubiţi. Auzind asemenea cuvinte ale măriei sale, 
mult m-am bucurat. 

— Aş fi poftit să le afle întîi părintele nostru... a rostit cu voce domoală 
şi cu un surîs slab comisul Simion. 

— I le-am adus la ştiinţă comisului celui bătrîn, jupîne Simioane, a 
răspuns cu bunătate arhimandritul. 

— Să nu afle cumva maica noastră comisoaia Ilisafta, s-a amestecat cu 
jumătate de glas Jder, c-apoi mă chiamă de la oaste să mă ducă undeva în 
peţit. 

Ochii cuvioşiei sale arhimandritului s-au subţiat, semn că înlăuntrul 
său se veselea; dar îndată i s-a încreţit iar fruntea şi a privit pe oaspeţii săi 
ca din adîncimea unei nopţi de gînduri. 

— Prietinilor mei, a grăit cuvioşia sa, aflaţi că eu nu mai am stare de 
pace. Acuma înţeleg cît sînt de puţintel pe lîngă măria sa. Căci măria sa 
Ştefan se împietreşte ca o stîncă, pe cînd eu slăbesc, ca un biet suflet ce mă 
aflu. De cînd ţin oamenii minte şi au însemnat monahii în cărţi, de puţine 
ori asemenea valuri au bîntuit ţara. Năvălirile tătarilor se fac vara, după ce 
gospodarii şi-au strîns oarzele şi grîiele. Singuri aceşti păgîni bagă de samă 
să se învîrtejească asupra creştinilor la vreme de secetă; aşa li-i lor mai cu 
priinţă. Pălesc trei zile ş-apoi se trag în pustia lor. Omenirea face ce poate, 
ferindu-se din calea prădalnicilor, ca să-şi cruţe măcar vieţile. Bejenia însă 
e la vreme bună cînd creştinul găseşte orişiunde un adăpost; îşi aşează 
muierea şi copiii într-un ponor, vitele într-o rîpă. Găseşte un fruct ori o 
rădăcină de mîncare. Repede a venit navala, repede se duce, omul se 
întoarce la ale sale. Dar acum o urdie ca asta, cum nu s-a mai pomenit, 
umblă cu încetineală, zdrobind tot, mîncînd şi păscînd tot; iar fugarii, la o 
vreme de iarnă, pînă ce ajung subt un acoperămînt, îşi văd copiii rebegind 
şi vitele pierind de foame. Aşezîndu-se astfel asupra ţării, eu îi văd pe aceşti 
păgîni ca o omidă care umblă şi roade cîmpurile şi pădurile, suie dealuri, 
coboară văi, trece ape şi nu se opreşte decît la o poruncă mai presus de noi. 
Eu aud de pretutindeni plîngerile şi suspinurile care vin şi-mi sîngerează 
inima. în flecare zi, în fiecare noapte, alergătorii sosesc aici la curte şi arată 
unde au fost prădăciuni, pojaruri şi tăieri. Porunca mea este să nu întîrzii 
nici o clipă şi să intru în orice ceas la Vodă; noaptea, să-l scol din somn şi 
să-i spun tot. Măria sa ascultă în tăcere şi-şi face numai socoteală unde au 
ajuns ismailitenii şi în ce chip se mişcă spre Vaslui. Parcă nu l-ar durea 
nimic din cîte află; dar îl doare şi cunosc eu în ochii măriei sale cît de 
afundată îi este durerea. Atuncea sloboade acele porunci la căpitanii săi pe 
care îi are trimeşi în preajma urdiei. Şi-l văd, după puţine vorbe, cît se 
bucură, cînd îi vin şi veşti bune, ca acele pe care i le trimete comisul cel 
bătrîn. 

— Ţara are credinţă în măria sa, a zis cu voce neaşteptată comisul 
Simion. 

— într-adevăr, a adăogit postelnicul. Ţara crede în izbîndă, după cum 
cred şi eu. După grindini şi vîrtejuri de vînt, am văzut de multe ori cum se 
deşteaptă şi se ridică la soare holdele culcate. Să ştiţi că şi asta-i o izbîndă 
şi Dumnezeu a mai dat-o şi în alte rînduri acestor pămînteni. 

Arhimandritul a întors cuvînt cu glas schimbat: 

— Altfel de izbîndă vrea măria sa. 

— Tătuţă spune... s-a amestecat cu aţîţare Jder; apoi, fără nici o 
pricină s-a oprit. 

— Ce spune tătuţă domniei tale? l-a îndemnat arhimandritul. 

Mezinul Jderilor stătea încă la îndoială, rînduindu-şi oarecum în sine 
vorbele şi înfăţişările de la popasurile trudnice pe care le avusese cu 
părintele său. La focurile de popas din acele seri, umblau poveştile şi 
prorocirile, împletindu-se prin flăcări şi fum spre stele. Acele poveşti şi 
prorociri erau ca un suflet al pămîntului Moldovei. 

— Spunea tătuţă... spunea tuţa într-o sară, pe cînd sta de vorbă cu 
căpitanii de steag şi alţi răzăşi vîrstnici, cum că, dacă Antihrist a cuprins 
Cetatea împărăţiei şi tot bate şi cuprinde ţările şi noroadele, apoi, după 
vorba părintelui Nicodim, aşa i-i scris şi rînduit. Să se întrebe creştinii: cît îi 
poate fi scris şi rînduit lui Antihrist să bată şi să cuprindă? Dacă nimeni nu 
s-a ridica în acest veac cu sabia să taie capul fiarei, să ştiţi că domnia ei va 
fi de o mie de ani asupra lumii. Dar iată că de la Moldova iese luptător cu 
sabie ageră, zice bădiţa şi părintele Nicodim. Atuncea bătrînul nostru 
adaogă aşa: Degeaba mă tot ciocăneşte la cap şi mă îndeamnă jupîneasa 
Ilisafta să-i aduc noră; noi bărbaţii cei bătrîni şi cei tineri, avem altele de 
făcut. Noi n-avem alta de făcut decît să murim pentru legea noastră: a fi să 
fie domnia de o mie de ani a fiarei, ori doborîm fiara şi măria sa Ştefan îi ia 
capul. Noi ne-om înfăţişa la scaunul împărăţiei celei ce stă deasupra 
veacurilor şi lumilor şi ne-om da samă cu sufletul. Cînd a auzi de asemenea 
vorbe muţa, apoi are ce se mira; căci asemenea vorbe nu s-au mai spus. Iar 
eu, cuvioase părinte Amfllohie, mă uitam la răzăşii care ascultau şi-i 
vedeam lăcrămînd. De ce să spun că n-am plîns şi eu? Am plîns şi eu; 
deasemenea a plîns şi bădiţa Simion, care-i de faţă; să spuie bădiţa Simion 
dacă n-a plîns şi domnia sa... 

Bădiţa Simion sta încruntat şi şi-a întors obrazul spre un ungher al 
chiliei. 

— Acum eu să vă spun domniilor voastre, a urmat Jder; toate acestea 
au ieşit din sfaturile tătuţii cu părintele Nicodim. Dimineaţa şi sară 
părintele Nicodim stă în sfat cu părintele nostru; iar uneori părintele 
Nicodim îl îndeamnă la mărturisire pe comisul Manole şi-i cîntă nişte 
rugăciuni ale lui. De cînd am fost la cuvioşia sa la învăţătură, am aflat eu 
că părintele Nicodim scorneşte din inima lui asemenea rugăciuni pe care nu 
le-am mai auzit. Iar acuma, stînd noi toţi în popas, comisul Monale îl tot 
roagă să-i cînte una care-i place domniei sale... 

Jder se opri dintrodată din vorbire. Urechea lui mai ascuţită auzise 
paşii Voievodului sunînd pe pardoseala de piatră a sălii de afară. Măria sa 
venea în paraclis, să se închine, în acea zi, încă de dimineaţă, toate făcliile 
erau aprinse. Şi era poruncă să fie lăsate necontenit aprinse; deoarece Vodă 
se întorcea din trei în trei ceasuri la rugăciune. 

Toţi cîţi se aflau în chilia părintelui arhimandrit Amfilohie au stat în 
tăcere neclintită, privind prin geamul care răspundea în paraclis. însă 
măria sa a împins uşa chiliei arhimandritului şi a intrat, găsind sfatul 
amuţit. Oaspeţii s-au ridicat, ca să se ducă şi să lese pe măria sa singur cu 

sfetnicul său de taină; dar măria sa le-a făcut semn să rămîie. S-a aşezat în 
jilţ, şi-a sprijinit tîmpla dreaptă şi a rămas un timp cugetînd. Apoi a zîmbit 
spre cei de faţă. 

— Prietinilor, despre ce vorbeaţi? A întrebat cu blîndeţă măria sa. 

Arhimandritul a dat lămurire: 

— Luminate stăpîne, comisul Onu ne povestea ce se spune în 
popasurile răzăşimii pe care o călăuzeşte comisul Manole Păr-Negru. 

— Ce se spune? 

— Se spun vorbe bune, măria ta, pentru lauda şi pentru izbînda măriei 
tale. Iar mai cu samă ne vorbea comisul Onu despre părintele său şi despre 
o rugăciune pe care a alcătuit-o, pentru bătrîn, părintele ieromonah 
Nicodim. 

— A alcătuit o cîntare părintele Nicodim? Nu mă mir şi-mi aduc aminte 
că mi-a spus şi mie odată, la mănăstire la Neamţu, nişte stihuri cu vedenia 
sfîntului Ioan Evanghelistul. Acele stihuri se adeveresc acuma, părinte 
Amfilohie. Şi ce mai spune acest prietin al meu comisul Onu? 

Aşa a zîmbit măria sa şi cu aşa glas a rostit aceste cuvinte încît Jder a 
pus genunchiul în pămînt şi a sărutat dreapta măriei sale. 

— Luminate Doamne, a zis el cu glas tulburat, tatăl meu crede în 
izbîndă, după cum se arată în cîntarea părintelui Nicodim. 

— Ai învăţat şi domnia ta acea cîntare? 

— Am învăţat-o şi eu, după cum au învăţat-o mulţi din răzăşii măriei 

tale. 

— Atuncea să ne-o spui şi nouă, comise Onu, a poruncit măria sa. 
Avem gînduri şi griji; şi în asemenea gînduri aspre şi griji grele, obişnuim a 
sta singuri. Totuşi, într-o zi ca asta, am vrut să mai văd un semen al meu şi 
să-i ascult glasul; aşa e blăstămată firea noastră omenească, să ne căutăm 
unii pe alţii. De aceea am intrat la părintele Amfilohie, şi m-am bucurat 
găsindu-vă. Binevoiţi a veni cu mine la rugăciune; după aceea mă duc iar la 
singurătate, şi nu doresc alta în noaptea asta care vine decît să-mi aducă 
părintele Amfilohie şi veşti bune. 

— Nădăjduiesc să fie bune, luminate stăpîne. 

— Dumnezeu să ne bucure şi să ne întărească cu milosîrdia sa. 

Voievodul a făcut semn de îndemnare. La porunca măriei sale, 
arhimandritul, postelnicul şi comisii l-au urmat în paraclis. Luminăţia sa a 
îngenunchiat; au îngenunchiat şi ei. A început clopotul în turn. Au stat 
neclintiţi cît a bătut clopotul. S-a făcut tăcere şi Jder a mai simţit un timp 
tremurul zidăriei pînă în inima sa. Se aştepta parcă la un cutremur, aşa 
încremenirea de icoană a măriei sale se prelungea. Prin ferestrele nalte 
pătrundea cenuşiul zilei de afară; făcliile dădeau o lumină dulce ca a unei 
zile de toamnă în asfinţit. 

Vodă şoptea singur, în sine; numai buzele i se mişcau; nu s-auzea nici 
un sunet. Cînd măria sa a întors fruntea, comisul Onu era plin ca un 

fagure; mila şi dragostea îi covîrşeau sufletul; cîntarea părintelui Nicodim îi 
era pe buze şi a rostit-o măriei sale fără nici o greutate, ca şi cum i-ar fi 
închinat o oraţie în acea zi a Sfîntului Ştefan. 


Doamne, suflet neprihănit mi-ai dat: 

Ca flacăra de luminare de trup l-ai legat, 
în mîna ta sufletul mi-l încredinţez, Hristoase. 

întru credinţa ta lămurit a fost; 
Laolaltă cu al păcătoşilor nu-l pune, Doamne. 
Dă-mi, Dumnezeule, moartea drepţilor, 

A celor căzuţi pentru lege; 

Doamne, adaogă sufletul meu 
în ceata oştenilor tăi, lîngă tine! 


Vodă a stat încă un răstimp destul de lung neclintit, cu faţa întoarsă 
cătră icoana Fecioarei prea curate cu pruncul. A suspinat apoi şi s-a 
ridicat. A zîmbit ca dintr-un vis credincioşilor săi şi s-a dus iar la 
singurătate. 

Treburile războiului au urmat în acelaşi chip pînă în ziua de 9 ianuarie; 
înaintarea nebiruită a urdiei a pătruns în valea Bîrladului spre Vaslui. 
Toată vremea, steagurile de răzăşi se hărăţiseră cu navrapii şi cu deliii, 
pricinuindu-le multă nelinişte şi prăpădind şi ele destul sînge. Acuma, din 
porunca lui Vodă, se strîngeau cătră taberile curtenilor. 

în dimineaţa de 9, luni, a plouat pînă spre amiază: o ploaie călduţă, ca 
în vremea verii. Cît omăt mai fusese în rîpi, l-au spălat puhoaiele. îndată ce 
pămîntul s-a zvîntat puţin, Alexandru-Vodă, coconul domnesc, care se afla 
ieşit cu patru steaguri ale sale în lungul pîrăului Chiţoc, a socotit că poate 
păşi cu îndrăzneală spre urdie. Vremea urma să fie prielnică moldovenilor; 
măria sa de mult poftea să se înfăţişeze lumii cu o faptă de arme care să 
umple de bucurie inima părintelui său. 

Avea sub mîna măriei sale buni oşteni, între alţii pe jupîn Cristea Păr- 
Negru, vistiernic, şi pe starostele Nechifor cu feciorii săi. Deasemenea îl 
avea pe Calistrat Mînzatu, sabie tare care stătuse la învăţătura comisului 
Manole. Acest Calistrat Mînzatu era căpitan al steagului de la Bacău. 

Urmînd malul drept al pîrăului Chiţoc, măria sa Alexandru şi-a împins 
steagurile pînă la un loc ce se chema Dumbrava Mestecănişului. Acolo, 
după o desime de mesteceni bătrîni şi plopi, se afla un iezurcan al brebilor. 
Ocolind dumbrava şi iazul, au dat cătră apa Bîrladului şi au umblat aşa 
pînă la altă dumbravă. Răzăşii ce umblau înainte cercetînd s-au întors dînd 
ştire că, în şes, în nişte poieni ale luncii Bîrladului, s-ar afla descălecat un 
stol de delii. Răzăşii îi cunoşteau după înfăţişare, căci deliii umblau 
îmbrăcaţi şi încuşmaţi cu piei de pardos şi rîs. 

Dîndu-şi cu grăbire poruncile, măria sa Alexandru a împărţit steagurile 

sale în două: pe Calistrat Mînzatu l-a trimes să ocolească pe la deal, iar 
măria sa, păstrînd pe jupîn Cristea lingă sine, cu starostele Nechifor şi 
feciorii starostelui, a ţinut tot înainte, ca dintr-o săgeată, izbindu-i pe delii 
şi punîndu-i în scurtă vreme sub sabie pe cei mai mulţi. 

S-a întîmplat însă că deliii să nu fie singuri în acea parte a şesului. 
Dincolo de poiana popasului lor, mai erau alte poieni ale altor popasuri. Şi 
la zvoana de război, s-au sculat de acolo alţi delii, sprijiniţi de navrapi, 
spahii şi akingii, care au venit ca un vîrtej de săbii, izbind în călărimea lui 
Alexandru-Vodă. 

Atunci s-a văzut vrednicia acestui cocon domnesc, căci nu s-a 
înfricoşat, nici n-a dat îndărăt; ci, înţepenindu-se în scări, a mers înainte 
numai cu sabia goală. Iar starostele Nechifor, ca un bătrîn mai cuminte ce 
se afla, l-a sprijinit numaidecît cu suliţi lungi de carpăn cu bold de fier. Cu 
acele suliţi, atît bătrînul cît şi Samoilă şi Onofrei, feciorii starostelui, cînd s- 
au repezit cu caii, au împuns ca în frigare cîte doi şi cîte trei din călăreţii 
ismailiteni. Abia atuncea, lepădînd suliţile, Căliman bătrînul împreună cu 
Strîmbă-Lemne şi Sfarmă-Piatră au apucat în mini toporaşele cu coadă 
lungă pe care le aveau atîrnate la oblîncuri. îndată s-a limpezit 
împrejurimea în locul unde se afla Alexandru-Vodă. 

Cristea Păr-Negru a trecut înainte; toţi răzăşii săi şi-au scînteiat săbiile 
şi au început a bate. Dar abia atunci a năvălit în acel loc grosul acelor 
pilcuri de călăreţi osmanlîi. Cu aşa putere au venit, strînşi în rînduri dese şi 
cu suliţile între capetele cailor, încît răzăşii lui Cristea au fost străpunşi şi 
împărţiţi. în avîntul lor ismailitenii au trecut pînă la Alexandru-Vodă, fără 
a-1 cunoaşte. Atunci au ieşit unii din răzăşi cu suliţile, iar starostele 
Neehifor şi feciorii săi cu topoarele, ca să apere fiinţa scumpă a coconului 
domnesc. Pînă atuncea nimene nu se gîndise că unui cocon domnesc i se 
poate întîmpla asemenea poznă. Atuncea au văzut; şi unii dintre dînşii s-au 
înfricoşat, căci dacă pică Alexăndrel-Vodă, pică din umăr un braţ al lui 
Ştofan-Vodă. 

— Ptiu, drace! s-a mirat starostele. Daţi cu tărie, feciorilor. 

Onofrei şi Samoilă dădeau cu tărie, ca şi părintele lor. într-o clipă de 
răgaz, ca să le fie mai îndămînă, s-au pedestrit şi au făcut scut de trupuri 
măriei sale. 

Atuncea a mai rostit cîteva cuvinte obişnuite ale sale Căliman bătrînul: 

— Oameni buni, mare poznă! 

N-a mai auzit decît Onofrei şi a întors capul, mirat că acele vorbe nu 
sînt rostite în rînduiala lor. Bătrînul căzuse cu Samoilă Strîmbă-Lemne 
alături. Erau sîngeraţi şi amestecaţi cu mîzga. Chiar în acel răstimp a stat o 
clipă harţul, parcă s-ar fi cumpănit, şi a sosit dintr-o lăture, cu mare 
putere, Calistrat Mînzatu cu steagul său, dînd spaimă unora şi nădejde 
altora. Cum au lovit, călăreţii lui Mînzatu au şi lunecat înainte, luînd după 
ei pe navrapi, pe spahii şi pe delii. 

Jupîn Cristea Păr-Negru şi-a văzut săbiile sale slobode şi s-a grăbit să- 
şi scoată stăpînul la lărgime înapoi, spre tabăra lui Vodă. 

Onofrei s-a dus cătră ai săi şi i-a căutat de lovituri, întorcîndu-i cu faţa 
în sus. Samoilă fusese străpuns de patru suliţi. Bătrînul fusese lovit de fier 
la grumaz şi vărsa sînge din rana largă, dar tot mai sufla şi a deschis ochii 
asupra feciorului său. 

— Tu eşti, Onofrei? 

— Eu sînt, tătucă. 

— Adă-ti aminte de cele rînduite. 

» 

— Da, tătucă, n-om mai avea în ce da orz cailor... Dar eu te-oi pune în 
sicriul domniei tale, cum mi-ai poruncit. 

Bătrînului i s-au înegurat ochii. Onofrei s-a aplecat şi l-a prins de 
subsuoara stîngă; s-a opintit şi l-a ridicat la subsuoara dreaptă şi pe 
Samoilă, şi s-a grăbit să-i aşeze pe cîte-un cal, cu pîntecele în tarniţi şi cu 
braţele şi picioarele atîrnînd. Le-a înodat la spate scările; a încălecat şi el, 
între morţi, călăuzind caii cu poverile după pîlcul lui Cristea. Unii din 
răzăşi, văzîndu-1 la o treabă aşa de grea, i-au dat ajutor, venind împrejurul 
său, şi astfel a hălăduit şi Onofrei cu morţii pe urmele lui Alexăndrel-Vodă. 
De mirare le era răzăşilor că acel fecior nici nu grăieşte, nici nu plînge. El îşi 
ducea morţii săi, după o poruncă pe care o avea. 

în după-amiaza aceea de luni, pînă ce s-a făcut noapte, harţurile şi 
împunsăturile n-au contenit din partea unora dintre bulucurile răzăşimii. 
Numai cele şaisprezece steaguri ale lui jupîn Manole Păr-Negru nu s-au 
arătat nicăieri. îi venise comisului celui bătrîn anumită poruncă de la măria 
sa şi îşi ţinea oamenii feriţi în văi şi între păduri pe care nu le ştia nimeni. 
Noaptea, s-au spălat nourii de pe cer, iar la revărsarea zorilor de marţi s-au 
umplut văile Bîrladului, între codri, ca de un abur de lapte. Era deasă pîcla, 
s-o tai cu cuţitul, cum spuneau pămîntenii. «Hadîmbul nu vede nimica şi-şi 
dă cu degetele în ochi», prujeau oamenii de la munte, după năravul lor cel 
rău. N-a fost ceată de slujitori, de la nemţi, pînă la hînsari şi dorobanţi; şi 
n-a fost îmbulzeală de om cătră dealul lui Mirenilă, unde se adunaseră 
gloatele cu îmblăcie şi coase; n-a fost răzăş, ori călare ori descălecat, dar 
treaz în toată vremea nopţii, care să nu vadă în pîcla care acoperise văile un 
semn şi o ocrotire de la Dumnezeu. 

Urdia se mişcase toată noaptea. Cînd s-a oprit frămîntarea, la 
dezvălirea dimineţii, s-a întins tăcere cătră mlaştinile ce se chiamă Trei Ape 
şi s-au auzit glasurile tînguitoare ale hogilor şi ulemalelor. După ce au 
proslăvit pe Alah şi pe Mahomed proroc, acele glasuri neînţelese ale 
oamenilor străini au contenit, şi foirea urdiei a pornit din nou, ca a unui 
balaur cu multe capete şi labe care se tîrîia prin mlaştină. într-un timp iar 
s-a făcut o oprire şi atunci au sunat pe mare întindere strigările crainicilor, 
care făceau cunoscute bulucurilor înşirate în lungul văii, ori răsfirate pe 
aripi, poruncile beiului Soliman. Străjile măriei sale Ştefan-Vodă, care 

băgau de samă la toate din locurile lor din ponoare, au înţeles că ar fi ajuns 
într-o vreme şi puştile urdiei dincolo de vărsarea Chiţocului. Se auzeau 
îndemnurile bouarilor, pocnetele harapnicelor şi opintirile robilor la roţile 
înglodate. 

Cînd a căzut de la Domnie porunca aşteptată, surlaşii şi trîmbiţaşii de 
dincolo de lunca Bîrladului au dat zvoană mare, iar alţii au bătut din tobe 
şi au slobozit sacaluşuri. 

Asemenea zvoană repezită pînă la cer a părut a fi dintrodată o 
strămurare năprasnică dată urdiei. Akingii şi spahiii s-au repezit prin ceaţă 
înainte. Au dat în mlaştină, au descălecat; au trimes numaidecît ştire în 
urmă să înainteze la harţ pedestrimea cu baltagurile, să taie lunca şi să 
deschidă drumuri oştii. în zvoana şi în neorînduială acestui început, 
capetele urdiei au înaintat singure la pieirea lor, cătră larma înşelătoare de 
război; s-au adaos şi carăle cu pive care s-au înglodat în mlaştină şi s-au 
pus apoi de-a curmezişul. îndată ce s-a înţeles asemenea lucru, măria sa a 
mişcat cătră coarnele dinainte ale armiei încă neînglodate pe unii dintre 
curtenii săi şi pe secui. 

Pe loc s-a cunoscut care-i înţelepciunea şi cumpăna acelei bătălii. Şi 
măria sa a repezit alte porunci. 

Atunci s-a mişcat comisul Manoie cu cele şaisprezece steaguri. Fruntea 
urdiei se îmbulzea în mlaştină, cercînd să treacă dincolo, la lărgime. Nu 
putea trece ş-o călcau din urmă alţii care se repezeau cu nerăbdare aprigă. 
Prin dimineaţa nedesluşită două tovărăşii de steaguri au pălit mai la vale 
sila ismailitenilor, din două laturi. Din laturea stînga a apei Bîrladului, de 
cătră Bobriac, au pălit Jder şi Nicoară Păr-Negru. în acelaşi timp de pe 
Chiţoc au intrat în cealaltă coastă a urdiei Manoie bătrînul şi comisul 
Simion. Aşa de tari au fost aceste lovituri şi atît de neînduplecate, cu mare 
pieire şi jertfă din partea răzăşimii, încît trupul balaurului a fost curmat în 
două. Jder şi Nicoară au prins a bate şi a mîna înapoi coada, prăvălind-o 
spre căruţele şi saivanele hadîmbului, iar Manoie Păr-Negru şi Simion Păr- 
Negru, împingînd bătaia în răspăr, au pripit acea înfricoşătoare izbîndă a 
lui Ştefan-Vodă, care s-a vestit îndată cu faimă în lume şi s-a pomenit în 
veac. La loviturile de berbece ale steagurilor comisului celui bătrîn, ieşeau şi 
într-o parte şi în alte viermete de oameni negri, în care spaima izbucnise ca 
pulberea de puşcă. Osmanlîii au pornit în risipă mînaţi de biciul de foc al 
acelui arhanghel înfricoşat, care vine îndată asupra oamenilor după 
descumpănirea minţii. 

O clipă s-a arătat lumină asupra învălmăşelii. Atunci cînd s-a arătat 
acea rază de soare, au căzut unul lîngă altul, cu arma în mînă, străpunşi de 
multe suliţi, Simion Jder şi părintele său Manoie Păr-Negru. Tot atunci cei 
dintîi fugari ismailiteni au năboit prin văile de sub Bobriac şi pe sub dealul 
lui Mirenilă, iar gloatele s-au îndemnat asupra lor, stupind în palme şi 
pregătindu-şi topoarele şi coasele. Unii întrebuinţau îmblăciul, pălind pe 

fugari din goană după cap. S-a înşirat urdia la mari depărtări, prigonită 
astfel de pămînteni. în vremea asta curtenii şi răzăşii au pisat pe cei din 
mlaştină pînă ce li s-au trudit braţele. Măria sa a trimes steaguri proaspete 
cătră vremea amiezii ca să împresure şi să ia în stăpînire ce mai rămînea. 
Jder şi Nicoară au muşcat şi au hărţuit o poştă pe hadîmb cu curtea lui; 
apoi au oprit şi au poruncit răzăşilor să descalece şi să caute în desagi pită 
şi brînză, ca unii ce se osteniseră şi flămînziseră cu folos. 

După ceasul al cincilea, au fîlfîit perdelele ceţii şi au prins a fi minate 
de un vînt din răsărit. Se părea că acel vînt le învăluie în sus, amestecîndu- 
le cu nourii coborîţi. Spuneau bătrînii că niciodată nu s-ar fi văzut astfel 
amestecate cetele de jos cu nourii de sus, şi a binevoit Domnul Dumnezeu 
să fie asta tocmai în acel răstimp de greu cumpăt. Se vedea împrejurimea 
umplută de spaimele morţii şi risipiri, puştile intrate ca în sorb, cu vitele şi 
omenirea care le slujeau, cai şi călăreţi căzuţi cît n-ar fi fost chip să-i 
numeri. Cît vedeau ochii în josul mlaştinei şi apei, se afla lume şi dobitoc 
măcinat în vârtejul urgiei şi risipit grămezi ca de o mînie sfîntă. Zdrobirea 
aceea a balaurului se încreţea încă de zvîrcoliri şi tresărea de gemete. Pe 
sub nouri au trecut două învăluiri de corbi. 

Atunci s-a arătat pe un pripor măria sa Ştefan călare, sub prapor, 
privind. Veneau vestitori, descălecau, se închinau şi-i aduceau ştirile. în 
jurul măriei sale se aflau stînd cu încremenire şi cu inimile îngheţate unii 
dintre boieri. Măria sa a aflat nu tîrzie vreme de pieirea unora dintre 
slujitorii săi iubiţi şi a poruncit să fie aleşi din nomoluri. Mai cu samă dorea 
să se aleagă comişii: bătrînul şi tînărul. Locul unde căzuseră ei şi cei care 
luptaseră împreună cu dînşii se cunoştea, subt un val mort de pedestrime a 
ismailitenilor. 

— Acolo sînt şi să-i scoateţi, a poruncit măria sa înălţînd privirile spre 
nouri. Apoi a adăogit cu un suspin, mai mult cătră sine: Acolo s-au trudit 
secerătorii din Apocalipsis. 

Curtenii şi răzăşimile s-au muncit toată după-amiaza ca să aleagă pe 
creştini, pe cînd alte steaguri ale măriei sale, cu gloatele ce se aţineau pe 
drumurile văilor, spîrcuiau pe fugarii lui Soliman-Beg. Unele bulucuri au 
fost tăiate de pămînteni tocmai la apa Smilei, în ziua a treia după război. 

Voievodul a poruncit slujbe la bisericile tîrgului şi însuşi măria sa a 
intrat în paraclis, stînd îngenunchiat îndelungată vreme, ca şi cum şi-ar fl 
uitat trupul său acolo, înălţîndu-se numai cu sufletul la Izvorul tuturor 
nădejdilor. Cînd s-a trezit, înegura sara cu cele dintîi ceasuri de alinare 
după biruinţă. De pretutindeni îi veneau veşti bune de topirea năvălitorilor 
osmanlîi, amestecaţi cu zăpezile vremelnice ale acelei ierni şi căzuţi în 
puhoiul care curgea la rîpă. în chilia arhimandritului, luminăţia sa a rostit 
vorbe ce urmau a fl însemnate pe cartea domnească, vestind domnilor şi 
crailor fapta de la Vaslui. La tălmăcirea acestei cărţi a fost apoi meşter cu 
mare osîrdie părintele Geronimo dominicanul. 

Cuprinsul cărţii domneşti a fost acesta: 

«Noi Ştefan-Voievod, din mila lui Dumnezeu Domn al Ţării Moldovei, ne 
închinăm cu prietinie domniilor voastre tuturor cărora vă scriem: şi vă dorim 
tot binele. Domniile voastre cunoaşteţi că împăratul cel necredincios al turcilor 
a fost şi este prigonitorul creştinătăţii şi zilnic cugetă cum ar putea supune şi 
zdrobi pe creştini. Vă facem cunoscut că pe la Bobotează trecută a intrat de la 
împărăţia Ismailiteanului în ţara noastră şi asupra domniei noastre mare 
oaste, în număr de o sută douăzeci de mii de oameni, avînd căpitan de frunte 
pe Soliman-Paşa Begler-begul; împreună cu dînsul avînd pe toţi curtenii 
Păgînului şi seminţiile din Rumelia şi pe Voievodul Ţării Româneşti cu oastea. 

Auzind şi văzînd noi asta, am luat în mînă sabia şi, cu ajutorul 
Dumnezeului nostru atotputernic, am ieşit împotriva duşmanilor creştinătăţii, 
i-am biruit şi i-am călcat în picioare şi pe toţi i-am trecut subt ascuţişul săbiei; 
pentru care lucru dăm laudă lui Dumnezeu. 

Aflînd de asta, împăratul păgîn va pofti să-şi răscumpere înfrîngerea şi 
va să vie el însuşi împotrivă-ne cu toată tăria, ca să supuie Ţara. Pînă acuma 
feritu-ne-a Dumnezeu de asemenea cădere. Ci dacă această poartă a 
creştinătăţii, ţara noastră, ar fi să fie, ferească Dumnezeu, pierdută, atunci 
creştinătatea întreagă ar fi în primejdie. De aceea vă îndemn pe domniile 
voastre să ne trimeteţi căpitani şi oaste într-ajutor cît mai este vreme, 
împotriva duşmanului nostru al tuturora. Acuma e ceas potrivit, avînd 
Ismailiieanul mulţi potrivnici, care stau în toate părţile asupra lui cu sabia. Iar 
noi făgăduim, pe credinţa noastră, sub jurămînt al Domniei noastre, să 
luptăm pînă la moarte pentru legea creştinească. Faceţi şi domniile voastre 
aşa pretutindeni, după ce noi, cu ajutorul Domnului, i-am retezat mîna 
dreaptă; şi fiţi gata fără întârzierea 


După ce a rostit măria sa aceste vorbe, a rămas visînd îndelungă vreme 
cu fruntea plecată în palme şi cu coatele pe genunchi şi a oftat, cugetînd la 
toate cîte se petrecuseră în acea zi ca într-un spulber de furtună. 

— Părinte Amfîlohie, a vorbit măria sa într-un tîrziu, după ce s-a trezit 
c-un suspin din gînduri; să dai vestire curţii şi Ţării că mîni e zi de post şi 
de rugăciune pentru morţii noştri. 

A doua zi, în ceasul cel dintîi, a prins a ninge domol. Peste noapte se 
înseninase cerul şi amorţise pămîntul de îngheţ uşor; după asta veniseră, 
cu vîntul răsăritean, alţi nouri cu fulgi. Abia acuma, ca după o silinţă grea a 
stihiilor, năştea începutul adevărat de iarnă. 

Călare pe Vizir, şi împresurat de curteni, măria sa a făcut în pas ocolul 
bătăliei; apoi s-a oprit în locul unde morţii Moldovei fuseseră adunaţi. Se 
oprea ici-colo căutînd cu privirile, pînă ce deodată a simţit la harmăsarul 
său, încăpestrit cu surguci si fuior de barbă, o nelinişte. Vizir a ferit în 
laturi, forăind. Măria sa a descălecat şi a cunoscut la cîţiva paşi pe comişii 
săi, şi mai încolo pe bătrînul Căliman starostele. Lepădînd frîul, a trecut 

spre altarul ce se ridicase sub cerul liber şi sub ninsoare şi a îngenunchiat. 
S-au supus în genunchi steagurile de răzăşi, curtenii şi toată suflarea cită 
era de faţă, iar vlădica Tarasie a început a ceti între clericii săi, sub prapori, 
stîlpu morţilor. 

Din îngenuncherea sa, Voievodul ridica în răstimpuri privirile, chemat 
de acea tăcere îngheţată a oştenilor săi. Stăteau cu faţa spre cer, înseninaţi 
de alinarea din urmă şi luminăţia sa îşi simţea inima înegurată de jale. 
După ce s-au cetit stîlpii şi preoţii cu psalţii au cîntat cu frumoase glasuri 
veşnica-pomenire a căzuţilor, Domnul nu şi-a putut stăpîni tulburarea şi a 
rupt din sufletul său aceste vorbe în auzul celor din juru-i: 

— Cînd răsare soarele avem să ne aducem aminte de ei. Şi avem să-i 
jelim deasemeni cînd soarele asfinţeşte. Şi cînd ne vom trezi la bătaia 
miezului nopţii, avem să-i simţim în jurul nostru şi ne vom afla nemîngîiaţi 
de pieirea lor. 

După ce a tăcut măria sa, a sunat vîntul mai cu tărie în mlaştini şi 
păduri şi au plutit din ceea parte de ape pînă la auzul măriei sale bocete ale 
muierilor, care se şi înfăţişaseră să-şi petreacă morţii. 


* 


în aceeaşi zi, la ceasul amiezii, domnia sa postelnicul Ştefan Meşter a 
purces din porunca Voievodului cătră Neamţu şi Suceava. La Cetatea 
Neamţului se aflau ocrotite Doamna şi Domniţa Radului-Vodă; iar la 
Cetatea Sucevii aştepta vestea izbîndei împărătiţa Maria Comneanca Cu 
slujitorii domneşti ce-i făceau alai şi cu slujitorul său Gore Doda, 
postelnicul a străbătut repede calea. A doua zi dimineaţă s-a abătut din 
drum, după făgăduinţa dată unor prietini, şi a intrat la curtea Jderilor 
devale la Timiş. 

Cum s-a arătat domnia sa la poartă, jupîneasa Ilisafta l-a văzut din 
cămara sa. Trăgîndu-şi repede pe mînici scurteica de vulpe a ieşit cu grabă 
mare în pridvor, strigînd cu glasu-i frumos cătră oaspete: 

— Lume nouă, cu iarnă nouă! Bine ne-ai sosit, jupîne postelnice! 

— Bine te-am găsit, dragă jupîneasă Ilisaftă... a răspuns boierul 
muntean. 

— Apoi aşteptam oameni şi veşti de la bătălie, cinstite postelnice, a 
strigat cu hărnicie jupîneasa Ilisafta, pe cînd postelnicul descăleca. Pofteşte 
înlăuntru şi ne spune cum stau treburile prin acea parte de lume. Se aude 
că măria sa a avut mare izbîndă asupra păgînilor. Mulţămesc lui Dumnezeu 
şi Maicii prea curate. Stăi colea în scaunul ista larg, jupîne postelnice 
Ştefane, şi-mi spune te rog. Spune-mi vesti bune de la toţi ai noştri. Nici o 
clipă să nu întîrzii şi să-mi spui toate. Dar să-mi spui întîi dacă nu ţi-i 
foame. Eu numai am spus vorba, iar nana Chira s-a gîndit mai înainte decît 
mine şi a aduce numaidecît toate cîte îi fac trebuinţă unui călător, flămînd; 

şi n-a uita nici pe slujitorii domniei tale. Vai, jupîne postelnice Ştefane, dacă 
ai şti ce năcaz am cu acel Hrana-Beg pe care nu ştiu de ce mi l-a trimes pe 
cap măria sa. Adevărat că-i robul lui Ionuţ, dar de ce să mi-1 deie mie pe 
samă? Nu-i place nimica. îi trimet carne de porc, — nu! că el carne de porc 
nu mînîncă. îi trimet carne de viţel, ori de pasere, — strîmbă din nas. îi fac 
scrob cu unt: nici asta nu-i place. Dar crezi domnia ta că de plăcinte s- 
atinge? Da' de unde! Şi-n loc de unt, lui să-i dai numai seu de oaie! Doamne 
Maica Domnului! Asemenea pacoste îmi trebuie mie? Şi nu pricepe boabă 
din ce spunem noi; nici noi nu ştim ce bolboroseşte el. Altfel, ce să zic? E 
om ca şi noi şi nu-i bărbat urît. Spune-mi numaidecît, jupîne postelnice, ce 
fac ai noştri. Şi dacă te-ntorci la tabără, să nu cumva să uiţi a-i hotărî din 
partea mea comisului Manole, că de-acuma toate s-au isprăvit, şi-i caut 
noră. Dacă nu-1 aşezăm pe Ionuţ, nu mai are din partea mea stare de linişte 
şi pace... 

Băgînd de samă în acea clipă ochii postelnicului şi zîmbetul său pierit, 
jupîneasa Ilisafta s-a oprit. 

— Dragă jupîneasă Ilisaftă, a rostit cu glas blînd postelnicul, prietinul 
nostru comisul Manole şi-a găsit liniştea şi pacea. 

Obrazul comisoaiei s-a albit de năvala sîngelui la inimă; i-au crescut 
ochii: şi-a dus palmele la tîmple şi s-a întors cătră colţul întunecat al 
cămării. 

— Hah! A suspinat domnia sa, ca şi cum ar fi cuprins-o pe neaşteptate 
un val rece. 

S-a întors, cu privirile uscate si cu buzele tremurînd: 

— Cînd? 

— Alaltăieri dimineaţă, dragă jupîneasă Ilisaftă, Cu el s-a prăpădit şi 
comisul Simion. 

— Hah! A suspinat a doua oară comisoaia. 

De la inimă i s-a întors sîngele în faţă. 

— Nană Chiră! Nană Chiră! A prins dumneaei a striga. Nană Chiră. 
Vină repede aici, ca să afli că s-au prăpădit doi dintre iubiţii noştri. S-a 
prăpădit soţul nostru şi fiul nostru cel mai mare. Să-mi chemaţi numaidecît 
aici pe jupîneasa Maruşca noră-mea. Dar să nu-i suflaţi o vorbă pînă ce n- 
oi vedea-o eu; să-i spun cu această gură a mea şi cum ştiu eu. Şi în acesta 
ceas să pregătiţi sanie, slujitori şi merinde, ca să ne ducem amîndouă la 
Vaslui, să facem pomenire şi praznic morţilor, după rînduială. 

Astfel a rămas singur, numai cu dădacele, în cuibul de la Timiş, Manole 
cel nou Păr-Negru; iar bunică-sa şi maică-sa au pornit cu sania în aceeaşi 
zi la Vaslui, avînd în spate viscol din miazănoapte. 

Mai tîrziu, după ce s-a întors la ale sale cu slujitorul său Gherasim, în 
chilia de la sfînta mănăstire Neamţu, părintele ieromonah Nicodim n-a uitat 
să scrie în ceaslov întîmplările: 

nul be Ia ^rtâtoâ 1475, tar be Ia facerea lumii 6983, în ?tua 
be marţi, patru ?tle bupă stfînta pobotea^ă, foât-a mare 
ră^bot cu turcit la %£lut şt l-a biruit luminăţia £a Ştefan- 
l^obă pe păgtnt. 

pierit-au tu aceât război părintele nosttru bupă trup comtăul Jîlanole 
3Păr-integru şt fratele noâtru bupă trup comicul âbtmfon şt alţi mulţi, 
©umne^eu £ă-t miluiască întru Iertarea £a. 

3far mal înainte be aceasta, £-a foât întorâ mezinul noâtru comicul 
<&nu be Ia â>fîntu Jîlunte şt be la prătla, cu barbă, be nu l-a mal 
cunoscut nimeni; ş-a ^îmblt măria ga cînb l-a bă^ut şt l-a cunoscut. 

